
Într-un imperiu care se desfată cu războaie şi cu înrobirea celor 
învinşi, Kestrel, fiica unui general, are doar două posibilități: să se 
inroleze în armată sau să se căsătorească. Dar viaţa îi este dată peste 
cap atunci când îşi întâlneşte sufletul-pereche — un sclav ai cărui 


ochi par să sfideze întreaga lume. Urmându-și instinctul, sfârşeşte 


prin a-l cumpăra pentru o sumă imensă de bani. Însă băiatul deţine 


un secret, iar Kestrel află în curând că prețul pe care l-a plătit pentru 


o altă fiinţă umană e mult mai mare decât şi-ar fi putut imagina. 


SĂ CÂȘTIGI CEEA CE-ŢI DOREȘTI 
S-AR PUTEA SĂ TE COSTE TOT CEEA CE IUBEŞTI. 


Blestemul câştigătorului ffi taie răsuflarea, e un triumf liric al 
cărților YA fantasy. Marie Rutkoski scrie cu o forță extraordinară şi a 


creat o epopee de o frumuseţe temerară. E o carte care trebuie citită. 

N-AR FI TREBUIT SĂ SE LASE TENTATĂ. 

Așa se gândea Kestrel pe când mătura cu palma arginții ma- 
rinarilor, de pe masa de joc improvizată într-un colț al pieței. 

— Nu pleca, a zis un marinar. 

— Rămâi, a spus un altul, dar Kestrel şi-a strâns punguţa 
de catifea de la încheietura mâinii. 

Soarele coborâse şi carameliza totul în jur, ceea ce în- 
semna că fata jucase cărți suficient timp cât să fie observată 
de cineva care i-ar fi putut spune tatălui ei. 

Cărţile nici măcar nu erau jocul ei preferat. Arginţii nu 
îi ajungeau nici pe jumătate pentru plata rochiei din mă- 
tase, pe care deja o agățase în lada plină de așchii folosită 
drept scaun. Dar marinarii erau adversari mult mai reduta- 
bili decât aristocrații de duzină. Mânuiau cărțile cu mișcări 
meşteşugite, înjurau când pierdeau, înjurau când câştigau şi 
storceau şi ultimul argint de la vreun prieten. Şi trişau. Lui 
Kestrel îi plăcea în mod deosebit când trişau pentru că astfel 
erau mai greu de învins. 

Fata a zâmbit și a plecat. Apoi surâsul i-a pierit de pe 
buze. Ora palpitantă avea să o coste scump. Nu jocul de cărți 

sau compania în care-și petrecuse timpul avea să-l înfurie 
pe tatăl ei. Nu, generalul Trajan ar fi vrut să ştie de ce fata lui 
se afla singură în piața orașului. 

Şi alți oameni se întrebau același lucru. Kestrel le citea 
mirarea destul de limpede în priviri pe când păşea printre 
tarabele pe care se lăfăiau deschise săculețe cu mirodenii al 
căror miros se împletea cu aerul sărat ce răzbătea în brize 
dinspre portul din apropiere. Kestrel nu putea decât ghici 
cuvintele pe care oamenii nu îndrăzneau nici să le şoptească 
în timp ce ea trecea. Bineînţeles că nu vorbeau. Cu toții ştiau 
cine este Kestrel, iar fata ştia la rândul său ce aveau ei de zis. 

Unde era însoțitorul lui Lady Kestrel? 

Iar dacă nu avea un membru al familiei ori prieten dispus 
să îi ţină companie, atunci unde îi era sclavul? 

Ei bine, sclavii erau la vilă, fata nu avea nevoie de ei. 

Cât priveşte treburile însoțitoarei sale, Kestrel îşi punea 
aceeaşi problemă. 

Jess plecase să studieze mărfurile. Kestrel o văzuse ultima 
dată plutind ca o albină îmbătată de polen printre tarabe, 
cu părul ei blond aproape alb în soarele verii. Practic, Jess 
putea să intre în necazuri la fel de mari precum Kestrel. Nu 
era permis ca o tânără valoriană care nu era membră a castei 
militare să umble de una singură. Însă părinţii lui Jess îşi iu- 
beau fiica nebunește şi noțiunea lor despre disciplină nici nu 
se apropia de cea a unui general din cele mai înalte rânduri 
ale armatei valoriene. 

Kestrel şi-a căutat din priviri prietena printre mesele ne- 
gustorilor şi, în cele din urmă, a zărit lucirea cozilor blonde 
împletite după ultima modă. Jess vorbea cu o vânzătoare de bi- 
juterii care-i legăna prin faţa ochilor o pereche de cercei. Soa- 
rele a licărit în picăturile aurii translucide. Kestrel s-a apropiat. 

— Topaz, îi zicea femeia mai în vârstă lui Jess. Ca să-ţi 
lumineze ochii căprui frumoși. Doar zece chei. 

Gura vânzătoarei părea cumva fermă. Kestrel şi-a încru- 
cişat privirea cu ochii cenușii ai femeii și a observat că pielea 
ei ridată era bronzată din cauza tuturor anilor muncii în aer 
liber. Negustoreasa era o herrani, dar un semn de pe înche- 
ietura mâinii ei arăta că e un cetăţean liber. Kestrel se întreba 
cum îşi dobândise bătrâna libertatea. Sclavii eliberaţi de stă- 
pâni erau destul de rari. 

Jess a ridicat privirea. 

— Oh, Kestrel, a zis ea, încântată, nu-i așa că cerceii ăştia 
sunt perfecţi? 

Poate că dacă arginţii din punguţa lui Kestrel nu ar fi atâr- 
nat greu la încheietura mâinii ei, n-ar fi spus nimic. Poate 
că dacă acea greutate nu i-ar fi încărcat inima de groază, 
Kestrel s-ar fi gândit mai bine înainte de a vorbi. În schimb, 
a rostit ceea ce era evident adevărat: 

— Nu sunt din topaz. Sunt din sticlă. 

În jurul lor s-a lăsat o cortină de linişte ce părea să se 
mărească şi să se subțieze. Oamenii din jur ascultau. Cerceii 
se zgâlțâiau, agăţaţi în degetele noduroase şi tremurătoare 
ale vânzătoarei. 

Căci Kestrel tocmai o acuzase că încercase să înşele un 
cetăţean valorian. 

Ce-avea să se întâmple mai departe? Ce i s-ar fi întâmplat 
oricărui herrani aflat în locul femeii? La ce avea să fie mul- 
țimea martoră? 

Avea să fie chemat un ofiţer din garda oraşului, după care 
urmau o serie de justificări ignorate, iar mâinile îmbătrânite 
aveau să fie legate de stâlpul pentru biciuit. Loviturile picau 
până ce colbul din piaţă se înnegrea de sânge. 

=- Dă-mi să văd, a zis Kestrel, poruncitor, căci fata se pri- 
cepea să dea comenzi. A întins mâna spre cercei şi s-a prefăcut 
că-i studiază. Ah. Se pare că m-am înșelat. Sunt, cu adevărat, 
topaze. 

— la-i, a şoptit negustoreasa. 

— Nu suntem sărace. Nu avem trebuinţă de cadouri de 
la cineva ca tine. 

Kestrel a aşezat monedele pe masa femeii. Cortina de li- 
nişte se ridicase şi cumpărătorii se întorseseră la discuţiile 
lor despre mărfurile care le atrăseseră atenția. 

Kestrel i-a dat bijuteriile lui Jess şi a condus-o mai departe. 

Pe când mergeau, Jess a privit mai de aproape un cercel, 
lăsându-l să se legene ca un clopoțel. 

— Deci, sunt adevăraţi? 

— Nu. 

— Cum îţi poţi da seama? 

— Sunt complet netezi, a zis Kestrel. Nu au niciun defect. 
Zece chei sunt mult prea puţin pentru topazul de o aseme- 
nea calitate. 

Jess ar fi comentat că zece chei erau probabil prea mult 
pentru nişte cercei din sticlă, dar nu a răspuns decât: 

— Herranii ar spune că zeul minciunilor te are în grațiile 
lui de vezi lucrurile aşa de limpede. 

Kestrel şi-a amintit de ochii șocați, cenușii ai femeii. 

— Herranii spun multe poveşti. 

Oamenii aceştia fuseseră întotdeauna nişte visători. Tatăl 
lui Kestrel susținuse mereu că de aceea fuseseră așa de ușor 
de cucerit. 

— Tuturor le plac poveştile, a replicat Jess. 

Kestrel s-a oprit să ia cerceii din mâna prietenei sale şi i-a 
strecurat în urechile fetei. 

— Atunci poartă-i pe ăştia la următoarea cină în socie- 
tate. Spune-le tuturor că ai plătit o sumă nebunească pe ei 
şi toată lumea va crede că sunt nestemate adevărate. Nu așa 
merg poveștile, nu fac din lucruri adevărate falsuri şi din 
falsuri, lucruri adevărate? 

Jess a zâmbit, întorcându-și capul într-o parte şi într-alta, 
făcând cerceii să scânteieze. 

— Ei? Sunt frumoasă? 

— Prostuţo. Ştii bine că eşti. 

Jess o luase acum înainte, lunecând pe lângă o masă cu 
boluri din aramă în care se afla vopsea pudră. 

— E rândul meu să-ţi cumpăr ceva, a zis ea. 

— Am tot ce-mi trebuie. 

— Parcă ai fi o babă! Ai zice că ai şaptezeci de ani, nu 
şaptesprezece. 

Mulțimea era mai densă acum. Piaţa era plină de chipu- 
rile aurii ale valorienilor, cu păr, piele şi ochi de la nuanţe 
de miere până la cafeniu. Capetele negre răsfirate ici şi colo 
aparţineau sclavilor bine îmbrăcaţi care-şi însoţiseră stăpâ- 
nii şi se ţineau aproape de ei. 

— Nu mai fi aşa de îngrijorată, a zis Jess. Haide, o să-ţi 
găsesc ceva care să te facă fericită. Vrei o brățară? 

Dar asta i-a adus aminte lui Kestrel de vânzătoarea de 
bijuterii. 

— Ar trebui să mergem acasă. 

— Partituri? 

Kestrel a ezitat. 

— Aha, a făcut Jess şi a luat-o de mână pe Kestrel. Nu-mi 
da drumul. 

Ăsta era un joc vechi. Kestrel a închis ochii şi s-a lăsat 
trasă, pe orbeşte, de Jess, care râdea. Apoi Kestrel a început 

și ea să râdă, la fel ca în urmă cu mulţi ani, când se întâlni- 
seră prima oară. 

Generalul își pierduse răbdarea pentru doliul fiicei lui 
după mama ei. 

— Maică-ta e moartă de o jumătate de an, îi zisese el. E 
prea mult. 

În cele din urmă, convinsese un senator care locuia într-o 
vilă învecinată să-şi aducă în vizită fiica, tot în vârstă de opt 
ani. Cei doi bărbaţi intraseră în casa lui Kestrel, în timp ce 
fetiţelor li se spusese să rămână afară. 

— Jucaţi-vă, le ordonase generalul. 

Jess începuse să sporovăiască, dar Kestrel o ignorase. În 
cele din urmă, Jess se oprise. 

— Închide ochii, zisese ea. 

Curioasă, Kestrel a ascultat. Jess a prins-o de mână. 

— Nu-mi da drumul! 

Fetele au luat-o la fugă pe terenurile înverzite ale genera- 
lului, tot alunecând, împiedicându-se și râzând. 

Acum, în piaţă, cele două prietene jucau același joc, doar 
că oamenii le înghesuiau din toate părţile. 

Jess a încetinit,'apoi s-a oprit şi a zis: 

— Oh! 

Kestrel a deschis ochii. Ajunseseră în dreptul unei bariere 
din lemn, înaltă până la brâu, sub care se afla o groapă mare. 

— M-ai adus aici? 

— N-am vrut, a zis Jess. Am fost distrasă de pălăria unei 
femei — știi că pălăriile sunt la modă? - şi m-am luat după ea 
ca să o văd mai bine şi... 

— Şi am ajuns la piaţa de sclavi. 

Gloata se închegase în spatele lor, zumzăind nerăbdă- 
toare. În curând avea să fie o licitaţie. 

Kestrel s-a dat înapoi. În spatele ei a auzit o înjurătură 
înăbușită când a călcat pe piciorul cuiva. 

— N-o să mai ieşim de aici, a zis Jess. Putem rămâne până 
se termină licitaţia. 

Sute de valorieni se strânseseră în faţa barierei ce se ar- 
cuia într-un semicerc larg. Toţi cei din mulțime purtau mă- 
tăsuri şi fiecare avea câte un pumnal la șold, deşi unii dintre 
ei — cum era şi Jess — purtau arma pe post de ornament. 

Groapa de dedesubt era pustie, cu excepţia unei estrade 
mari din lemn, pentru licitaţie. 

— Cel puţin putem vedea bine, a zis Jess, ridicând din 
umeri. 

Kestrel ştia că Jess înţelesese de ce prietena ei susținuse 
cu voce tare că cerceii de sticlă erau din topaz. Jess înţelegea 
de ce Kestrel îi cumpărase. Dar gestul nepăsător de acum al 
fetei îi reamintea lui Kestrel că erau lucruri pe care ele două 


nu le puteau discuta. 
— Ah, a făcut o femeie cu bărbia ascuţită de lângă Kestrel. 
În sfârşit. 


Femeia a mijit ochii, privind spre arenă şi spre bărba- 
tul îndesat ce păşea în centrul ei. Omul era herrani. Avea 
părul negru, deşi pielea lui era palidă, rezultat al unei vieţi 
de huzur care, fără îndoială, îi oferise şi slujba aceasta. Băr- 
batul era una dintre acele persoane care învățaseră cum să-i 
mulţumească pe cuceritorii valorieni. 

Adjudecătorul s-a oprit la mijlocul estradei. 

— Arată-ne mai întâi o fată, a strigat femeia de lângă 
Kestrel, cu vocea-i deopotrivă răsunătoare şi indiferentă. 

De acum se ridicaseră multe glasuri, cerând fiecare câte 
ceva. Lui Kestrel îi era greu să respire. 

— O fată! a ţipat femeia cu bărbia ascuţită, şi mai tare de 
data asta. 

Adjudecătogul, care-și mişcase mâinile ca şi cum ar fi 
vrut să adune la el toate urletele şi entuziasmul, s-a oprit 
când glasul femeii a răzbătut prin larmă. Bărbatul i-a arun- 
cat o privire, apoi lui Kestrel. O undă de surprindere a părut 
să-i traverseze fața. Fata a crezut că şi-a imaginat doar, căci 
apoi ochii omului au trecut la Jess şi au dat ocol întregului 
semicerc format din valorieni strânși la bariera de deasupra 
şi din jurul lui. 

Bărbatul a ridicat mâna şi s-a aşternut liniştea. 

— Am ceva foarte special pentru Domniile Voastre. 

Acustica permitea ca şi cea mai mică şoaptă să poată fi 
auzită, iar adjudecătorul își cunoştea bine meseria. Vocea 
lui molcomă i-a făcut pe toți să se aplece mai mult spre el. 
Omul a arătat spre structura deschisă, dar acoperită şi um- 
brită, mică şi scundă, din partea din spate a gropii. Adjude- 
cătorul a pocnit de două ori din degete și ceva s-a mișcat în 
ţarc. Un tânăr a ieşit de acolo. Mulțimea a fost străbătută de 
murmure. Uimirea creştea pe măsură pe sclavul păşea încet 
pe nisipul gălbui. Apoi băiatul a urcat pe estradă. Nu era 
nimic special. 

— Are nouăsprezece ani şi e într-o stare foarte bună. Ad- 
judecătorul l-a bătut pe tânăr pe spate. Ăsta, a zis omul, e 
perfect pentru serviciul în casă. 

Mulțimea a izbucnit în râs. Valorienii își dădeau ghionţi 
şi-l lăudau pe adjudecător. Tipul ştia cum să-i distreze. 

Sclavul nu era o marfă bună. Băiatul arăta ca o brută, şi-a 
spus Kestrel. Vânătaia mare de pe obrazul tânărului arăta că 
probabil se bătuse şi garanta că avea să fie greu de contro- 
lat. Braţele lui goale erau musculoase, ceea ce doar confirma 
credința mulţimii că locul tânărului nu era decât în serviciul 
cuiva cu biciul în mână. Poate că într-o altă viaţă tânărul ar 

fi putut fi educat pentru serviciul în casă; părul lui era cas- 
taniu, suficient de deschis ca să fie pe plac unor valorieni şi, 
deși Kestrel nu-i putea desluși trăsăturile de la distanţă, bă- 
iatul avea o ținută mândră. Însă pielea sclavului era bronzată 
de lucrul afară şi mai mult că sigur că la acelaşi fel de muncă 
avea să se și întoarcă. Poate că îl cumpăra cineva care avea 
nevoie de un docher sau un zidar. Totuşi, adjudecătorul nu 
terminase cu gluma. 

— V-ar putea servi la masă. 

Din gloată au răzbătut iar hohote de râs. 

— Sau să vă fie valet. 

Valorienii se ţineau de burtă şi-şi fluturau degetele, implo- 
rând adjudecătorul să înceteze, căci era mult prea amuzant. 

— Vreau să plec, i-a spus Kestrel lui Jess, care s-a prefă- 
cut că nu o aude. 

— Bine, bine, a rânjit adjudecătorul. Flăcăul are nişte ta- 
lente veritabile. Pe-onoarea mea, a adăugat el, aşezându-şi 
palma în dreptul inimii. 

Mulțimea a chicotit iar, căci era bine cunoscut că pentru 
herrani, onoarea era o noțiune neştiută. 

— Sclavul acesta a fost pregătit ca fierar. Ar fi perfect pen- 
tru orice soldat, în special pentru un ofiţer cu gardă şi arma- 
ment de întreținut. 

În gloată s-a stârnit un zumzet de interes. Fierarii herrani 
erau rari. Dacă tatăl lui Kestrel s-ar fi aflat acolo, atunci pro- 
babil că el ar fi licitat. Garda lui se plângea de mult timp de 
calitatea proastă a muncii fierarului din oraş. 

— Să începem licitația? a zis adjudecătorul. Cinci pilaş- 
tri. Dă cineva cinci pilaștri de aramă pentru băiat? Doam- 
nelor și domnilor, nici măcar de închiriat nu găsiţi un fierar 
atât de ieftin. 

— Cinci, a strigat cineva. 

— Şase. 7 

Şi astfel, licitaţia a început cu entuziasm. 

Trupurile din spatele lui Kestrel ar fi putut fi făcute din pia- 
tră, căci fata nu reușea să se mişte. Nu putea privi expresiile de 
pe chipurile oamenilor, nu-i putea atrage atenţia lui Jess sau 
să se uite spre cerul prea luminos. Fata a decis că acestea erau 
motivele pentru care nu-şi putea dezlipi privirea de la sclav. 

— Ei, haideţi, a zis adjudecătorul. Valorează cel puţin zece. 

Umerii băiatului s-au încordat. Licitaţia a continuat. 

Kestrel a închis ochii. Când preţul a ajuns la douăzeci şi 
cinci de pilaștri, Jess a întrebat: 

— Kestrel, ţi-e rău? 

— Da. 

— Plecăm de-ndată ce se termină. Nu mai durează mult. 

Licitaţia încetinise. Se părea că sclavul avea să fie vândut 
pentru douăzeci şi cinci de pilaștri, un preţ de nimic, dar 
care arăta clar cât erau oamenii dispuși să plătească pentru 
cineva care avea să fie atât de muncit, încât curând va deveni 
inutil. 

— Dragii mei valorieni, a zis adjudecătorul, am uitat un 
lucru. Sunteţi siguri că nu ar fi un servitor bun în casă? Pen- 
tru că flăcăul ăsta poate să cânte. 

Kestrel a deschis ochii. 

— Imaginaţi-vă că aveţi muzică în timpul cinei. Cât de 
fermecaţi vă vor fi oaspeţii! Adjudecătorul şi-a ridicat privi- 
rea spre sclavul ce sta mândru pe estrada lui. Hai. Cântă-le. 

Doar în acel moment şi-a schimbat tânărul poziţia. Fu- 
sese o mişcare ușoară și scurtă, dar Jess şi-a ţinut respiraţia 
ca şi cum, precum Kestrel, se aştepta ca în arenă să izbuc- 
nească o bătaie. 

Adjudecătorul a şuierat spre sclav, vorbind repede în limba 
herrani, prea încet ca să-l poată auzi şi Kestrel. 

Băiatul a răspuns în graiul lui. Vocea sa era gravă: 

— Nu. 

Poate că tânărul nu cunoştea acustica arenei, poate că 
nu-i păsa sau nu se îngrijora că oricare dintre valorieni cu- 
noştea suficient de mult herrani ca să-l înţeleagă. Nu mai 
conta. Licitaţia se terminase. Nimeni nu-l mai voia. Proba- 
bil că cel care oferise douăzeci și cinci de pilaştri își regreta 
decizia de a plăti pentru cineva atât de năzuros, încât nu-l 
asculta nici pe cel de-un neam cu el. 

Dar refuzul tânărului o impresionase pe Kestrel. Umerii 
drepți şi încordaţi ai băiatului îi aduceau aminte de cum stă- 
tea ea în faţa tatălui său când acesta îi cerea un lucru pe care 
fata nu era în stare să i-l dea. 

Adjudecătorul era furios. Ar fi trebuit să încheie licitaţia 
sau cel puţin să mai facă spectacol cerând un preţ mai mare, 
dar bărbatul încremenise acolo, cu pumnii strânşi pe lângă 
trup, încercând pesemne să-şi dea seama cum să-l pedep- 
sească pe băiat înainte să-l condamne la o viaţă nenorocită 
de tăiat piatră sau în căldura foalelor. 

Mâna lui Kestrel s-a mişcat de una singură. 

— O cheie, a strigat ea. 

Adjudecătorul s-a întors şi a scrutat mulțimea cu privi- 
rea. Când a descoperit-o pe Kestrel, chipul i-a înflorit într-o 
încântare vicleană. 

— Ah, a zis el, iată că există cineva care știe să aprecieze 
valoarea. 

— Kestrel. Jess şi-a tras prietena de mânecă. Ce faci? 

Vocea adjudecătorului a tunat: 

— O dată, de două ori... 

— Douăspregece chei! a strigat un bărbat care se spri- 
jinea de barieră, față în faţă cu Kestrel, de partea cealaltă a 
semicercului. 

Adjudecătorul a rămas cu gura căscată. 

— Douăsprezece? 

— 'Treisprezece! s-a auzit un alt glas. 

Inima lui Kestrel s-a strâns. N-ar fi trebuit să liciteze 
atât de mult — oare de ce intrase în joc? Toţi cei strânşi în 
jurul arenei se holbau la ea: fata generalului, o păsăruică din 
înalta societate ce zburda dintr-o casă respectabilă în alta. 
Probabil că se gândeau... 

— Paisprezece! 

Probabil că se gândeau că dacă ea îşi dorea sclavul acela, 
atunci pesemne că băiatul îşi merita preţul. Exista un motiv 
ca şi ei să-l vrea. 

— Cincisprezece! 

Misterul absolut delicios al motivului făcea ca licitaţia să 
sară de la un preţ mare la altul şi mai consistent. 

Sclavul îşi fixase privirea asupra lui Kestrel şi nici nu era 
de mirare, din moment ce ea declanşase nebunia. Kestrel a 
simţit cum în ea ceva oscila între destin şi alegere. 

Fata a ridicat mâna. 

— Ofer douăzeci de chei. 

— Pe toţii zeii, fato, a zis femeia cu bărbia ascuţită, din 
stânga. Renunţă. De ce licitezi pentru el? Pentru că e cântă- 
reţ? Probabil că nu ştie decât vreo două cântece deocheate, 
herrani, de beţie. 

Kestrel nici nu s-a uitat la ea sau la Jess, deși o simţea 
pe prietena ei frângându-şi degetele. Kestrel nu şi-a dezlipit 
privirea de la sclav. 

— Douăzeci şi cinci! a strigat o femeie din spate. 

Preţul crescuse acum la mai mult decât avea Kestrel în 
punga ei. Adjudecătorul părea să nu-și mai încapă în piele 
de fericire. Licitaţia urca din ce în ce mai sus. Fiecare voce 
o îndemna pe alta, până ce a părut că o săgeată legată cu 
o frânghie îi străbătea pe oameni, strângându-i unul lângă 
altul, făcându-i să se încordeze de emoție. 

Vocea lui Kestrel a răsunat inexpresivă: 

— Cincizeci de chei. 

Liniştea bruscă, uluită, i-a lovit urechile. Jess a icnit. 

— Vândut! a strigat adjudecătorul. 

Chipul omului era înnebunit de plăcere. 

— Lui Lady Kestrel, pentru cincizeci de chei! 

Adjudecătorul l-a smucit pe sclav de pe piedestal şi doar 
atunci privirea tânărului s-a dezlipit de a fetei. Sclavul şi-a 
plecat ochii şi s-a uitat la nisipul din arenă, atât de concen- 
trat că parcă şi-ar fi putut citi viitorul în el, până ce vânzăto- 
rul l-a împins înapoi, spre ţarcul lui. 

Kestrel a inspirat, tremurător. Picioarele i se înmuiaseră. 
Ce făcuse? 

Jess şi-a strecurat mâna pe sub cotul ei, ca să o sprijine. 

— Chiar că îţi e rău. 

— Şi punga ţi-e cam goală, aş zice eu, a chicotit femeia cu 
bărbie ascuţită. S-ar părea că s-a abătut asupra ta Blestemul 
Câştigătorului. 

Kestrel s-a întors spre ea. 

— Ce vrei să spui? 

— Tu nu prea vii la licitaţii, aşa-i? Blestemul Câştigăto- 
rului e atunci când obţii obiectul dorit, dar numai la un preţ 
uriaş. 

Mulțimea se risipea. Adjudecătorul scotea deja în arenă 
pe altcineva, dar firul invizibil de emoție care-i ţinuse pe 

valorieni legaţi de arenă se destrămase şi el. Spectacolul luase 
sfârşit. De acum, calea era liberă şi Kestrel putea pleca, însă 
fata nu se clintea. 

— Nu pricep, a spus Jess. 

Nici Kestrel nu înţelegea. Oare ce fusese în mintea ei? 
Oare ce încercase să demonstreze? 

Nimic, şi-a zis fata. Întorcând spatele arenei, Kestrel şi-a 
forţat piciorul să facă primul pas ce-avea să o ducă departe 
de ceea ce săvârşise. 

Nimic, nu se gândise la nimic. 

SALA DE AȘTEPTARE A OCOLULUI ÎN CARE ERAU 
ţinuţi sclavii era deschisă şi orientată spre stradă. Înăuntru 
mirosea a trupuri nespălate. Jess stătea în apropiere, cu ochii 
pe ușa de fier din zidul opus. Kestrel încerca să nu facă la fel 
ca prietena ei. Era prima oară când se afla acolo. Sclavii din 
casă erau de obicei cumpăraţi de tatăl ei sau de intendentul 
familiei, care-i supraveghea pe toți. 

Adjudecătorul aştepta lângă nişte fotolii moi instalate 
pentru clienţii valorieni. 

— Ah. Omul s-a luminat la faţă când a văzut-o pe Kestrel. 
Câştigătoarea! Speram să fiu aici înainte de sosirea dumnea- 
voastră. Am ieşit din arenă cât am putut de repede. 

— Întotdeauna îţi întâmpini personal clienţii? 

Kestrel era surprinsă de râvna bărbatului. 

— Da, pe cei buni. 

Kestrel se întreba cât de bine se auzea prin mica fereastră 
cu bare a uşii din fier. 

— Altfel, a continuat adjudecătorul, las finalizarea tran- 
zacţiei în grija asistentei mele. Ea e în arenă acum; încearcă 
să scape de nişte gemeni. Omul şi-a dat ochii peste cap, 

gândindu-se la. gât de greu era să păstrezi o familie de sclavi 
împreună. Ei bine - a ridicat el din umeri -, s-o găsi cineva 
care să vrea un set asortat. 

Doi valorieni, soţ şi soţie, au intrat în sală. Adjudecăto- 
rul a zâmbit, i-a invitat să ia un loc şi le-a spus că avea să se 
ocupe de ei imediat. Jess i-a şoptit lui Kestrel la ureche că 
perechea care se aşeza pe nişte fotolii în colțul opus al încă- 
perii erau prieteni de-ai părinţilor ei. O deranja pe Kestrel 
dacă Jess mergea să-i salute? 

— Nu, a răspuns Kestrel, nu mă deranjează. 

Fata nu o putea învinovăţi pe Jess că se simţea stânjenită 
de toate detaliile neplăcute ale cumpărării de oameni, deși 
asta făcea parte din fiecare oră a vieţii ei, din momentul în 
care un sclav îi pregătea baia de dimineaţă până ce un altul 
îi despletea părul înainte de culcare. 

După ce Jess s-a alăturat cuplului, Kestrel l-a privit cu 
subînţeles pe adjudecător. Omul a dat din cap, a scos o cheie 
groasă din buzunar, a descuiat uşa şi a păşit înăuntru. 

— Tu, l-a auzit Kestrel pe bărbat, rostind în herrani. E 
timpul să pleci. 

Dinăuntru s-a:auzit un murmur şi adjudecătorul s-a în- 
tors în cameră. Sclavul păşea în urma lui. 

Băiatul a ridicat capul şi a întâlnit privirea lui Kestrel. 
Ochii lui, de un cenușiu limpede şi rece, au surprins-o pe 
fată. Dar ar fi trebuit să se aştepte să găsească acea culoare 
la un herrani, şi Kestrel s-a gândit că poate vânătaia de pe 
obrazul lui făcea ca expresia ochilor să pară atât de nefi- 
rească. Totuşi, fata se simţea din ce în ce mai stingherită de 
privirea lui. Apoi sclavul a coborât pleoapele şi s-a uitat în 
pământ, lăsându-și părul lung să-i acopere faţa. Jumătate 
din faţă era încă umflată în urma luptei sau a bătăii încasate. 

Băiatul părea să fie complet indiferent la tot ce se petre- 
cea în jurul lui. Kestrel nu exista, nici adjudecătorul şi nici 
măcar el însuși. 

Adjudecătorul a încuiat uşa de fier. 

— Acum, a zis bărbatul, lipindu-şi palmele cu zgomot, 
n-a mai rămas decât chestiunea măruntă a plăţii. 

Fata i-a întins adjudecătorului punga ei. 

— Am douăzeci şi patru de chei. 

Omul s-a oprit, nesigur. 

— Domnița mea, douăzeci şi patru nu e acelaşi lucru cu 
cincizeci. 

— Îmi voi trimite azi, mai târziu, intendentul cu restul. 

— Ah, dar dacă se rătăcește? 

— Sunt fiica generalului Trajan. 

Adjudecătorul a zâmbit. 

— Ştiu. 

— Suma totală nu reprezintă mare lucru pentru noi, a 
continuat Kestrel. Doar că am ales ca azi să nu iau cu mine 
cincizeci de chei. Cuvântul meu îţi e de ajuns. 

— Sunt sigur. 

Adjudecătorul nu a spus că fata se putea întoarce altă dată 
să-şi ia marfa şi să plătească întreaga sumă, iar Kestrel nu a 
zis nimic despre furia ce i se citise bărbatului pe chip când 
sclavul îl înfruntase sau despre suspiciunea ei că adjudecăto- 
rul urma să se răzbune. Posibilitatea ca băiatul să fie pedepsit 
era din ce în ce mai mare cu fiecare moment pe care sclavul 
îl petrecea acolo. 

Kestrel l-a privit pe om chibzuind. Ar fi putut insista ca 
fata să se întoarcă mai târziu, să rişte să o ofenseze şi să piardă 
întreaga sumă, sau să bage acum în buzunar mai puţin de 
jumătate din preţ şi să nu mai obțină niciodată restul. Dar 
bărbatul era isteţ. 

— Îmi permijeţi să vă însoțesc acasă cu marfa cumpărată? 
Aş vrea să-l văd pe Smith în siguranţă. Intendentul dumnea- 
voastră se poate ocupa atunci de plată. 

Kestrel şi-a aruncat privirea spre sclav. Tânărul clipise 
auzindu-şi numele, dar nu-şi ridicase chipul. 

— Fie, a răspuns fata. 

Kestrel a traversat salonul spre Jess și le-a cerut celor doi 
să o însoţească pe prietena ei acasă. 

— Bineînţeles, a zis soțul - senatorul Nicon, şi-a amintit 
Kestrel. Dar cum rămâne cu dumneata? 

Ea a dat din cap, peste umăr, spre cei doi bărbați. 

— Ei vor veni cu mine. 

Jess ştia că un adjudecător herrani şi un sclav rebel nu re- 
prezentau niște însoțitori ideali. Kestrel era şi ea conştientă 
de asta, însă un val de resentiment pentru situaţia pe care o 
crease singură o făcea să respingă orice regulă care guverna 
lumea ei. 

— Eşti sigură? a întrebat Jess. 

— Da. 

„Senatorul şi soția lui au ridicat din sprâncene, dar au 
decis în mod clar că situaţia nu îi privea deloc şi că nu repre- 
zenta decât o bârfă de împrăștiat. 

Kestrel a plecat din piaţa pentru sclavi urmată de ad- 
judecător şi de Smith. A parcurs cu iuțeală cartierele care 
separau acea parte dubioasă a oraşului de Districtul Gră- 
dinilor. Reţeaua încrucişată de străzi era ordonată, dispusă 
în unghiuri drepte, pe modelul valorian. Fata ştia dru- 
mul, deşi avea sentimentul ciudat că se rătăcise. Azi, totul 
îi părea străin. Când a trecut de Cartierul Războinicilor, 
printre ale cărui barăci înghesuite alergase în copilărie, şi-a 
imaginat soldaţii ridicându-se împotriva ei, deși bineînţeles 

că oricare dintre femeile şi bărbaţii aceştia înarmaţi și-ar fi 
dat viaţa ca să o apere şi se aşteptau ca ea să devină una de-a 
lor. Kestrel nu trebuia decât să urmeze dorinţele tatălui ei 
şi să se înroleze. 

Când străzile au început să se schimbe, să se răsucească 
în direcţii fără sens şi să şerpuiască precum apa, Kestrel a ră- 
suflat uşurată. Copacii formau o boltă verde de frunze dea- 
supra capului şi ea putea auzi fântânile din spatele zidurilor 
înalte de piatră. 

Kestrel a ajuns în fața unei porți masive, din fier. Una 
dintre gărzile tatălui ei a privit prin fereastră şi a deschis ușa. 
Ea nu i-a spus nimic paznicului sau celorlalte gărzi şi oame- 
nii nu i-au adresat, la rândul lor, niciun cuvânt. A traversat 
proprietatea, iar adjudecătorul şi sclavul au urmat-o. 

Kestrel ajunsese acasă, dar paşii ce răsunau în urma ei pe 
dalele de piatră îi aminteau că acela nu fusese dintotdeauna 
căminul ei. Casa aceasta și întregul District al Grădinilor fu- 
seseră construite de herrani, care îl numiseră altfel atunci 
când le aparținuse. 

Kestrel a păşit pe peluză, iar oamenii au călcat în urma ei. 
Pașii lor erau acum amuţiţi de iarbă. O pasăre galbenă ciri- 
pea şi zbura printre copaci. Kestrel a ascultat până ce cânte- 
cul s-a stins, apoi şi-a continuat drumul spre vilă. 

Sunetul sandalelor ei pe pardoseala din marmură de la 
intrare trimitea un ecou slab printre pereţii pictați cu crea- 
turi care săreau, flori şi zei pe care ea nu-i cunoştea. Paşii ei 
se topeau în susurul apei ce se ridica bolborosind dintr-un 
bazin scund săpat în podea. 

— E o casă frumoasă, a zis adjudecătorul. 

Ea i-a aruncat bărbatului o privire tăioasă, deşi nu per- 
cepuse niciun pic de răutate în glasul lui. Kestrel i-a scrutat 

chipul, căutând, un semn că omul recunoștea casa, că poate 
o vizitase şi altă dată — ca musafir de onoare, ca prieten sau 
chiar ca membru al familiei - înainte de Războiul Herran. 
Dar gândul ei era prostesc. Vilele din Districtul Grădinilor 
aparținuseră aristocraților herrani, iar dacă adjudecătorul 
făcuse parte din rândul lor, atunci nu ar fi ajuns niciodată să 
practice această meserie. Poate că ar fi devenit sclav în casă 
sau meditator pentru copiii valorieni. Dacă adjudecătorul îi 
cunoştea casa, atunci asta pesemne că se datora faptului că 
îi furnizase sclavi tatălui ei. 

Kestrel ezita să se uite la Smith. Când a făcut-o, el a refu- 
zat să o privească înapoi. 

Menajera i-a ieşit în întâmpinare pe holul cel lung ce se 
întindea dincolo de fântână. Kestrel a trimis-o să-l aducă pe 
intendent şi l-a rugat pe om să vină la ea cu douăzeci şi şase 
de chei. Când a sosit intendentul, sprâncenele lui blonde 
erau încruntate, iar mâinile ce ţineau o casetă mică erau în- 
cordate. Degetele lui Harman s-au strâns şi mai tare când i-a 
observat pe adjudecător şi pe sclav. 

Kestrel a deschis caseta şi a numărat banii în palma în- 
tinsă a vânzătorului. Omul a băgat arginţii în buzunar şi a 
golit punguțţa fetei, pe care o adusese cu el. A făcut o plecă- 
ciune uşoară şi i-a restituit lui Kestrel punga goală. 

— A fost o adevărată plăcere să fac afaceri cu dumnea- 
voastră. 

Bărbatul s-a întors să plece, dar fata a zis: 

— Ar fi bine să nu existe nicio rană recentă pe trupul lui. 

Privirea adjudecătorului a zburat spre sclav şi i-a cercetat 
hainele rufoase, braţele murdare şi pline de cicatrice. 

— Îl puteţi inspecta, domniţă, a spus, tărăgănat, adjude- 
cătorul. 

Kestrel s-a încruntat, tulburată la gândul de a inspecta o 
persoană — şi mai ales acea persoană. Dar înainte să poată 
da un răspuns, adjudecătorul îşi şi luase tălpășița. 

— Cât a costat? a vrut să ştie Harman. În total? 

Fata i-a spus. Bărbatul a inspirat adânc. 

— Tatăl dumitale... 

— O să-i spun eu tatei. 

— Păi, ce să fac cu el? 

Kestrel s-a uitat la sclav. Tânărul nu clintise; rămăsese lo- 
cului pe acelaşi pătrat negru de gresie, ca și cum s-ar fi aflat 
încă pe estrada de licitaţie. Ignorase întreaga conversaţie, ne- 
băgând în seamă valoriana pe care probabil că nu o înţelegea 
prea bine. Avea privirea ridicată, concentrată asupra unei 
privighetori pictate pe un zid din capătul celălalt al încăperii. 

— El este Smith, i-a zis Kestrel intendentului. 

Neliniştea lui Harman s-a mai domolit. 

— E fierar*? 

Uneori, stăpânii îşi numeau sclavii după munca pe care 
o făceau. 

— Ne-ar fi bun unul ca el. O să-l trimit la fierărie. 

— Aşteaptă, nu sunt sigură unde-l vreau. Fata i s-a adresat 
lui Smith în herrani: Cânţi? 

Atunci tânărul şi-a ridicat privirea spre ea și Kestrel a 
zărit aceeaşi expresie pe care o văzuse şi mai devreme, în 
sala de aşteptare. Ochii lui cenușii erau reci ca gheaţa. 

— Nu. 

Smith răspunsese în limba ei, iar accentul lui se simţea 
doar foarte uşor. Apoi și-a întors privirea. Părul închis la cu- 
loare i-a căzut pe faţă şi i-a ascuns profilul. Kestrel şi-a înfipt 
unghiile în palmă. 


* Smith sau blacksmith — „tierar” în lb. engl. (n-tr). 

— Vezi să fagă baie, i-a zis lui Harman pe un ton pe care-l 
spera a fi poruncitor, în loc să-i arate frustrarea. Dă-i haine 
potrivite. A dat să se îndepărteze, apoi s-a oprit şi cuvintele 
i-au ţâşnit de pe buze: Şi taie-i părul. 

Pe când se retrăgea, Kestrel a simţit în ceafă privirea de 
gheaţă a sclavului. De acum îi era ușor să numească expresia 
din ochii tânărului. 

Dispreţ. 

KESTREL NU ȘTIA CE SĂ SPUNĂ. 

Tatăl ei, abia ieşit din baie după o zi lungă şi călduroasă 
în care-şi antrenase soldaţii, şi-a turnat apă peste vin. Erau 
la al treilea fel: găinuşe împănate cu stafide picante şi mig- 
dale măcinate. Mâncarea nu avea niciun gust pentru Kestrel. 

— Te-ai antrenat? a întrebat el. 

— Nu. 

Mâinile mari ale bărbatului s-au oprit o clipă. 

— O să mă antrenez, a adăugat ea. Mai târziu. 

Kestrel a sorbit din cupa ei, apoi şi-a trecut un deget pe 
suprafaţa sa. Sticla era de un verde fumuriu și suflată foarte 
fin. O găsiseră în acea casă. 

— Cum sunt noii recruți? 

— Cu caş la gură, dar nu sunt răi deloc. Omul a ridicat 
din umeri. Avem nevoie de ei. 

Kestrel a dat din cap. Valorienii se confruntaseră mereu 
cu invazii la marginea teritoriilor lor şi, cum imperiul se 
mărise în ultimii ani, atacurile deveniseră mai frecvente. 
Duşmanii nu amenințau peninsula herrană, dar generalul 
Trajan antrena adesea batalioane ce urmau a fi trimise în 
locurile mai îndepărtate ale imperiului. 

Bărbatul a îņpuns cu furculița un morcov glazurat. Kestrel 
s-a uitat la ustensila argintie, ai cărei dinți luceau metalic în 
lumina lumânărilor. Era o invenţie herrană, asimilată de cul- 
tura ei cu atât de mult timp în urmă, încât îi era și greu să-şi 
imagineze că valorienii mâncaseră odată cu degetele. 

— Credeam că te duci la piață în după-amiaza asta cu 
Jess, a zis generalul. De ce nu a venit la cină? 

— Nu m-a însoţit acasă. 

Fl a lăsat furculița jos. 

— Atunci, cu cine ai venit? 

— Tată, am cheltuit cincizeci de chei azi. 

Omul a dat din mână, arătând că suma era irelevantă. 
Vocea lui era înşelător de calmă. 

— Dacă ai mers iar singură prin oraș... 

— Nu. 

Kestrel i-a spus cine o însoțise şi de ce. Generalul şi-a 
frecat fruntea şi şi-a strâns ochii. 

— Aia a fost escorta ta? 

— Nu am nevoie de escortă. 

— Cu siguranţă nu ai avea, dacă te-ai înrola. 

Şi iată că reluau o discuţie veche. 

— Nu o să fiu niciodată soldat, a zis ea. 

— Ai spus-o destul de clar. 

— Dacă o femeie poate să lupte şi să moară pentru impe- 
riu, atunci de ce nu poate să şi meargă singură? 

— Asta e şi ideea. O femeie soldat şi-a demonstrat puterea, 
aşa că nu are nevoie de protecţie. 

— Nici eu nu am nevoie. 

Generalul şi-a aşezat palmele pe masă. Când una dintre 
fetele în casă s-a apropiat să strângă vasele, bărbatul a urlat 
la ea să plece. 

— Doar nu crezi că Jess mă poate apăra în vreun fel, a 
spus Kestrel. 

— Femeile care nu sunt soldaţi nu umblă de unele sin- 
gure. Aşa e obiceiul. 

— Obiceiurile noastre sunt absurde. Valorienii se mân- 
dresc cu faptul că pot supraviețui cu foarte puţină hrană, 
dacă e nevoie, dar cina devine insultătoare dacă nu cuprinde 
măcar şapte feluri de mâncare. Pot să lupt suficient de bine, 
dar dacă nu sunt soldat, e ca și cum anii de antrenament nici 
nu au existat. 

Tatăl a privit-o în ochi. 

— Forţa ta nu a fost niciodată pusă la încercare în luptă. 

Ceea ce era o altă formă de a spune că, de fapt, Kestrel era 
o luptătoare slabă. 

Apoi, mai blajin, bărbatul a adăugat: 

— Tu eşti un strateg. 

Kestrel a ridicat din umeri. 

— Cine mi-a sugerat să-i atrag pe barbarii dacrani în 
munţi când au atacat granița de est a imperiului? a întrebat 
taică-său. 

Tot ce făcuse ea atunci fusese să-i arate ceea ce era deja 
evident. Faptul că barbarii se bazau excesiv pe cavalerie era 
destul de limpede, la fel ca şi probabilitatea ca armăsarii să 
moară de sete în munții secetoşi din est. Dintre ei doi, tatăl 
ei era strategul, căci chiar în acel moment se folosea de cu- 
vinte măgulitoare ca să obțină ceea ce dorea. 

— Gândeşte-te cât bine ai face imperiului dacă ai lucra, 
cu adevărat, alături de mine, a zis el, şi ţi-ai folosi talentul ca 
să-i protejezi teritoriile, în loc să despici în patru firul despre 
obiceiurile ce ne orânduiesc societatea. 

— Tradițiile noastre sunt mincinoase. 

Degetele lui„Kestrel s-au strâns în jurul piciorului fragil 
al paharului. Privirea tatălui ei a căzut pe mâna încordată şi 
omul şi-a așezat palma peste ea. Încet, dar ferm, a zis: 

— Nu sunt regulile mele. Sunt ale imperiului. Luptă 
pentru el şi îţi vei căpăta independenţa. Nu lupta şi acceptă 
consecinţele. Oricum ar fi, trăieşti după legile noastre. Ge- 
neralul a ridicat un deget şi a adăugat: Şi nu te plângi. 

Kestrel a hotărât că nu avea să răspundă nimic. Şi-a tras 
mâna dintre degetele tatălui ei și s-a ridicat de la masă. Își 
amintise cum sclavul se folosise de tăcerea lui ca de o armă. 
Tânărul fusese vândut, împins, târât încolo şi-ncoace, privit. 
Acum avea să fie spălat, tuns şi îmbrăcat. Şi totuşi refuza să 
renunţe la tot. 

Kestrel ştia să recunoască forța atunci când o întâlnea. 
Acelaşi lucru se putea spune și despre tatăl ei. Ochii lui că- 
prui-deschis s-au îngustat, privind-o. 

Kestrel a ieşit din sufragerie şi a mers de-a lungul aripii 
de nord a vilei până ce a ajuns la două uși din fier. A deschis 
brusc uşile şi a păşit pe dibuite în bezna dinăuntru, căutând 
o cutie mică din argint şi o lampă cu ulei. Degetele îi erau 
familiarizate cu ritualul. Nu îi era greu să aprindă lampa pe 
întuneric. Kestrel putea să şi cânte legată la ochi, dar nu voia 
să rişte să sară vreo notă. Nu în acea noapte, nu după ce 
toată ziua nu făcuse mai nimic altceva decât să umble de 
colo-colo și să facă prostii.- 

A ocolit pianul așezat în mijlocul camerei, trecându-și 
palma peste suprafaţa lui netedă şi lucioasă. Instrumentul 
era unul dintre puţinele obiecte pe care familia ei le adusese 
din capitală. Pianul fusese al mamei sale. 

Kestrel a deschis câteva uşi din sticlă ce dădeau spre gră- 
dină. A inspirat aerul nopții, lăsându-l să îi inunde plămânii. 

A simţit miros de iasomie şi şi-a imaginat mica floare deschi- 
zându-se în beznă, cu fiecare petală rigidă, ridicată şi perfectă. 

Apoi s-a gândit iar la sclav, fără să ştie de ce. Şi-a coborât 
privirea la mâna trădătoare care se ridicase pentru a capta 
atenţia adjudecătorului. Kestrel a scuturat din cap. Nu avea 
să-şi mai lase gândurile să se abată asupra sclavului. 

S-a aşezat în faţa șirului de clape negre şi albe ale in- 
strumentului, aproape o sută. Nu la acel gen de pregătire se 
gândise tatăl ei. Generalul se referise la lecţiile ei zilnice cu 
căpetenia gărzilor. Ei bine, Kestrel nu voia să se antreneze la 
Undrele sau la orice altceva credea tatăl ei că ar fi trebuit să 
înveţe. 

Degetele ei s-au aşezat pe clape. Kestrel a apăsat uşor, nu 
suficient de tare pentru ca ciocănelele dinăuntru să lovească 
reţeaua de coarde metalice. 

Apoi a inspirat adânc şi a început să cânte. 

FATA UITASE DE EL. 

Trecuseră trei zile, iar stăpâna casei părea să fi uitat că 
achiziționase un sclav, adăugând astfel un membru nou co- 
lecţiei de patruzeci şi opt de suflete a generalului. 

Sclavul nu era sigur că ar fi trebuit să se simtă ușurat. 

Primele două zile fuseseră o adevărată binecuvântare. 
Nici nu-şi mai amintea ultima dată când i se permisese să 
lenevească. Baia fusese incredibil de fierbinte, şi aburii îl în- 
văluiseră. Clăbucii de săpun erau mai plăcuţi decât orice îi 
fusese oferit în ultimii ani şi miroseau a amintiri. 

Parcă îmbrăcase o piele nouă și, deşi își ţinuse capul ţea- 
pân în timp ce un alt sclav herrani îi tăia părul şi deşi con- 
tinua să-şi ridice mâna ca să îndepărteze şuviţe care nu mai 
erau acolo, a doua zi descoperise că lipsa părului nu-l deranja 
atât de tare. Putea vedea lumea mai clar. 

În a treia zi, intendentul a venit să îl caute. 

Pentru că nu primise niciun ordin, sclavul hoinărea pe 
domeniu. Nu îi era permis să intre în casă, dar se mulțumea 
să o privească de afară. Îi număra multele ferestre şi uşi. Stă- 
tea întins pe iarbă, lăsându-i energia verde şi caldă să-i gâdile 

palmele, fericit că mâinile lui nu aveau prea multe bătături 
ca să o simtă. Ocrul gălbui al zidurilor vilei lucea în lumina 
soarelui, apoi se stingea. El socotea în minte care încăperi 
ale casei se întunecau în fiecare parte a zilei. Privea în sus, la 
portocali, şi câteodată adormea. 

Ceilalţi sclavi se străduiau să-l ignore. La început, oame- 
nii îl priveau în feluri ce aduceau ba a ranchiună, ba a con- 
fuzie, ba a dor. Lui nici că-i păsa. De îndată ce a fost condus 
spre locuinţa sclavilor, aflată într-o clădire care arăta aproape 
la fel ca şi grajdurile, a înțeles rapid care era ierarhia în rân- 
dul herranilor generalului. El era ultimul dintre ei. 

Îşi mânca bucata de pâine ca şi ceilalți şi ridica din umeri 
când era întrebat de ce nu i se dăduse încă ceva de făcut. 
Răspundea doar la întrebările directe, însă în mare parte nu 
făcea decât să asculte. 

În a treia zi, deja făcea o hartă mentală a anexelor vilei: lo- 
cuinţa servitorilor, grajdurile, barăcile gărzilor, fierăria, ma- 
gaziile, o căsuţă din apropierea grădinii. Domeniul era mare, 
mai ales că încă făcea parte din oraş. Sclavul se simţea noro- 
cos că avea atâtea ore la dispoziţie ca să-l studieze. 

Şedea pe o colină de pe lângă livadă, la o înălțime ce-i 
permitea să-l vadă pe intendent venind cu paşi mari către 
el dinspre vilă cu mult înainte ca valorianul să ajungă acolo. 
Asta l-a mulțumit nespus pe sclav. I se confirma astfel bă- 
nuiala că proprietatea generalului nu ar fi fost atât de ușor 
de apărat dacă era atacată din direcţia potrivită. Domeniul 
îi fusese probabil dat generalului pentru că era cel mai mare 
şi mai frumos din oraş şi ideal pentru a găzdui o gardă per- 
sonală şi cai, dar pantele acoperite de pomi care înconjurau 
casa s-ar fi putut dovedi avantajoase pentru o forță duş- 
mană. Sclavul se întreba dacă generalul chiar nu observase 

acest neajuns. Dar valorienii nu știau ce înseamnă să fii ata- 
cat în propriul cămin. 

Sclavul şi-a înăbuşit gândurile, căci amenințau să-i aducă 
trecutul la suprafață, așa că şi-a forţat mintea să fie asemeni 
pământului îngheţat: greu de pătruns şi pustie. 

S-a concentrat asupra intendentului care suia cu greu 
dealul. Bărbatul era unul dintre puţinii servitori valorieni, la 
fel ca şi menajera, ale căror posturi erau prea importante ca 
să le fie încredințate unor herrani. Sclavul presupunea că in- 
tendentul era frumos plătit. Cu siguranţă omul era îmbrăcat 
bine, în veșmintele ţesute cu aur preferate de valorieni. Părul 
blond şi rar al bărbatului flutura în vânt. Pe când se apropia, 
sclavul l-a auzit pe intendent bombănind în valoriană şi a 
ştiut că el era ţinta iritării celuilalt. 

— Tu, a zis bărbatul într-o herrani cu accent puternic. 
Aici erai, nevrednicule! 

Sclavul şi-a amintit numele omului - Harman - dar nu l-a 
rostit. Nu a spus nimic, ci doar l-a lăsat pe intendent să-și ri- 
sipească furia. Îl amuza să-l audă pe Harman măcelărindu-i 
limba. Accentul bărbatului era rizibil, gramatica - încă şi mai 
rea. Singurul lui talent era un vocabular bogat în insulte. 

— Vino. 

Harman a făcut un semn cu mâna, indicând că sclavul 
trebuia să-l urmeze. Acesta și-a dat repede seama că era 
condus spre fierărie. 

O fată herrani aştepta afară. Sclavul a recunoscut-o, deşi 
nu o văzuse decât în timpul meselor şi noaptea. Numele ei 
era Lirah și muncea în casă. Era drăguță; mai mică decât el şi 
probabil prea tânără ca să-şi amintească războiul. Harman a 
început să vorbească în valoriană cu fata. Sclavul a încercat 
să fie răbdător pe când Lirah traducea. 

— Lady Kestrel nu poate fi deranjată pentru a-ţi da o sar- 
cină, aşa că eu — fata a roşit —, vreau să spun, el — a zis ea, ară- 
tând spre Harman - a decis să te pună la muncă. De obicei, 
gărzile generalului se îngrijesc singure de repararea armelor, 
şi un fierar valorian este adus din oraș în mod regulat ca să 
facă altele noi. 

Sclavul a dat din cap. Erau motive bune pentru care va- 
lorienii pregăteau prea puţini herrani ca să le fie fierari. Nu 
trebuia decât să priveşti în jur ca să-ţi dai seama. Oricine 
putea vedea uneltele grele şi să ghicească forța de care era 
nevoie ca să le mânuieşti. 

— Asta vei face de acum înainte, a continuat Lirah, atât 
timp cât te vei arăta a fi capabil. 

Harman a interpretat liniştea ce a urmat ca pe o invitaţie 
de a vorbi din nou. Lirah a tradus: 

— Azi vei face potcoave. 

— Potcoave? 

Era prea uşor. 

Lirah i-a zâmbit înţelegător. Când a vorbit iar, fata i s-a 
adresat pe tonul ei normal, nu acela preţios pe care-l folosea 
ca să repete cuvintele lui Harman. 

— E un test. Trebuie să faci cât poţi de multe până la apus. 
Ştii să şi potcoveşti? 

— Da. 

Lirah părea să regrete că sclavul dăduse acel răspuns, pen- 
tru binele lui. I-a tradus intendentului, iar Harman a replicat: 

— Atunci, asta va face mâine. Fiecare cal din grajd tre- 
buie potcovit. Harman a pufnit. Vom vedea cum se înţelege 
animalul ăsta cu celelalte. 

Înainte de război, valorienii îi admiraseră şi chiar îi invi- 
diaseră — da, invidie! - pe herrani. După aceea, a fost ca şi 

cum vraja s-ar ji destrămat sau o alta ar fi fost făcută. Scla- 
vului îi venise dintotdeauna greu să creadă că lucrurile stă- 
tuseră altfel în trecut. Cumva, insulta de „anima!” devenise 
posibilă. Cumva, acel cuvânt se referea la el. Pentru sclav, des- 
coperirea era veche de zece ani, dar părea la fel de şocantă de 
fiecare dată. Repetarea ar fi trebuit să-i diminueze din efect. 
Dar el simţea de fiecare dată o durere acută în faţa surprizei, 
o durere ce provenea din furia pe care şi-o înăbuşea. 

Expresia plăcută, îndelung exersată, de pe chipul lui Lirah 
rămăsese neschimbată. Fata a arătat spre coşul cu cărbuni, 
spre surcele şi spre grămezile de fier nou şi vechi. Intenden- 
tul a aşezat o cutie de chibrituri pe nicovală. Apoi Harman şi 
Lirah s-au întors şi au plecat. 

Sclavul a privit în jur, în fierărie, şi a încercat să hotărască 
dacă merita să treacă testul sau nu. 

A oftat şi a aprins focul. 


Vacanţa se terminase. În prima lui zi la foale, sclavul a 
făcut mai mult de cincizeci de potcoave - suficiente cât să 
pară harnic şi îndemânatic, dar nu atât de multe încât să 
atragă atenţia. > 

În ziua următoare, a potcovit toți caii, chiar şi pe cei ale 
căror potcoave erau noi. Grăjdarul îl avertizase că unele din- 
tre animale erau periculoase, în special armăsarii generalu- 
lui, dar el nu a avut probleme. S-a asigurat însă că munca 
avea să-i ocupe întreaga zi. Îi plăcea să asculte nechezatul 
grav al cailor şi să le simtă respiraţiile moi şi calde. Toto- 
dată, grajdurile erau un loc numai bun ca să auzi ultimele 
noutăţi - sau ar fi fost, dacă venea vreun soldat să se ocupe 
de vreun cal. 

Sau dacă fata venea. 


38 


Sclavul se dovedise o bună achiziţie. Lady Kestrel avu- 
sese ochi buni, zisese Harman în silă şi îi dăduse sclavului 
mai multe arme ca să le repare, ca şi câteva comenzi să facă 
altele noi. 

În fiecare seară, când sclavul traversa domeniul dinspre 
fierărie spre baraca unde dormea, vila era puternic lumi- 
nată. Pentru sclavi se dădea stingerea, dar valorienii cei ne- 
liniștiți nu aveau încă somn. Ei erau antrenați să reziste cu 
foarte puţină odihnă şi nu dormeau decât vreo şase ore pe 
noapte - sau chiar mai puţin, dacă era nevoie. Era unul din- 
tre lucrurile care-i ajutase să câştige războiul. 

Sclavul era primul care se întindea pe așternutul lui de 
paie. În fiecare noapte, încerca să cearnă evenimentele zilei 
şi să aleagă informaţiile folositoare, dar de fiecare dată des- 
coperea că nu făcuse altceva decât să muncească din greu. 

Obosit, închidea ochii. Se întreba adesea dacă acele două 
zile de leneveală aveau să se arate cu ghinion, căci îi îngădu- 
iseră să uite cine era. Timpul juca feste minţii lui. 

Uneori, când era cât pe ce să adoarmă, i se părea că aude 
muzică. 

DE OBICEI, KESTREL SE GÂNDEA LA CASA El CALA 
un loc pustiu unde răsuna doar ecoul, plin de încăperi nelo- 
cuite, deşi frumoase. Şi domeniul era în mare parte liniştit 
şi răzbătut doar de sunete slabe: scrâşnetul unei sape în gră- 
dină, bufnetul slab al copitelor venind dinspre padocul așe- 
zat departe de casă, suflarea copacilor. De obicei, lui Kestrel 
îi plăcea felul în care spaţiul vast şi liniştea îi făceau simţurile 
mult mai alerte. 

Însă în ultima vreme nu-şi mai găsea pacea acasă. Se izo- 
lase împreună cu muzica ei, dar își dăduse seama că încerca 
să cânte doar piese dificile ale căror note se îngrămădeau 
unele într-altele, făcându-i degetele să alerge pe clape. Se- 
siunile de cântat o extenuau. De-abia simţea amorţeala în 
câteva locuri - încheieturile mâinilor, şale - dar când nu 
cânta la pian, Kestrel nu mai putea ignora durerile. În fie- 
care dimineaţă îşi jura că avea să trateze pianul cu mai multă 
delicateţe. Totuşi, la apus, după ore întregi în care se simţise 
sufocată - nu, mai degrabă ca şi cum s-ar fi ascuns în pro- 
pria casă —, storcea din nou muzica de cele mai solicitante 
elemente ale ei. 

Într-o după-amiază, poate la vreo opt zile după licitaţie, 
la vilă a sosit un bilet de la Jess. Kestrel l-a deschis nerăb- 
dătoare, bucuroasă de ceva care să-i schimbe gândurile. Cu 
scrisul ei obişnuit, cu înflorituri, şi propoziţii scurte şi înflă- 
cărate, Jess întreba de ce Kestrel se ascundea de ea. Nu voia 
să-i facă azi o vizită? Jess avea nevoie de sfatul lui Kestrel 
privind veșmintele pe care să le poarte la picnicul organizat 
de Lady Faris. Jess adăugase un post-scriptum: o propoziţie 
scrisă mai mărunt, cu litere înghesuite și mâzgălite la repe- 
zeală, ceea ce arăta că fata nu se putuse abţine.să nu facă o 
aluzie evidentă, fiind în același timp îngrijorată că o putea 
deranja pe Kestrel: Apropo, fratele meu a întrebat de tine. 

Kestrel s-a întins după cizmele ei de călărie. 

Pe când trecea dintr-o cameră în alta a apartamentului ei, 
Kestrel a zărit pentru o clipă, pe fereastră, coliba cu acoperiș 
de paie de lângă grădină. 

S-a oprit, bătându-și de pulpă cizmele pe care le ţinea în 
mână. Coliba nu se afla foarte departe de locuinţa sclavilor, 
care se vedea tocmai în marginea ferestrei. S-a simţit uşor 
stânjenită. 

Normal. Kestrel și-a luat privirea de la locuinţa sclavilor 
şi s-a concentrat asupra colibei lui Enai. Nu-şi mai vizitase 
bătrâna doică de câteva zile. Nici nu era de mirare că o tul- 
bura să vadă căsuţa mică şi drăguță pe care Kestrel ceruse să 
fie ridicată pentru femeia care o crescuse. Ei bine, avea să o 
viziteze pe Enai în drum spre grajduri. 

Însă până să apuce să-şi încheie şireturile cizmelor și să 
coboare scările vilei, intendentul şi aflase, din bârfe născute 
imediat în momentul citirii biletului, că stăpâna lui avea de 
gând să plece. Harman a încolţit-o la uşa salonului. 

— Mergeţi să călăriţi? 

Fata şi-a traş o mănușă. 

— Vezi bine. 

— Nu e nevoie să cereţi însoțitor. Harman a pocnit din 
degete spre un bărbat herrani mai în vârstă, care freca pode- 
lele. Ăsta o să fie suficient. 

Kestrel a oftat uşor. 

— Voi călări până la Jess. 

— Sunt sigur că poate călări şi el, a răspuns Harman, deşi 
ştiau amândoi că era puţin probabil. 

Sclavii nu erau învăţaţi să călărească. Ori ştiau de di- 
nainte de război, ori nu învățau niciodată. 

— Dacă nu, a spus Harman, puteţi lua caleaşca împre- 
ună. Generalul s-ar lipsi bucuros de doi cai pentru caleaşcă, 
doar ca să se asigure că sunteţi însoțită. 

Kestrel a dat uşor din cap şi s-a întors să plece. 

— Stăpână, încă ceva... 

Kestrel ştia ce era acel „ceva', dar nu-l putea opri pe om, 
căci astfel i-ar fi arătat intendentului că ştia şi că ar fi dorit 
să nu ştie. 

— A trecut o săptămână de când l-aţi cumpărat pe scla- 
vul acela tânăr, azis intendentul. Nu aţi dat niciun ordin cu 
privire la ce ar trebui să facă. 

— Am uitat, a minţit Kestrel. 

— Bineînţeles. Aveţi alte lucruri mai importante de făcut. 
Totuşi, eram destul de sigur că nu aţi vrut să-l lăsaţi să lene- 
vească, aşa că l-am trimis la fierărie şi să potcovească armă- 
sarii. S-a descurcat mulțumitor. Complimentele mele, Lady 
Kestrel. Aţi arătat că ştiţi cum să alegeţi mărfuri herrani. 

Ea s-a uitat la bărbat. Harman a adăugat, pe un ton 
defensiv: 

— L-am trimis la fierărie doar pentru că i se potriveşte. 

Kestrel s-a întors spre ușă. Când a deschis-o, n-a zărit decât 
copacii. Din această parte a casei nu se mai vedea nimic care 
să o tulbure. 

— Ai făcut alegerea potrivită, a zis ea. Fă cu el ce crezi de 
cuviinţă. 

Kestrel a păşit afară, urmată tăcut de însoțitor. 

În cele din urmă, fata nu a mai trecut pe la colibă. A mers 
direct la grajduri. Bătrânul grăjdar herrani se afla acolo, ca 
întotdeauna. În afară de el nu mai era nimeni. Kestrel s-a dus 
să mângâie botul unuia dintre cai, un animal masiv, crescut 
ca să lupte pe câmpul pe bătălie şi ales pentru ea de general. 

Când a auzit paşi în spatele ei, sunetul unei persoane noi 
intrând în grajd, Kestrel s-a întors. Doi soldaţi s-au îndrep- 
tat spre grăjdar şi i-au ordonat să le înșeueze caii. Kestrel 
s-a uitat în spatele celor doi bărbaţi şi l-a văzut pe bătrânul 
herrani pe care Harman i-l alesese drept escortă așteptând 
răbdător lângă ușă. 

Kestrel nu avea chef să piardă timpul ca să afle dacă omul 
putea să călărească sau nu. Ea voia să plece pe dată. Când 
ajungeau la casa lui Jess, avea să-l trimită pe sclav la bucătă- 
rie ca să nu-l mai vadă la chip până când se întorceau acasă. 

— Pregăteşte-mi trăsura mai întâi, i-a zis ea grăjdarului, 
aruncându-le soldaţilor o privire care parcă-i provoca să 
protesteze. 

Soldaţii nu au spus nimic, dar erau în mod evident iritaţi. 
Lui Kestrel nu-i păsa. Trebuia să plece, şi cu cât pornea mai 
repede, cu atât mai bine. 


— Asta? 
Kestrel şi-a ridicat privirea de unde stătea, pe un divan 
scund, acoperit de rochii. 

— Kestrel, g,zis Jess, fii atentă. 

Kestrel a clipit. O fată cu părul negru, sclava lui Jess, lega 
o cingătoare în jurul taliei stăpânei sale, aşezând fusta înflo- 
rată astfel încât să pice ca un clopot pe şolduri. 

— N-ai mai încercat rochia asta? i-a zis Kestrel lui Jess. 

— Nu. Jess a smuls cingătoarea din mâinile sclavei şi a 
aruncat-o pe grămada de mătăsuri de lângă Kestrel. Nu-ţi 
place deloc, aşa e? 

— Nu, a răspuns Kestrel, dar Jess începuse deja să-şi scoată, 
cu greu, rochia, în timp ce sclava încerca, grăbită, să desfacă 
nasturii înainte să pocnească. 

Fustele roz au aterizat în poala lui Kestrel. 

— Tu ce-o să porţi? Jess rămăsese în picioare, doar în 
combinezon. Picnicul lui Lady Faris este evenimentul verii. 
Nu poţi să arăţi altfel decât uimitor. 

— Asta nu va fi o problemă pentru Kestrel, a zis un băr- 
bat ferchezuit, elegant îmbrăcat, care se sprijinea de tocul 
uşii pe care o deschisese fără ca fetele să-l audă. 

Fratele lui Jess i-a zâmbit lui Kestrel, care i-a zâmbit la 
rândul ei lui Ronan, dar strâmb, arătând că ştia că flirtul 
exagerat era la modă printre tinerii valorieni şi că nu avea 
de gând să-l ia în serios. Mai ştia şi că şedinţa de parada 
modei şi complimentele neprimejdioase ale lui Ronan fuse- 
seră motivul pentru care venise, sperând că mintea avea să-i 
fie prea ocupată ca să se gândească la altceva. 

Ronan a traversat camera, a împins rochiile de pe divan 
pe podea şi s-a aşezat lângă Kestrel. Sâcâită, sclava cu părul 
negru s-a aplecat să culeagă de jos materialele delicate. 
Kestrel a simțit un impuls brusc de a spune o răutate, dar nu 
era sigură cui i s-ar fi adresat. Apoi acordurile muzicale ce 
răzbăteau dinspre coridor au oprit-o din a-i pune pe toţi cei 
prezenți, inclusiv pe ea însăşi, într-o situaţie jenantă. 

— „Nocturna Senestă', a zis ea, recunoscând piesa. 

Ronan şi-a sprijinit capul blond de lemnul sculptat ce 
mărginea divanul. S-a rezemat leneş de spătarul moale al 
canapelei, şi-a întins picioarele încălțate cu cizme şi s-a uitat 
la Kestrel. 

— I-am spus lui Olen să cânte, a zis el, referindu-se la mu- 
zicianul herrani al casei. Ştiu că e una dintre preferatele tale. 

Kestrel a ascultat. Notele erau atinse cu grijă, dar aveau 
un ritm straniu. Fata s-a crispat recunoscând apropierea 
unui pasaj dificil şi nu s-a mirat deloc auzind cum omul a 
greşit notele. P 

— Aş putea cânta eu, s-a oferit ea. 

Fratele şi sora au schimbat o privire. 

— Altă dată, a răspuns Ronan. Părinţii noştri sunt acasă. 

— N-o să-şi dea seama. 

— Eşti prea talentată. Ronan şi-a aşezat mâna deasupra 
mâinii ei. O să ştie. 

Kestrel şi-a retras mâna. Fără a fi deranjat de refuz, el s-a 
întins spre o panglică rătăcită, aflată între ei doi, şi a început 
să se joace cu bucata de material, învârtind-o în jurul dege- 
telor lui albe. 

— Deci, a zis el, ce e cu zvonurile asta despre achiziţia ta 
scandaloasă la licitaţie? Toată lumea vorbeşte. 

— Sau mai degrabă vorbeau, a spus Jess, până să aibă loc 
un duel între verii Trenex. 

— Până la moarte? a întrebat Kestrel. 

Duelurile fuseseră interzise de împărat, dar erau un obi- 
cei prea adânc înrădăcinat ca să fie uşor de eliminat. De 
obicei, întâmplările de acest gen erau trecute cu vederea de 
autorităţi atâta timp cât nu-şi pierdea nimeni viaţa, şi chiar şi 
atunci singura pedeapsă nu era decât o amendă usturătoare. 

— Nu, a zis Jess, cu entuziasm, dar a curs sânge. 

— Povesteşţe-mi tot. 

Jess a inspirat, gata să-și toarne bârfa, dar Ronan a ridicat 
un deget înfășurat în panglică și l-a îndreptat spre Kestrel. 

— Tu, a zis el, schimbi subiectul. Continuă. Explică mis- 
terul care te-a costat cincizeci de chei. 

— Nu e niciun mister. 

Kestrel se hotărâse să inventeze un motiv raţional care nu 
avea nicio legătură cu decizia ei de a cumpăra sclavul. 

Și totuşi, de ce îl cumpărase? Probabil că din milă. Se lă- 
sase condusă de o sentiment straniu de simpatie. Sau oare 
şi-l dorise din pura și infama dorință de a-l stăpâni? 

— Sclavul e fierar, a explicat Kestrel. Tata are o gardă per- 
sonală. Aveam nevoie de cineva care să se îngrijească de arme. 

— Aşa l-a prezentat adjudecătorul, a spus Jess, trăgându-și 
altă rochie. Sclavul era perfect în gospodăria lui Kestrel. 

Ronan a ridicat sprâncenele. 

— În schimbul a cincizeci de chei? 

— Ce-mi pasă mie? Kestrel voia să încheie conversaţia 
cu orice preţ. Sunt suficient de bogată. A atins mâneca lui 
Ronan. Și cât a costat asta? a întrebat ea, prinzând mătasea 
cămășii între degete. 

Ronan, a cărui cămaşă iscusit brodată costase pesemne la 
fel de mult ca şi sclavul, a dat de înţeles că pricepuse aluzia. 

— EI o să trăiască mai mult decât cămașa asta, a spus 
Kestrel şi a dat drumul mânecii. Cred că am făcut un târg bun. 

— E-adevărat, a aprobat Ronan, părând dezamăgit, deşi 
Kestrel n-ar fi ştiut să spună de ce — că ea își retrăsese mâna 
sau că misterul se dovedise a nu fi chiar atât de tainic. 

Kestrel prefera să creadă că era vorba de al doilea motiv. 
Voia ca ea însăşi și toți ceilalți să uite de sclav. 

— Că veni vorba de haine, a zis Jess, încă nu am hotărât 
ce voi îmbrăca. 

— Ce zici de asta? 

Kestrel s-a ridicat, mulțumită să găsească o scuză pentru 
a-şi părăsi locul de pe divan, a traversat camera şi a ridicat o 
rochie a cărei mânecă ieşea dintr-un dulap deschis. A ţinut 
rochia în mâini, privind nuanţa extrem de deschisă de lilia- 
chiu. Kestrel şi-a trecut degetele pe sub mânecă şi a lăsat-o 
apoi să cadă, admirând lucirea argintie a materialului. 

— "Ţesătura asta e superbă. 

— Kestrel, ţi-ai ieşit din minţi? 

Jess deschisese ochii larg. Ronan a început să râdă şi 
Kestrel şi-a dat seama că el credea că glumise. 

— Nici nu ştiu de ce am rochia aia, a continuat Jess. Cu- 
loarea e atât de demodată. E practic cenuşie! 

Kestrel i-a aruncat lui Jess o privire surprinsă, dar în locul 
chipului celeilalte, nu a zărit decât amintirea ochilor frumoşi 
şi plini de amărăciune ai sclavului. 

SCLAVUL A TRAS O BUCATĂ DE METAL ÎNCINS DIN 
foc şi a așezat-o pe nicovală. Ținând încă metalul cu cleştele, 
a folosit un ciocan ca să bată fierul, făcându-l plat şi neted. 
Repede, înainte ca metalul să apuce să se răcească, a pus bu- 
cata de fier pe cornul nicovalei şi a lovit-o până ce s-a îndoit 
pe jumătate. Făcând aceasta, îşi aducea aminte că şi el tre- 
buia să stea îndoit. Trebuia ca acolo, în casa generalului, să 
ia forma pe care i-o cereau alţii ori altfel nu ar fi putut obţine 
niciodată ceea ce-şi dorea. 

Când a terminat, a aşezat potcoavele într-o ladă de lemn. 
S-a uitat îndelung la ultima piesă, trecându-şi un deget peste 
şirul de găuri unde aveau să intre caielele în copita calului. În 
felul ei, potcoava era perfectă. Dură. 

Dar de îndată ce era fixată pe copita unui cal, nu se mai 
vedea. 

Sclavul a dus potcoavele la grajd. Fata se afla acolo şi-şi 
făcea de lucru cu unul dintre caii de luptă. Kestrel se întor- 
sese cu trăsura, dar părea că are de gând să călărească; purta 
cizme. Sclavul a rămas la distanţă, aşezând potcoavele lângă 
harnaşament. Dar ea s-a apropiat, ducând calul de căpăstru. 

Kestrel a ezitat, deşi el nu vedea niciun motiv. 

— Sunt îngrijorată că Suliţă are o potcoavă slăbită, a zis 
ea, în herrani. Te rog, verifică. 

Tonul ei era politicos, dar acel „te rog” sunase aspru. Fu- 
sese o minciună, o prefăcătorie ce voia a-i face cuvintele să 
nu sune ca un ordin. Politeţea era ca un strat proaspăt de 
vopsea pe clădirea închisorii. 

Sclavului nu-i plăcea să audă vocea fetei, căci Kestrel îi vor- 
bea prea bine limba. Suna aproape ca limba ei maternă și asta 
îl supăra. S-a concentrat asupra singurului cuvânt valorian. 

— Suliţă, a zis el, rostogolind numele calului pe limbă. 

— E o armă, i-a explicat fata. Ca o lance. 

— Ştiu, a spus el, regretând imediat răspunsul. 

Nimeni - în special ea sau generalul - nu trebuia să afle 
că înţelegea valoriana. 

Însă Kestrel nu băgase de seamă. Fata era prea ocupată 
să mângâie gâtul armăsarului. În definitiv, de ce ar fi dat ea 
atenţie la ce spunea un sclav? 

Calul s-a sprijinit de tânără ca o pisică uriaşă. 

— l-am dat numele ăsta când eram foarte tânără, a şoptit ea. 

El i-a aruncat o privire. 

— Eşti tânără. 

— Suficient de tânără ca să vreau să-mi impresionez tatăl. 

Pe chipul ei se citea o undă de melancolie. Sclavul a ridi- 
cat dintr-un umăr şi a răspuns într-un fel ce nu arăta defel că 
ar fi băgat de seamă că ea împărtășise ceva ce părea un secret. 

— Numele i se potriveşte, a zis el, deşi creatura imensă 
era mult prea afectuoasă cu tânăra pentru ca observaţia lui 
să fie corectă. 

Kestrel şi-a luat privirea de la cal şi s-a uitat direct la el. 

— Al tău nu ţi se potriveşte. Smith. 

Poate că fusege din cauza surprizei. Sau a accentului ei per- 
fect. Mai târziu, el avea să-și spună că probabil fusese sigur că 
fata avea să-i dea alt nume, aşa cum obişnuiau să facă uneori 
valorienii cu sclavii lor, iar dacă se întâmpla asta, atunci cu 
siguranţă el urma să facă sau să spună o prostie şi apoi toate 
planurile lui aveau să se ducă pe apa sâmbetei. 

Dar, sincer, sclavul habar nu avea de ce răspunsese aşa. 

— Primul meu proprietar mi-a spus Smith, a explicat el. 
Ăsta nu-i numele meu adevărat. Pe mine mă cheamă Arin. 

GENERALUL ERA UN OM OCUPAT, DAR NU ATÂT DE 
ocupat încât să nu afle când Kestrel îi încălca dorinţele. 

Din ziua licitaţiei, Kestrel se simţea urmărită. Fata avea 
grijă să participe la antrenamentele cu Rax, căpitanul gărzi- 
lor tatălui ei. 

Nu că Rax s-ar fi supărat dacă ea nu venea în sala de an- 
trenament de lângă barăcile gărzilor. Pe când era mică şi 
hotărâtă să arate de ce era în stare, Rax fusese, în felul lui, 
blând. Nu făcea decât să remarce că fata nu avea pic de talent 
la lupte. Zâmbea la eforturile ei şi avea grijă să se descurce 
cu fiecare armă folosită de un soldat. 

Dar pe măsură ce trecuseră anii, şi răbdarea lui se tocise. 
Kestrel devenise din ce în ce mai nepăsătoare. Lăsa garda jos 
în timpul apărării, ochii ei erau permanent visători, chiar şi 
când Rax ţipa la ea. Lăsa săgețile să zboare libere, ţinându-și 
capul înclinat ca şi cum ar fi ascultat ceva ce Rax nu putea 
auzi. 

Kestrel își amintea de bănuielile lui tot mai mari, de aver- 
tismentele de a înceta să-şi mai protejeze mâinile. Fata ţinea 
spada prea delicat şi se retrăgea dacă i se părea posibil ca 

atacul lui Rax săei rănească degetele, încasând lovituri în trup 
care ar fi ucis-o dacă sabia ar fi fost din oţel şi nu din lemn. 

Într-o zi, când Kestrel avea cincisprezece ani, Rax i-a 
smuls scutul din mână și i-a lovit degetele vulnerabile cu 
latul sabiei. Fata a căzut în genunchi. A simţit cum sângele 
i se scurge din obraji de durere şi de teamă, și ştia că n-ar fi 
trebuit să plângă, n-ar fi trebuit să-şi strângă la piept dege- 
tele, n-ar fi trebuit să se ghemuiască toată, ferindu-şi mâi- 
nile de un alt atac. N-ar fi trebuit să-i confirme lui Rax ceea 
ce omul ştia deja. 

Rax a mers atunci la general şi i-a spus că dacă îşi dorea un 
muzician, putea cumpăra unul de la piaţă. Tatăl lui Kestrel 
i-a interzis atunci să mai cânte la pian, însă unul dintre pu- 
ţinele ei talente militare includea rezistenţa la lipsa de somn. 
Fata era un adversar redutabil al generalului din acest punct 
de vedere. Aşa că atunci când mâna i s-a mai dezumflat şi 
Enai i-a scos scândurica ce-i ţinea strâns degetele, Kestrel a 
început să cânte la pian în timpul nopţii. 

În cele din urmă, a fost prinsă. 

Îşi aducea aminte cum fugise după tatăl ei, trăgându-l de 
braţe, de haine pe când omul se îndrepta cu paşi mari spre 
barăci, în mijlocul nopții, în căutarea unui ciomag. Genera- 
lul a ignorat rugămințile fierbinţi ale fetei. Ar fi putut dis- 
truge uşor pianul. Instrumentul era prea mare, iar Kestrel 
prea mică pentru a sta în calea ciomagului. Dacă fata ar fi 
blocat clapele, tatăl ei ar fi spart carcasa, ar fi zdrobit ciocă- 
nelele şi ar fi rupt coardele. 

— Te urăsc, îi spusese ea. Şi mama te-ar fi urât. 

Nu tonul ei jalnic, nici lacrimile ce păleau în faţa hoho- 
telor de plâns pe care le auzise de la bărbaţi şi femei în toată 
firea îl făcuseră pe general să dea drumul ciomagului. Nici 

acum, Kestrel nu știa dacă generalul cruţase pianul de dra- 
gul ei sau de dragul celei ce-i părăsise răpită de moarte. 

— Ce facem azi? a întrebat Rax tărăgănat de pe banca lui 
de la celălalt capăt al sălii de antrenament. 

Omul şi-a trecut o mână prin părul grizonant, apoi peste 
față, ca şi cum ar fi putut şterge plictiseala ce i se citea pe 
chip. 

Kestrel voia să-i răspundă, dar s-a trezit privind picturile 
de pe pereţi, deşi le cunoştea foarte bine. În imagini erau bă- 
ieți și fete care săreau peste spatele unor tauri. Picturile erau 
valoriene, la fel ca şi această clădire. Pletele blonde, roşcate, 
chiar şi castanii fluturau pe capetele tinerilor ca nişte flamuri 
în timp ce săltau deasupra coarnelor taurilor, își sprijineau 
palmele pe spinările bestiilor şi aterizau de partea cealaltă a 
picioarelor din spate. Scena descria un ritual de maturizare 
şi, înainte ca aceeași lege ce interzisese duelul să-i pună şi lui 
capăt, fusese un obicei pe care toţii valorienii care împlineau 
paisprezece ani trebuiau să-l îndeplinească. Şi Kestrel sărise 
peste taur. Fata își amintea bine acea zi. Tatăl ei fusese tare 
mândru de ea. Îi oferise un cadou la alegere. 

Kestrel se întreba dacă sclavul - Arin — văzuse picturile și 
ce părere avea despre ele. 

Rax a oftat. 

— Nu mai e nevoie să exersezi statul în picioare şi uitatul 
în gol. La asta te pricepi deja. 

— Undrele. Fata şi-a alungat gândurile de la sclav. Hai să 
exersăm undrelele. 

— Ce surpriză. 

Rax nu a adăugat că făcuseră deja asta în fiecare zi, în 
ultima vreme. Undrelele erau singura tehnică pe care căpi- 
tanul suporta să o vadă pe fată încercând-o. 

Rax a ridicat o sabie lată pe când Kestrel îşi fixa micile 
cuțite la gambe, mijloc şi antebraţe. Fiecare cuţit bont, de 
antrenament, îi încăpea uşor în palmă. Undrelele erau sin- 
gurele arme despre care uita că sunt arme. 

Rax a blocat alene primul cuţit care a ţâşnit dintre dege- 
tele ei în partea cealaltă a camerei. Tăişul lui Rax a respins 
lama ei în aer. 

Dar Kestrel mai avea arme şi, când venea vorba de lupta 
corp la corp, aşa cum se asigura Rax mereu să fie, Kestrel era 
chiar în stare să-l învingă pe căpitan. 


Însă de data asta fata nu îl bătuse. 

Kestrel s-a îndreptat şontâc-şontâc spre casa lui Enai. În 
ziua când împlinise paisprezece ani, Kestrel îi ceruse tatălui 
ei să-i redea femeii libertatea. Prin lege, sclavii aparțineau 
stăpânului casei. Enai era doica lui Kestrel, dar era proprie- 
tatea generalului. Omul nu fusese încântat de cererea ei, însă 
îi promisese fetei că avea să-i dea orice dorea. 

Şi deşi Kestrel era fericită că Enai alesese să rămână la 
vilă astfel încât acum putea fi acolo când fata avea să bată 
la uşa ei, transpirată şi abătută, îşi amintea cum fericirea ei 
dispăruse atunci când îi spusese femeii despre cadoul ei şi 
felul în care o privise doica. | 

— Liberă? 

Enai îşi atinsese încheietura mâinii, acolo unde era 
însemnată. 

— Da. Nu... te bucuri? Credeam că asta îți doreşti. 

Enai şi-a lăsat atunci mâinile să-i cadă moi în poală. 

— Unde să mă duc? 

Kestrel a înţeles şi ea în acel moment ceea ce Enai ştia 
foarte bine: greutăţile unei bătrâne herrani singure - oricât 

de liberă ar fi fost - în propria-i ţară cotropită. Unde avea să 
doarmă? Cum avea să-şi câştige traiul și cine i-ar fi dat de 
muncă, din moment ce herranii nu aveau voie să angajeze 
pe nimeni, iar valorienii deţineau sclavi? 

Kestrel folosise o parte din averea moştenită după moar- 
tea mamei ei pentru construcţia colibei. Azi, Enai s-a în- 
cruntat când a deschis uşa. 

— Unde ai fost? Pesemne că nu mai însemn nimic pen- 
tru tine dacă m-ai ignorat aşa de mult timp. 

— Îmi pare rău. 

Enai s-a înmuiat şi a aranjat la loc o şuviţă rebelă din 
părul lui Kestrel. 

— Chiar că arăţi jalnic. Intră, copilă. 

În vatră pâlpâia un mic foc pentru gătit. Kestrel s-a lăsat 
moale într-un scaun din fața flăcărilor, iar când Enai a în- 
trebat-o dacă-i era foame şi fata a răspuns că nu, bătrâna 
herrani a privit-o pe tânără cu luare-aminte. 

— Ce s-a întâmplat? Cu siguranţă că până acum te-ai 
obişnuit să fii învinsă de Rax. 

— E ceva ce mi-e teamă să-ţi mărturisesc. 

Enai a dat din mână, vrând să spună că fata vorbea copilării. 

— Nu ţi-am tăinuit eu mereu secretele? 

— Nu e un secret. Ştie, practic, toată lumea. 

Ce a spus mai departe a sunat lipsit de importanţă pentru 
ceva atât de însemnat. 

— Acum mai mult de o săptămână am fost la piaţă cu 
Jess. Am mers la o licitaţie. 

Expresia de pe chipul lui Enai a devenit prudentă. 

— Oh, Enai, a zis Kestrel. Am făcut o greșeală. 

ARIN ERA MULȚUMIT. | SE DĂDUSERĂ MAI MULTE 
comenzi de arme şi alte lucruri de reparat şi interpreta lipsa 
plângerilor din partea gărzilor ca fiind un semn de apreci- 
ere la adresa muncii lui, deşi intendentul cerea frecvent mai 
multe potcoave decât ar fi fost necesar chiar şi pentru nişte 
grajduri aşa de mari ca ale generalului. Pe Arin nu-l deran- 
jau rutina şi munca uşoară. Activitatea îi lua gândurile de 
la altceva. Arin îşi imagina că ţeasta lui era plină de zăpadă. 

Pe când sclavii generalului se obişnuiau cu prezenţa lui, oa- 
menii începuseră'să vorbească mai mult cu el în timpul mese- 
lor şi să fie mai slobozi la gură în prezenţa lui. Arin devenise o 
figură atât de prezentă la grajduri, încât în curând soldaţii au 
început să-l ignore. Băiatul aflase astfel zvonuri despre antre- 
namente care se desfăşurau în afara zidurilor oraşului. Scla- 
vul asculta, strângându-și degetele până ce se albeau în jurul 
căpăstrului vreunui cal, poveşti vechi de zece ani despre cum 
generalul, pe atunci doar locotenent, adusese distrugerea în 
calea lui, din munţii peninsulei până la orașul-port, şi pusese 
capăt Războiului Herran. Arin îşi descleşta degetele, unu câte 
unul, şi-şi vedea de treabă. 

O dată, la cină, Lirah s-a aşezat lângă el. Fata era timidă 
şi-i aruncase îndelung priviri curioase cu coada ochiului 
înainte de a se hotări să întrebe: 

— Ce-ai fost înainte de război? 

Arin a ridicat o sprânceană. 

— Dar tu ce ai fost? 

Chipul lui Lirah s-a înnegurat. 

— Nu-mi amintesc. 

Arin a minţit şi el. 

— Nici eu. 


Arin nu încălca nicio regulă. Alţii sclavi se simțeau poate 
tentanți în timpul plimbării prin crângul de portocali ce se 
întindea între fierărie şi colibele lor să culeagă câte un fruct, 
să-l decojească iute, îngropând coaja colorată în pământ, şi 
să-l mănânce. Uneori, când Arin îşi mânca tocana cu pâine, 
se gândea şi el să facă la fel. Când mergea pe sub arbori, 
tentaţia devenea aproape de nesuportat. Aroma citricelor îi 
usca gâtul. Însă nu se atingea niciodată de fructe. Îşi întorcea 
privirea şi continua să meargă. 

Arin nu era sigur pe care zeu îl supărase. Poate că pe cel 
al râsului. Unul cu un suflet crud şi trândav, ce privea com- 
portamentul neobişnuit de bun al lui Arin, zâmbea şi spu- 
nea că nu avea cum să dureze la nesfârşit. 

Aproape se înserase şi Arin se întorcea de la grajduri spre 
colibele sclavilor când a auzit muzica. 

Băiatul a rămas pe loc. Primul lui gând a fost că visele 
pe care le avea aproape în fiecare noapte îşi găsiseră cumva 
cale afară din mintea lui. Apoi, pe când notele continuau 
să străpungă aerul printre copacii unduitori şi să țâşnească 
acoperind zumzetul cicadelor, Arin şi-a dat seama că sune- 
tele erau aievea. 

Muzica veneadinspre vilă. Picioarele i s-au îndreptat în di- 
recția muzicii înainte ca gândurile să le ordone să se oprească, 
iar când mintea lui a înţeles ce se întâmpla, deja cedase şi ea, 
fermecată. 

Notele erau rapide şi limpezi. Se goneau una pe alta în fe- 
luri minunate, precum curenţii încrucișaţi de pe mare. Apoi 
muzica s-a oprit. 

Arin s-a uitat în sus. Ajunsese într-o poiană, între copaci. 
Cerul se colora în violet. 

Se apropia ora stingerii. 

Aproape că-și recăpătase stăpânirea de sine, aproape că 
se întorsese, când câteva acorduri grave au răzbătut prin aer. 
Muzica răsuna acum lent, într-o altă tonalitate. Era o noc- 
turnă. Arin s-a îndreptat spre grădină. Dincolo de ea, uşile 
de sticlă erau puternic luminate. 

Ora stingerii sosise şi trecuse, dar lui nu-i păsa. 

A văzut cine cânta la pian. Conturul chipului ei era ilu- 
minat. Ea s-a încruntat uşor, s-a aplecat asupra unui pasaj 
vioi şi a presărat câteva note înalte asupra cântecului sobru. 

Noaptea căzuse de-a binelea. Arin se întreba dacă ea avea 
să-şi ridice privirea, dar nu își făcea griji că putea fi văzut în 
umbrele grădinii. 

Ştia bine cum funcționau lucrurile astea: oamenii care 
stau în locuri puternic luminate nu pot zări în beznă. 

DIN NOU, INTENDENTUL A OPRIT-O PE KESTREL 
înainte să poată ieși din vilă. 

— Plecaţi în oraş? a zis el, blocând uşa dinspre grădină. 
Nu uitaţi, stăpână, că aveţi nevoie de... 

— Un însoțitor. 

— Am primit ordine de la general. 

Kestrel a decis că avea să-l enerveze pe Harman la fel de 
mult pe cât o irita el. 

— Atunci trimite după fierar. 

— De ce? 

— Ca să mă însoţească. 

Bărbatul a schiţat un zâmbet, apoi şi-a dat seama că ea 
vorbea serios. 

— Nu e potrivit. 

Kestrel ştia prea bine. 

— E ursuz, a continuat Harman. Neascultător. Am auzit 
că ar fi încălcat ora stingerii aseară. 

Ei nu-i păsa. 

— Pur şi simplu nu pare a fi omul nimerit. 

— Ai grijă să fie, a răspuns Kestrel. 

— Lady Kestrel, fierarul nu aduce decât necazuri. Sunteţi 
prea naivă ca să vă daţi acum seama. Nu vedeţi nici ce vă stă 
direct sub nas. 

— Oare? Pe tine te văd limpede. Văd pe cineva care i-a 
ordonat fierarului să facă sute de potcoave în cele două săp- 
tămâni de când e cu noi, când cel mai mult ne-ar folosi la 
făurirea armelor, şi doar o parte din noile potcoave pot fi 
găsite în grajd. Ce nu văd este locul în care se găsesc restul. 
Îmi imaginez că le-aş putea afla la piaţă, vândute pentru un 
profit frumos. Ba chiar le-aş putea găsi transformate într-un 
ceas încântător. 

Mâna lui Harman s-a îndreptat spre lanţul aurit care îi 
ieşea din buzunar. 

— Fă ce-ţi spun, Harman, sau vei regreta amarnic. 


Kestrel l-ar fi putut trimite pe Arin la bucătărie când 
ajunseseră în casa lui Jess. De îndată ce se afla înăuntru, nu 
mai avea nevoie, în mod oficial, de un însoțitor. Dar fata 
i-a spus sclavului să rămână în salon în timp ce ea şi Jess 
au şezut acolo, bând ceai rece de osmanthus şi mâncând 
prăjituri cu hibiscus, alături de portocale cojite. Arin stătea 
nemișcat, sprijinit de peretele din capătul opus al încăperii. 
Hainele lui albastru-închis se confundau cu nuanța draperi- 
ilor. Totuşi, Kestrel descoperea că-i era greu să-l ignore. 

Sclavul fusese îmbrăcat conform cutumelor. Gulerul că- 
măşii era înalt — o marcă a modei herrani aristocratice de 
dinainte de război. Toţi sclavii de casă bărbaţi purtau cămă- 
şile la fel. Însă, dacă sclavii erau și oameni înţelepţi, nu-și 
asortau veşmintele cu o privire de evident dezgust. Cel 
puţin, mânecile cămăşii îi acopereau muşchii şi cicatricele, 
rezultate a zece ani de muncă grea. Ce mai ușurare. Cu toate 


6O 


astea, Kestrel credea că sclavul ascundea mai mult de atât. 
Fata-l privea cu coada ochiului. Ea avea o teorie. 

— Verii Trenex s-au luat iar la ceartă, a zis Jess, începând 
să descrie ultimul scandal. 

Arin părea plictisit. Era şi firesc, din moment ce nu pri- 
cepea boabă de valoriană. Totuşi, Kestrel bănuia că el ar fi 
arătat la fel şi dacă ar fi înțeles tot ce se vorbea. Și, de fapt, ea 
era convinsă că înţelegea. 

— Jur, a continuat Jess, jucându-se cu cerceii pe care 
Kestrel îi cumpărase atunci, la piaţă. E doar o chestiune de 
timp până ce unul dintre ei e omorât, iar celălalt va trebui să 
plătească preţul pentru moarte. 

Kestrel îşi amintea de singurul cuvânt în valoriană pe 
care Arin îl spusese vreodată în prezenţa ei: nu. Ce accent 
uşor avusese. Băiatul recunoscuse şi numele lui Suliţă. Poate 
că nu era un lucru nemaiiîntâlnit; Arin era fierar și proba- 
bil că făcuse multe sulițe pentru valorieni. Totuşi, fetei i se 
părea că termenul era unul destul de ciudat ca tânărul să-l 
fi cunoscut. De fapt, ușurința cu care sclavul recunoscuse 
cuvântul o făcea să-şi pună întrebări. 

— Nu pot să cred că picnicul lui Lady Faris e peste câteva 
zile! a continuat să sporovăiască Jess. O să vii aici cu o oră 
înainte, nu-i aşa, şi-o să mergi cu trăsura noastră? Ronan 
m-a rugat să te întreb. 

Kestrel își imagina cum ar fi fost să împartă spaţiul re- 
strâns al trăsuriicu Ronan. 

— Cred că e mai bine dacă vin separat. 

— Doar pentru că nu ştii ce e distracţia! Jess a ezitat, 
apoi a spus: Kestrel, ai putea încerca să fii mai... normală 
la petrecere? 

— Normală? 

— Păi, ştii„doată lumea crede că eşti un pic excentrică. 

Kestrel ştia prea bine. 

— Bineînţeles, oamenii te adoră, de-adevăratelea. Dar a 
fost mare vâlvă când i-ai redat libertatea doicii tale. Oame- 
nii ar fi uitat, dar tu mereu faci altceva. Faptul că îţi place să 
cânți la pian nu mai e un secret pentru nimeni — nu că ar fi, 
neapărat, ceva greșit. 

Fetele mai avuseseră această discuţie şi altă dată. Pro- 
blema o reprezenta pasiunea lui Kestrel pentru pian. Dacă 
ar fi cântat doar din când în când, ca mama ei, faptul ar fi 
trecut neobservat. Dacă herranii nu ar fi iubit muzica aşa de 
mult înainte de război, atunci probabil că lucrurile ar fi stat 
altfel. Însă în ochii societăţii valoriene, muzica era o plăcere 
ce trebuia gustată, nu creată, şi nimănui nu-i trecea prin cap 
că ambele procese puteau coincide. 

Jess încă vorbea. 

— ...apoi a fost licitaţia... 

Fata şi-a aruncat, rușinată, ochii spre Arin. La fel a făcut şi 
Kestrel. Chipul băiatului era impasibil, însă, într-un fel, atent. 

— Ți-e ruşine că-mi ești prietenă? a întrebat-o Kestrel 
pe Jess. 5 

— Cum poți spune aşa ceva? 

Jess părea sincer rănită şi Kestrel şi-a regretat imediat în- 
trebarea. Fusese nedreaptă, mai ales că Jess tocmai o invitase 
să participe la picnic, alături de familia ei. 

— O să încerc, a răspuns Kestrel. 

Jess era uşurată, aşa că s-a străduit să risipească tensi- 
unea ce se crease, dându-și cu părerea, în detaliu, despre 
ce feluri de mâncare aveau să fie servite la petrecere și care 
dintre cupluri era mai probabil să aibă un comportament 
scandalos. 


02 


— Toţi tinerii chipeșşi vor fi acolo. 

— Hmm, a făcut Kestrel, rotindu-şi paharul într-un cerc, 
pe masă. 

—Ți-am spus că Faris îşi va prezenta bebelușul la picnic? 

— Cum? 

Mâna lui Kestrel s-a oprit. 

— Bineînţeles. Băieţelul are aproape şase luni şi vremea e 
minunată. E ocazia perfectă să-l scoată în lume. De ce pari 
aşa surprinsă? 

Kestrel a ridicat din umeri. 

— E o mişcare îndrăzneață. 

— Nu înţeleg de ce. 

— Pentru că tatăl copilului nu e soţul lui Faris. 

— Nu se poate, a şoptit Jess, simulând groaza. De unde ştii? 

— Nu ştiu sigur. Dar am fost recent acasă la Faris şi am 
văzut bebeluşul. E mult prea frumos. Nu semănă defel cu 
ceilalți copii ai lui Faris. De fapt... — Kestrel a bătut în pahar 
cu un deget - dacă ceea ce se spune este adevărat, atunci 
cea mai bună metodă de a ascunde adevărul e să facă exact 
cum plănuieşte. Nimeni nu ar crede că o doamnă respecta- 
bilă şi-ar scoate, cu nerușinare, în lume copilul din flori, la 
petrecerea anului. 

Jess a căscat gura, şocată, apoi a început să râdă. 

— Kestrel, cred că zeul minciunilor te iubeşte! 

Kestrel a părut mai degrabă să simtă decât să audă icne- 
tul de la celălalt capăt al salonului. 

— Ce-ai spus? a şoptit Arin, în valoriană. 

Băiatul o fixa pe Jess cu privirea. Fata privea, nesigură, 
când la el, când la Kestrel. 

— Zeul minciunilor. Cel herrani. Ştii, valorienii nu au zei. 

— Bineînţeles că nu aveţi zei. Voi nu aveţi suflete. 

Kestrel s-a ridicat în picioare. Sclavul se apropiase de ele. 
Kestrel şi-a amintit de momentul când adjudecătorul îi or- 
donase să cânte şi cum furia se scuturase practic de pe car- 
nea sclavului. 

— Ajunge, a ordonat ea. 

— Zeul meu te iubește? 

Arin mijise ochii cenușii. Pieptul i s-a umflat o dată. A 
privit-o pe Kestrel direct în ochi şi fata a văzut că sclavul era 
conştient de cât de mult trădase faptul că îi cunoştea limba. 
Pe un ton inflexibil şi egal, Arin a întrebat-o pe Jess: 

— De unde ştii că o iubeşte? 

Kestrel a dat să vorbească, dar Arin a ridicat o mână, ca 
să o oprească. Șocată, Jess a zis: 

— Kestrel? 

— Spune-mi, a cerut Arin. 

— Păi... Jess a încercat să râdă. Aşa trebuie să fie, nu? 
Kestrel vede atât de limpede adevărul din spatele tuturor 
lucrurilor. 

Gura lui Arin s-a strâmbat a dezgust. 

— Mă îndoiesc. 

— Kestrel, ele proprietatea ta. Nu faci nimic? 

În loc să o facă să reacționeze, cuvintele o paralizaseră. 

— Crezi că vezi adevărul, i-a zis el lui Kestrel în herrani, 
pentru că oamenii te lasă să crezi asta. Dacă acuzi un her- 
rani de minciună, crezi că va îndrăzni să nege? 

Un gând oribil i-a trecut brusc prin cap lui Kestrel. Fata a 
simţit cum sângele i se scurge din obraji. 

— Jess. Dă-mi cerceii. 

— Poftim? 

Jess era îngrozitor de confuză. 

— Împrumută-mi-i. Te rog. Ți-i aduc înapoi. 

Jess şi-a desfăcut cerceii şi i-a aşezat în palma întinsă a lui 
Kestrel. Picăturile aurii de sticlă au lucit. Dar oare chiar erau 
din sticlă? Negustoreasa herrani din piaţă spusese că erau 
topaze înainte să ezite auzind acuzaţia de fals a lui Kestrel. 
Fata plătise mai mult decât făceau nişte bijuterii din sticlă, 
dar nici pe aproape la fel de mult pe cât ar fi costat neste- 
matele adevărate. Poate că cerceii chiar erau din topaz, iar 
vânzătoarei îi fusese frică să mai insiste asupra adevărului. 
Kestrel s-a cutremurat de ruşine. 

În salon se lăsase liniştea. Jess trăgea de manşetele de 
dantelă ale mânecilor sale, iar Arin părea mulţumit într-un 
fel răutăcios că vorbele lui atinseseră un punct sensibil. 

— Plecăm, i-a zis Kestrel. 

Arin nu a mai dat vreun semn că se opunea. Kestrel 
ştia că Arin nu reacționa aşa din teama că ea avea să-l pe- 
depsească, ci pentru că acum era sigur că nu avea să-l pedep- 
sească niciodată. 


Kestrel a țâșnit din trăsură și a intrat în magazinul celui 
mai cunoscut bijutier valorian din oraş. Arin a urmat-o. 

— Vreau să ştiu dacă ăştia sunt adevăraţi. 

Kestrel a aruncat cerceii ce s-au rostogolit zăngănind pe 
masa din faţa bijutierului. 

— Topaze? a întrebat el. 

Lui Kestrel îi venea greu să vorbească. 

— Mă aflu aici ca să aflu ce sunt. 

Bijutierul s-a uitat cu lupa la picăturile aurii, apoi a zis: 

— Mi-e greu să-mi dau seama. Aş vrea să le compar cu 
alte nestemate despre care ştiu sigur că sunt veritabile. S-ar 
putea să dureze ceva timp. 

— Nu te grăbi. 

— Stăpână„Arin vorbea în propriul grai, extrem de poli- 
ticos, ca şi cum izbucnirea lui din salon nici nu avusese loc. 
Pot să mă plimb prin piață? 

Fata i-a aruncat o privire. Era o cerere neobişnuită şi 
sclavul nu avea cum să-şi fi făcut prea multe speranţe că 
rugămintea urma să-i fie acceptată, mai ales după cum se 
comportase mai devreme. 

— Eşti înăuntru, a zis el, aşa că nu mai ai nevoie de înso- 
titor pentru moment. Aş vrea să vizitez un prieten. 

— Un prieten? 

— Am prieteni, a adăugat el. Mă voi întoarce. Crezi că aş 
ajunge prea departe dacă aş încerca să fug? 

Legea era destul de clară în privinţa fugarilor prinşi. Ure- 
chile şi nasul le erau tăiate. Desfigurarea nu-i împiedica pe 
sclavi să mai muncească. 

Kestrel şi-a dat seama că nu mai suporta să-i vadă chipul. 
Spera mai degrabă ca sclavul chiar să fugă de tot şi să nu-l 
mai vadă niciodată. 

— Ia asta, a spus ea şi și-a scos de pe deget un inel pe care 
era gravată o gheară de pasăre. Ţi se vor pune întrebări dacă 
umbli singur fără un semn de libertate sau sigiliul meu. 

Apoi l-a lăsat să plece. 


Arin voia să-i vadă părul strălucitor ciopârțit şi îndesat 
sub o basma de muncă. Voia să o vadă în închisoare, voia să 
aibă el cheia. Aproape că simţea greutatea rece a obiectului. 
Faptul că ea nu pretinsese favorurile zeului lui nu îi potolea 
resentimentele. 

Un vânzător îşi striga marfa în piaţă. Sunetul a străpuns 
gândurile lui Arin, încetinindu-le vârtejul întunecat. Venise 
cu un scop în piață. Trebuia să ajungă la casa de licitaţii şi 

avea nevoie de o minte limpede. Nimic nu avea voie să-i 
strice starea de spirit acum, nici măcar gustul amar ce-i ră- 
măsese în gură. A lăsat soarele să-i scalde chipul şi a tras în 
piept aerul plin de praf din piaţă. Aerul i se părea mai proas- 
păt chiar şi decât acela din crângul de portocali al generalu- 
lui, pentru simplul fapt că se putea preface că e liber în timp 
ce-l inspira. Păşea gândindu-se la lucrurile pe care le aflase 
în salonul lui Jess. Mintea lui întorcea informaţiile pe toate 
feţele, cercetându-le pe rând forma şi mărimea, ca pe nişte 
mărgele înşirate pe aţă. 

Pentru o clipă, s-a gândit la un anumit aspect: noua lui 
stăpână eliberase un sclav. Arin a lăsat acest fapt să-i alunece 
prin minte, să se lovească de celelalte mărgele şi să amu- 
țească. Pentru el nu avea nicio însemnătate. 

Erau multe lucruri din cele ce se petrecuseră în ultima 
oră pe care Arin nu le înțelegea. Nu avea nicio idee de ce 
fata fusese atât de tulburată şi strânsese cu atâta ardoare 
în pumn cerceii aceia. Tot ce ştia el era că, într-un fel sau 
altul, câştigase un avantaj — dar cu un preţ. De acum îna- 
inte, ea avea să fie precaută cu ce spunea în valoriană în 
prezenţa lui. 

Arin nu a fost oprit decât o dată în drumul său spre desti- 
nație şi atunci soldatul i-a dat voie să treacă. Nu a durat mult 
până să ajungă la casa de licitaţii, unde a întrebat de Coţcar, 
care se delecta cu porecla lui valoriană până la punctul în 
care nimeni nu-şi mai aducea aminte cum se numise omul 
inainte de război. 

— Coţcarul e un nume perfect pentru un adjudecător, 
zicea el mereu. 

Coţcarul a intrat în camera de așteptare. Când l-a văzut 
pe Arin, bărbatul a rânjit larg. Lucirea haină a dinţilor i-a 

amintit lui Arip de ceea ce încerca adjudecătorul să ascundă 
față de mulţi oameni. Coţcarul era scund şi, deşi era destul 
de masiv, îi plăcea să-şi ia un aer relaxat și o postură trân- 
davă. Puţini ar fi ghicit că adjudecătorul era luptător - până 
ce-și arăta zâmbetul. 

— Cum ai mai reuşit şi asta? 

Coţcarul şi-a fluturat mâna în aer, arătând spre Arin, 
care se afla, iată, în fața lui, bine îmbrăcat şi neînsoțit. 

— Prin vină, presupun. 

— Bravo ţie. 

Adjudecătorul i-a făcut semn către celulă. Bărbaţii s-au 
furişat înăuntru, apoi au deschis o uşă îngustă ce se afla 
acolo, ascunsă privirii valorienilor care zăboveau în salon, 
în aşteptarea mărfii. Arin şi Coţcarul au rămas în bezna ca- 
merei până ce adjudecătorul a aprins o lampă. 

— Nu ne putem baza pe faptul că vei mai avea multe oca- 
zii ca asta, a zis Coţcarul, așa că ar fi bine să spui tot şi să 
vorbeşti repede. 

Arin a povestit ce se întâmplase în ultimele două săp- 
tămâni. A descris vila generalului, desenând o hartă brută 
cu ajutorul ciotutui de cărbune şi a bucății de hârtie date de 
Coţcar. A schițat domeniul şi anexele şi a arătat unde terenul 
se transforma în costişă și unde era plat. 

— Nu am intrat decât o dată în casă. 

— Crezi că s-ar putea schimba asta? 

— Poate. 

— Ce ai aflat despre mișcările generalului? 

— Nimic deosebit. Se ţin antrenamente în afara ora- 
şului. Generalul e mai mult plecat, deşi nu foarte departe 
de casă. 

— Şi fata? 

— Face vizite de curtoazie. Bârfeşte. 

Arin decisese că nu avea să sufle nimic despre comenta- 
riile prea agere ale fetei despre bebeluşul lui Lady Faris. Şi 
nici nu a menţionat lipsa totală de surprindere a fetei când îl 
auzise vorbind în valoriană. 

— Vorbeşte despre tatăl ei? 

Oare conta conversaţia pe care o avusese la grajd? Pentru 
Coţcar nu ar fi însemnat nimic. Arin a scuturat din cap. 

— Nu vorbeşte niciodată despre armată. 

— Asta nu înseamnă că nu o va face în viitor. Dacă gene- 
ralul are un plan, s-ar putea să o includă şi pe ea. Toată lume 
ştie că generalul vrea ca fiică-sa să se înroleze. 

— Ar fi trebuit să-mi spui că e muziciană, a zis Arin, fără 
să-şi dea seama când cuvintele îi ieşiseră din gură, sunând 
aproape acuzator. 

Coţcarul a mijit ochii. 

— Nu era relevant. 

— Însă destul de relevant cât să încerci să mă vinzi ca 
muzician. 

— Binecuvântat fie zeul norocului că am reuşit. N-o in- 
teresase prezenţa unui fierar. Știi cât am încercat să plasez 
pe cineva în casa aia? Aproape că ai stricat totul cu nesupu- 
nerea ta copilărească. Te-am avertizat din timp despre cum 
avea să fie în arenă. Nu ţi-am spus decât să cânți pentru 
mulțime. Tu trebuia doar să mă asculți. 

— Nu eşti stăpânul meu. 

Coţcarul a ciufulit părul scurt al lui Arin. 

— Bineînţeles că nu. Uite, flăcăule, data viitoare când 
te mai trimit să spionezi într-o casă valoriană însemnată, 
îți promit că voi avea grijă să te informez despre pasiunile 
stăpânei. 

Arin şi-a daţ,pchii peste cap şi s-a pregătit să plece. 
— Hei, a zis Coţcarul, cum rămâne cu armele mele? 
— Lucrez. 


Cu coada ochiului, Kestrel l-a văzut pe Arin intrând în 
magazinul bijutierului chiar în clipa în care bătrânul spunea: 

— Îmi pare rău, dar sunt falsuri. Doar nişte bucăţi fru- 
moase de sticlă. 

Kestrel a răsuflat uşurată. 

— Nu-i nevoie să fii dezamăgită, a zis bijutierul. Îi poți 
spune prietenei dumitale că sunt topaze. Nu-și va da nimeni 
seama. 

Mai târziu, în trăsură, Kestrel i-a zis lui Arin: 

— Vreau să-mi spui adevărul. 

Faţa lui a părut lividă. 

— Adevărul? 

Kestrel a clipit. Apoi a priceput neînţelegerea ce se crease 
şi nu se putea abține să nu se simtă ofensată: Arin o credea 
genul de stăpână care să-şi bage nasul în viața personală a 
sclavului ei, să vrea ca el să-i dea amănunte despre întâlnirea 
lui cu un prieten. Kestrel l-a privit cu luare-aminte, iar mâna 
lui a făcut un gest ciudat, ridicându-se spre tâmplă, ca să 
îndepărteze un lucru invizibil. 

— Nu încerc să-ţi invadez intimitatea, a zis Kestrel. Se- 
cretele sunt ale tale. 

— Deci vrei să-ţi dau raportul despre alți sclavi, a răs- 
puns Arin, pe un ton egal. Să-ţi raportez fărădelegile lor. 
Să-ţi spun când cineva fură pâine din magazie sau vreo por- 
tocală din crâng? N-am să fac aşa ceva. 

— Nu asta îţi cer. Kestrel şi-a măsurat cuvintele înainte 
de a vorbi din nou. Ai dreptate. Oamenii imi spun ce cred ei 

că vreau să aud. Tot ce sper e ca tu să te simţi liber să fii cin- 
stit cu mine, așa cum ai fost în salonul lui Jess. Mi-ar plăcea 
să ştiu cum vezi tu lucrurile cu adevărat. 

— Asta e ce preţuiești tu? Sinceritatea mea? a întrebat, 
încet, Arin. 

— Da. 

A urmat o pauză, apoi sclavul a zis: 

— M-aş simţi mai liber să vorbesc dacă aș fi mai liber să 
mă plimb. 

Kestrel a perceput tocmeala din cuvintele lui. 

— Se poate aranja. 

— Îmi doresc privilegiile unui sclav de casă. 

— Sunt ale tale. 

— Şi dreptul de a merge în oraş, de unul singur. Măcar 
din când în când. 

— Ca să-ţi vezi prietenul. 

— De fapt, e vorba de iubita mea. 

Kestrel a tăcut o clipă, apoi a răspuns: 

— Prea bine. 

— OH, NU. 

Kestrel a aruncat un zâmbet peste masa de joc. Ea şi cei- 
alţi trei jucători de Muşcă şi Înțeapă ședeau pe terasă, în 
văzul musafirilor lui Lady Faris, care se plimbau pe peluză. 

— Nu vrei să faci mişcarea aia, i-a zis Kestrel tânărului 
care stătea în fața ei. 

Degetul arătător al Lordului Irex s-a oprit pe spatele gol 
al plăcuței pe care o pusese jos, gata să o întoarcă pentru 
a etala gravura de pe partea ascunsă. Gura tânărului s-a 
strâns, apoi s-a arcuit într-un rânjet. 

Ronan i-a aruncat o privire lui Kestrel din locul în care 
şedea la masa de joc. Şi el cunoștea firea nemiloasă a lui Irex 
şi ştia că natura-l ajuta mult, cel puţin în cazul luptelor corp 
la corp. Lordul câştigase turneul din primăvara trecută, un 
eveniment organizat în fiecare an pentru a pune la încercare 
abilitățile de luptă ale valorienilor încă neînrolaţi în armată. 

— În locul tău, aş asculta-o, a zis Ronan, amestecându-şi 
alene plăcuţele ivorii. 

Benix, al patrulea jucător, se abţinea de la comentarii. Ni- 
ciunul dintre ei nu ştia că Irex o abordase pe Kestrel după 

ce câştigase Premiul Primăverii. La petrecerea de sărbăto- 
rire, găzduită de guvernator, Irex o încolţise într-un alcov 
şi-i făcuse avansuri. Ochii lui păruseră atunci aproape negri, 
lucioşi de aroganță. Kestrel îi râsese în nas şi se strecurase 
de lângă el. 

— Sunt sigură că eşti mulțumit să ai o pereche de vulpi, 
i-a zis Kestrel lui Irex, dar va trebui mai mult de atât. 

— Am aşezat piesa pe masă, a spus Irex, glacial. N-o pot 
lua înapoi acum. 

— O să te las să o iei înapoi. Doar de data asta. 

— Tu vrei să o retrag. 

— Ah. Deci eşti de acord cu mine că ştiu ce piesă vrei să 
joci. 

Benix şi-a schimbat poziţia pe scaunul fragil al lui Lady 
Faris. Scaunul a scârţâit. 

— Întoarce nenorocita aia de plăcuţă, Irex. Iar tu, Kestrel, 
încetează să te mai joci cu el. 

— Nu-i ofer decât un sfat prietenesc. 

Benix a pufnit. 

Kestrel îl privea pe Irex, care se uita la ea, la rândul lui. 
Furia tânărului creştea, neștiind dacă vorbele lui Kestrel 
erau mincinoase sau dacă erau un adevăr spus cu cele mai 
bune intenţii, ori poate un adevăr pe care fata spera ca el să-l 
ia drept înşelăciune. Irex a întors piesa: o vulpe. 

— Păcat, a zis Kestrel şi şi-a întors una dintre piese, adă- 
ugând o a treia albină perechii ei. Fata a măturat cu mâna, 
spre partea ei de masă, cele patru monede de aur care re- 
prezentau potul, apoi a spus: Vezi, Irex? Nu ţi-am vrut decât 
binele. 

Benix a oftat puternic. S-a instalat iar comod în scaunul 
lui scârţâitor şi a ridicat din umeri, părând să întruchipeze 

imaginea perfectă a resemnării amuzate. Benix îşi ţinea 
capul plecat pe când amesteca piesele de Muşcă şi Înţeapă, 
dar Kestrel l-a surprins aruncându-i lui Irex o privire preca- 
ută. Și Benix observașşe furia care împietrise chipul lordului. 

Irex şi-a împins scaunul în spate şi s-a ridicat de la masă. 
A păşit de pe terasa pavată cu dale pe peluza presărată cu cei 
mai însemnați membri ai societăţii valoriene. 

— Nu era nevoie să faci asta, a zis Benix către Kestrel. 

— Ba da, a replicat ea. E enervant. Nu-mi displace să-i 
iau banii, dar nu-i pot suporta compania. 

— Nu te puteai gândi şi la mine înainte să-l alungi? Poate 
că mi-ar fi plăcut să pun şi eu mâna pe aurul lui. 

— Lordul Irex se poate lipsi de bani, a adăugat Ronan. 

— Ei bine, nu-mi plac oamenii care nu ştiu să piardă, a 
zis Kestrel. De-asta îmi place să joc cu voi. 

Benix a scos un geamăt. 

— Fata asta e diabolică, a încuviinţat, vesel, Ronan. 

— Atunci de ce joci cu ea? 

— Îmi place să pierd în fața lui Kestrel. O să-i dau tot ce 
mi-ar cere. 

— În timp ce eu sper să câştig într-o zi, a răspuns Benix, 
bătând-o pe Kestrel amical pe umăr. 

— Da, da, a zis Kestrel. Vă pricepeţi amândoi la galante- 
rii. Acum puneţi banii în joc. 

— Ne lipseşte al patrulea jucător, a remarcat Benix. 

Muşcă şi Înţeapă se juca în perechi sau în patru. 

Fără să vrea, Kestrel şi-a îndreptat privirea spre Arin, 
care stătea în picioare, nu foarte departe, privind grădina 
sau casa de dincolo de ea. Din poziţia lui ar fi putut vedea 
piesele lui Irex sau ale lui Ronan. Cu toate astea, nu ar fi avut 
cum să le zărească pe ale lui Kestrel. Fata se întreba ce credea 
el despre joc, în cazul în care se obosise să-l urmărească. 

Simţindu-i probabil privirea îndreptată spre el, Arin s-a 
uitat în direcţia lui Kestrel. Ochii lui erau calmi, lipsiţi de 
interes. Fata nu putea citi nimic în privirea sclavului. 

— Atunci presupun că jocul nostru s-a încheiat, le-a zis 
ea celor doi lorzi, pe un ton vesel. Mergem la ceilalți? 

Ronan a vărsat aurul în punguţa tinerei şi i-a trecut ba- 
reta de catifea peste încheietura mâinii, făcându-şi de prisos 
de lucru cu panglica lată până ce s-a aşezat perfect întinsă 
pe pielea lui Kestrel. Apoi i-a oferit fetei braţul, iar Kestrel 
l-a acceptat, aşezându-şi palma pe mătasea răcoroasă a mâ- 
necii lui. Benix şi-a potrivit pasul cu al celorlalți doi şi s-au 
îndreptat toţi trei spre inima petrecerii şopotitoare. Kestrel a 
ştiut instinctiv, mai degrabă decât a văzut, că Arin îşi schim- 
base poziția şi că îi urmase ca umbra unui ceas solar. În ca- 
litatea lui de însoțitor al ei la picnicul lui Lady Faris, asta era 
exact ceea ce trebuia el să facă, însă Kestrel avea sentimentul 
neplăcut că era urmărită. 

Fata a îndepărtat gândul. Probabil că senzaţia inconforta- 
bilă se datora dezgustului încă persistent de a fi jucat Muşcă 
şi Înţeapă cu Irex. Ei bine, ea nu era cu nimic responsabilă 
pentru purtarea tânărului lord. Irex se băgase cu forța acolo 
unde nu era bine primit, dar acum părea consolat, şezând 
la picioarele drăguţelor fiice ale Senatorului Nicon şi ale lui 
Jess. Nuanţele de roz, roșu şi portocaliu erau favoritele se- 
zonului, iar fustele femeilor erau umflate de tul. Peluza lui 
Lady Faris arăta ca şi cum iarba atrăsese pe pământ norii 
apusului şi-i prinsese acolo. 

Kestrel l-a condus pe Ronan spre locul în care şedea 
gazda lor, sorbind apă cu lămâie, în vreme ce bebelușul ei 
mergea de-a buşilea pe iarbă, lângă ea, supravegheat atent 
de o sclavă. Mai mulţi tineri se lungiseră în jurul lui Faris şi, 

pe măsură ce sg.apropia, Kestrel compara faţa bucălată a co- 
pilului cu chipul fiecăruia dintre favoriţii doamnei, sperând 
să găsească o potrivire. 

— ...bineînţeles că e un scandal monstruos, zicea Faris. 

Curiozitatea lui Kestrel s-a aprins deodată. Un scandal? 
Dacă era vorba de ceva de natură amoroasă, atunci probabil 
că respectul fetei pentru Faris avea să crească. Doar o femeie 
cu nervi de oţel putea să bârfească despre nebuniile altor 
persoane în timp ce propria ei greşeală chicotea şi smulgea 
iarba cu pumnişorii. 

— Ador scandalurile, a zis Ronan pe când el, Kestrel și 
Benix se aşezau. 

— Ar fi şi cazul, a comentat Benix. Doar tu le stârneşti 
întotdeauna. ~- 

— Nu pe cele pe care mi le-aş dori cel mai mult, a replicat 
Ronan şi a zâmbit spre Kestrel. 

Faris i-a bătut umărul cu evantaiul ei, un gest ce părea a-l 
mustra, dar pe care toți cei prezenţi îl recunoșteau ca o în- 
curajare să continue cu tachinările spirituale şi galante care 
aveau să aducă succesul acestei petreceri — cu condiţia ca 
toate complimeritele să fie îndreptate spre gazdă. 

Ronan a lăudat imediat rochia foarte decoltată, cu mâ- 
neci crestate, a lui Faris. I-a admirat plăseaua încrustată cu 
nestemate a pumnalului prins peste eşarfa din talie, aşa cum 
îşi purtau toate doamnele armele. 

Kestrel asculta. Fata îşi dădea din nou seama că măgu- 
lirile prietenului ei nu erau decât fraze frumos sculptate şi 
mici artificii. Complimentele lui erau ca lebedele din hârtie, 
îndoite cu mare artă, astfel încât să plutească în aer pentru 
câteva clipe, şi nimic mai mult. Kestrel simţea cum înăuntrul 
ei slăbea ceva care o strânsese până atunci, dar nu ştia dacă 

era vorba de tensiunea care se risipea în uşurare, sau dacă 
era vorba de aşteptările ce i se preschimbau în dezamăgire. 

Kestrel a smuls o floare sălbatică din iarbă şi i-a întins-o 
copilului. Bebeluşul a înşfăcat-o, deschizându-și a mirare 
ochii întunecaţi pe când petalele i se turteau în pumnişori. 
A surâs şi un gropiţă i-a răsărit pe obrazul stâng. 

Linguşirile lui Ronan stârniseră competiţia între ceilalți 
tineri prezenţi, prin urmare Kestrel a trebuit să aştepte ceva 
timp înainte ca dialogul să se îndrepte din nou spre miezul 
suculent: scandalul. . 

— Dar, domnilor, îmi distrageți atenția! a zis Faris. Nu 
vreți să auziți veştile? 

— Eu vreau, a răspuns Kestrel, dăruindu-i copilului o 
altă floare. 

— Aşa şi trebuie. Tatăl dumitale nu va fi încântat să afle. 

Kestrel şi-a ridicat ochii de la bebeluș, iar când şi-a înăl- 
ţat privirea, l-a văzut pe Arin, stând în apropiere, ascultând 
cu încordare. 

— Ce-are tata a face cu scandalul? 

Lui Kestrel i se părea imposibil ca taică-său să fi intrat 
într-o încurcătură amoroasă. 

— Nici măcar nu se află în oraș. Participă la un antrena- 
ment, la cale de o zi de aici. 

— Aşa o fi. Dar când se va întoarce generalul Trajan, se- 
natorul Andrax va plăti un preț grozav. 

— Pentru ce? 

— Ei, pentru că a vândut butoaie cu pulbere neagră săl- 
baticilor din est. 

În jur s-a lăsat o liniște uluită. 

— Andrax a vândut arme duşmanilor imperiului? a în- 
trebat Benix. 

— El pretinge că butoaiele au fost furate. Dar vă întreb 
eu, cum este posibil? Toată lumea ştie că lui Andrax îi place 
să-şi burdușească buzunarele cu mită. Ce l-ar opri să facă 
negoţ cu barbarii? 

— Ai dreptate, a zis Kestrel, tata va fi foarte furios. 

Lady Faris a început apoi să treacă în revistă, pe un ton 
încântat, pedepsele probabile pentru senator, care fusese tri- 
mis la închisoare până ce veştile ajungeau în capitală, iar de 
acolo aveau să fie trimise instrucţiuni. 

— Chiar soţul meu s-a dus să discute chestiunea cu îm- 
păratul. Oh, ce o să se întâmple cu Andrax? Credeţi că va fi 
executat? O să fie, cel puţin, exilat în tundra din nord! 

Cercul de admiratori ai lui Lady Faris s-au alăturat jo- 
cului, inventând pedepse atât de crunte, că în curând se 
preschimbaseră în glume macabre. Doar Ronan tăcea, pri- 
vind bebeluşul lui Faris care se cățăra în poala lui Kestrel şi 
îi saliva pe mânecă. Fata a ridicat copilul, uitându-se la el, 
dar fără să-i vadă cu adevărat părul albicios şi subţire, flu- 
turându-i în adierea slabă ca puful de păpădie. Pe Kestrel o 
îngrozea întoarcerea tatălui ei. Ştia că veştile aveau să creeze 
o adevărată furtună. Generalul avea să fie şocat de trădarea 
senatorului şi se va folosi de ocazie pentru a încerca să o 
convingă pe Kestrel de nevoia de mai mulți soldați loiali în 
serviciul imperiului. Presiunea pusă asupra ei urma să de- 
vină mai mare. Kestrel simţea că nu mai poate respira. 

— Te pricepi la asta, a zis Ronan. 

— La ce? 

Tânărul s-a aplecat şi a atins capul copilului. 

— Să fii mamă. 

— Şi ce-ar vrea să însemne asta? 

Ronan a părut stânjenit, apoi a spus, volubil: 

— Nimic, dacă îţi displace. S-a uitat către Benix, Faris și 
ceilalţi, dar ei discutau despre menghine şi noduri de frân- 
ghie, și a adăugat: Nu am insinuat nimic. Îmi iau cuvintele 
înapoi. 

Kestrel a aşezat copilul pe iarbă, lângă Faris. 

— Nu poţi să ţi le iei înapoi. 

— Doar de data asta, a zis Ronan, repetând cuvintele de 
mai devreme ale lui Kestrel, din timpul jocului. 

Fata s-a ridicat și s-a îndepărtat. 

Tânărul a urmat-o. 

— Hai, Kestrel. Nu am făcut decât să spun adevărul. 

Cei doi intraseră sub umbra deasă a arborilor de laran, 
ale căror frunze aveau culoarea sângelui. În curând aveau 
să cadă. l 

— Nu e vorba de faptul că nu aş vrea să am un copil 
într-o zi, i-a zis Kestrel lui Ronan. 

— Bun. Imperiul are nevoie de forțe proaspete, a zis Ronan, 
vizibil uşurat. 

Kestrel ştia că Ronan avea dreptate. În timp ce-şi întin- 
dea teritoriul pe continent, imperiul valorian se străduia să 
păstreze ceea ce câștigase. Soluţiile fuseseră să întărească 
puterea militară și să crească populaţia valoriană, aşa că îm- 
păratul interzisese orice activitate care ar fi pus în mod inu- 
til în pericol vieţile valoriene - precum duelul sau săriturile 
peste taur care marcau atingerea maturității. Căsătoria de- 
venise obligatorie până la vârsta de douăzeci de ani pentru 
oricine nu era soldat. 

— Doar că..., a dat din nou Kestrel să spună. Ronan, mă 
simtă prinsă într-o capcană. Între ce vrea tatăl meu şi... 

Tânărul şi-a ridicat mâinile, cu palmele întinse, într-un 
gest de apărare. 

— Eu nu înce să te încolțesc. Eu îţi sunt prieten. 

— Ştiu. Dar când ai doar două opţiuni - cariera militară 
sau căsătoria —, nu îţi pui întrebarea dacă nu cumva o mai fi 
şi O a treia sau a patra sau o grămadă de alte soluţii? 

— Ai multe alegeri la îndemână. Legea spune că în trei 
ani trebuie să te căsătoreşti, dar nu îţi spune cu cine. Ori- 
cum, mai e timp. Ronan a împins-o jucăuş cu umărul, aşa 
cum fac copiii când se tachinează, adăugând: Am suficient 
timp să te conving să faci alegerea corectă. 

— Benix, bineînţeles, a râs fata. 

— Benix. Ronan a strâns pumnul şi l-a scuturat spre cer. 
Benix! a strigat el. Te provoc la duel! Unde eşti, nerodule? 

Ronan a luat-o la goană printre arborii de laran, jucând 
perfect rolul unui comedian. 

Kestrel a zâmbit, privindu-l cum se îndepărtează. Poate 
că flirturile lui prosteşti ascundeau ceva real. Sentimentele 
oamenilor erau adesea greu de cunoscut cu adevărat. Con- 
versaţiile cu Ronan semănau cu un joc de Mușcă şi Înţeapă, 
în care Kestrel nu ştia dacă adevărul părea minciună sau 
minciuna părea adevăr. 

Dacă era adevărat, atunci ce avea să se întâmple? 

Kestrel s-a oprit, păstrând cu grija urma de amuzament 
ce-i mai rămăsese şi lăsându-și întrebarea fără un răspuns. 

Din spate, cineva - un bărbat — s-a apropiat de ea şi şi-a 
petrecut brutal brațul pe după talia ei. Gestul nu era flirt, ci 
agresivitate. 

Kestrel a păşit într-o parte şi s-a rotit pe călcâie, trăgându-şi 
pumnalul din teacă. Era Irex. Şi lordul avea pumnalul scos. 

— Vrei să ne luptăm, dragă Kestrel? 

Poziţia lui era relaxată. Tânărul nu ştia cum să joace 
Muşcă şi Înţeapă, dar talentul lui la mânuirea armelor îl în- 
trecea cu mult pe al ei. 

— Nu aici, a răspuns fata, încordată. 

— Nu, nu aici. 

Vocea lui Irex era moale. 

— Oriunde vrei tu, dacă asta îţi doreşti. 

— Ce crezi tu că faci, Irex? 

— Te referi la ce s-a întâmplat adineaori? Oh, nu ştiu. 
Poate că încercam să te jefuiesc. 

Tonul lui aspru dădea cuvintelor un dublu înţeles. 

Kestrel şi-a strecurat pumnalul la loc, în teacă. 

— Doar prin furt vei putea să-mi iei aurul. 

Fata a ieşit de sub umbrarul copacilor şi a văzut, plină 
de recunoştinţă, că petrecerea nu se terminase, că tot se 
mai auzea clinchetul vaselor de porțelan şi al lingurilor 
acoperind discuţiile de taină și că nimeni nu observase 
nimic. 

Nimeni, în afară de Arin. Sclavul o aștepta. Kestrel s-a 
simţit cuprinsă de un sentiment neplăcut - probabil ruşine, 
pentru că se gândea cât din ceea ce se petrecuse în acea 
după-amiază auzise el, și groază la gândul că era posibil să 
fi asistat la întâlnirea cu Irex şi să o fi interpretat greşit. Sau 
se simţea tulburată din altă cauză? Poate de faptul că Arin 
ştiuse foarte bine ce se petrecea dincolo de arbori şi nu miş- 
case niciun deget ca să intervină, să ajute. 

Dar, îşi spuse Kestrel, Arin nu avea niciun drept să inter- 
vină. Nici nu avusese nevoie de ajutorul lui. 

— Plecăm, i-a zis fata. 


Starea ei proastă clocotea în liniştea din trăsură. În cele 
din urmă, Kestrel nu a mai suportat ciclul vicios al gându- 
rilor, felul în care se tot întorcea la Irex şi la decizia ei pros- 
tească de a-l umili la Muşcă şi Înţeapă. 

— Ei? a făcut ea, spre Arin. 

Sclavul şedea vizavi de ea, pe banchetă, dar nu şi-a ridicat 
privirea spre ea ei. Tânărul îşi studia mâinile. 

— Ei, ce? 

— Ce crezi? 

— Despre ce? 

— Despre petrecere. Despre orice. Despre înţelegerea 
pe care am încheiat-o şi pe care te poţi preface măcar că o 
respecţi. 

— Vrei să bârfeşti despre petrecere. 

Arin părea obosit. 

— Vreau doar să-mi vorbeşti. 

Atunci a ridicat privirea spre ea. Kestrel şi-a dat seama 
că-şi strânsese mătăsurile fustelor în pumni și și-a desfăcut 
mâinile. 

— De exemplu, ştiu că ai auzit discuţia despre senatorul 
Andrax. Crezi că merită să fie torturat? Executat? 

— Merită orice ar primi, a răspuns el, redevenind tăcut. 

Kestrel a renunţat și s-a cufundat în furie. 

— Nu asta te supără pe tine, a rostit Arin, şi părea cir- 
cumspect, aproape sceptic, ca și cum nu-i venea să creadă 
ce cuvinte îi ieşiseră din gură. 

Kestrel a aşteptat. 

— Bărbatul ăla e un ticălos, a zis el. 

Era limpede la cine se referea şi încă şi mai clar era că 
niciun sclav nu putea vorbi aşa despre un valorian. Pentru 
Kestrel era însă un miracol să audă asemenea vorbe rostite 
cu voce tare. A pufnit uşor în râs. 

— Iar eu sunt o proastă. Kestrel şi-a apăsat mâinile reci pe 
frunte. Îl cunoşteam prea bine. N-ar fi trebuit să joc Muşcă şi 
Înţeapă cu el. Sau ar fi trebuit să-l las să câştige. 

Gura lui Arin a tresăltat într-un colţ. 


82 


— Mi-a plăcut să-l văd cum pierde, a spus el. 

A urmat un moment de linişte şi Kestrel, deşi se simţea 
consolată, ştia că Arin înţelesese pe deplin ce se petrecuse 
în acea după-amiază. El așteptase cu adevărat dincolo de ar- 
borii de laran, ascultându-i pe ea şi pe Irex. Oare ar fi conti- 
nuat să nu facă nimic dacă altceva s-ar fi petrecut? 

— Ştii să joci Muşcă şi Înţeapă? a întrebat ea. 

— Poate. 

— Ori ştii, ori nu ştii. 

— Nu contează dacă ştiu sau nu. 

Kestrel a scos un sunet de exasperare. 

— Pentru că...? 

Dinţii lui Arin au lucit în lumina mişcătoare a înserării. 

— Pentru că nu ai vrea să joci împotriva mea. 

CÂND GENERALUL S-A ÎNTORS ACASĂ ȘI A AUZIT 
veştile despre senatorul Andrax, nici nu a aşteptat să se spele 
de mizeria acumulată în zilele ce trecuseră. A urcat la loc pe 
cal și i-a dat pinteni în direcţia închisorii. 

Era după-amiază când generalul s-a întors la vilă. Kestrel, 
aflată într-una dintre camerele ei, i-a auzit calul şi a coborât 
scările la parter. L-a găsit ghemuit lângă bazinul de la in- 
trare, stropindu-și fața cu apă şi udându-şi părul, țepos de 
sudoare. 2 

— Ce-o să se întâmple cu senatorul? a întrebat Kestrel. 

— Împăratului nu-i place pedeapsa cu moartea, dar cred 
că va face o excepţie în cazul ăsta. 

— Poate că butoaiele cu pulbere chiar au fost furate, aşa 
cum pretinde Andrax. 

— Doar el şi cu mine avem cheia acelei armurării şi nu 
s-a găsit niciun semn de intrare forţată. Eu am avut cheia cu 
mine şi am lipsit trei zile. 

— Butoaiele s-ar putea afla încă în oraş. Presupun că s-a 
îngrijit cineva să ordoneze corăbiilor să nu plece din port şi 
să fie cercetate. 

Tatăl ei a tresărit. 

— Când mă gândesc că tu judeci acum aşa cum ar fi tre- 
buit guvernatorul să judece în urmă în două zile. S-a oprit o 
clipă, apoi a continuat: Kestrel... 

— Ştiu ce urmează să spui. De aceea venise la tatăl ei şi 
deschisese subiectul trădării senatorului: nu voia să aştepte 
ca generalul să se folosească de ocazie ca de o unealtă împo- 
triva ei. Imperiul are nevoie de oameni ca mine, a zis. 

Generalul a ridicat sprâncenele. 

— Deci eşti de acord? O să te înrolezi? 

— Nu. Am o propunere. Spui că mintea mea e croită 
pentru război. 

Fl a spus încet: 

— Ai un fel al tău de a obţine tot ce vrei. 

— Totuşi, ani de zile antrenamentul meu s-a concentrat 
pe latura fizică şi tot ce a reuşit a fost să mă facă un luptător 
prea puţin competent. 

În mintea lui Kestrel a apărut imaginea lui Irex, stând 
în faţa ei şi ţinându-și pumnalul aşa de natural, că părea o 
prelungire a mâinii. 

— Nu e suficient. Ar trebui să mă înveţi istorie. Ar trebui 
să născocim nişte scenarii de război, să discutăm despre be- 
neficiile şi dezavantajele disciplinei în rândul batalioanelor. 
Între timp, nu voi renunţa complet la ideea de a lupta pentru 
imperiu. 

Ochii căprui-deschis ai generalului se încreţiseră în col- 
turi, dar gura lui era încă severă. 

— Hm, a făcut el. 

— Nu-ţi place propunerea mea? 

— Mă întreb ce mă va costa. 

Kestrel s-a pregătit. Urma partea mai grea. 

— Antrenamentele mele cu Rax să se oprească. Ştie şi el 
la fel de bine ca și mine că nu pot mai mult de atât. Nu facem 
decât să-i irosim timpul preţios. 

Generalul a scuturat din cap. 

— Kestrel... 

— Și tu vei înceta să mă mai împingi să mă înrolez. E 
alegerea mea dacă devin soldat sau nu. 

Bărbatul şi-a frecat palmele ude una de cealaltă. Mâinile 
lui erau încă murdare. Apa ce se scurgea din ele era maro. 

— Uite ce-ţi propun eu, a spus el. Te voi învăţa strate- 
gie, atât cât îmi permite timpul. Antrenamentele cu Rax vor 
continua, dar numai săptămânal. Şi vei lua o decizie până la 
primăvară. 

— Nu sunt obligată să mă hotărăsc până nu împlinesc 
douăzeci de ani. 

— E mai bine pentru amândoi, Kestrel, să ştim cum stăm. 

Fata era gata să accepte, dar generalul a ridicat un deget. 

— Dacă nu alegi ceea ce-ţi propun eu, a zis omul, atunci 
te vei mărita la primăvară. 

— E o capcană. 

— Nu, e un pariu. Pariez că îţi iubeşti independenţa mult 
prea mult ca să nu lupţi alături de mine. 

— Sper că sesizezi ironia din cuvintele tale. 

Generalul a zâmbit. 

— N-o să mă mai baţi la cap? Nu-mi mai ţii predici? a 
zis Kestrel. 

— Nu. 

— Şi o să cânt la pian când o vreau eu. N-o să mai scoţi 
niciun cuvânt despre asta. 

Surâsul generalului s-a stins uşor. 

— Fie. 

—Şi... — vocea fetei a ezitat - dacă mă mărit, atunci o să 
aleg pe cine vreau eu. 

— Bineînţeles. Orice valorian din societatea noastră va fi 
o alegere bună. 

Fata a decis că târgul era corect. 

— Sunt de acord. 

Generalul i-a bătut obrazul cu mâna umedă. 

— Ce fată ascultătoare! 


Kestrel a străbătut holul. Cu o noapte înainte de întoar- 
cerea tatălui ei, stătuse trează în pat, imaginându-şi, cu ochii 
închiși, cele trei plăcuţe cu albine, cuțitul lui Irex şi pe al ei. 
Se gândise la cât de puternică se simţise într-o situaţie şi cât 
de neputincioasă în cealaltă. Kestrel îşi studia viaţa ca pe o 
mână de Muşcă şi Înţeapă. Credea că vede un parcurs destul 
de limpede. Însă uitase că tatăl ei o învățase acel joc. 

Kestrel avea sentimentul că încheiase o înţelegere foarte 
dezavantajoasă. A trecut pe lângă bibliotecă, apoi s-a oprit şi 
s-a întors în dreptul ușilor deschise ale sălii. Înăuntru se aflau 
două sclave care ştergeau praful. Femeile s-au oprit auzindu-i 
în prag pașii şi s-au uitat la ea — de fapt, s-au holbat la ea, ca şi 
cum i-ar fi putut vedea toate greşelile întipărite pe chip. 

Lirah, o fată drăguță, cu ochii verzi, a zis: 

— Stăpână... 

— Ştii unde e Smith? 

Kestrel nu era sigură de ce folosise celălalt nume al lui 
Arin. Doar în acel moment, şi-a dat seama că nu mai măr- 
turisise nimănui numele real al sclavului. 

— La fierărie, a zis Lirah imediat. Dar... 

Kestrel s-a întors pe călcâie şi s-a îndreptat spre ușile din- 
spre grădină. 

Kestrel s-a gândit că nu căutase decât să-şi abată atenţia 
de la griji, dar atunci când a auzit zăngănitul metalic şi l-a 
văzut pe Arin râcâind un ax de oțel pe nicovală cu un set de 
unelte și bătându-l cu un altul, a ştiut că nu venise în locul 
potrivit. 

— Da? a spus el, continuând să stea cu spatele la ea. 

Cămaşa îi era leoarcă de sudoare. Mâinile erau murdare 
de funingine. A lăsat lama sabiei să se răcească pe nicovală 
şi a mers să pună o altă bucată de metal, mai scurtă, în focul 
care-i sublinia profilul în lumina-i pâlpâitoare. 

Kestrel s-a străduit să sune cât mai firesc. 

— Mă gândeam că am putea juca un joc., 

Sprâncenele lui negre s-au încruntat. 

— O partidă de Mușcă şi Înțeapă, a adăugat Kestrel, mai 
ferm. Ai dat de înţeles că ştii să joci. 

Arin a scormonit în foc cu cleştele. 

— Aşa este. 

— Ai mai dat de înţeles şi că m-ai putea învinge. 

— Am dat de înţeles că nu există niciun motiv pentru 
care un valorian ar vrea să joace cu un herrani. 

— Nu, ai avut grijă cum ai vorbit aşa încât cuvintele tale 
să poate fi interpretate astfel. Dar nu asta ai vrut să zici. 

Atunci, el s-a întors cu faţa la Kestrel. Avea mâinile în- 
crucișate la piept. 

— Nu am timp de jocuri. 

Vârfurile degetelor lui aveau inele negre de cărbune în- 
gropate adânc sub unghii şi în cuticule. 

— Am treabă. 

— Nu şi dacă spun eu că nu ai. 

Arin s-a întors la lucrul său. 

— Îmi place să termin ce am început, a spus. 

Kestrel avea de gând să plece. Avea de gând să-l lase în 
zgomot şi căldură. Avea de gând să nu mai adauge nimic. În 
schimb, s-a trezit aruncându-i o provocare. 

— Oricum, nu ai avea nicio şansă în faţa mea. 

Arin s-a uitat la Kestrel cu privirea pe care fata o cunoş- 
tea prea bine, de dispreț controlat. De data asta însă, el a mai 
şi râs. 

— Unde propui să jucăm? A arătat cu mâna în jur. Aici? 

— În apartamentul meu. 

— În apartamentul tău. 

Arin a dat din cap, neîncrezător. 

— În sufragerie, a zis ea. Sau în salon, a adăugat, deşi o 
deranja să joace Muşcă şi Înţeapă cu el într-un loc atât de 
expus celor din casă. 

Arin s-a sprijinit, gânditor, de nicovală. 

— Sufrageria va fi numai bună. O să vin când termin 
sabia. În definitiv, acum am privilegiile unui sclav de casă. 
Aş putea la fel de bine să mă și folosesc de ele. 

A dat să mai spună ceva, dar a tăcut şi privirea i s-a oprit, 
atentă, asupra feţei lui Kestrel. Ea se simţea din ce în ce mai 
stânjenită. Băiatul se holba la ea. 

— Eşti murdară pe față, a zis el scurt. 

Apoi s-a întors la treburile lui. 

Mai târziu, în sala ei de baie, Kestrel a văzut şi ea pata de 
pe chip. În momentul în care a înclinat oglinda ca să prindă 
lumina chihlimbarie a după-amiezii târzii, fata a zărit ceea 
ce zăriseră atât Arin, cât şi Lirah, care încercase să-i spună. 
O pată ştearsă cobora de pe pometele înalt, îi întuneca obra- 
zul şi-i contura linia maxilarului. Era urma lăsată de mâna 
murdară a tatălui ei, când îi atinsese faţa pentru a pecetlui 
târgul încheiat între ei. 

ARIN SE SPĂLASE. PURTA HAINE DE CASĂ, IAR CÂND 
Kestrel l-a zărit stând în pragul uşii, umerii lui erau relaxaţi. 
Arin a intrat în cameră fără să mai aştepte invitaţia, a tras 
celălalt scaun de la măsuța unde aştepta Kestrel şi s-a aşe- 
zat. Şi-a lăsat braţele într-un gest relaxat şi s-a sprijinit pe 
spate în scaunul de brocart, de parcă ar fi fost al lui. Părea, 
îşi spuse Kestrel, să se simtă ca acasă. Însă la fel arătase şi în 
fierărie. 

Kestrel şi-a luat ochii de la el și a aşezat piesele de Muşcă 
şi Înţeapă pe masă. S-a gândit că era un adevărat talent să 
te simţi confortabil în două medii atât de diferite. Fata se 
întreba cum s-ar fi descurcat ea în lumea lui. 

— Asta nu-i o sufragerie, a zis el. 

— Cum? Kestrel a amestecat plăcuţele. Și eu care cre- 
deam că asta e. 

Gura lui Arin s-a curbat uşor. 

— E un cameră de scris. Sau, mai degrabă, a fost cândva, 
a zis el, trăgând cele şase plăcuţe ale sale. 

Kestrel a tras şi ea mâna de Muşcă şi Înțeapă. A decis să 
nu dea niciun semn de curiozitate. 

Şi-a aşezat piesele cu faţa în jos. 

— Stai, a spus el. Care e miza? 

Kestrel se gândise cu mare atenţie la acest detaliu. A scos 
o cutiuță de lemn din buzunarul rochiei şi a aşezat-o pe 
masă. Arin a ridicat cutia şi a scuturat-o, ascultând răpăitul 
slab şi fluid din interior. 

— Sunt chibrituri. Apoi a aruncat cutia înapoi pe masă. 
Ce mai miză! 

Oare ce anume reprezenta o miză satisfăcătoare pentru 
un sclav care nu avea ce paria? Întrebarea îi dăduse de furcă 
lui Kestrel încă de când îi făcuse propunerea lui Arin. Fata a 
ridicat din umeri şi a zis: 

— Poate mi-e teamă să pierd, şi a împărţit chibriturile. 

— Hmm, a făcut Arin. 

După aceea, ambii jucători au depus pariurile. 

Arin şi-a așezat piesele în aşa fel încât Kestrel să nu le 
poată vedea. Ochii băiatului au clipit repede spre imagini, 
apoi s-au ridicat, pentru a admira încăperea luxoasă. Pe 
Kestrel o enerva gestul lui Arin, pentru că expresia lui nu 
părea să transmită nimic și pentru că sclavul făcea pe dom- 
nul, evitându-i privirea şi lăsându-i un moment să-şi studi- 
eze piesele fără să se teamă că avea să-şi trădeze secretele. De 
parcă ea ar fi avut nevoie de un asemenea avantaj. 

— De unde ştii? a zis Kestrel. 

— Ce să ştiu? 

— Că asta a fost o cameră de scris. Nu am mai auzit ni- 
ciodată de aşa ceva. 

Fata a început să-şi aşeze plăcuţele. Doar când s-a uitat 
la gravuri, Kestrel a început să se întrebe dacă Arin chiar 
fusese politicos atunci când îşi întorsese privirea sau dacă 
nu cumva o provocase intenţionat. 

Fata s-a consentrat la piesele pe care le trăsese, uşurată să 
vadă că avea o mână bună. Un tigru (cea mai mare piesă), 
un lup, un şoarece, o vulpe (nu era un trio de lepădat, cu 
excepţia şoarecelui) şi o pereche de scorpioni. Lui Kestrel 
îi plăceau plăcuţele ce Înţepau. Piesele alea erau adeseori 
subestimate. 

Kestrel şi-a dat seama că Arin așteptase să răspundă la 
întrebare. Băiatul o privea. 

— Ştiu, a zis el, datorită poziționării camerei în aparta- 
ment, a culorii crem a pereţilor şi a picturilor cu lebede. Ăsta 
era locul unde o doamnă herrani îşi compunea scrisorile sau 
îşi nota în jurnal. E o cameră intimă. N-ar trebui să fiu aici. 

— Păi, a spus Kestrel, stânjenită, nu mai e ce-a fost odată. 

Arin a pus în joc prima sa piesă: un lup. Asta însemna că 
fata avea cu o şansă mai puţin să adauge un alt lup setului ei. 
Kestrel a scos la iveală vulpea. 

— Cum de ştii să recunoşti o asemenea încăpere? a insis- 
tat Kestrel. Ai fost sclav de casă? 

Degetul lui Arin s-a încordat pe spatele unei plăcuţe de 
joc. Kestrel nu voise să-l supere pe băiat, dar observa acum 
că tânărul era evident deranjat de vorbele ei. 

— Toate casele aristocrate herrani au o cameră de 
scris, a răspuns el. Se ştie prea bine. Orice sclav îți poate 
spune acelaşi lucru. Şi Lirah i-ar da acelaşi răspuns dacă 
ai întreba-o. 

Kestrel nu-şi dăduse seama până în acel moment că el o 
cunoştea pe Lirah - sau cel puţin nu atât de bine încât să-i 
menţioneze numele atât de firesc într-o conversaţie. Deşi, 
bineînţeles că cei doi se ştiau. 

Kestrel şi-a adus aminte cât de prompt îi răspunsese 
sclava mai devreme când o întrebase unde se afla Arin. Fata 

vorbise ca şi cum răspunsul vibra deja la suprafața minţii 
ei, ca o libelulă pe apă, cu mult înainte să-i fi cerut Kestrel 
vreo lămurire. 

Kestrel şi Arin au jucat în linişte, eliminând piese, tră- 
gând altele noi, punând plăcuţe în joc şi vorbind doar când 
puneau pariurile. Apoi, mâna lui Arin s-a oprit deodată. 

— Ai supravieţuit ciumei. 

— Oh. 

Kestrel nu observase că mânecile ei largi şi crestate se ri- 
dicaseră, scoțându-i la iveală braţele goale. Fata a atins cica- 
tricea mică de deasupra cotului stâng. 

— Da. Mulţi valorieni s-au îmbolnăvit în timpul coloni- 
zării statului Herran. 

— Cei mai mulţi valorieni nu au fost vindecaţi de un 
herrani. 

Arin privea cicatricea cu atenţie. Kestrel şi-a tras mâne- 
cile, a ridicat o pereche şi a întors plăcuţele între degete. 

— Aveam şapte ani pe atunci. Nu-mi amintesc prea 
multe. 

— Sunt sigur, însă, că ştii ce s-a întâmplat. 

Fata a ezitat. 

— N-o să-ţi placă. 

— Nu contează ce îmi place mie. 

Kestrel a aşezat perechea pe masă. 

— Familia mea tocmai sosise aici. Tata nu s-a îmbol- 
năvit. Cred că are o imunitate naturală. Întotdeauna mi-a 
părut... invulnerabil. 

Faţa lui Arin s-a crispat. 

— Dar mama şi cu mine ne-am îmbolnăvit grav. Ţin 
minte că dormeam lângă ea. Pielea ei era aşa de fierbinte. 
Sclavilor li s-a ordonat să ne separe, pentru ca febra ei să nu 

o influențeze pt a mea și invers, dar eu mereu mă trezeam 
în patul ei. Tata a observat că niciun herrani nu părea afec- 
tat de ciumă - iar dacă se întâmpla să se îimbolnăvească, nu 
mureau. Aşa că a găsit un doctor herrani. 

Kestrel ar fi trebuit să se oprească acolo. Totuşi, privirea 
lui Arin era ațintită asupra ei şi Kestrel simţea că dacă nu ar 
fi continuat ar fi însemnat să spună o minciună care n-avea 
să treacă neobservată de sclav. 

— Tata i-a cerut doctorului să ne vindece pe amândouă 
sau altfel avea să fie omorât. 

— Aşa că doctorul l-a ascultat. Arin părea scârbit. De 
teamă să nu-și piardă viaţa. 

— Nu de aceea. Kestrel şi-a privit piesele. Nu ştiu de 
ce. Poate pentru că eram un copil? Fata a scuturat din cap. 
Omul mi-a crestat brațul ca să lase boala să iasă. Presupun 
că din moment ce recunoşti cicatricea, asta era-o practică 
obişnuită pentru medicii herrani. Omul a oprit sângerarea 
şi a cusut rana. Apoi şi-a pus capăt zilelor. 

Ceva a lucit în ochii lui Arin. Kestrel se întreba dacă şi 
sclavul încerca, așa cum făcea ea adesea când se privea în 
oglindă, să şi-o închipuie ca pe un copil, să-şi dea seama ce 
anume văzuse doctorul la ea încât hotărâse să o salveze. 

— Şi mama ta? a întrebat Arin. 

— Tata a încercat să o taie la fel cum făcuse medicul cu 
mine. Îmi amintesc asta. A curs mult sânge. A murit. 

În liniştea ce a urmat, Kestrel a auzit o frunză căzătoare 
zgâriind geamul ce era deschis spre cerul din ce în ce mai 
întunecat. Ea cald, dar vara era pe sfârşite. 

— Joacă-ţi mâna, a zis Arin, aspru. 

Kestrel şi-a întors plăcuţele, fără să se bucure de faptul că 
probabil câştigase. Avea patru scorpioni. 

Arin a întors piesele lui. Sunetul fildeşului pocnind pe 
masa de lemn era ireal de puternic. 

Patru vipere. 

— Am câştigat, a zis el, măturând chibriturile în palmă. 

Kestrel a rămas cu privirea pironită pe piese, simțind 
cum o amorţeală îi cuprinde membrele. 

— Ei bine, a zis ea, dregându-şi glasul, ai jucat frumos. 

Arin a zâmbit, dar fără amuzament. 

— Te-am avertizat. 

— Într-adevăr. 

Sclavul s-a ridicat. 

— Cred că ar trebui să plec, cât timp mai sunt în avantaj. 

— Până data viitoare. 

Kestrel şi-a dat seama, deodată, că-i întinsese mâna. El 
a privit mâna şi a cuprins-o într-a lui. Kestrel a simţit cum 
amorţeala i se scurge din degete, doar pentru a fi înlocuită 
cu un alt soi de surprindere. 

EI i-a dat drumul la mână. 

— Am treburi de făcut. 

— Cum ar fi...? 

Kestrel încercase să vorbească pe un ton relaxat. 

Arin a răspuns la fel: 

— Cum ar fi să mă gândesc ce voi face cu o aşa avere de 
chibrituri. 

A făcut ochii mari, prefăcându-se încântat, iar Kestrel a 
zâmbit. 

— O să te conduc, a zis ea. 

— Crezi că mă voi rătăci? Sau că voi fura ceva? 

Kestrel simțea cum expresia îi devenea arogantă. 

— Oricum, ies din vilă, a răspuns ea, deşi nu avusese ase- 
menea planuri până ce nu rostise cuvintele. 

Arin şi Kestrel au traversat casa în linişte, până ce au ajuns 
la parter. Fata l-a văzut pe sclav încetinind pasul, aproape 
imperceptibil, în dreptul uşilor închise ce ascundeau pianul 
tinerei. 

Kestrel s-a oprit. 

— De ce te interesează camera aia? 

Privirea de pe chipul sclavului era tăioasă. 

— Nu mă interesează defel camera de muzică. 

Cu ochii mijiţi, Kestrel l-a privit îndepărtându-se. 

PRIMA LECŢIE A LUI KESTREL CU TATĂL EI S-A ȚINUT 
în bibliotecă, o cameră întunecoasă cu rafturi încastrate în 
pereţi, căptuşite, de la un capăt la celălalt, cu volume frumos 
legate. Doar câteva dintre cărţi erau în valoriană; imperiul 
avea o tradiţie literară restrânsă. Majoritatea volumelor erau 
scrise în herrani și dacă puţini valorieni puteau vorbi limba, 
atunci numărul celor care o puteau citi era încă şi mai mic, 
căci alfabetul folosea un alt fel de scriere. Cu toate acestea, 
coloniştii valorieni păstraseră intacte bibliotecile herrani 
cucerite. Astfel, camerele arătau mai frumos. 

Tatăl ei stătea în picioare, privind pe fereastră. Bărbatului 
nu-i plăcea să stea jos. Kestrel s-a aşezat într-un fotoliu, ca 
într-un gest deliberat de opoziţie. 

— Proiectul imperiului valorian a luat naștere acum 
douăzeci şi patru de ani, când am ocupat tundra de nord, a 
început generalul. 

— Un teritoriu uşor de cucerit, a replicat Kestrel; ea nu-i 
putea arăta generalului de ce era în stare cu o sabie, dar putea 
cel puţin să-i arate că-şi cunoștea istoria. Şi a continuat: Locu- 
itorii de acolo erau puţini, împrăștiați în triburi îndepărtate, 

care trăiau în.gorturi. I-am invadat vara şi s-au pierdut pu- 
ţine vieţi de ambele tabere. A fost o încercare pentru a vedea 
dacă vecinii Valoriei obiectau în faţa expansiunii noastre. A 
fost, de asemenea, o victorie simbolică, menită să ne încu- 
rajeze oamenii. Dar tundra nu oferă condiţii propice pen- 
tru agricultură, nu se găseşte multă carne şi nici prea mulţi 
sclavi. Aproape că e lipsită de valoare. 

— Lipsită de valoare? 

Generalul a deschis unul dintre sertarele încastrate în pe- 
rete sub rafturile cu cărţi şi a scos o hartă rulată, pe care a 
desfăcut-o şi a fixat-o pe masă cu greutăţi din sticlă. Kestrel 
s-a ridicat şi s-a apropiat, ca să studieze conturul continen- 
tului şi graniţele imperiului. 

— Poate că nu lipsită de valoare, a cedat ea, arătând spre 
tundră. 

Aceasta se întindea pe o fâşie lungi de uscat pe o mare 
parte din latura de nord a imperiului - până ce teritoriul în- 
gheţat se lăţea spre est, afundându-se spre sud şi curbându-se 
în colțul de nord-est al imperiului. 

— Tundra oferă Valoriei o barieră naturală împotriva 
invaziilor barbate. Nu e un loc prietenos pentru a duce răz- 
boaie, mai ales acum, că e apărată de noi. 

— Da, dar tundra mai e valoroasă şi dintr-un alt motiv, 
unul pe care nu-l poţi vedea uitându-te pe această hartă. E 
un secret de stat, Kestrel. Am încredere că tu vei păstra taina. 

— Bineînţeles. 

Fata nu-şi putea stăpâni o emoție stârnită de intrigă, dar 
şi fericirea de a fi câştigat încrederea tatălui ei, deși ştia că 
exact asta era ceea ce voia generalul ca ea să simtă. 

— Am trimis spioni în tundră cu mult înainte de a ataca. 
Așa facem cu fiecare teritoriu pe care vrem să-l anexăm; 

tundra nu a reprezentat un caz special. Dar spionii au găsit 
acolo un lucru important: depozite de minerale. Nişte argint, 
care a fost extras şi din care ne alimentăm eforturile de răz- 
boi. Mai important de atât, acolo s-a găsit o cantitate însem- 
nată de sulf, ingredient-cheie în fabricarea pulberii negre. 

Generalul a zâmbit când a văzut-o pe Kestrel făcând 
ochii mari. Apoi, bărbatul a descris în detaliu pregătirile 
pentru invazie, luptele iniţiale şi cum tundra fusese cucerită 
de generalul Daran, care văzuse o tânără speranţă în tatăl 
lui Kestrel, pe vremea când acesta era un simplu ofiţer, şi îl 
iniţiase în tainele războiului. 

Când generalul a terminat de vorbit, Kestrel a atins pe- 
ninsula Herran. 

— Povesteşte-mi despre Războiul Herran. 

— Ne doream acest teritoriu cu mult înainte de a-l cuceri 
eu. De îndată ce am pus mâna pe el, coloniştii valorieni au 
vrut cu tot dinadinsul o felie de tort. Timp de zeci de ani 
înainte de război, herranii se lăudau cu bogăţia ţării lor, cu 
frumuseţea ei, cu bunurile şi cu pământul roditor, cu perfec- 
țiunea ei aproape absolută, cu nimic micşorată de faptul că 
ar fi putut fi o insulă. 

Generalul şi-a trecut un deget în jurul peninsulei împrej- 
muite de marea sudică aproape din toate părţile, cu excepția 
spaţiului unde un lanţ muntos o separa de restul continentului. 

— Herranii ne considerau doar nişte barbari proşti şi 
avizi de sânge. Ne plăceau suficient de mult cât să ne trimită 
nave cu mărfuri de lux. Nu păreau să-şi dea seama că fiecare 
bol din alabastru şi fiecare săculeţ de mirodenii reprezenta 
o tentaţie pentru împărat. 

Deşi Kestrel cunoștea o mare parte din fapte, fetei i se 
părea că povestea pe care o ştiuse ea nu reprezenta nimic mai 

mult decât o scplptură brută, iar cuvintele tatălui ei aruncau 
lovituri ascuţite de daltă, cioplind detalii în marmură până 
ce Kestrel a reuşit să vadă adevărata formă ascunsă în piatră. 

— Herranii se credeau invulnerabili, a zis generalul. 
Aproape că aveau dreptate. Ştiau să stăpânească marea. For- 
tele lor navale erau cu mult mai sofisticate decât ale noas- 
tre, atât în ce priveşte corăbiile, cât şi pregătirea oamenilor. 
Chiar dacă am fi fost mai bine pregătiţi, marea era împo- 
triva noastră. 

— Furtunile verzi, a spus Kestrel. 

Se apropia sezonul furtunilor şi avea să dureze până la 
primăvară. Vijeliile apăreau din senin de-a lungul rutelor 
maritime și se loveau de maluri, preschimbând culoarea ce- 
rului într-un verde bizar. 

— Ar fi fost o misiune sinucigaşă să-i atacăm pe mare. Pe 
uscat era imposibil. Nu aveam cum să aducem o armată prin 
munţi. Exista o trecătoare, însă era atât de îngustă, încât o 
armată ar fi trebuit să se strecoare, lent, pe un singur șir. 
Astfel, forţelor herrani le-ar fi fost extrem de simplu să ne 
ciopârțească până nu mai rămânea nimic din noi. 

Kestrel ştia ce făcuse tatăl ei, dar până în acel moment 
nu-şi dăduse seama de ceva. 

— Aveai la îndemână toată pulberea aia neagră de pe 
urma cuceririi tundrei. 

— Da. Am umplut munţii cu ea şi ne-am deschis cale 
prin trecătoare, lărgind-o până ce armata a putut trece în 
drumul ei spre victorie. Herranii nu era pregătiţi pentru o 
invazie pe uscat. Forţa lor era pe mare. Iar greşeala lor a fost 
capitularea timpurie. Bineînţeles, odată ce am pus mâna pe 
oraș, nu prea au mai avut ce face. Şi totuşi, le rămăsese forţa 
navală: o flotă de aproape o sută de corăbii rapide, dotate cu 

armament. Mă îndoiesc că puteau recuceri orașul; în cele 
din urmă, marinarii ar fi trebuit să revină pe uscat. Erau mai 
puțini ca noi şi nu se pricepeau să facă faţă cavaleriei. Dar 
navele lor ne-ar fi putut da bătăi de cap. Ar fi putut să în- 
treprindă atacuri piratereşti. Să stârnească războiul în apele 
teritoriale valoriene şi să se folosească de pagubele făcute ca 
să-şi negocieze niște termeni de predare mai avantajoşi. Dar 
eu pusesem deja stăpânire pe oraş şi pe oamenii de aici - 
şi-mi căpătasem o reputaţie. 

Kestrel s-a întors, a scos o carte de poezie herrani de pe 
etajeră şi a răsfoit-o. Tatăl ei nu-i mai acorda atenţie, ci era 
cufundat în evenimentele trecute. 

— Aşa că herranii s-au predat, a zis generalul. Au ales 
să fie sclavi decât să nu mai fie deloc. Ne-au dat navele lor 
şi, odată cu ele, forța noastră navală a devenit cea mai bună 
din lume. Orice soldat valorian ştie să navigheze bine acum. 
M-am asigurat că vei învăţa şi tu. 

Kestrel a găsit pasajul pe care-l căuta. Versurile făceau parte 
din începutul unui cânt despre o călătorie spre insulele ma- 
gice, unde timpul nu exista. Era o chemare pentru marinari de 
a întoarce navele spre apele deschise. Întoarceți chila spre culmi 
de valuri, a citit ea. Înaintați pe marea cu inima-i de sare. 

— Sunt multe motivele pentru care am câştigat, a conti- 
nuat tatăl ei, iar eu te voi învăţa care sunt. Dar motivul fun- 
damental este simplu. Ei au fost slabi. Noi am fost puternici. 

Generalul a luat cartea fetei şi a închis-o. 


Întâlnirile lui Kestrel cu tatăl ei nu erau dese. Omul era 
ocupat, iar fata se simţea recunoscătoare că lucrurile stăteau 
astfel. Conversaţiile lor o făceau să ezite prea uşor între fas- 
cinaţie şi repulsie. 

Din copaciuse desprinseseră încă şi mai multe frunze. 
Căldura verii se risipea din aer. Kestrel abia dacă observase 
schimbarea, căci îşi petrecea mare parte din timp înăuntru, 
descoperind că atunci când cânta la pian era capabilă să uite 
aproape tot ce o învăţa tatăl ei. Kestrel cânta acum, că îi era 
permis, aproape de fiecare dată când era liberă. Muzica o 
făcea să se simtă ca şi cum ar fi ţinut o lampă ce arunca un 
nimb de lumină în jurul ei şi, deşi ştia că existau oameni şi 
responsabilități în bezna de dincolo, ea nu reuşea să le vadă. 
Flacăra sentimentului dinăuntrul ei, de fiecare dată când 
cânta, o orbea într-un fel încântător. 

Asta până în ziua când a găsit ceva aşteptând-o în camera 
de muzică. O plăcuţă mică, de fildeş, şedea sprijinită exact 
pe clapa din mijloc a pianului. Piesa de Muşcă şi Înțeapă 
fusese aşezată cu fața în jos. Partea negravată era vizibilă şi 
părea să o cerceteze întrebător... sau ca o invitaţie. 

— ÎNCEPUSEM SĂ CRED CĂ NU VREI SĂ JOCI CU 
cineva pe care nu-l poţi învinge, a zis Arin. 

Kestrel și-a ridicat privirea de la pian şi l-a văzut stând 
lângă uşile pe care le lăsase deschise, apoi şi-a aruncat ochii 
spre setul de Mușcă şi Înţeapă aşezat pe o masă de lângă 
ferestrele ce dădeau spre grădină. 

— Ba deloc, a răspuns Kestrel. Am fost ocupată. 

Privirea lui Arin a fulgerat spre pian. 

— Am auzit. 

Kestrel s-a dus să se aşeze la masă și a spus: 

— Sunt intrigată de camera pe care ai ales-o. 

El a ezitat şi Kestrel a crezut că Arin voia să nege orice 
responsabilitate pentru alegerea făcută, să pretindă că o fan- 
tomă lăsase piesa pe pian. Apoi el a închis uşile în urma lui. 
Deşi mare, încăperea părea deodată mică. Arin a traversat 
camera şi s-a aşezat la masă. 

— Nu mi-a plăcut să joc în apartamentul tău, a zis Arin. 

Kestrel a hotărât să nu se supere pentru remarca lui. 
Doar ea fusese cea care îi ceruse să fie sincer. Kestrel a ames- 
tecat plăcuţele, dar când a pus cutia de chibrituri pe masă, 
Arin a oprit-o. 

— Hai să jucăm pentru altceva. 

Kestrel nu şi-a mişcat mâna de pe capacul cutiei. S-a în- 
trebat, din nou, ce avea sclavul să-i ofere, ce putea să pună el 
în joc, şi nu îi venea nimic în minte. 

— Dacăvoi câştiga, îţi voi pune o întrebare şi tu vei răspunde. 

Ea s-a simţit cuprinsă de un fior de neliniște. 

— Aş putea să mint. Oamenii mint tot timpul. 

— Sunt dispus să-mi asum riscul. 

— Dacă asta e miza ta, atunci presupun că premiul meu 
va fi acelaşi. 

— Dacă reuşeşti să câştigi. 

Kestrel încă ezita să fie de acord. 

— Întrebările şi răspunsurile sunt mize destul de rare în 
jocul de Muşcă şi Înţeapă, a comentat ea, iritată. 

— Pe când chibriturile sunt perfecte şi e atât de captivant 
să le câştigi şi să le pierzi. 

— Fie. 

Kestrel a aruncat cutia de chibrituri pe covor, unde a 
aterizat cu un sunet înăbușit. 

Arin nu părea nici satisfăcut, nici amuzat. De fapt, nu 
avea nicio expresie. Şi-a tras pur şi simplu mâna de piese, 
iar Kestrel a făcut la fel. Au jucat cufundaţi în concentrare. 
Kestrel era hotărâtă să câștige. | 

Dar a pierdut. 

— Vreau să ştiu, a zis Arin, de ce nu ai devenit deja 
soldat. 

Kestrel n-ar fi putut spune la ce întrebare se așteptase, 
dar cerința lui o surprindea și-i aducea aminte de anii în- 
cărcaţi de certuri pe care prefera să-i uite. A răspuns scurt. 

— Am şaptesprezece ani. Legea nu-mi cere încă să mă 
înrolez sau să mă mărit. 

Arin s-a lăsat pe spate în scaun, jucându-se cu una dintre 
piesele lui câştigătoare. A ciocănit cu o muchie în tăblia mesei, 
a învârtit plăcuţa între degete şi a lovit lemnul cu altă muchie. 

— Nu e un răspuns complet. 

— Nu cred că am specificat cât de lungi sau de scurte ar 
trebui să fie răspunsurile. Hai să jucăm iar. 

— Dacă o să câştigi, te vei mulțumi cu genul de răspuns 
pe care tocmai mi l-ai dat? 

— Armata e viaţa tatălui meu, a rostit ea, încet. Nu a 
mea. Nici măcar nu sunt o luptătoare prea bună. 

— Serios? 

Surprinderea lui părea sinceră. 

— Ei, aş trece cu bine de orice probă. Mă pot apăra sin- 
gură, la fel ca mai toți valorienii, dar nu mă pricep la luptă. 
Ştiu cum e să fii bun la ceva. 

Arin şi-a aruncat privirea spre pian. 

— Şi-apoi mai e şi muzica, a recunoscut Kestrel. Pianul 
nu e un obiect uşor de mutat de colo-colo. Mi-ar fi foarte 
greu să-l iau cu mine dacă aş fi trimisă pe front. 

— Cântatul e pentru sclavi, a zis Arin. La fel ca şi gătitul 
sau curăţenia. 

Kestrel i-a auzit mânia din vorbe, îngropată ca un strat de 
rocă sub inflexiunile nonşalante ale vocii lui. 

— Nu a fost mereu aşa, a spus ea. 

Arin tăcea şi, deşi Kestrel încercase iniţial să-i răspundă 
la întrebare cât de scurt posibil, acum se simţea obligată să 
explice şi ultimul motiv pentru care rezistase insistențelor 
generalului. 

— Şi apoi... nu vreau să ucid. 

Arin s-a încruntat auzind una ca asta, aşa că fata a înce- 
put să râdă ca să relaxeze conversaţia. 


105 


ĂÄTORULUI 


A 


BLESTEMUL CASTIG 


MARIE RUTKOSKI 


— ÎI înnebuaesc pe tata. Şi totuşi, nu așa fac toate fiicele? 
Așa că am încheiat un armistițiu. Am fost de acord ca în 
primăvară fie să mă înrolez, fie să mă mărit. 

Arin s-a oprit din învârtitul piesei între degete. 

— Atunci, te vei mărita. 

— Da. Dar cel puţin voi avea şase luni de linişte înainte. 

Arin a dat drumul piesei pe masă. 

— Hai să jucăm iar. 

De data asta, Kestrel a câștigat. Fata nu era pregătită pen- 
tru fiorul pe care i-l dăduse victoria. 

Arin rămăsese cu ochii pironiţi la plăcuţe. Gura lui, cris- 
pată, părea doar o linie pe chipul său. 

O mie de întrebări îşi făceau loc în mintea lui Kestrel, îm- 
brâncindu-se, luptându-se să iasă învingătoare. În cele din 
urmă, fata a fost la fel de surprinsă ca şi Arin de întrebarea 
care i-a ieşit de pe buze. 

— De ce ai fost pregătit să devii fierar? 

Pentru o clipă, Kestrel a crezut că sclavul nu avea să răs- 
pundă. Maxilarul îi era încordat. Apoi, Arin a spus: 

— Am fost ales pentru că eram ultimul băiat de nouă 
ani din lume potrivit să devină fierar. Eram sfrijit, visător, 
fricos. Ai văzut uneltele din fierărie? Te-ai uitat la ciocan? 
Trebuie să te gândeşti bine înainte de a alege un sclav care 
să le mânuiască. Primul meu proprietar s-a uitat la mine şi a 
decis că eu nu era genul de om care să ridice pumnul când îl 
cuprinde furia. Așa că m-a ales pe mine. 

Zâmbetul lui Arin era glacial. 

— Ei, cum îţi place răspunsul? 

Kestrel nu putea vorbi. Arin şi-a împins plăcuţele la o 
parte. 

— Vreau să merg în oraş, a spus. 

Deşi Kestrel spusese că băiatul avea voie să plece şi ştia 
că nu era nimic greșit ca un sclav să vrea să-şi vadă iubita, 
acum dorea să-l refuze. 

— Aşa repede? a îngăimat ea. 

— A trecut o lună. 

— Oh. Kestrel s-a gândit că o lună însemna probabil mult 
când nu te vezi cu persoana iubită. Bineînţeles. Du-te. 


— Am făcut cam treizeci de arme, i-a zis Arin adjude- 
cătorului. În mare parte pumnale, bune pentru atacurile de 
aproape. Câteva săbii. Le-am legat împreună şi le voi arunca 
peste zidul de sud-vest al domeniului generalului, la noapte, 
cu patru ceasuri înainte de zori. Ai grijă să aştepte cineva pe 
partea cealaltă. 

— S-a făcut, a zis Coţcarul. 

— Poţi să te aştepţi la mai multe. Cum rămâne cu butoa- 
iele de pulbere neagră? 

— Sunt în siguranţă. 

— Mă întreb dacă ar trebui să încerc să recrutez pe vreu- 
nul dintre sclavii generalului. Ne-ar putea fi de ajutor. 

Coţcarul a scuturat din cap. 

— Nu merită riscul. 

— Dacă n-am fi avut oameni infiltraţi în casa senatorului 
Andrax, n-am fi reuşit niciodată să furăm pulberea neagră. 
Tot ce a trebuit să facă omul nostru a fost să ia cheia stăpâ- 
nului și să o pună la locul ei după aceea. Am putea pierde o 
şansă asemănătoare cu generalul. 

— Am zis nu. 

Inima lui Arin parcă voia să-i iasă prin piept, atât de fu- 
rios era. Însă tânărul ştia că adjudecătorul avea dreptate, iar 
starea lui de spirit nu era din vina Coţcarului, ci din a lui. 

Sau a ei. Arin pu era sigur ce-l deranjase mai mult la ultimul 
joc de Muşcă şi Înţeapă: că îi oferise fetei un avantaj sau că 
ea îi oferise lui o oportunitate. 

— Ce se mai aude de fată? a zis Coţcarul. 

Arin îşi dorea ca omul să-i fi pus altă întrebare. A ezitat o 
clipă, apoi a răspuns: | 

— Zvonurile despre talentele ei de luptător sunt exage- 
rate. N-o să ne pună probleme. 


— Uite, a spus Kestrel, întinzându-i bătrânei doici o cană 
din lut. E nişte sirop pentru tusea ta. 

Enai a oftat, iscând astfel o altă criză de tuse. S-a sprijinit 
pe pernele pe care Kestrel i le potrivise sub umeri, apoi şi-a 
ridicat privirea spre tavanul colibei. 

— Urăsc toamna. Şi pe zeul sănătăţii. 

Kestrel s-a așezat pe marginea patului. 

— Biata Amma, a zis ea, folosind cuvântul herrani pen- 
tru „mamă. Vrei să-ţi spun o poveste, aşa cum făceai tu 
când eram bolnavă? 

— Nu. Voi, valorienii, nu vă pricepeţi la povestit. Ştiu ce 
vei zice: „Am luptat. Am învins. Sfârşit.” 

— Cred că mă pot descurca mai bine de-atât. 

Enai a clătinat din cap. 

— E mai bine să recunoşti lucrurile pe care nu le poţi 
schimba, copilă. 

— Ei, atunci, când te vei simţi mai bine, mă vei vizita la 
vilă şi am să-ți cânt. 

— Da. Asta-mi face mereu plăcere. 

Kestrel a plecat de lângă femeie şi a trecut în cealaltă în- 
căpere a micuţei colibe, despachetând un coş cu mâncare și 
făcând ordine. 

— L-am cunoscut pe Smith, a strigat Enai. 

Mâinile lui Kestrel s-au oprit și fata s-a întors în dormitor. 

— Unde? 

— Unde crezi? În baraca sclavilor. 

— Credeam că tu nu te duci acolo, a zis Kestrel. N-ar tre- 
bui să ieşi afară până nu te faci bine. 

— Nu te mai agita. Am mers acolo acum câteva zile, îna- 
inte să mă îmbolnăvesc. 

— Şi? 

Enai a ridicat din umeri. 

— N-am vorbit prea mult. Dar pare să fie plăcut de cei- 
lalți. Şi-a făcut mulţi prieteni. 

— Cum ar fi? 

— El şi cu grăjdarul — cel nou, mereu îi uit numele - 
se înţeleg bine. În timpul mesei, Smith stă de obicei lângă 
Lirah. 

Kestrel a tras concentrată pătura în jurul pieptului femeii 
şi a aranjat-o cu mare atenţie, gândindu-se la Lirah, la chipul 
ei oval şi la vocea caldă. 

— Lirah e bună. Lui Smith i-ar prinde bine un prieten ca 
ea, a spus. 

Enai a prins-o pe fată de mână. 

— Ştiu că regreţi că l-ai cumpărat, dar există alte locuri 
mult mai rele în care putea ajunge. 

Kestrel și-a dat seama că nu se mai căia pentru decizia 
ei şi s-a încruntat. Ce fel de persoană devenise, dacă acum 
simţea astfel? 

— l-am acordat privilegiile unui sclav de casă, a zis ea, 
ştiind că tonul vocii ei suna defensiv. Şi îmi serveşte adeseori 
drept escortă în oraş. 

Enai a înghițit nişte sirop şi s-a strâmbat. 

— Da, am auzit de la ceilalți. Se vorbeşte în societate des- 
pre asta? 

— Despre ce? 

— Despre Smith. Ai auzit vorbe despre faptul că îţi e 
însoțitor? 

— Din câte ştiu eu, nu. Au existat câteva bârfe în legătură 
cu preţul pe care l-am plătit pentru el, dar au şi uitat acum. 

— Aşa o fi, dar eu cred că băiatul încă mai atrage atenţia. 

Kestrel a cercetat chipul femeii. 

— Enai, ce încerci să-mi spui? Și de ce ar vorbi oamenii 
despre el? 

Enai s-a uitat cu atenţie la cana simplă cu sirop. În cele 
din urmă, a răspuns: 

— Din cauza înfățișării lui. 

— Oh, a făcut Kestrel, uşurată. Când îmbracă haine de 
casă nu mai arată așa de grosolan. Are o ţinută frumoasă. 

Gândul acela părea gata să stârnească alte gânduri, dar 
fata a scuturat din cap. 

— Nu, nu cred că ar fi cineva care să se plângă de felul 
cum arată. 

Enai a răspuns scurt: 

— Sunt sigură că ai dreptate. 

Însă Kestrel avea senzaţia că vorbele femeii erau mai puţin 
o aprobare, cât o decizie de a trece sub tăcere un subiect încă 
nediscutat. 

CUVINTELE LUI ENAI O TULBURASERĂ PE KESTREL, 
dar nu atât de mult încât să-și schimbe obiceiurile. A conti- 
nuat să-l ia pe Arin cu ea, la vizitele ei în societate. Îi plăcea 
mintea lui alertă şi chiar și limba-i ascuţită. În orice caz, tre- 
buia să recunoască faptul că dialogurile lor în herrani creau 
un sentiment fals de intimitate. Fata credea că se datora 
limbii în sine; herrani îi păruse dintotdeauna mai intimă 
decât valoriana, probabil pentru că de la moartea mamei ei, 
taică-său nu mai avusese timp pentru ea, şi cea care ocupase 
acel vid fusese Enai, care o distrăsese pe Kestrel de la triste- 
tea ce o resimțea învăţând-o cum să-i numească lacrimile în 
herrani. 

Kestrel trebuia să-și reamintească frecvent că Arin îi 
cunoştea limba la fel de bine pe cât o cunoştea și ea pe a 
lui. Uneori, când îl surprindea ascultând o conversaţie ab- 
surdă în timpul cinei, se întreba cum de învățase el valori- 
ana aşa de bine. Puţini sclavi erau în stare de o asemenea 
performanţă. 

La scurt timp după ce jucaseră Muşcă şi Înţeapă a doua 
oară, Arin şi Kestrel au mers împreună acasă la Jess. 

— Kestrel! a zis Jess, îmbrăţişându-şi prietena. Ne-ai cam 
neglijat. 

Jess aştepta o explicaţie, dar când Kestrel şi-a trecut prin 
minte toate motivele - lecţiile de strategie cu tatăl ei, orele 
de exerciţiu la pian şi cele două jocuri de Muşcă și Înţeapă 
care ocupau mult mai mult timp în mintea ei decât durata 
lor reală —, a răspuns doar: 

— Păi, am venit acum. 

— Sper că ţi-ai pregătit o scuză. De nu, mă voi răzbuna 
pe tine. 

— Cum așa? Kestrel a urmat-o pe Jess în salon, ascultând 
paşii lui Arin în spatele lor, înghiţiţi de plușul covorului de 
îndată ce traversaseră holul cu podea de marmură. Ar trebui 
să-mi fie teamă? 

— Da. Dacă nu mă implori să te iert, nu o să merg cu tine 
la croitoreasă ca să ne facem rochii pentru Balul Iernii, dat 
de guvernator. 

Kestrel a râs. 

— Mai e o veşnicie până la prima zi de iarnă. 

— Dar sper că scuza ta va sosi mai devreme. 

— Îmi pare teribil de rău, Jess. 

— Fie. > 

Ochii căprui ai lui Jess au sclipit veseli. 

— Te iert, dar cu o condiție: mă vei lăsa pe mine să-ți aleg 
rochia. 

Kestrel i-a aruncat o privire deznădăjduită, apoi s-a uitat 
spre Arin, care stătea rezemat de perete. Deşi fața lui era lip- 
sită de orice expresie, Kestrel avea impresia că râde de ea. 

— Te îmbraci prea modest, Kestrel. Când Kestrel a dat să 
protesteze, Jess i-a cuprins o mână între ale ei şi a scuturat-o. 
Gata. Ne-am învoit. S-a făcut. Un valorian se ține mereu de 
cuvânt. 

Kestrel s-a lăsat pe o sofa alături de Jess, recunoscându-se 
înfrântă. 

— Lui Ronan o să-i pară rău că a ratat vizita ta, a zis Jess. 

— E plecat? 

— E în vizită la Lady Faris. 

Kestrel a ridicat o sprânceană. 

— Atunci, sunt sigură că farmecele ei îi vor alina orice 
regret ar resimțţi. 

— Nu-mi spune că eşti geloasă. Ştii ce simte Ronan pen- 
tru tine. 

Kestrel a devenit brusc conştientă de prezenţa lui Arin în 
cameră. Şi-a aruncat privirea spre el, aşteptând să vadă pe 
chipul lui expresia plictisită pe care şi-o lua de obicei când 
se afla în prezenţa lui Jess. Însă de data asta părea ciudat 
de atent. 

— Poţi să pleci, i-a zis Kestrel. 

Părea că Arin avea de gând să-i ignore ordinul, dar apoi 
s-a răsucit pe călcâie şi a ieşit din cameră. Când uşa s-a în- 
chis în urma lui, Kestrel i-a zis lui Jess: 

— Ronan şi cu mine suntem prieteni. 

Jess a pufnit, nerăbdătoare. 

— Şi nu există decât un singur motiv pentru care tinerii 
o vizitează atât de des pe Lady Faris, a continuat Kestrel, 
gândindu-se la bebeluşul lui Faris şi la zâmbetul lui cu gro- 
piţe în obraji. 

Fata s-a gândit la posibilitatea ca băieţelul să fi fost al lui 
Ronan şi cumva ideea asta nu o tulbura deloc - iar asta o de- 
ranja. Nu ar fi trebuit să-i pese? Oare nu acceptase ea atenţia 
lui Ronan? Şi totuşi, ideea că el putea să fie tatăl unui copil 
îi alunecase calmă prin minte fără a crea nici cel mai mic 
dezechilibru. 

Ei bine, dae% bebeluşul chiar era al lui, atunci fusese con- 
ceput cu mai mult de un an înainte. lar dacă Ronan era cu 
Faris acum, ce legământ mai exista între el şi Kestrel? 

— Faris e faimoasă, i-a zis Kestrel lui Jess. În plus, soțul 
ei e în capitală. 

— Tinerii o vizitează pentru că soţul ei e unul dintre cei 
mai influenţi oameni din oraş şi speră ca Faris să-i ajute să 
devină senatori. 

— Şi care crezi că e preţul pe care li-l cere? 

Jess a părut scandalizată. 

— De ce l-ar deranja pe Ronan să plătească? a zis Kestrel. 
Faris e o femeie frumoasă. 

— El n-ar face niciodată aşa ceva. 

— Jess, te înşeli amarnic dacă tu crezi că mă poţi con- 
vinge că Ronan nu a fost niciodată cu o femeie. 

— lar dacă tu crezi că Ronan ar prefera-o pe Faris în 
locul tău, înseamnă că eşti nebună. Jess a scuturat din cap. 
Tot ce-și doreşte e un semn de afecţiune de la tine. El ţi-a 
oferit multe semne. 

— Complimente goale. 

— Nu vrei să vezi. Nu crezi că e chipeș? 

Kestrel nu putea nega că Ronan era tot ceea ce putea ea 
spera să găsească la un bărbat. Avea un trup frumos, era 
amuzant şi isteț. Şi nu-l deranja pasiunea ei pentru muzică. 

— Nu ţi-ar plăcea să fim surori? a zis Jess. 

Kestrel a întins mâna spre una dintre multele codițe îm- 
pletite, pale şi lucioase, ale lui Jess. A scos-o din părul ridicat 
al fetei, apoi a aşezat-o la loc. 

— Deja suntem surori. 

— Surori adevărate. 

— Da, a zis Kestrel, şoptit. Mi-ar plăcea. 

Kestrel își dorise întotdeauna, încă de când era copil, să 
facă parte din familia lui Jess. Prietena ei avea un frate mai 
mare perfect şi părinţi indulgențţi. Jess a scos un sunet plin 
de încântare. Kestrel s-a uitat la ea cu asprime: 

— Să nu îndrăzneşti să-i spui. 

— Eu? a făcut Jess, inocentă. 


Mai târziu, în aceeaşi zi, Kestrel şedea alături de Arin în 
camera de muzică. Fata îşi juca piesele: o pereche de lupi şi 
trei şoareci. Arin şi-a întors plăcuţa, oftând resemnat. Nu 
avea o mână proastă, dar nici bună şi era cu mult sub abilită- 
tile lui. Arin s-a îndreptat în scaun, ca şi cum s-ar fi pregătit, 
fizic, pentru întrebarea fetei. 

Kestrel i-a studiat plăcuţele. Era sigură că el ar fi fost în 
stare să obțină mai mult decât o pereche de viespi. Kestrel 
s-a gândit la piesele pe care le etalase pe parcursul jocului şi 
la modul neglijent în care se descotorosise de celelalte. Dacă 
ea nu ar fi știut cât îi displăcea lui Arin să piardă în faţa ei, 
aproape că l-ar fi bănuit că se lăsase înfrânt. 

— Pari distrat, a zis ea. 

— Asta e întrebarea ta? Vrei să ştii dacă sunt distrat? 

— Deci recunoşti. 

— Chiar ești un diavol, a zis el, repetând cuvintele lui 
Ronan din timpul meciului de la petrecerea lui Faris. Pune 
întrebarea, a adăugat, aparent enervant de propriile lui 
cuvinte. 

Kestrel ar fi putut insista, dar ce anume îi abătea aten- 
ţia lui Arin era un mister mult mai neinteresant decât acela 
care i se învârtea ei în minte. Ea nu credea că Arin era cine 
pretindea el că e. Avea trupul cuiva născut pentru a munci, 
totuşi ştia să joace un joc valorian şi încă foarte bine. Vorbea 

limba ei de parcă ar fi studiat-o cu mare grijă. Ştia - sau pre- 
tindea că ştie — obiceiurile unei doamne herrani şi ordinea 
odăilor ei. Fusese relaxat şi îndemânatic cu armăsarul ei şi, 
deşi poate că asta nu însemna nimic - el nu-l călărise pe 
Suliţă —, Kestrel ştia că printre herrani, călăria fusese înainte 
de război o marcă a înaltei societăţi. Kestrel bănuia că Arin 
era cineva care avusese o poziţie înaltă. 

Dar nu putea întreba direct. Îşi amintea de răspunsul lui 
furios atunci când îl întrebase de ce fusese pregătit ca fierar, 
jar acea întrebarea fusese una destul de nevinovată. Totuși, 
îl rănise, iar Kestrel nu dorea să-i facă rău. 

— Cum ai învăţat să joci Muşcă şi Înţeapă? a zis ea. E un 
joc valorian. 

El a părut ușurat. 

— A fost o vreme când herranii încă traversau marea 
spre țara voastră. Ne plăceau oamenii de acolo. Şi întot- 
deauna am admirat arta. Navigatorii noştri au adus cu ei 
seturi de Mușcă și Înţeapă cu mult timp în urmă. 

— Muşcă şi Înţeapă e un joc, nu o artă. 

El şi-a încrucişat amuzat braţele la piept. 

— Dacă zici tu. 

— Sunt surprinsă să aud că herranii au găsit ceva plăcut 
la valorieni. Credeam că ne consideraţi barbari şi proști. 

— Creaturi sălbatice, a murmurat el. 

Kestrel era sigură că auzise greşit. 

— Poftim? 

— Nimic. Da. Vă lipsea cu totul cultura. Mâncaţi cu 
mâna. Pentru voi, distracţia era să vedeţi cine omoară pri- 
mul pe celălalt, într-o încăierare. Dar...- aici, ochii lui i-au 
întâlnit pe ai fetei, apoi au alunecat mai departe - eraţi cu- 
noscuți și pentru alte lucruri. 

— Ce alte lucruri? Ce vrei să spui? 

EI a scuturat din cap şi a făcut iar gestul acela ciudat, ri- 
dicându-şi degetele ca să măture aerul în dreptul tâmplei. 
Apoi şi-a împreunat mâinile, le-a desfăcut iar şi a început să 
amestece plăcuţele. 

— Ai pus prea multe întrebări. Dacă te mai roade curio- 
zitatea, va trebui să îţi câştigi răspunsurile. 

Acum, nu a mai arătat niciun semn că ar fi fost distrat. 
Pe când juca, a ignorat toate încercările ei de a-l provoca sau 
de a-l face să râdă. 

— Te-am văzut folosindu-ţi trucurile pe alţii, a zis el. 
N-o să ţină cu mine. 

Arin a câştigat. Kestrel a aşteptat, încordată, întrebându-se 
dacă şi el se simţea la fel când pierdea. Vocea lui a răsunat 
poticnit. 

— Vrei să cânţi pentru mine? 

— Să cânt pentru tine? 

Arin a tresărit şi a adăugat pe un ton mai decis: 

— Da. Cântă ceva la alegerea mea. 

— Nu mă deranjează. Doar că... nu mi se întâmplă prea 
des să mi se ceară asta. 

Arin s-a ridicat de la masă, a căutat printre rafturile de 
pe pereţi şi s-a întors cu un teanc de partituri. Kestrel a luat 
paginile. 

— E pentru flaut, a zis el. Probabil că va dura ceva până 
să o transpui pentru pian. Pot aştepta. Poate după următorul 
Joc... 

Fata a scuturat foile nerăbdătoare, ca să-l aducă la tăcere. 

— Nu e aşa de greu. 

Ela dat din cap, apoi s-a aşezat în cel mai îndepărtat scaun, 
aflat lângă uşile de sticlă ce dădeau spre grădină. Kestrel era 

mulțumită că se afla aşa departe. S-a instalat pe bancheta 
din faţa pianului, răsfoind partiturile. Titlul şi notaţiile erau 
în herrani, iar paginile se îngălbeniseră de vreme. A sprijinit 
hârtia pe suportul pianului, întârziind mai mult decât era 
necesar să netezească paginile. Entuziasmul îi curgea prin 
degete de parcă s-ar fi apucat deja să cânte, dar sentimentul 
era tivit cu o dantelărie metalică de teamă. 

Kestrel îşi dorea ca Arin să nu fi ales muzică scrisă tocmai 
pentru flaut, dintre toate instrumentele. Frumuseţea flautu- 
lui era în simplitatea lui, în asemănarea cu vocea umană. 
Sunetul lui era întotdeauna limpede, solitar. Pianul, pe de 
altă parte, era o reţea de piese - o navă care avea coarde în 
loc de greement, o carcasă drept cocă şi un capac ridicat pe 
post de velă. Kestrel crezuse întotdeauna că pianul nu suna 
ca un singur instrument, ci ca un cuplu îngemănat, format 
din două jumătăţi, una gravă şi alta înaltă, care când se reu- 
neau, când se despărțeau. 

Muzică de flaut, şi-a zis, frustrată, fără să se uite la Arin. 

Notele de deschidere au sunat ciudat. Fata s-a oprit, 
apoi a redat melodia cu mâna dreaptă, în timp ce cu stânga 
a prins a improviza, inventând pasaje grave şi bogate în 
rezonanţe. Kestrel simţea contrapunctul luând naştere. A 
început să cânte pur şi simplu, dând uitării dificultatea 
sarcinii. 

Era o melodie suavă şi tulburătoare. Când s-a încheiat, 
lui Kestrel i-a părut rău. L-a căutat din priviri pe Arin. Nu 
ştia dacă o privise cântând. Acum nu se uita la ea. Privirea 
lui era pierdută, îndreptată spre grădină, dar nu părea să o 
vadă cu adevărat. Contururile feţei i se îmblânziseră. Arăta 
diferit, se gândi Kestrel. N-ar fi ştiut să spună în ce fel, dar 
părea cu totul altul. 

Apoi el a privit-o şi, speriată, ea şi-a lăsat o mână să cadă 
pe clape, iscând un sunet nemuzical. 

Fl a zâmbit. Era un zâmbet sincer, ceea ce o făcu să în- 
ţeleagă că toate celelalte de până atunci fuseseră prefăcute. 

— Mulţumesc, a zis el. 

Kestrel a simţit cum se îmbujorează. S-a concentrat pe 
clape şi a început să cânte altceva, orice. Era o melodie sim- 
plă, care să o ajute să-şi ia mintea de la faptul că nu era o 
persoană care să roşească uşor, mai ales când nu avea un 
motiv real. Însă degetele ei schiţau de acum o parte menită 
pentru un tenor. 

— Tu chiar nu cânţi? 

— Nu. 

Ea s-a gândit la timbrul vocii lui şi mâinile ei au alunecat 
spre tonalităţile şi mai joase. 

— Serios? 

— Nu, Kestrel. 

Degetele fetei au căzut de pe clape. 

— Păcat, a spus. 

CÂND KESTREL A PRIMIT UN MESAJ DE LA RONAN, 
prin care o invita să călărească alături de el şi de Jess pe do- 
meniul lor, fata şi-a adus aminte de ceva ce îi spusese nu de 
mult tatăl ei despre evaluarea inamicului. 

— În război, totul depinde de ceea ce cunoşti despre abili- 
tățile şi avantajele dușmanului, zisese el. Da, norocul face şi el 
parte din ecuaţie. Terenul va fi un element crucial. Numerele 
sunt importante. Dar felul în care estimezi puterea oponen- 
tului decide probabil, mai mult ca orice, rezultatul bătăliei. 

Arin nu era dușmanul lui Kestrel, dar jocurile de Muşcă 
şi Înţeapă o făcuseră să-l vadă ca pe un inamic redutabil. Aşa 
că fata se gândea acum la vorbele generalului. 

— Duşmanul va vrea să-şi ţină atuurile secrete până în ul- 
tima clipă. Foloseşte spioni, dacă poți. Dacă nu, cum ai putea 
să-l păcăleşti ca să-ți dezvăluie singur informaţiile pe care le 
cauţi? Şi generalul răspunsese tot el: Înțeapă-i mândria. 

Kestrel a trimis un sclav din casă la fierărie, ca să-i ceară 
lui Arin să vină la grajduri, acolo unde avea să fie şi ea. Când 
a sosit, Suliţă era deja înşeuat, iar Kestrel aștepta, îmbrăcată 
pentru călărie. 

— Ce înseamnă asta? a întrebat Arin. Am crezut că ai 
nevoie de un însoțitor. 

— Am. Alege un cal. 

— Dacă merg cu tine, va trebui să luăm trăsura, a răs- 
puns Arin, precaut. 

— Nu şi dacă ştii să călăreşti. 

— Nu ştiu. 

Fata a încălecat pe Suliţă. 

— Atunci, presupun că va trebui să mă urmezi în trăsură. 

— O să ai necazuri dacă vei călări singură. 

Fata a strâns hăţurile în mână. 

— Unde te duci? a întrebat Arin. 

— Ronan m-a invitat să călăresc pe domeniul lui, i-a zis 
ea şi a dat pinteni calului, care a pornit la galop. 

A ieşit din grajd, apoi de pe domeniu, oprindu-se doar 
cât să le spună gărzilor de la poartă că un sclav avea să o 
urmeze. 

— Probabil, a adăugat Kestrel, dând pinteni armăsarului 
şi ieşind pe poartă înainte ca gărzile să apuce să pună vreo 
întrebare despre nefirescul situaţiei. 

Fata l-a mânat pe Suliţă pe unul dintre numeroasele dru- 
muri pentru cai pe care valorienii le săpaseră prin ţinuturile 
mai înverzite ale orașului, creând drumuri speciale pentru 
călăreţii care se deplasau cu viteză. Kestrel a rezistat tentaţiei 
de a încetini calul. Fata a dat pinteni mai departe armăsa- 
rului, ascultând copitele care loveau pământul acoperit de 
covorul auriu de frunze. 

Trecuse ceva timp până a auzit galopul din spatele ei. A 
încetinit și l-a întors, instinctiv, pe Suliţă, ca să vadă ima- 
ginea neclară a unui cal, cu călărețul lui, venind spre ea pe 
acelaşi drum. 

Arin a încetăait şi calul lui a început să meargă la trap 
alături de al lui Kestrel. Armăsarii au nechezat. Arin a pri- 
vit-o pe Kestrel, i-a văzut zâmbetul pe care ea nu şi-l putea 
ascunde. Expresia de pe chipul lui părea să se împartă între 
frustrare şi amuzament. 

— Nu te pricepi deloc să minţi, i-a zis ea. 

Arin a râs. Lui Kestrel îi venea greu să se uite la el, aşa că 
şi-a îndreptat privirea spre calul lui. Ochii ei s-au deschis 
larg, a uimire. 

— Asta e calul pe care l-ai ales? 

— E cel mai bun, a spus Arin, serios. 

— E al tatălui meu. 

— Nu e vina calului. 

Acum era rândul lui Kestrel să râdă. 

— Hai, a zis Arin şi a dat pinteni calului. Să nu întârziem, 
a adăugat. 

Cu toate astea, deşi nu stabiliseră nimic, cei doi au călărit 
mai încet decât era permis pe acel drum. 

Kestrel nu mai avea nici cea mai mică îndoială că în urmă 
cu zece ani, Arin se aflase într-o poziţie asemănătoare cu a 
ei: fusese bogat, avusese o viață uşoară și primise educaţie. 
Deşi fata ştia că nu-şi câștigase dreptul de a pune o întrebare 
şi nici măcar nu voia să-și exprime îngrijorarea ce-i dădea 
târcoale, Kestrel nu putea să tacă. 

— Arin, a zis ea, cercetându-i chipul. Tu ai locuit în casa 
mea, în vilă, înainte de război? 

Arin a tras de frâie. Armăsarul s-a oprit brusc. Când a 
vorbit, vocea lui a răsunat la fel ca muzica pe care o cântase 
Kestrel pentru el. 

— Nu, a spus. Familia aia nu mai există. 

Au călărit în linişte o vreme, până ce Arin a spus: 

— Kestrel. 

Fata a așteptat, apoi şi-a dat seama că Arin nu i se adre- 
sase, ci îi pronunțase doar numele, îl analiza, explorând sila- 
bele cuvântului valorian. 

— Sper că n-o să te prefaci că nu ştii ce înseamnă, a zis ea. 

Arin i-a aruncat, ironic, o privire cu coada ochiului. 

— Kestrel e un şoim de vânătoare. 

— Da. Un nume perfect pentru o luptătoare. 

— Păi... 

Zâmbetul lui era slab, dar se întrezărea. 

— Presupun că niciunul dintre noi nu a ajuns să fie ceea 
ce au crezut alții că vom fi. 


Ronan aştepta în grajdurile familiei lui. Se juca cu mănu- 
şile în timp ce îi privea pe Kestrel şi pe Arin apropiindu-se 
călare de el. 

— Am crezut că vei lua trăsura, i-a spus Ronan lui Kestrel. 

— Ca să mergem la călărit? Ei, hai, Ronan. 

— Dar însoţitorul tău... 

Ochii i-au fugit către Arin, care şedea în largul lui pe 
armăsar. 

— Nu credeam că vreunul dintre sclavii tăi chiar ştie să 
călărească. 

Kestrel s-a uitat la Ronan, care trăgea de degetele mănuşii. 

— E vreo problemă? 

— Acum că eşti aici, sigur că nu. 

Totuşi, vocea lui era tensionată. 

— Pentru că dacă nu-ţi place felul în care am venit până 
aici, poţi călări tu la mine data viitoare când mă inviţi, apoi 
mă poți însoţi aici, mă conduci în siguranță acasă şi te în- 
torci cum ai sosit. 

Ronan a răspuns ca şi cum Kestrel încercase să flirteze 
cu el. 

— Plăcerea ar fi de partea mea. Şi dacă tot vorbim de plă- 
cere, hai să ne bucurăm de plimbare. 

Şi, zicând asta, s-a urcat pe cal. 

— Unde e Jess? 

— O doare capul. 

Cumva, Kestrel de îndoia de asta, dar nu a comentat 
nimic şi l-a lăsat pe Ronan să iasă primul din grajd. Ea s-a 
întors ca să-l urmeze, iar Arin a făcut la fel. 

Ronan a aruncat o privire înapoi şi păru-i blond i-a atins 
umărul. 

— Doar n-ai de gând să-l iei cu noi. 

Deși fusese perfect calm până în acel moment, calul lui 
Arin a început să se miște şi să se împotrivească. Animalul 
simţea tensiunea pe care Kestrel nu o putea vedea în călăreț, 
care o privea inexpresiv, aşteptând să-i traducă vorbele lui 
Ronan în herrani, pentru ca el să poate pretinde că era ne- 
cesar să o însoţească. 

— Aşteaptă aici, i-a zis Kestrel lui Arin, pe limba lui. 

Sclavul a întors calul spre grajduri. 

— Ar trebui să-ți mai schimbi însoțitorii, i-a spus Ronan 
lui Kestrel pe când se îndepărtau. Ăsta prea te calcă pe 
călcâie. 

Kestrel se întreba cine aranjase plimbarea solitară cu 
Ronan: sora sau fratele? Dacă era după ea, ar fi zis că fusese 
ideea lui Ronan care, până la urmă, trimisese invitaţia şi nu 
ar fi întâmpinat nicio împotrivire dacă îi cerea lui Jess să 
rămână în casă de dragul câtorva ore pe care să le petreacă 
singur cu Kestrel. Dar dispoziţia neobişnuit de proastă a lui 
Ronan o făcea pe Kestrel să se îndoiască de această variantă. 

El se purta ca şi cum soră-sa, peţitoarea, îl păcălise să facă 
ceva ce nu-şi dorea. 

Ziua, care până în atunci i se păruse minunată lui Kestrel, 
nu mai era atât de minunată. Totuși, când s-au oprit şi s-au 
aşezat sub un copac, lui Ronan i-a revenit zâmbetul pe buze. 
A deschis desagii de pe cal și a scos prânzul, apoi a desfăcut 
cu un gest larg o pătură pentru picnic, s-a așezat pe ea şi s-a 
întins, cât era de lung. Kestrel i s-a alăturat. Ronan a turnat 
un pahar de vin și i l-a oferit. 

Kestrel a ridicat o sprânceană. 

— E cam mult vin pentru ora asta a zilei. 

— Sper că o să-ţi pot da atât de mult, cât să spui lucruri 
pe care nu le vei regreta. 

Kestrel a sorbit, privindu-l pe Ronan cum turna al doilea 
pahar, apoi a zis: 

— Nu ţi-e teamă pentru tine însuţi? 

Tânărul a băut. 

— De ce să-mi fie? 

— Poate că tu vei fi acela ce va rosti lucruri ce-ar fi mai 
bine trecute sub tăcere. Am înţeles că-ţi place să o vizitezi 
pe Lady Faris. 

— Kestrel, eşti geloasă? 

— Nu. 

— Păcat, a oftat el. Adevărul e că la Faris găseşti cele mai 
delicioase bârfe. 

— Pe care le vei împărţi cu mine. 

Ronan s-a sprijinit într-un cot. 

— Păi, senatorul Andrax a fost mutat în capitală, unde 
aşteaptă procesul pentru că a vândut pulbere neagră duşma- 
nilor. Pulberea nu a fost găsită, în ciuda căutărilor - nici nu 
mă miră, sincer. Probabil că a dispărut undeva în est acum 

multă vreme. Săxwedem, ce mai era? Fiica senatorului Linux 
a petrecut în taină câteva ore cu un anume marinar la bordul 
uneia dintre navele din port şi a fost închisă în apartamen- 
tul ei de către părinţi, pe tot parcursul toamnei - probabil 
că şi pe timpul iernii. Prietenul meu Hanan şi-a pierdut la 
jocuri toată moştenirea - nu-ți face griji, Kestrel, o va recu- 
pera. Doar că, te rog, nu juca Muşcă şi Înţeapă cu el timp de 
câteva luni. Oh, iar căpitanul gărzii oraşului s-a sinucis. Dar 
probabil că ştiai deja asta. 

Kestrel aproape că şi-a vărsat vinul. 

— Nu. Când s-a întâmplat? 

— Alaltăieri. Chiar nu ştiai? Păi, tatăl tău trebuie să fi 
plecat din nou. Iar tu îţi petreci prea mult timp închisă în 
vilă. Nu pot pricepe cum nu înnebuneşti de plictiseală. 

Kestrel îl cunoştea pe căpitan. Oskar luase cina în casa 
ei. Era un prieten de-ai tatălui ei şi, spre deosebire de ma- 
joritatea cunoscuţilor generalului, era jovial şi tare plăcut. 

— A fost o sinucidere de onoare, a adăugat Ronan, ceea 
ce însemna că omul îşi împlântase sabia în piept. 

— Dar de ce? 

Ronan a ridicat din umeri. 

— Poate din cauza presiunii poziţiei lui? 

— Era căpitan de la începutul colonizării. Era excelent în 
ceea ce făcea şi era foarte respectat. 

— Poate că avea probleme personale. Ronan şi-a desfă- 
cut larg mâinile. Chiar nu ştiu şi îmi doresc să nu fi adus 
vorba despre un subiect atât de macabru. Ziua asta nu a de- 
curs deloc aşa cum speram. Te rog, putem să vorbim și des- 
pre altceva decât sinucidere? 


Pe drumul de întoarcere, Arin a întrebat: 
— Plimbarea nu a fost plăcută? 

Kestrel şi-a ridicat privirea, speriată de tonul mușcător 
al vocii lui. Şi-a dat seama că se încruntase în tot acel timp, 
pierdută în gânduri. 

— Oh, a fost foarte frumoasă. Doar că m-a tulburat o 
veste. 

— Ce veste? 

— Căpitanul gărzii oraşului s-a sinucis. 

— Şi asta te... mâhneşte? Îl cunoşteai? 

— Da. Nu. Da, îl cunoşteam. Era prieten cu tata, dar nu 
l-am ştiut atât de bine încât să mă doară moartea lui. 

— Atunci nu înţeleg de ce e problema ta. 

— E problema întregului oraş. Probabil că se va crea 
ceva haos cât timp guvernatorul va numi un nou căpitan şi 
tranziţia s-ar putea să nu fie atât de blândă. Oskar se price- 
pea foarte bine să ţină orașul şi gărzile sub control. Nu asta 
mă îngrijorează. Kestrel a clătinat din cap. Sinuciderea lui 
e al doilea lucru întâmplat de curând care nu are absolut 
niciun sens. 

— Ce vrei să spui? 


— Senatorul Andrax iubeşte banii, asta e cert, dar numai . 


pentru că îi oferă diverse avantaje: mâncare bună, amante. 
Îi plac mitele, banii făcuţi uşor. El nici nu ar juca Muşcă şi 
Înţeapă cu mine, atât de frică îi e să nu piardă. Cum ar fi 
putut tocmai el să rişte să vândă pulbere neagră barbarilor? 

— Poate că e o latură a lui pe care tu nu ai zărit-o nicio- 
dată. Dar el nu are nimic de-a face cu căpitanul. 

— Cu excepția faptului că ambele evenimente sunt ciu- 
date. Oskar nu avea niciun motiv să se omoare. Chiar şi îm- 
păratul îl lăudase pentru activitatea lui. Gărzile îl admirau. 
Părea fericit. 

— Şi? N-ai cum să ştii tot. Oamenii pot fi nefericiți din 
multe motive. 

Vocea lui Arin părea să vibreze de nerăbdare, iar Kestrel 
s-a gândit că, probabil, acum nu mai vorbeau despre căpitan. 

— Ce ştii tu despre nefericire? a adăugat Arin. Ce te face 
să crezi că poţi citi în inimile oamenilor? 

Arin a dat pinteni calului. Nedumerirea în legătură cu 
senatorul şi căpitanul s-a risipit din mintea lui Kestrel, pe 
când se concentra să țină pasul cu el. 

TATĂL LU! KESTREL NU A PRIMIT VESTEA MORȚII 
căpitanului aşa de uşor precum Ronan sau Arin. În timpul 
următoarei lecţii din bibliotecă, generalul a ascultat-o pe 
Kestrel abordând subiectul, încruntându-şi fruntea pe care 
se adânciseră multe linii. 

— Oskar avea duşmani? a întrebat fata. 

— Toată lumea are duşmani. 

— Poate că cineva îi făcea viaţa un calvar. 

— Sau cineva l-a făcut să se sinucidă. Şi, când generalul a 
văzut surprinderea de pe chipul ei, a continuat: Nu e greu să 
faci o crimă să treacă drept sinucidere de onoare. 

— Nu m-am gândit la asta, a răspuns ea, încet. 

— Şi acum ce crezi? 

— Dacă a fost ucis, atunci trebuie să fi fost cineva care îşi 
dorea poziţia lui de căpitan. 

Generalul şi-a aşezat o mână pe umărul ei. 

— Moartea lui poate fi la fel de bine ceea ce şi pare: o 
sinucidere. Dar voi vorbi cu guvernatorul despre aceste bă- 
nuieli ale mele. Lucrurile nu se pot termina aici. 

Cu toate acestea, Kestrel nu-şi permitea să se mai gân- 
dească la moartea căpitanului. Enai nu se simţea deloc mai 
bine. 

— Tusea ta începe să mă îngrijoreze, i-a zis Kestrel doicii 
sale, pe când se aşezau lângă focul din colibă. 

— Mie îmi place. Îmi ţine companie. Și te face să mă vi- 
zitezi mai des... când nu joci Muşcă şi Înţeapă. 

Lui Kestrel nu-i plăcea expresia reticentă de pe chipul lui 
Enai sau faptul că era imposibil să ţină secret orice s-ar fi 
întâmplat în vilă. Jocurile acelea erau private. 

— Lasă-mă să trimit după un doctor, a replicat, tăios, 
Kestrel. 

— N-o să-mi spună decât că sunt bătrână. 

— Enai! 

— Nu vreau să mă vadă niciun medic. Nu încerca să-mi 
spui mie ce să fac. 

Răspunsul femeii i-a închis gura lui Kestrel, care a decis 
să nu mai insiste. Până la urmă, lucirea fierbinte din ochii lui 
Enai dispăruse cu mult timp în urmă. Încercând să schimbe 
subiectul, Kestrel a întrebat-o pe femeie despre ceva ce îi 
spusese Arin. Votbele băiatului îi rămăseseră în minte ca un 
ac, ţesând modele invizibile. 

— E adevărat că herranii făceau negoţ cu valorienii îna- 
inte de război? 

— Oh, da. Oamenii tăi aveau mereu la îndemână aur 
pentru mărfurile herrani. În Valoria exportam cea mai mare 
parte a bunurilor noastre. 

— Dar eram renumiţi şi pentru altceva? În afară de faptul 
că eram bogaţi şi sălbatici şi că nu ştiam deloc să ne purtăm. 

Enai a sorbit din ceai, privind-o pe Kestrel peste mar- 
ginea cănii. Kestrel se simţea din ce în ce mai stânjenită și 

spera ca Enai să nu vrea să ştie de ce îi punea toate acele 
întrebări. Dar femeia a răspuns scurt: 

— Eraţi cunoscuţi pentru frumuseţea voastră. Bineînţe- 
les, asta a fost înainte de război. 

— Da, a spus Kestrel încet. Bineînţeles. 


De la fereastra camerei sale, Kestrel putea vedea gră- 
dina. Într-o dimineață, pe când nici nu-şi strânsese încă 
părul, Kestrel i-a zărit pe Arin şi pe Lirah vorbind lângă 
răsadurile cu legume de toamnă. Arin purta haine de lucru 
şi stătea cu spatele spre geam, astfel că fata nu avea cum să 
vadă expresia de pe chipul lui. Faţa lui Lirah se vedea însă 
limpede. 

Kestrel şi-a dat seama că se apropiase de fereastră. Simţea 
răceala sticlei pe piele, iar unghiile i se îngropaseră în fibra 
pervazului. S-a tras înapoi. Nu voia să fie prinsă spionând. 
Kestrel şi-a strâns mai bine pe ea halatul din catifea şi a lăsat 
imaginea cerului îmbujorat să-i umple ochii. Cu toate astea, 
lui Kestrel i se părea că nu poate să vadă decât adoraţia sin- 
ceră din ochii sclavei. 

Kestrel s-a aşezat în fața oglinzii rabatabile de pe masa 
de toaletă, apoi s-a întrebat de ce fusese atât de netoată încât 
să se uite la propria-i imagine. Reflexia din oglindă nu făcea 
decât să-i confirme disconfortul. Şi de ce i-ar păsa lui Kestrel 
de ceea ce văzuse în grădină? De ce ar simți că îi fusese în- 
călcată încrederea? 

Imaginea din oglindă s-a încruntat. De ce să nu simtă 
aşa? Avea datoria să asigure bunăstarea sclavilor ei. Era ceva 
dezonorant în felul în care Arin accepta atenţia lui Lirah, 
din moment ce băiatul avea deja o iubită. Kestrel se îndoia 
că Lirah avea habar de femeia din piaţă. 

Mâna lui Kestrel a împins oglinda ovală, care s-a învârtit în 
jurul balamalelor până ce s-a oprit cu faţa la perete, iar Kestrel 
a rămas cu ochii pironiţi asupra reversului ei sidefat. Refuza 
să se mai gândească la ceea ce văzuse. Nu voia să devină una 
dintre acele stăpâne care urmăreau toate mișcările sclavilor şi 
îi bârfeau din lipsă de altceva mai interesant în viaţa lor. 

Mai târziu, în cursul acelei zile, Arin a venit în camera de 
muzică, cerându-i fetei permisiunea să iasă în oraş. Kestrel 
a fost deosebit de amabilă. I-a dat inelul ei cu sigiliu şi i-a 
spus să stea cât voia, atât timp cât se întorcea până la ora 
stingerii. Când a părut că Arin nu avea de gând să plece, ea 
s-a aşezat la pian, dând clar de înţeles că nu mai avea nimic 
de adăugat. Totuşi, nu a început să cânte decât atunci când a 
simţit că el ieșise din vilă şi că se îndepărtase. 


Când Coţcarul l-a văzut pe Arin, omul l-a salutat aşa cum 
obișnuiau să facă bărbaţii herrani, cu palma apăsată scurt pe 
o parte a feţei. Arin a zâmbit și a făcut şi el la fel. Îl cunoştea 
pe Coţcar de mulţi ani, încă de pe când era copil și tocmai 
trecuse de la primul lui proprietar la al doilea. Se întâlniseră 
într-o carieră de piatră din afara oraşului. Arin își amintea 
cum praful de rocă cenușie îi făcea pe toţi să pară bătrâni, 
pudrându-le părul şi uscându-le pielea. Cu toate astea, Coţ- 
carul părea plin de viaţă, într-un fel aproape încăpățânat, iar 
noaptea, în baraca sclavilor, nu încăpea nicio îndoială cine 
era conducătorul lor. 

— Lucrurile merg foarte bine, i-a zis Coţcarul. Aproape 
fiecare casă din oraş are un herrani devotat cauzei noastre. 
Iar acum, datorită ţie, ei sunt și înarmaţi. 

— La noapte, o să trec peste zid ultimul lot de arme, dar 
nu sunt sigur câte mai pot face, a zis Arin. Nu a observat 

nimeni că fac mai multe săbii decât trebuie pentru că mereu 
predau la timp comenzile intendentului, dar dacă va vrea 
cineva să verifice, va observa că lipsesc și oţel, şi fier. 

— Atunci opreşte-te. Poziţia ta e prea importantă ca să o 
riscăm. Voi aranja ca cineva să tâlhărească armurăria oraşu- 
lui înainte să fie numit noul căpitan în locul lui Oskar. 

Coţcarul făcuse parte din garda orașului înainte de răz- 
boi. Se uitase la Arin, care pe atunci nu avea decât doispre- 
zece ani, îl numise căţeluş cu labe mari şi îi spusese: 

— O să creşti şi tu pe măsura lor. 

După ora stingerii, Coţcarul îl învăţa pe Arin cum să 
lupte. Nefericirea copilului se mai uşurase, deşi ceva din ve- 
chiul sentiment se întorsese când, după doar doi ani, Coţ- 
carul reuşise să scape din cariera de piatră, cu lingușeli și 
complotând. Însă abilitățile pe care omul le dezvoltase în 
Arin nu dispăruseră. 

— Ar trebui să plănuieşti jaful după ce e numit noul căpi- 
tan, a fost de părere Arin. Dacă vor observa atunci ce arme 
lipsesc, o să treacă drept incompetent. 

— Bună idee. Între timp, noi doi o să ne mai întâlnim. 
Avem nevoie de o ocazie la vila generalului. Tu o să ne-o 
oferi. 

Acesta a fost momentul în care Arin ar fi trebuit să-i 
spună Coţcarului că fata începuse să întrezărească un tipar 
în evenimentele recente. Trebuia să-i fi spus că lui Kestrel 
i se părea ciudată moartea căpitanului, deşi ea nu avea de 
unde să ştie că doi dintre sclavii lui Oskar îl ţinuseră nemiş- 
cat, în timp ce un altul îngenunchease, așteptând pregătit cu 
sabia căpitanului pentru brânciul final. 

Arin ar fi trebuit să-i spună ceva liderului său. Și totuşi, 
a tăcut. 


133 


ĂTORULUI 


A 


BLESTEMUL CAȘTIG 


MARIE RUTKOSKI 


* 


Arin se ținea departe de vilă. Era prea uşor să greşească 
în prezența lui Kestrel. 

Într-o zi, Lirah a venit la fierărie. Arin era sigur că avea 
să i se ceară să o însoțească pe Kestrel undeva și s-a simțit 
îngrozit, dar și nerăbdător. 

— Enai ar vrea să te vadă, a zis Lirah. 

Arin a aşezat ciocanul pe nicovală. 

— De ce? 

Nu se întâmplase prea des să interacţioneze cu femeia, 
iar Arin ar fi preferat ca lucrurile să rămână astfel. Ochii lui 
Enai erau prea cercetători. 

— E foarte bolnavă. 

Arin s-a gândit niţel, apoi a dat din cap şi a urmat-o pe 
Lirah. 

Când au intrat în colibă, au auzit-o pe femeie respirând 
în somn, prin ușa deschisă a dormitorului. Enai a tuşit, 
iar Arin a auzit geamătul lichidului care i se strânsese în 
plămâni. 

Tusea a încetat, făcând loc unei respiraţii şuierătoare. 

— Ar trebui adus un doctor, i-a zis Arin lui Lirah. 

— Lady Kestrel a plecat după un medic. Era foarte supă- 
rată. Sper că se va întoarce curând. Şovăitor, Lirah a adăugat: 
Aş vrea să stau cu tine, dar trebuie să mă întorc în casă. 

Arin abia dacă a observat că fata îi atinsese braţul înainte 
să plece. 

Nefiind sigur dacă trebuia sau nu să o trezească pe Enai, 
Arin a cercetat cabana. Căsuţa era mică şi foarte bine între- 
ţinută. Podeaua nu scârțâia. Peste tot vedeai semne că viaţa 
acolo era confortabilă. Papuci, o stivă de lemne uscate. Arin 
şi-a trecut mâna peste polița netedă a şemineului, până ce a 

ajuns la o cutie de porțelan. A deschis-o. Înăuntru se afla o 
codiţă de păr blond-închis, cu o tentă roșcată, rotită într-o 
buclă şi legată cu un fir de aur. Deşi ştia că nu avea voie, Arin 
şi-a trecut un deget peste părul moale. 

— Nu ea ta, a zis o voce. 

Arin şi-a tras repede mâna şi s-a întors, cu obrajii cu- 
prinşi de fierbinţeală. 

Prin ușa deschisă a dormitorului, Arin a văzut-o pe Enai 
uitându-se la el din locul în care stătea întinsă. 

— Îmi pare rău, s-a scuzat el şi a închis capacul. 

— Mă îndoiesc, a bombănit ea şi i-a cerut să se apropie. 

Arin a ascultat-o și a păşit încet spre pat. Avea senzaţia că 
dialogul nu avea să fie unul plăcut. 

— Îţi petreci mult timp cu Kestrel, a zis Enai. 

Arin a ridicat din umeri. 

— Nu fac decât ce-mi cere ea. 

Enai își fixase privirea asupra ochilor lui. Fără să vrea, 
Arin şi-a desprins primul privirea. 

— Să n-o răneşti, a spus femeia. 

Era un păcat să încalci o promisiune făcută cuiva aflat pe 
patul de moarte, aşa că Arin a plecat fără să promită nimic. 

DUPĂ MOARTEA LUI ENAI, KESTREL A RĂMAS ÎN 
căsuţa ei, amintindu-și cum o învățase femeia să picteze un 
copac suflând printr-o pană scobită într-o pată plină de cer- 
neală de pe o bucată de hârtie. Kestrel vedea pagina albă, 
simțea durerea din plămâni, se uita la crengile negre ce se 
răsfirau şi se gândea că aşa îşi simţea şi durerea, prinzând 
rădăcini şi întinzându-şi ramurile în trupul ei. 

Avusese o mamă, iar ea murise. Apoi avusese o altă 
mamă, iar acum o părăsise şi aceea. Zilele treceau, dar 
Kestrel nu era cù adevărat conştientă de timpul care se 
scurgea. Fata dădea la o parte mâncarea pe care i-o aduceau 
sclavii, refuza să citească scrisori. Nici nu se putea gândi 
să cânte la pian, căci Enai fusese aceea care o încurajase să 
exerseze după moartea mamei sale. O auzea, în amintire, 
pe femeie spunându-i ce melodie frumoasă cântase şi ru- 
gând-o să o repete pentru ea. Amintirea devenea ea însăşi 
un refren, răsunând ca un ecou, din ce în ce mai stins, apoi 
întorcându-se mereu de unde plecase. Şi pe urmă Kestrel 
a văzut chipul lui Enai, din care nu mai rămăseseră decât 
pielea şi osul, a văzut sângele pe care femeia îl scuipase şi a 

ştiut că vina fusese a ei. Ar fi putut să insiste să cheme doc- 
torul mai devreme, dar acum Enai era moartă. 

Era după-amiază târziu, iar Kestrel stătea în camera în 
care lua micul dejun, uitându-se în gol pe fereastră, la vre- 
mea urâtă de afară, când a auzit pașii repezi şi hotărâți ce se 
îndreptau spre ea. 

— Nu mai plânge. 

Tonul lui Arin suna agresiv. 

Kestrel şi-a dus degetele la obraji. Vârfurile degetelor ei 
era umede. 

— N-ar trebui să te afli aici, a zis ea, cu vocea răgușşită. 

Bărbaţii nu aveau voie să intre în camera pentru micul 
dejun. 

— Nu-mi pasă. 

A tras-o în picioare, iar şocul provocat de gestul lui a 
silit-o pe Kestrel să-l privească. Pupilele lui erau mărite de 
emoție. De furie. 

— Încetează, a spus el. Nu te mai preface că jelești pe ci- 
neva care nu era de-acelaşi sânge cu tine. 

Mâna lui se strânsese ca un pumn de fier în jurul încheie- 
turii ei. Kestrel s-a eliberat. Cruzimea a ceea ce spusese Arin 
a adus iar lacrimi în ochii ei. 

— Am iubit-o, a şoptit Kestrel. 

— Ai iubit-o pentru că-ţi îndeplinea toate poftele. 

— Nu e adevărat. 

— Ea nu te-a iubit pe tine. N-a putut vreodată să te iu- 
bească. Unde e adevărata ei familie, Kestrel? 

Fata nu ştia. Îi fusese teamă să întrebe. 

— Unde e fiica ei? Unde-i sunt nepoții? Dacă te-a iubit 
vreun pic, a făcut-o pentru nu a avut de ales și pentru că nu 
îi mai rămăsese nimeni pe lume. 

— leşi afară, i-a poruncit Kestrel. 

Dar el deja plecase. 

Lumina se stingea. Cerul se făcea de smarald. Se apropia 
prima furtună verde a sezonului și, pe când Kestrel asculta 
vântul izbind casa, a ştiut că Arin se înşela. De multe luni voia 
să o pedepsească. Oare nu fusese ea cea care-l cumpărase? 
Oare nu îi aparținea ei? Asta era răzbunarea lui. Atâta tot. 

Ploaia arunca ace în geamuri. Camera se întunecase 
aproape de tot. Kestrel a auzit iar vocea lui Arin în minte şi 
şi-a simţit deodată inima frântă, căci, deşi nu se îndoia de 
iubirea ei pentru Enai, în vorbele lui existase un adevăr. 

Nici nu a observat că Arin se întorsese. Furtuna răsuna 
puternic, camera era cufundată în întuneric. Lui Kestrel i s-a 
tăiat răsuflarea când şi-a dat seama că stătea alături de ea. 
Pentru prima dată, se simțea speriată de el. 

Însă Arin nu a făcut decât să aprindă un chibrit şi a atins 
cu flacăra fitilul unei lămpi. Băiatul era leoarcă de ploaie. 
Pielea lui lucea de apă. Când Kestrel s-a uitat la el, a tresărit. 

— Kestrel. Arin a oftat şi şi-a trecut mâna prin părul ud. 
N-ar fi trebuit să spun ceea ce am spus. 

— Ai fost sincer. 

— Da, dar... Arin părea obosit şi confuz. Aş fi fost furios 
dacă nu ai fi jelit-o. 

A întins mâna pe care şi-o ţinuse până atunci pe lângă 
trup, în beznă, şi, preţ de o clipă incertă, Kestrel a crezut 
că avea de gând să o atingă. Însă Arin îi întindea ceva, în 
palmă. 

— Asta era în coliba ei, a zis el. 

Era o coadă din părul lui Kestrel. Fata a luat coada cu 
grijă; chiar şi aşa, degetul ei mic a atins palma lui udă, iar 
mâna lui Arin s-a retras imediat. 

Kestrel a privit cu atenţie coada, întorcând ineluşul lu- 
cios pe degete. Ştia că amintirea nu ţinea nici partea ei, 

nici pe a lui Arin. Nu reprezenta o dovadă a iubirii lui Enai, 
dar era o mângâiere. 

— Ar trebui să plec, a zis Arin, dar nu s-a clintit. 

Kestrel i-a privit chipul ce lucea în lumina lămpii. Era sufi- 
cient de aproape de el pentru ca piciorul ei gol să atingă mar- 
ginea umedă de covor unde stătea Arin, şiroind de ploaie. Un 
fior i-a alunecat pe piele. 

Kestrel s-a dat înapoi. 

— Da, ar trebui. 


A doua zi dimineaţă, tatăl lui Kestrel a intrat în camera 
fetei şi a zis: 

— Izolarea asta a ta a durat suficient de mult timp. Omul 
stătea în faţa scaunului ei, cu picioarele ferm înfipte în pă- 
mânt. Ştiu cât de atașată ai fost de doica ta și cred că, având 
în vedere situaţia, e de înţeles. Dar ai pierdut o şedinţă de 
antrenament cu Rax, o lecţie cu mine, iar eu nu te-am cres- 
cut ca să te laşi doborâtă la primul obstacol. 

— Sunt bine, tată. 

Kestrel a turnat o ceaşcă de ceai. Doar atunci, generalul s-a 
uitat cu adevărat la ea. Fata era sigură că avea cearcăne la ochi, 
dar se îmbrăcase impecabil pentru o după-amiază târzie în 
societate. 

— Păi, a spus el. Foarte bine. Am trimis după Jess. Te 
aşteaptă jos, în salon. 

Kestrel a aşezat ceașca pe farfurioară și s-a ridicat ca să-şi 
întâmpine prietena. 

— Kestrel. Generalul a atins umărul fetei. Apoi a vorbit 
iar, şi vocea lui părea neobișnuit de ezitantă. E de datoria 
fiecărui copil să supravieţuiască părinţilor săi. Profesia 
mea nu este una sigură. Aş vrea ca... atunci când voi muri, 
Kestrel, să nu mă jeleşti. 


159 


ĂTORULUI 


A 


BLESTEMUL CAȘTIG 


MARIE RUTKOSKI 


Ea a zâmbit. 
— Nu mă comanzi tu pe mine, a zis ea şi l-a sărutat pe 
obraz. 


Jess era în elementul ei. I-a făcut vânt lui Kestrel în tră- 
sura ei şi s-au oprit în fața prăvăliei celei mai cunoscute cro- 
itorese din oraş. 

— Ai promis, a avertizat-o pe Kestrel, în timp ce ieşeau 
din trăsură. 

Kestrel a fixat-o cu privirea. 

— Am promis că te voi lăsa să alegi materialul rochiei. 

— Mincinoaso. O să aleg tot. 

— Oh, bine, a cedat Kestrel, căci entuziasmul lui Jess îi 
stingea propria tristeţe. 

Oricum, cât rău putea face Jess? 

Când au intrat în magazin, Jess a dat la o parte materi- 
alele pe care le-ar fi ales Kestrel şi a schițat câteva modele 
pentru croitoreasă, în timp ce prietena ei se uita cu uimire 
la desene. 

— Jess. Rochia e pentru Balul Iernii. O să îngheț. Nu poţi, 
te rog, să pui nişte mâneci? 

— Nu. 

— Şi decolteul... 

— Taci. Nu e nevoie de părerea ta. 

Kestrel a renunţat şi s-a urcat pe estradă, în timp ce 
croitoreasa fixa pe ea, cu ace, bucăţi de materiale, iar Jess 
dădea instrucțiuni. Apoi cele două femei au lăsat-o singură 
pe Kestrel şi au intrat în magazie, unde valuri de stofă lu- 
ceau pe rafturi. Jess şi croitoreasa îşi şușoteau, iar Kestrel, 
care se chinuia să înțeleagă discuţia lor secretă şi plină de 
entuziasm, a început să suspecteze că Jess punea la cale să 
comande două rochii, şi nu doar una. 

— Jess, a strigat Kestrel, am auzit cumva că vrei ca rochia 
de seară să fie brodată și cea pentru bal să fie simplă? 

— Bineînţeles. Ai nevoie şi de o rochie nouă de seară 
pentru petrecerea lordului Irex. 

Un ac a împuns-o pe Kestrel în talie. 

— Dă o petrecere? 

— Era şi timpul. Speră să devină senator într-o zi, aşa 
că ar trebui să-şi arate faţa prietenoasă în societate. În plus, 
părinţii lui sunt plecaţi în capitală pe durata iernii. Are casa 
la dispoziţia lui. 

— Nu merg, a zis Kestrel. 

— Trebuie să mergi. 

— Nu am fost invitată. 

— Evident că ai fost. Eşti fiica generalului Trajan, iar 
dacă nu auzi de petrecere decât acum, înseamnă că nu ţi-ai 
deschis scrisorile de mai bine de o săptămână. 

Kestrel îşi amintea de rânjetul ameninţător al lui Irex. 

— Nu. În niciun caz. 

— De ce? 

— Nu-mi place. 

— Şi ce contează? O să fie acolo o grămadă de oameni, iar 
casa lui e cu siguranţă suficient de mare cât să-l eviți. Toată 
lumea va veni. Îți dai seama cum o să fie dacă nu apari? 

Kestrel s-a gândit la jocul de Muşcă şi Înţeapă. Trebuia 
să recunoască, dacă invitaţia lui Irex ar fi o plăcuţă de joc şi 
nu o hârtie împăturită şi sigilată, ar juca piesa cu prudenţă. 

Jess s-a apropiat de Kestrel şi a luat-o de mână. 

— Nu vreau să te văd tristă. Vino cu mine şi cu Ronan şi 
noi te vom ţine departe de Irex şi te vom face să râzi de el. 
Hai, Kestrel. N-o să renunţ până nu accepți. 


14! 


ĂTORULUI 


A 


BLESTEMUL CAȘTIG 


ARIN A FOST CEL CARE I-A ADUS FETEI PACHETUL 
de muselină, înfășurat cu sfoară, care conţinea rochia pen- 
tru petrecerea lui Irex. Kestrel nu-l mai văzuse de la prima 
furtună verde. Nu-i plăcea să se gândească la acea zi, dar îşi 
spunea că de fapt evita să-şi aducă aminte de durere. Acum 
învăţa să trăiască alături de jalea pe care încă o resimțea. 
Reîncepuse să cânte, iar pianul, ieşirile şi lecţiile îndulceau 
muchiile tăioase ale morții lui Enai. 

Kestrel își petrecea puţin timp la vilă. Nu i-a trimis lui 
Arin nicio invitaţie la Muşcă şi Înțeapă. Când ieşea în lume, 
alegea alt însoțitor. 

Când Arin a intrat în camera ei de zi, care se dovedise de 
fapt a fi o cameră de scris, Kestrel şi-a aşezat cartea pe care 
o citea alături, pe divan, şi a întors cotorul, astfel încât el să 
nu vadă titlul. 

— Hmm, a făcut Arin, răsucind pachetul în mâini. Ce 
poate fi asta? 

— Sunt sigură că ştii. 

Arin a apăsat pachetul în mâini. 

— Cred că-i un soi de armă foarte moale. 

— De ce-mi aduci tu rochia? 

— Am văzut-o pe Lirah cu ea şi am întrebat-o dacă pot 
să ţi-o aduc eu. 

— Iar ea te-a lăsat, bineînţeles. 

El şi-a ridicat sprâncenele, mirat de tonul ei. 

— Era ocupată şi m-am gândit că s-ar bucura să o uşurez 
de o sarcină. 

— Foarte amabil din partea ta, a zis Kestrel, deşi vocea ei 
indica altceva, şi asta o irita. 

— Ce vrei să spui? a întrebat el încet. 

— Nu vreau să spun nimic. 

— Mi-ai cerut să fiu cinstit cu tine. Tu crezi că am fost? 

Kestrel îşi amintea vorbele aspre pe care i le spusese în 
timpul furtunii. 

— Da. 

— Nu-ţi pot cere şi eu acelaşi lucru? 

Răspunsul era nu, niciun sclav nu-i putea cere ei ceva. 
Răspunsul era nu, dacă Arin voia să-i cunoască gândurile 
secrete nu avea decât să-şi câştige privilegiul la un joc de 
Muşcă şi Înţeapă. Dar Kestrel şi-a înăbuşit unda subită de 
nervozitate şi a recunoscut în sinea ei că de fapt aprecia sin- 
ceritatea lui Arin - şi pe a ei, atunci când se afla în preajma 
lui. Nu era nimic greşit în a spune adevărul. 

— Cred că nu eşti cinstit faţă de Lirah. 

El şi-a încruntat sprâncenele. 

— Nu înţeleg. 

— Nu e cinstit din partea ta să o încurajezi pe Lirah, când 
inima ta e dată alteia. 

El a inspirat o dată, scurt. Kestrel se aștepta să-i spună 
că nu era treaba ei, căci într-adevăr nu era, dar după aceea 
a văzut că Arin nu era ofensat, ci doar surprins. Şi-a tras 

un scaun, în felul acela posesiv şi natural al lui, şi s-a cu- 
fundat în el, lăsând pachetul să-i scape pe genunchi. Se uita 
la Kestrel cu luare-aminte. Fata s-a străduit să nu-şi dezli- 
pească privirea de a lui. 

— Nu m-am gândit la Lirah în felul acesta. Arin a clăti- 
nat din cap. Nu gândesc deloc limpede. Trebuie să am mai 
multă grijă. 

Kestrel presupunea că ar trebui să se simtă liniştită. Arin 
a aşezat pachetul pe divanul fetei. 

— O rochie nouă înseamnă că se arată un eveniment la 
orizont. 

— Da, o cină. Lordul Irex e gazda. 

El s-a încruntat. 

— Şi te duci? 

Fata a ridicat din umeri. 

— Ai nevoie de însoțitor? 

Kestrel intenţionase să refuze, dar era distrasă de expre- 
sia hotărâtă a gurii lui. Arin arăta aproape... protector. Ea 
era mirată de reacţia lui. Era confuză şi poate că asta a fă- 
cut-o să spună: 

— Ca să fiu sinceră, m-aş bucura să mă însoţești. 

Privirile li s-au încrucişat. Apoi Arin a văzut cartea de 
lângă Kestrel. Înainte ca fata să-l poată opri, a ridicat cartea 
cu un gest agil şi a citit titlul. Era istoria valoriană a impe- 
riului şi a războaielor. 

Chipul lui Arin s-a schimbat deodată. A pus cartea la loc 
şi a plecat. 


— Unde mergem? 

Arin se uita pe fereastra trăsurii la copacii din Districtul 
Grădinilor. Ramurile lor subțiri şi golaşe erau violete în lu- 
mina apusului. 


144 


Kestrel şi-a foşnit fustele. 

— Arin. Ştii că mergem la petrecerea lui Irex. 

— Da, a zis el scurt, neluându-și privirea de la pomii ce 
fugeau prin faţa ochilor lui. 

Mai bine că Arin se uita la pomi decât la ea. Rochia de 
catifea era de un roşu intens. Materialul fustei avea în el un 
model scos în evidenţă de frunzele aurii brodate ce se răs- 
frângeau spre corset, unde se întrețeseau şi luceau în lumină. 
Ostentativ. Rochia o făcea pe Kestrel să arate ostentativ. Fata 
s-a cufundat în colţul ei de trăsură, simțind cum pumnalul 
o împungea în coaste. Seara aceea nu avea să fie una ușoară. 

Şi Arin părea să gândească la fel. Şedea atât de crispat pe 
bancheta din fața ei, încât parcă era cioplit din lemn. Tensi- 
unea se acumula în aer. 

Când torțele s-au aprins afară şi vizitiul s-a aşezat în rând 
cu celelalte trăsuri care aşteptau să intre pe aleea vilei lui 
Irex, Kestrel a zis: 

— Poate că ar trebui să ne întoarcem acasă. 

— Nu, a zis Arin. Vreau să văd casa. 

A deschis ușa. 

N-au scos nicio vorbă cât timp au parcurs pe jos aleea 
către vilă. Deşi nu era la fel de mare precum casa lui Kestrel, 
şi această clădire era o fostă vilă herrani: elegantă, cu o ar- 
hitectură plăcută. Arin a rămas în urma lui Kestrel, aşa cum 
procedau sclavii, dar asta a făcut-o să se simtă nefiresc. Era 
neliniștitor să-l simtă atât de aproape, fără a putea să-i vadă 
chipul. 

Cei doi au intrat în casă, alături de alți invitați, și și-au croit 
drumul spre salonul de primire, decorat cu arme valoriene. 

— Astea nu-şi au locul aici, l-a auzit Kestrel pe Arin 
spunând. 

S-a întors spre el şi l-a văzut privind şocat pereţii. 

— Irex e un luptător excepţional, a zis Kestrel. Și nu e un 
om foarte modest. 

Arin a tăcut, iar Kestrel nu a mai adăugat nimic. Se pre- 
gătea pentru momentul când rândul de musafiri din faţa ei 
avea să se rărească şi ea trebuia să-i mulţumească lui Irex 
pentru ospitalitate. 

— Kestrel. Irex a luat mâna fetei. Nu credeam că vei veni. 

— De ce nu aș fi venit? 

El a tras-o mai aproape. Deşi strânsoarea lui era dure- 
roasă, Kestrel nu a ripostat. Oamenii se foiau în jurul lor 
şi ea se gândea că n-ar fi ajutat la nimic să-l facă pe Irex de 
ruşine în fața musafirilor. 

— Nu vreau să existe vrajbă între noi, a zis lordul. 

Când a zâmbit, o gropiţă i s-a adâncit în obrazul stâng, 
făcându-l să pară bizar de copilăros, deşi vocea-i răsuna tot 
neplăcut. 

— Nu te-ai întrebat niciodată de ce am vrut să joc Muşcă 
şi Înţeapă cu tine? 

— Pentru că ai vrut să mă învingi. Dar n-o să se întâmple 
vreodată. i 

Ea şi-a aşezat mâna liberă peste strânsoarea lui. Gestul 
putea părea prietenesc pentru ceilalți, dar Irex a simţit cum 
fata-i ciupea nervul care i-a forțat mâna să i-o elibereze pe a ei. 

— E o petrecere minunată, a adăugat Kestrel. Mulțumi- 
rile mele sunt pe măsura amabilităţii pe care mi-ai arătat-o. 

Zâmbetul a dispărut de pe chipul lui Irex. Lady Faris se 
afla însă chiar în spatele lui Kestrel și al lui Arin şi era nerăb- 
dătoare să i se acorde atenţie, așa că lui Kestrel i-a venit uşor 
să se dea la o parte şi să o lase pe femeie să se apropie de Irex, 
exprimându-și regretul că soțul ei nu putuse să o însoţească. 

O sclavă îmbrăcată în veşminte de servire i-a oferit vin 
lui Kestrel, apoi a condus-o spre un solar deschis, în care se 
aflau o fântână joasă şi flori de seră. Muzicienii cântau dis- 
cret în spatele unui paravan de ebonită, pe când musafirii se 
salutau între ei, unii pălăvrăgind pe loc, alții retrăgându-se 
pe băncile de piatră de lângă fântână, pentru a purta conver- 
sații mai intime. 

Kestrel s-a întors spre Arin. Ochii lui ardeau de furie şi-şi 
ţinea pumnii strânşi. 

— Arin, a început Kestrel, îngrijorată, dar privirea bă- 
iatului s-a întors și s-a fixat pe un punct îndepărtat al sălii. 

— Prietenii tăi sunt aici, a spus el. 

Fata i-a urmărit privirea şi i-a văzut pe Jess şi pe Ronan 
râzând de ceva ce spusese Benix. 

— Spune-mi să plec, a zis Arin. 

— Ce? a întrebat ea, deși Arin era de fapt singurul înso- 
titor din cameră. 

Sclavii care se vedeau în mulțime erau servitorii lui Irex. 

— Du-te lângă prietenii tăi. Nu mai vreau să stau aici. 
Trimite-mă la bucătărie. 

Fata a inspirat adânc, apoi a dat din cap. Arin s-a întors 
pe călcâie şi a dispărut. 

Kestrel s-a simţit imediat singură. Nu se așteptase ca Arin 
să-i ceară să plece. Dar când s-a întrebat la ce anume se aş- 
teptase, o imagine stupidă cu ea şi Arin aşezaţi pe bancă i-a 
apărut în minte. 

Kestrel a privit în sus, spre tavanul de sticlă, o piramidă 
de cer violet. A văzut cornul ascuţit al lunii şi şi-a adus 
aminte ce-i spusese Enai despre lucrurile care nu puteau fi 
schimbate. 

Fata a traversat încăperea şi s-a îndreptat către prietenii ei. 

Kestrel a mâncat puţin în timpul cinei şi a băut încă şi 
mai puţin, deși Ronan, care se aşezase la dreapta ei, era atent 
cu farfuria şi cupa ei. Fata s-a bucurat când a fost servit ul- 
timul fel şi toți musafirii s-au mutat în sala de bal alăturată, 
căci începuse deja să se simtă ca prinsă în capcană, iar repli- 
cile lui Ronan deveniseră mult prea previzibile. Kestrel pre- 
fera să asculte muzică. Chiar şi într-o mulţime, ea se bucura 
nespus de orice ar fi ales flautistul să cânte drept muzică de 
dans. S-a gândit că şi lui Arin i-ar fi plăcut, dacă s-ar fi aflat 
acolo. 

— Kestrel. Ronan i-a atins un cercel, făcându-l să se ba- 
lanseze. Tu visezi. La ce ţi-e gândul? 

— La nimic, i-a răspuns ea şi s-a simţit uşurată când l-a 
văzut pe Benix venind spre ei şi chemându-l pe Ronan. 

— Gemenele Raul, a zis Benix, implorator, aruncându-şi 
privirea în direcția surorilor identice. Nu vor să danseze una 
fără cealaltă, Ronan, aşa că dacă nu te deranjează... 

Ronan părea iritat. 

— Ce? a făcut Benix. Şi-a trecut privirea de la Ronan la 
Kestrel, apoi a dat repede din mână şi a spus: Noi suntem 
prieteni vechi. Kestrel se poate lipsi de tine pentru un dans. 

Pe Kestrel nu o deranja defel, dar s-a prefăcut iritată, 
într-un fel care indica deopotrivă că nu o deranja, dar şi o 
deranja puţin, când adevărul era de fapt că nu-i păsa deloc. 
Le-a zis băieților că se ducea să o caute pe Jess şi un colţ unde 
să poată bârfi în liniște. 

— Doar un singur dans, i-a zis Ronan lui Benix, traver- 
sând camera spre gemene. 

Dansul începuse, dar Kestrel nu a căutat-o pe Jess. În 
schimb, a găsit un scaun, aflat în umbră, și s-a aşezat ca să 
asculte flautul, cu ochii închiși. 


148 


— Lady Kestrel? a zis o voce agitată. 

Ea a deschis ochii și a văzut o fată îmbrăcată în uniforma 
herrani de servitor. 

— Da? 

— Vreţi, vă rog, să mă urmaţi? E o problemă cu însoţito- 
rul dumneavoastră. 

Kestrel s-a ridicat în picioare. 

— Ce s-a întâmplat? 

— A furat ceva. 

Kestrel s-a grăbit să iasă din cameră, dorindu-și ca fata 
să se mişte mai repede pe holurile vilei. Trebuie să fie o gre- 
şeală. Arin era inteligent şi mult prea prudent ca să facă ceva 
atât de periculos. Băiatul trebuie să fi ştiut ce se întâmpla cu 
hoţii herrani. 

Fata a condus-o pe Kestrel în bibliotecă. Câţiva bărbaţi se 
adunaseră acolo: doi senatori, care-l ţineau pe Arin de braţe, 
şi Irex, a cărui expresie era victorioasă, ca şi cum tocmai ce 
trăsese o piesă importantă la Muşcă şi Înţeapă. 

— Lady Kestrel, a zis el, pe cine ai adus în casa mea? 

Kestrel s-a uitat la Arin, care refuza să-i întoarcă privirea. 

— El nu ar fura nimic. 

Kestrel percepea o urmă de disperare în vocea ei. Pe- 
semne că şi Irex o simţise, căci a zâmbit. 

— L-am văzut, a zis unul dintre senatori. Îşi strecura asta 
în cămașă. 

Şi a arătat spre o carte căzută pe podea. 

Nu. Acuzaţia nu putea fi adevărată. Niciun sclav nu ar 
risca să fie biciuit pentru o simplă carte. Kestrel a redevenit 
stăpână pe sine. 

— Îmi dai voie? l-a întrebat pe Irex, arătând spre volum. 

Irex a făcut un gest cu mâna, poftind-o să cerceteze car- 
tea. Kestrel s-a aplecat, iar ochii lui Arin au străfulgerat către 

ea. Inima ei s-asstrâns dureros. Chipul lui era crispat de du- 
rere. Kestrel s-a uitat la cartea închisă, îmbrăcată în piele, 
din mâinile ei. Recunoştea titlul: era un volum cunoscut de 
poezie herrani. Kestrel avea un exemplar în biblioteca ei. 
Fata a ridicat cartea, fără să priceapă de ce ar fi meritat un 
asemenea risc - mai ales acolo, în biblioteca lui Irex, când 
casa ei îi putea foarte bine servi scopului lui Arin. 

O bănuială i se înfiripa lui Kestrel în minte. Își amintea 
de întrebarea bizară a lui Arin, din caleaşcă: Unde mergem? 
Tonul lui sunase neîncrezător. Şi totuși băiatul ştia unde se 
duceau. 

Acum, Kestrel se întreba dacă nu cumva el recunoscuse 
ceva în peisajul pe lângă care trecuseră, un lucru ce ei îi scă- 
pase, şi dacă întrebarea lui Arin nu fusese atât o întrebare, 
cât replica automată a cuiva ce înţelegea dintr-odată un 
lucru tulburător. 

Fata a deschis cartea. 

— Nu, te rog, a zis Arin. 

Dar Kestrel văzuse deja dedicaţia. Pentru Arin, de la Amma 
şi Etta, cu multă dragoste. 

Asta era casa lui Arin. Vila, biblioteca, volumul de poezie 
dăruit de părinţi fuseseră ale lui, în urmă cu vreo zece ani. 

Kestrel a răsuflat ușor. Degetele ei rămăseseră pe pagină, 
chiar dedesubtul liniei negre a dedicaţiei. Fata şi-a ridicat 
privirea şi a întâlnit zâmbetul strâmb al lui Irex. 

Mintea lui Kestrel s-a limpezit. A analizat situația aşa 
cum ar fi analizat tatăl ei o luptă. Îşi cunoștea obiectivul. Îşi 
cunoştea oponentul. Înţelegea ce-şi permitea să piardă şi ce 
nu. Kestrel a închis cartea, a aşezat-o pe masă şi s-a întors cu 
spatele la Arin. 

— Lord Irex, a zis ea, pe un ton cald. Nu e decât o carte. 

— E cartea mea, a răspuns el. 

În spatele fetei s-a auzit un sunet înăbuşit. Fără să se uite, 
Kestrel a zis în herrani: 

— Vrei să fii scos din cameră? 

Răspunsul lui Arin abia s-a făcut auzit. 

— Nu. 

— Atunci taci. Kestrel i-a zâmbit lui Irex şi a continuat în 
limba lor: În mod clar, nu e vorba de furt. Cine ar îndrăzni 
să ia ceva care îți aparţine? Sunt sigură că nu a vrut decât să 
se uite la ea. Nu-l poți învinovăţi că a fost curios în legătură 
cu bogăţiile din casa ta. 

— Nu ar fi trebuit să se afle în bibliotecă, mai ales să se 
mai și atingă de lucrurile de aici. În plus, există martori. Ju- 
decătorul se va pronunţa în favoarea mea. E proprietatea 


mea, aşa că eu voi decide ce număr de lovituri i se vor aplica. | 


— Da, proprietatea ta. Dar să nu uităm că vorbim şi des- 
pre proprietatea mea. 

— Îi va fi înapoiat. 

— Aşa spune legea, dar oare în ce stare? Nu vreau să-l 
văd rănit. Are o mai mare valoare decât o carte într-o limbă 
în care nu avem niciun interes să citim. 

Ochii negri ai lui Irex au scăpărat peste umărul lui Kestrel, 
apoi s-au întors la chipul ei. Privirea lui era vicleană. 

— Te interesează nespus de mult bunăstarea sclavului 
tău. Mă întreb până unde vei merge să împiedici o pedeapsă 
pe care am tot dreptul să o aplic. Irex şi-a așezat o mână pe 
braţul fetei: Poate că putem rezolva problema între noi. 

Kestrel l-a auzit pe Arin inspirând scurt, înțelegând suges- 
tia lui Irex. Fata s-a înfuriat deodată din cauza felului în care 
mintea i se împiedica de acea răsuflare tăiată. Era furioasă pe 
sine însăși, pentru că era atât de vulnerabilă la vulnerabilita- 
tea lui Arin, și pe Irex pentru zâmbetul lui cu subinţeles. 

— Da. Kestrel-a decis să dea vorbelor lui Irex un alt înţe- 
les. E între noi doi şi soartă. 

Pronunţând fraza oficială de provocare la duel, Kestrel 
s-a îndepărtat de atingerea lui Irex şi şi-a tras pumnalul de 
la şold, ţinându-l într-o parte, în dreptul pieptului, ca pe o 
graniţă ce se interpunea între el și ea. 

— Kestrel, a zis Irex. Nu asta am avut în minte când am 
spus că putem ajunge la un acord. 

— Cred că o să ne placă mai mult maniera asta. 

— O provocare. Irex a pocnit din limbă. O să te las să-ţi 
retragi cuvântul. Doar de data asta. 

— Nu pot să mi-l retrag. 

Auzind aşa, Irex şi-a tras şi el pumnalul şi a imitat gestul 
lui Kestrel. Cei doi au rămas nemişcaţi, apoi şi-au vârât as- 
cuţişurile în teci. 

— O să te las să alegi armele, a zis Irex. 

— Undrele. Tu vei alege ora şi locul. 

— Domeniul meu. Mâine, cu două ore înainte de apus. O 
să am destul timp să fac rost de banii pentru taxa de moarte. 

Kestrel s-a blocat o clipă, dar apoi a dat din cap şi s-a întors 
spre Arin. Băiatului părea să-i fie rău şi atârna moale în strân- 
soarea senatorilor. Acum nu mai părea că bărbaţii îl imobili- 
zau, ci că-l susțineau pe picioare. 

— Îi puteţi da drumul, le-a zis Kestrel senatorilor. 

Când l-au eliberat pe băiat, fata i-a ordonat sclavului să o 
urmeze. Pe când ieşeau din bibliotecă, Arin a îngăimat: 

— Kestrel... 

— Să n-aud nimic. Nu scoate o vorbă până nu ajungem 
în trăsură. 

Cei doi au parcurs iute holurile — holurile casei lui Arin — 
şi când Kestrel s-a uitat la el cu coada ochiului, încă părea 

şocat şi năucit. Kestrel învățase ce era răul de mare în timpul 
primelor ei lecţii de navigaţie şi se întreba dacă la fel se simţea 
şi Arin acum, aflat în propria lui casă - ca atunci când ochii 
pot fixa orizontul, dar stomacul nu-şi găseşte echilibrul. 

Liniştea s-a rupt când uşa trăsurii s-a închis în urma lor. 

— Eşti nebună. 

Vocea lui Arin suna furioasă, disperată. 

— Era cartea mea. Fapta mea. Nu aveai niciun drept să 
intervii. Crezi că nu puteam îndura pedeapsa? 

— Arin. 

Teama se strecura acum în sufletul lui Kestrel, care-și dădea, 
în final, seama de ceea ce făcuse. S-a străduit să pară calmă. 

— Un duel nu e decât un ritual. 

— Nu e lupta ta. 

— Ştii că tu nu poți lupta. Irex nu ar accepta niciodată așa 
ceva, iar dacă l-ai străpunge cu sabia, probabil că ai fi ciopâr- 
tit de fiecare valorian din apropiere. Irex n-o să mă omoare. 

El i-a aruncat o privire cinică. 

— Negi că dintre voi doi, el este un luptător mai priceput? 

— Şi? O să mă rănească primul. Va fi satisfăcut şi vom 
ieşi amândoi onorabil din povestea asta. 

— A pomenit ceva despre taxa de moarte. 

Aceea era pedeapsa stabilită prin lege pentru duelurile 
care se terminau cu moartea cuiva. Învingătorul plătea o 
sumă mare de bani familiei celuilalt duelist. Kestrel a res- 
pins afirmaţia. 

— O să-l coste mai mult decât aur dacă o omoară pe fiica 
generalului Trajan. 

Arin şi-a îngropat fața în palme şi a început să blesteme 
şi să recite fiecare insultă inventată de herrani împotriva 
valorienilor. 

— Zău aşa, Arin. 

Mâinile băiatului s-au dat la o parte. 

— Şi tu. Ce prostie. De ce ai făcut asta? De ce ai face un 
lucru atât de stupid? 

Kestrel s-a gândit la ce-i spusese el, că era posibil ca Enai 
să nu o fi iubit niciodată, iar dacă totuşi simţise ceva, atunci 
fusese o iubire forțată. 

— Arin, poate că tu nu mă consideri prietena ta, a zis 
Kestrel, dar tu pentru mine eşti un prieten. 

KESTREL A ADORMIT UȘOR ÎN ACEA NOAPTE. NU 
ştiuse, înainte să ceară prietenia lui Arin, că asta simţea pen- 
tru el. Băiatul nu mai scosese nicio vorbă în trăsură și arăta 
ciudat, ca cineva care băuse vin când de fapt se așteptase la 
apă. Dar Arin nu i-a negat vorbele, iar Kestrel îl cunoştea 
de-acum destul de bine încât să creadă că dacă ar fi vrut să o 
contrazică, ar fi făcut-o. 

Un prieten. Gândul o calma pe Kestrel şi explica multe 
lucruri. 

Când a închis ochii, fata şi-a amintit de ceva ce tatăl ei îi 
spusese adesea, pe când era o copilă, şi le spunea şi soldați- 
lor în noaptea dinaintea unei lupte: „Nimic din ce-ţi apare 
în vise nu-ţi poate face rău." 

Somnul s-a coborât asupra ei, greu precum catifeaua. 

Apoi au apărut zorii reci şi limpezi. Liniştea lui Kestrel 
dispăruse. Și-a tras o rochie şi a căutat în dulap veşmintele 
ceremoniale de luptă. Tatăl ei comanda un set nou în fiecare 
an, iar cel de anul acela era îngropat undeva, în spatele ro- 
chiilor. Însă hainele se aflau acolo: pantaloni negri strâmți, 
tunică şi jachetă tare. O urmă de îndoială începuse să o 

roadă pe când»se uita la haine. Pentru moment, avea să le 
lase la locul lor. 

Nu-i era frică de luptă, şi-a zis Kestrel, închizând ușa du- 
lapului. Nu se speria de ideea de a fi rănită; posibil că nici 
nu avea să fie mai rău decât la sesiunile ei de antrenament. 
Nu era îngrozită că ar pierde în fața lui Irex. Înfrângerea în 
timpul unui duel nu era rușinoasă în ochii societății. 

Însă motivele pentru care lupta Kestrel puteau stârni 
uşor rumoare. 

Oamenii vorbesc despre el? întrebase Enai. Kestrel şi-a lipit 
o palmă pe uşa dulapului, apoi şi-a sprijinit fruntea pe de- 
gete. Lumea avea, într-adevăr, să bârfească acum despre Arin, 
dacă nu o făcuse deja. Kestrel își imagina vestea duelului îm- 
prăştiindu-se în rândul musafirilor lui Irex, care trebuie să fi 
fost şocaţi şi incitaţi de detalii. O stăpână care lupta în numele 
sclavului ei hoţ? Oare se mai auzise vreodată aşa ceva? 

Evident că nu. 

Kestrel se putea aştepta chiar la spectatori în timpul luptei. 
Ce avea să le spună? Că nu voise decât să-și apere prietenul? 

Somnul ei cel uşor nu fusese decât o amăgire. Nimic nu 
era simplu în situaţia în care intrase. 

Kestrel şi-a îndreptat spatele. Provocarea fusese făcută și 
acceptată, cu martori. Nu exista nicio ruşine în înfrângere, 
însă era de-a dreptul dezonorant să dai înapoi. 

Fata şi-a pus o rochie simplă, cu intenţia de a vizita ca- 
zarma, unde spera să obțină confirmarea că tatăl ei nu avea 
să se întoarcă de la antrenamente mai devreme de ziua ur- 
mătoare. Kestrel ştia că nu avea cum să ţină duelul secret. 
Nici măcar tatăl său nu ar fi rămas surd la bârfa pe care fapta 
ei o stârnise. Cu toate astea, prefera ca generalul să ajungă 
acasă după ce lupta avea loc. 

Când a deschis uşa apartamentului ei, o sclavă aștepta în 
hol, cărând în braţe un cufăr mic. 

— Lady Kestrel, a zis ea. Ăsta tocmai ce a sosit din partea 
lordului Irex. 

Kestrel a acceptat cufărul, dar mâinile i se înmuiaseră 
când își dăduse seama ce conţinea cufărul. Degetele nu i se 
puteau strânge în jurul lui. 

Cufărul a căzut pe podeaua de marmură din hol, risi- 
pindu-şi conţinutul. Piesele de aur s-au rostogolit şi s-au în- 
vârtit, răsunând ca nişte clopoței. 

Irex trimisese taxa de moarte. Kestrel nu avea nevoie să 
numere monedele ca să ştie că era vorba de cinci sute de bani 
de aur. Nu avea nevoie să atingă aurul ca să-şi amintească ce 
anume câștigase de pe urma lui Irex la Muşcă şi Înţeapă şi să 
ştie că într-o zi, el avea să devină poate un jucător mai bun, 
dacă înţelegea cum să se folosească de intimidare suficient 
de bine încât să trimită o taxă menită pentru moartea cuiva 
înainte ca duelul să aibă loc. 

A rămas nemișcată, cuprinsă de o teamă paralizantă. Res- 
piră, şi-a zis. Mișcă-te. Dar nu reușea decât să privească fix, 
în vreme ce sclava alerga după monedele împrăştiate şi o altă 
fată a coborât ca să o ajute pe prima să umple cufărul la loc. 

Picioarele lui Kestrel au înaintat. A mai făcut un pas, apoi 
un altul şi era cât pe ce să o ia la fugă din calea priveliştii 
oribile a aurului vărsat, până ce o amintire i-a fulgerat prin 
mintea-i cuprinsă de panică. Kestrel a văzut deodată zâm- 
betul cu gropiţe al lui Irex. I-a simţit strânsoarea mâinii. A 
văzut armele de pe pereţi, l-a văzut pe lord întorcând piesa 
de joc, cizmele ce călcaseră peluza lui Lady Faris și călcâiul 
săpând o gropiţă în iarbă şi în pământ. I-a zărit ochii aşa de 
întunecaţi, că păreau aproape negri. 

Kestrel ştia ce:avea de făcut. 

A coborât în bibliotecă şi a scris două scrisori. Una era 
adresată tatălui ei, iar cealaltă lui Jess şi lui Ronan. A îm- 
păturit foile, a aplicat ceara și sigiliul cu inelul ei și a pus 
deoparte instrumentele de scris. Fata ţinea biletele în mână, 
cu ceara întărită, dar caldă încă pe pielea ei, când a auzit paşi 
pe podeaua din marmură, apropiindu-se. 

Arin a intrat în bibliotecă şi a închis ușa. 

— Tu n-ai să faci nimic, a zis el. N-o să te duelezi cu el. 

Vederea lui Arin o tulbura nespus. Nu avea să mai fie ca- 
pabilă să gândească limpede dacă el continua să-i vorbească 
aşa, să o privească aşa. 

— Tu nu-mi dai mie ordine, a răspuns Kestrel, pregă- 
tindu-se să plece. 

Sclavul s-a așezat în faţa ei. 

— Ştiu de cufărul primit. A trimis preţul morţii tale. 

— Mai întâi rochia şi acum asta? Arin, aș fi tentată să spun 
că monitorizezi tot ce trimit sau primesc. Nu e treaba ta. 

El a prins-o de umeri. 

— Eşti atât de mică. 

Kestrel ştia ce tactică aborda Arin şi ura ideea, ura ca el 
să-i amintească de slăbiciunea ei fizică, de acelaşi eşec pe 
care generalul îl văzuse de fiecare dată când asista la antre- 
namentele ei cu Rax. 

— Dă-mi drumul. 

— Fă-mă să-ţi dau drumul. 

Ea s-a uitat la Arin. Ceea ce a văzut în ochii ei l-a făcut 
să-şi domolească strânsoarea. 

— Kestrel, a zis el încet, am mai fost biciuit și altă dată. 
Biciul şi moartea sunt două lucruri diferite. 

— N-o să mor. 

— Lasă-l pe Irex să mă pedepsească. 

— Tu nu mă asculți. 

Kestrel ar fi continuat, dar şi-a dat seama că mâinile lui 
Arin se aflau încă pe umerii ei. Vârful degetului mare îi atin- 
gea uşor clavicula. Kestrel a inspirat scurt. El a tresărit ca 
trezit din somn şi s-a retras. 

Nu avea niciun drept, şi-a zis Kestrel. Nu avea niciun 
drept să o tulbure. Nu acum, când avea nevoie ca mintea-i 
să fie limpede. Totul păruse așa de simplu noaptea trecută, 
în bezna din trăsura închisă. 

— N-ai voie să mă atingi, a zis Kestrel. 

Zâmbetul lui Arin era amar. 

— Atunci presupun că nu mai suntem prieteni. 

Ea nu a răspuns. 

— Bun, a spus el. Atunci nu mai e nevoie să te lupţi cu 
Irex. 

— Tu nu înţelegi. 

— Nu înțeleg onoarea voastră blestemată de valorieni? 
Nu înțeleg că tatăl tău ar prefera probabil să te vadă mai de- 
grabă sfârtecată decât să trăiască alături de o fiică ce s-a re- 
tras dintr-un duel? 

— Ai prea puţină încredere în mine, dacă tu crezi că Irex 
va câștiga. 

Arin şi-a trecut o mână prin părul scurt. 

— Unde e onoarea mea în toate astea, Kestrel? 

Privirile lor s-au întâlnit, şi ea a recunoscut expresia de 
pe chipul sclavului. Era aceeaşi pe care Kestrel o văzuse la 
masa de joc. Aceeaşi pe care Arin o arătase în arenă, când 
adjudecătorul îi ceruse să cânte. Era un refuz, o hotărâre atât 
de rece, că putea să băşice pielea la fel ca metalul, iarna. 

Kestrel ştia că era decis să o oprească. Poate că avea să fie 
şiret, poate că avea să meargă la intendent, pe ascuns, să-i 

spună despre furt și despre provocare şi să ceară să fie dus 
în faţa judecătorului şi a lui Irex. Dacă planul acela nu îi va 
plăcea lui Arin, atunci avea să găsească altul. 

Băiatul avea să-i dea bătăi de cap lui Kestrel. 

— Ai dreptate, a zis fata. 

Arin a clipit, apoi a mijit ochii. 

— De fapt, a continuat ea, dacă m-ai fi lăsat să-ţi explic, 
ţi-aş fi spus că am hotărât deja să anulez duelul. 

— Serios? 

Kestrel i-a arătat cele două scrisori. Cea adresată tatălui 
ei era deasupra celeilalte. Fata nu a lăsat decât marginea celei 
de-a doua scrisori să se vadă. 

— Una e pentru tata, în care îi povestesc ce s-a întâmplat. 
Cealaltă e pentru Irex. I-am cerut scuze şi l-am invitat să-și 
ia înapoi cele cinci sute de monede de aur oricând consideră 
de cuviință. 

Arin încă mai părea sceptic. 

— O să te vrea şi pe tine, bineînţeles. După cum îl ştiu, 
probabil că te va biciui până vei leşina şi nici atunci nu se va 
opri. Sunt sigură că atunci când te vei trezi vei fi tare bucu- 
ros că am decis să fac exact cum îţi doreşti. 

Arin a pufnit. 

— Dacă nu mă crezi, ești liber să mă însoţeşti la cazarmă 
ca să vezi cum predau scrisoarea pentru tatăl meu unuia 
dintre soldaţi, cu ordinul de a i-o duce cât mai degrabă. 

— Cred că te voi însoți. 

Arin a deschis ușa bibliotecii. Au ieșit împreună din casă 
şi au traversat peluza înghețată. Kestrel s-a cutremurat de 
frig. Nu se oprise să-şi pună o pelerină. Nu putuse să rişte ca 
Arin să se răzgândească. 

Când au intrat în cazarmă, Kestrel a văzut că înăun- 
tru se aflau şase gărzi. Fata a răsuflat uşurată, pentru că se 

așteptase să găsească doar patru şi fără Rax, în care avea cea 
mai mare încredere. Fata s-a apropiat de Rax. Arin se afla la 
doar un pas în urma ei. 

— Du asta generalului cât poţi de repede. Kestrel i-a în- 
mânat lui Rax prima scrisoare. Pune un mesager să o ducă 
pe asta lui Jess şi lui Ronan. 

— Ce? a zis Arin. Stai... 

— Şi închide-l pe sclavul ăsta. 

Kestrel s-a întors, ca să nu vadă ce avea să se întâmple 
mai departe. A auzit cum haosul coboară în cameră. A auzit 
încăierarea, un strigăt, bufnetul pumnilor ce izbeau în carne. 

A lăsat ușa să se închidă în urma ei şi a plecat. 


Ronan o aştepta în faţa porţii păzite a domeniului. După 
câte se părea, aştepta acolo de ceva vreme. Calul lui păştea 
iarba maronie, pe când Ronan stătea aşezat pe un bolovan 
din apropiere, aruncând cu pietricele spre zidul de piatră al 
generalului. 

Când a văzut-o pe Kestrel ieşind călare pe Suliţă, Ronan 
şi-a aruncat pumnul de pietricele în cărare. A rămas aşezat, 
sprijinindu-şi coatele pe genunchii îndoiţi, în timp ce se uita 
la ea, cu chipul palid și prelung. 

— Mă gândesc să te trag jos de pe cal, a zis Ronan. 

— Asta înseamnă că ai primit mesajul meu. 

— Şi am venit aici cât am putut de repede, dar gărzile 
mi-au spus că stăpâna casei a dat ordine stricte ca nimeni — 
nici măcar eu — să nu fie lăsat înăuntru. 

Privirea lui a scrutat-o pe Kestrel, cercetându-i veşmin- 
tele negre de luptă. 

— Nu mi-a venit să cred. Încă nu-mi vine să cred. După 
ce ai dispărut, noaptea trecută, toţi cei strânşi la petrecere au 

început să vorbească despre provocare. Totuşi, am fost sigur 
că nu era decât un zvon iscat de Irex din cauza duşmăniei 
dintre voi. Kestrel, cum te-ai putut expune în aşa hal? 

Fa a strâns frâul în mâini. Se gândea că palmele aveau să-i 
miroasă după aceea a piele şi a sudoare. A încercat să se con- 
centreze la mirosul acela pentru că îi venea mai uşor decât 
să dea atenţie senzaţiei îngrozitoare care-i cuprinsese trupul. 
Kestrel ştia ce avea Ronan să spună şi a încercat să-l abată 
de la subiect. A dat să vorbească despre duel în sine, ceea ce 
părea să fie motivul imediat următor adevăratelor ei motive. 

— Nimeni nu pare să creadă că o să înving, a zis ea vesel. 

Ronan a săltat de pe piatră și s-a apropiat de calul fetei. A 
apucat oblâncul şeii. 

— O să primeşti ceea ce îți doreşti. Dar ce îţi dorești? Pe 
cine doreşti? 

— Ronan. Kestrel a înghiţit în sec. Gândeşte-te bine la 
ce spui. 

— Doar ceea ce vorbeşte toată lumea. Că Lady Kestrel 
are un amant. 

— Nu e adevărat. 

— E umbra ei, sè strecoară în spatele ei, ascultă şi priveşte. 

— Nu e aşa, a încercat Kestrel să spună, îngrozită să-şi 
audă propria voce ezitând. A simţit că o înțeapă ochii: El are 
iubită. 

— Şi de ce știi tu aşa ceva? Şi ce dacă are? Nu contează. 
Pentru lume nu contează. 

Emoţiile lui Kestrel erau ca niște stindarde în furtună, 
plesnind din legături. Se încurcau şi se înfășurau în jurul ei. 
S-a concentrat, și când a vorbit iar s-a străduit ca vorbele ei 
să sune dispreţuitor. 

— E un sclav. 


162 


— E bărbat, la fel ca mine. 

Kestrel a alunecat din șa și a rămas în picioare, faţă în față 
cu Ronan. 

— El nu înseamnă nimic pentru mine, a minţit ea. 

Furia lui Ronan s-a stins puţin. A așteptat, ascultând-o. 

— N-ar fi trebuit să-l provoc pe Irex. Kestrel decisese că 
avea să bage un fir de adevăr în țesătura poveștii ei, ca să o 
întărească. Dar el şi cu mine avem un trecut cam nepriete- 
nos, spuse ea. Mi-a făcut o ofertă primăvara trecută. L-am 
refuzat. De atunci, a fost... agresiv. 

Prin asta, Kestrel câștigase simpatia lui Ronan, şi se sim- 
tea recunoscătoare, căci nu ştia ce-ar fi făcut dacă el sau Jess 
îi întorceau spatele. Kestrel avea nevoie de ei - şi nu doar 
azi, ci mereu. 

— Irex m-a înfuriat. Sclavul a fost doar o scuză. 

Cât de simplu era dacă lucrurile ar fi stat cu adevărat ast- 
fel. Dar Kestrel nu îşi permitea să se gândească la adevăr. Nu 
voia să-i vadă faţa sau forma. 

— A fost un gest necugetat şi imprudent, dar am tras pie- 
sele şi acum trebuie să joc. O să mă ajuţi, Ronan? Vei face ce 
ţi-am cerut în scrisoare? 

— Da. Dar părea încă nemulţumit. Deşi, din câte îmi dau 
seama, nu pot decât să stau pe margine și să te privesc luptând. 

— Şi Jess? Va veni la duel? 

— Da, de îndată ce termină de bocit. Ce tare ne-ai spe- 
riat, Kestrel! 

Kestrel a deschis o desagă prinsă de şa şi i-a dat lui Ronan 
punga cu preţul plătit de Irex. Ronan l-a luat, recunoscându-l 
după greutatea lui şi pentru că scrisoarea ei îi spusese la ce 
să se aştepte. Încet, Ronan a zis: 

— Ce tare m-ai speriat pe mine! 

Kestrel l-a îmbrățișat, cuibărindu-se în braţele lui. Mâi- 
nile lordului s-au relaxat în jurul trupului fetei. Bărbia lui s-a 
aşezat pe creştetul ei, iar Kestrel a simţit că Ronan o iertase. 
A încercat să gonească gândurile care-i aduceau în minte 
imaginea lui Arin așezat pe estrada de licitaţie sau privirea 
din ochii lui când o întrebase unde era onoarea lui sau când 
îi blestemase gărzile în limba lui. Kestrel l-a strâns pe Ronan 
mai puternic, lipindu-şi obrazul de pieptul lui. 

Ronan a oftat. 

— O să călăresc cu tine până la Irex, a zis, apoi o să te 
conduc în siguranţă înapoi acasă, după ce vei fi câştigat. 


Drumul spre casa lui Irex era plin de trăsuri. Lumea se 
interesa profund de acest duel: Kestrel vedea sute de femei și 
bărbaţi îmbrăcaţi elegant ce vorbeau aprins. Respiraţiile lor 
scoteau aburi în aerul rece al toamnei. Ronan și Kestrel au 
descălecat, lăsându-și caii să se alăture celorlalți. 

Kestrel a cercetat mulțimea adunată în cerc în poiana 
dintre copaci. Oamenii zâmbeau când o vedeau, dar zâm- 
betele lor nu erau amabile. Îi aruncau priviri reticente, iar 
unele chipuri etalau un fel de fascinaţie morbidă, ca şi cum 
nu ar fi participat la un duel, ci la o spânzurare, iar singura 
întrebare ce mai rămăsese fără răspuns era dacă gâtul cri- 
minalului avea să se rupă imediat. Kestrel se întreba câţi oa- 
meni se strânseseră sub soarele ce sta să apună, ştiind că Irex 
plătise deja taxa cuvenită pentru uciderea inamicului. 

Kestrel se simţea înţepenită şi rece, ca un schelet ambulant. 

Ronan și-a petrecut un braţ pe după talia ei. Kestrel ştia 
că gestul lui voia mai mult să demonstreze ceva societăţii 
decât să o consoleze pe ea. Ronan îi apăra reputaţia cu pro- 
priul lui bun renume. Kestrel nu-i ceruse asta, iar faptul că 

el văzuse un neajuns în planul ei o făcea să se simtă mai 
uşurată că îl avea alături, dar şi mai temătoare decât înainte. 

— Nu-l văd pe tata. 

Degetele lui Kestrel tremurau. Ronan i-a prins mâinile 
între ale lui şi, deşi ochii lui erau plini de îndoială, i-a arun- 
cat un zâmbet larg, pentru a fi văzut de mulțime. 

— Ce reci îţi sunt mâinile. Hai să terminăm odată aici şi 
să mergem la căldură, da? a zis el tare. 

— Kestrel! 

Benix s-a desprins din mulțime, ţinând-o pe Jess de mână 
şi făcând semne vesele spre prietenii lui. Benix păşea voios, 
dar Jess nu se prefăcea la fel de bine. Fata arăta groaznic. 
Avea ochii roşii şi fața pătată de plâns. 

Benix a tras-o pe Kestrel în îmbrăţişarea lui de urs, apoi 
s-a prefăcut că se duelează cu Ronan - o mişcare ce i-a făcut 
pe câţiva din mulțime să râdă, dar au făcut-o pe Jess să lă- 
crimeze din nou. 

— Asta nu-i o glumă, a zis ea. 

— Oh, surioară, a tachinat-o Ronan. Iei lucrurile prea în 
serios. 

Mulțimea s-a împrăștiat, dezamăgită că sosirea lui Kestrel 
nu stârnise vreo explozie de emoţii printre prietenii ei cei 
mai apropiaţi. Pe când oamenii se dădeau la o parte, Kestrel 
a văzut o cărare ce se deschidea spre Irex, care sta înalt şi în- 
veşmântat în negru în centrul spaţiului marcat pentru duel. 
Lordul i-a zâmbit, iar Kestrel s-a simţit aşa de tulburată, că 
nici nu a observat sosirea tatălui ei până ce generalul nu i-a 
pus mâna pe umăr. 

Bărbatul era plin de praf şi mirosea a cal. 

— Tată, a zis ea şi a dat să se arunce în braţele lui. 

EI a oprit-o. 

— Nu e momentul acum. 

Kestrel a roşit. 

— Generale Trajan, a zis Ronan, vesel. Sunt aşa de bucu- 
ros că aţi venit. Benix, alea nu sunt gemenele Raul, acolo, în 
faţă, cel mai aproape de terenul de duel? Nu, chiorule. Acolo, 
chiar lângă Lady Faris. Hai să ne uităm cu ele la meci. Și tu, 
Jess. Avem nevoie de o prezenţă feminină ca să ne prefacem 
să suntem interesaţi de gemene doar pentru că voi vreţi să 
vorbiţi de pălăriile cu pene. 

Jess a strâns mâna lui Kestrel şi ar fi plecat toţi trei dacă 
generalul nu i-ar fi oprit. 

— Vă mulţumesc, a zis el. 

Prietenii lui Kestrel au renunţat la micul teatru, la care 
Jess oricum nu se pricepea. Privirea generalului s-a oprit 
asupra lui Ronan şi l-a măsurat de sus până jos, aşa cum ar 
fi făcut cu un recrut nou. Apoi, bărbatul a făcut un gest rar: 
a încuviinţat ușor din cap. Gura lui Ronan a zâmbit strâmb, 
crispată de îngrijorare, pe când îi conducea pe ceilalți spre 
locurile lor. 

Generalul a privit-o drept în față pe Kestrel, iar când fata 
şi-a muşcat buza, èl a zis: 

— Acum nu e momentul să lași să ţi se vadă vreo slăbiciune. 

— Ştiu. 

Bărbatul a verificat centurile de pe antebraţele fetei, de la 
şolduri şi de pe gambe, trăgând de pielea care-i fixa cele şase 
cuțite mici pe trup. 

— 'Ţine-te departe de Irex, a zis el, în șoaptă, deşi cei care 
se aflau mai aproape de ei se retrăseseră ca să le lase inti- 
mitate - astfel îşi arătau respectul pentru general. Ai cele 
mai mari şanse dacă te limitezi să faci din luptă o întrecere 
de aruncat cuțite. Poţi să te fereşti, să arunci la rândul tău 

şi chiar să-l răneşti prima. Fă-l să rămână fără arme. Dacă 
pierdeţi amândoi toate cele şase undrele, atunci duelul se 
termină la egalitate. Generalul a îndreptat jacheta fetei. Să 
nu permiţi să se transforme asta într-o luptă corp la corp. 

Generalul şezuse alături de fată la turneul primăverii. Îl 
văzuse pe Irex luptând și imediat după aceea încercase să-l 
convingă să se înroleze. 

— Vreau să stai în faţă, a zis Kestrel. 

— Nici nu m-aş putea afla în altă parte. 

Între sprâncenele tatălui ei a apărut o cută mică. 

— Nu-l lăsa se apropie. 

Kestrel a dat din cap, deşi nu avea nicio intenţie să-i as- 
culte sfatul. 

Apoi a păşit prin mulțime, ca să-l întâlnească pe Irex. 

conversaţie privată, ceea ce probabil că îl mulțumea pe lord. 
Tânărului îi plăcea la fel de mult să fie auzit pe cât îi plăcea 
să fie văzut şi nu părea să se lase dus departe de mulțime 
până ce ar fi păşit împreună cu Kestrel pe locurile de luptă, 
la capetele opuse ale unui spaţiu circular marcat cu vopsea 
neagră pe iarba uscată. 

— Lady Kestrel. Irex a vorbit clar, pentru mulțimea atentă. 
Ai primit darul meu? 

— Şi l-am adus înapoi aici. 

— Asta înseamnă că vrei să renunţi? Hai, acceptă să-mi 
trimiţi sclavul şi întinde-mi mâna. O să-ţi înțep degetul mic. 
Prima picătură de sânge va fi a mea, prietenii noştri vor pleca 
fericiți acasă, iar noi vom lua împreună cina. 

— Nu. Îmi plac planurile așa cum sunt deja făcute. Tu 
stând în locul tău, iar eu la cincizeci de pași depărtare de tine. 

Ochii întunecați ai lui Irex s-au îngustat ca două fante. 
Rânjetul s-a şters de pe gura pe care unii o numeau fermecă- 
toare. Irex s-a întors cu spatele şi a plecat să-și ocupe locul. 
Kestrel a făcut la fel. 

Pentru că el fusese cel provocat, Irex numise un prieten 
să dea semnalul de începere a duelului. Când tânărul a stri- 
gat „Start!”, Irex şi-a tras un pumnal de la braţ şi l-a aruncat. 

Kestrel s-a ferit cu grație din calea lamei, aşteptându-se 
ca Irex să treacă la atac. Pumnalul a zbârnâit prin aer şi s-a 
împlântat într-un arbore. 

Mulțimea s-a dat la o parte de lângă cerc. Se mai văzuseră 
victime şi altă dată, iar Undrelele erau un joc deosebit pe 
periculos. 

Irex nu părea îngrijorat că prima lui încercare eşuase. S-a 
lăsat pe vine şi a scos o undrea de la gambă, apoi a cântă- 
rit arma, privind-o pe Kestrel. A făcut o fentă, dar dacă ea 
se pricepea la ceva, atunci asta era că ştia să recunoască un 
bluf, mai ales atunci când Irex nu avea nicio dorință reală 
să-şi ascundă sentimentele. Lordul şi-a luat avânt şi a arun- 
cat. Viteza lui era înfricoşătoare. Kestrel a căzut la pământ, 
zgâriindu-şi obrazul de ţărână, apoi a sărit iar în picioare, 
înainte ca Irex să o prindă într-o poziţie vulnerabilă. Pe când 
se ridica, fata a văzut ceva lucind pe pământ: capătul cozii ei, 
retezată de lama cuțţitului. 

Kestrel a început să respire mai repede. Irex se afla la vreo 
treizeci de paşi depărtare şi rămăsese acolo. Fata s-a ridicat 
pe vârfuri, aşteptând, şi a văzut că furia lui Irex dispăruse 
sau se amestecase cu plăcerea până la punctul la care lordul 
părea chiar binedispus. 

Prima lui aruncare fusese nesăbuită şi grăbită, din mo- 
ment ce trăsese un pumnal din unul dintre punctele acce- 
sibile. Când Undrelele se preschimbau într-o luptă corp la 
corp, era un dezavantaj să-ţi fi pierdut majoritatea armelor, 
în special cele de pe braţe sau chiar şi de la şold. Kestrel ştia 
că Irex cunoştea bine regula, căci altfel nu ar fi ales al doilea 
cuţit de la gambă. 

Lordul era aregant, dar era la fel de bine şi de precaut. 
Astfel, misiunea ei devenea mai dificilă. 

Kestrel aproape că putea simți frustrarea tatălui ei. Oa- 
menii îi strigau sugestii, dar ea nu auzea vocea generalului. 
Fata s-a întrebat în treacăt dacă bărbatului îi venea greu să 
nu strige să arunce şi ea câteva pumnale. Kestrel știa că asta 
îşi dorea generalul. De fapt, pentru un luptător slab, cea mai 
înțeleaptă alegere era să spere să sfârșească duelul cât mai 
repede, cu o lovitură aruncată oriunde. Dar ea voia să se 
apropie de Irex, să-l atragă suficient cât să-i vorbească, fără 
să fie auzită de nimeni. Avea nevoie de fiecare cuţit de în- 
dată ce Irex ajungea în raza ei de acţiune. 

Irex şi-a înclinat capul într-o parte. Era fie şocat că ea 
nu adopta singura strategie inteligentă, fie dezamăgit că nu 
făcea absolut nimic. Probabil că se aşteptase la o luptă mai 
crâncenă. Kestrel se străduise să nu-şi dea niciodată în vi- 
leag lipsa de talent la mânuirea armelor, iar societatea presu- 
punea că fiica generalului era un luptător excelent. 

Irex a aşteptat, nearătându-şi nicio intenţie de a mai goli 
vreo teacă. Nu a înaintat, ceea ce era o problemă — dacă nu-l 
putea momi la ea, atunci Kestrel trebuia să se apropie de el. 

Strigătele erau, de acum, incoerente şi zgomotul părea să 
se umfle şi să se preschimbe în ceva ce semăna cu liniștea 
ce-ţi vibrează în urechi. 

Tatăl lui Kestrel ar fi spus că fata trebuia să rămână pe 
loc. În schimb, Kestrel şi-a scos cele două pumnale de la 
gambă şi s-a avântat înainte. Una dintre lame i s-a rotit din- 
tre degete şi a nimerit departe de ţintă - fusese o aruncare 
groaznică, dar suficient de bună cât să-l distragă pe Irex de 
la al doilea pumnal, care l-ar fi putut lovi dacă nu s-ar fi ferit 
şi n-ar fi aruncat el însuşi o undrea. 

Kestrel a patinat pe iarba uscată, ca să evite cuțitul. S-a 
lovit de pământ cu coastele exact în momentul în care pum- 
nalul s-a înfipt lângă piciorul ei. Mintea i-a îngheţat şi s-a 
închis. Irex era rapid, mult prea rapid. Kestrel nici măcar 
nu-i văzuse mâna mișcându-se. 

Apoi cizma lui Irex s-a izbit violent de coastele lui Kestrel. 
Ea a icnit de durere. S-a forţat să se ridice şi a scos un cuţit 
din teacă. A tăiat aerul în faţa ei, dar Irex a valsat, făcând 
câţiva paşi înapoi, i-a smuls cuțitul din mână și s-a rostogo- 
lit, revendicând arma ca pe a lui. 

Pieptul lui Kestrel s-a scuturat de un fior. O durea când 
respira. O durea până să şi gândească. Prin minte i-a trecut o 
clipă imaginea tatălui ei, închizând ochii, exasperat. Să nu-ți 
înarmezi niciodată oponentul, obişnuia el să-i spună. 

Însă Kestrel obținuse ceea ce voise. Irex şi ea se aflau acum 
în centrul cercului, prea departe de mulțimea gălăgioasă pen- 
tru ca dialogul lor să poată fi auzit. 

— rex. 

Vocea fetei era slabă. 

— Trebuie să vorbim. 

Irex a lovit-o cu piciorul în genunchi. Kestrel a simţit 
ceva scrâșnind şi cedând exact înainte să se prăvălească la 
pământ. Forţa căzăturii i-a așezat rotula la loc, iar fata a 
tipat. Șocul fusese prea mare pentru a simţi durerea. Apoi 
senzaţia s-a înfiripat uşor: un spasm ce-şi croia cale dinspre 
genunchi spre creier. 

Nu teama o făcuse pe Kestrel să se ridice. Era amorţită de 
durere şi nu mai putea simţi altceva. Nici nu ştia cum reușise 
să revină pe picioare, dar îşi dădea seama că stătea iar verti- 
cal şi că Irex îi permisese să se ridice. 

— Nu mi-ai plăcut niciodată, a şuierat el. Atât de supe- 
rioară. 

Kestrel începea să vadă alb în fața ochilor. Avea impresia 
stranie că ningea, dar pe când lucirea albă îşi săpa drum spre 
chipul lui Irex, şi-a dat seama că nu era zăpadă, ci că mai 
avea puţin şi leşina. 

Irex a pălmuit-o. 

Asprimea gestului a readus-o pe Kestrel în simţiri. Fata 
a auzit un icnet şi nu ştia sigur dacă venise dinspre mulţime 
sau din gâtul ei. Kestrel trebuia să vorbească acum, cât mai 
repede, ori de nu, duelul avea să se încheie cu Irex zdro- 
bind-o cu loviturile cu mult înainte să rămână fără cuțite. 
Lui Kestrel îi venea greu să respire suficient cât să rostească 
vorbele. A tras un pumnal. O ajuta puţin să simtă metalul 
tare al armei în palma ei. 

— Tu eşti tatăl copilului lui Faris. 

Irex a ezitat. 

— Ce? 

Kestrel se ruga să nu se fi înşelat. 

— Te-ai culcat cu soția senatorului Tiran. Și eşti tatăl be- 
beluşului ei. 

Irex a ridica iar garda. Pumnalul lucea ca focul în lumina 
apusului. Însă lordul şi-a mușcat obrazul pe interior, făcând 
ca fața să-i pară mai slabă pe o parte, iar umbra de îngrijo- 
rare a făcut-o pe Kestrel să creadă că poate avea totuşi să 
supravieţuiască duelului. 

— Ce te face să spui asta? a întrebat el. 

— Aplică o lovitură pe care să o pot para cu ușurință şi-ţi 
voi spune. 

Irex a făcut întocmai, iar sunetul lamei ei ce-l împingea 
deoparte i-a dat lui Kestrel forţe proaspete. 

— Are ochii tăi, a zis ea. Copilul are aceeași gropiţă în 
obrazul stâng ca şi tine. Faris părea palidă când ne-am ocupat 

locurile în ring şi am observat că stă în primul rând. Nu cred 
că-şi face griji pentru mine. 

— Faptul că ştii un asemenea secret nu mă face să nu mai 
vreau să te omor, a zis el încet. 

Fata a respirat, cutremurându-se din tot trupul, .bucu- 
roasă că avusese dreptate, bucuroasă că Irex ezita în timp ce 
mulțimea continua să strige. 

— Nu mă vei omori, a zis fata, pentru că le-am spus lui 
Jess şi lui Ronan. Dacă mor, ei vor spune tuturor. 

— Nu i-ar crede nimeni. Lumea va crede că sunt îndure- 
rați şi caută să-mi facă rău. 

— Oare lumea va mai crede la fel când va începe să com- 
pare chipul băiatului cu al tău? Oare senatorul Tiran va trece 
peste bârfă? 

Şchiopătând, Kestrel s-a rotit în jurul lui, iar Irex a lă- 
sat-o, deşi trăsese un al doilea pumnal şi ţinea de acum am- 
bele arme pregătite. Irex şi-a mişcat uşor picioarele, în timp 
ce ea se străduia să nu cadă. 

— Dacă Ronan va întâmpina vreo greutate să pornească 
un scandal, va alimenta bârfele cu ajutorul banilor. I-am 
dat cele cinci sute de monede de aur, iar el o să-şi mituiască 
prietenii să jure că zvonul e adevărat, că te-au văzut în pat 
cu Faris, că ţii o şuviță de păr a copilului aproape de inimă. 
Vor spune orice, fie că e adevărat sau nu. Prea puţini oameni 
sunt la fel de bogaţi ca tine. Ronan are mulţi prieteni - pre- 
cum sărmanul Hanan - care ar accepta bucuroşi aurul ca 
să distrugă reputaţia unuia pe care nimeni nu-l place cu 
adevărat. 

Braţele lui Irex au căzut moi. Se părea că lordul nu se 
simţea tocmai bine. 

Kestrel a continuat să-şi folosească avantajul. 

— Te-ai culcat cu Faris pentru ca ea să-şi convingă soţul 
să te ajute să capeţi un loc în Senat. Poate că ai avut şi alte 
motive, dar ăsta e singurul de care ne pasă. Sau cel puţin ar 
trebui să-ţi pese ţie, pentru că dacă Tiran te va bănui fie şi o 
clipă, nu numai că nu-ţi va mai acorda sprijinul lui, dar va 
întoarce Senatul împotriva ta. 

Kestrel vedea cum cheful de luptă se ştergea de pe chipul 
lui Irex. 

— Chiar dacă duelul ăsta nu a încălcat nicio regulă, nu 
a fost nici complet cinstit, a zis Kestrel. Ai iscat un scandal. 
Lumea va bârfi rău despre tine înainte ca Ronan şi Jess să-ți 
distrugă renumele. 

— Lumea mă va bârfi pe mine? Irex a rânjit. Nici repu- 
taţia ta nu e tocmai imaculată. Amantă de sclav. 

Kestrel s-a clătinat pe picioare. I-a trebuit o clipă ca să 
poată vorbi din nou, iar când a deschis gura iar, nu era si- 
gură că ceea ce rostea era adevărat. 

— Orice vor spune oamenii despre mine, tata o să-ţi fie 
duşman. 

Chipul lui Irex era încă strâmbat de ură, dar a replicat: 

— Prea bine. Vei trăi. 

Vocea lui a devenit şovăitoare. 

— l-ai spus generalului despre Faris? 

Kestrel s-a gândit la scrisoarea pe care i-o trimisese tată- 
lui ei. Mesajul fusese simplu: L-am provocat pe lordul Irex la 
duel, scrisese ea. Va avea loc pe domeniul lui astăzi, cu două 
ore înainte de apus. Te rog, vino. 

— Nu. Asta m-ar fi împiedicat să-mi ating scopul. 

Irex i-a aruncat lui Kestrel o privire pe care ea o mai 
văzuse şi înainte pe chipul oponenților ei de la Mușcă şi 
Înţeapă. 

— Scopul? a zis el, prudent. 

Kestrel simţea victoria curgând prin ea mai puternică 
decât durerea din genunchi. 

— Vreau ca tata să creadă că am câştigat pe drept duelul 
ăsta. Vei pierde. Vei renunţa la meci şi îmi vei oferi triumful. 
Kestrel a zâmbit. Irex, vreau să-ţi vărs sângele. Tata se uită la 
noi. Fă să arate totul onorabil. 

DUPĂ DUEL, GENERALUL A TREBUIT SĂ O AJUTE PE 
Kestrel să urce pe calul ei, care nu a făcut decât câţiva paşi 
înainte ca fata să se clatine în şa. Genunchiul ei drept pulsa. 
Părea că un nod din interior se desfăcuse şi acum se descâl- 
cea, apăsând rotocoale fierbinţi de fier încins pe interiorul 
pielii ei. 

Generalul a oprit armăsarul. 

— Putem împrumuta o trăsură. 

— Nu. 

Ce rost mai aea victoria ei dacă nici nu putea sta pe cal? 
Kestrel nu-şi dăduse niciodată seama că avea o asemenea 
mândrie. Poate că nu-şi dorea viața militară a tatălui ei, dar 
se părea că voia aprecierea lui la fel de mult pe cât tânjise 
după ea pe când era doar o fetiță. Generalul părea gata să o 
contrazică, dar nu a zis decât atât: 

— A fost o victorie limpede. 

A încălecat şi a pornit la drum. Suliţă se mişca încet, dar 
Kestrel se crispa la fiecare zdruncinătură a copitelor calu- 
lui. S-a bucurat când noaptea a întunecat, în cele din urmă, 
cerul. Simţea cum sângele i se scurge din obraji din cauza 

durerii, dar se chinuia să-şi aducă aminte că nici măcar tatăl 
ei nu putea vedea prin întuneric. Generalul nu putea zări 
groaza de pe faţa fiicei lui. 

Kestrel aştepta ca generalul să o întrebe de ce-l provocase 
pe Irex la duel. Dar el nu a spus nimic, și în scurtă vreme fata 
nu s-a mai simțit în stare să se concentreze la altceva decât 
să se țină pe cal. Şi-a muşcat buza, iar când au ajuns acasă, 
simţea deja gustul sângelui în gură. 

Nu a ştiut când a trecut de poartă. Casa a apărut pur şi 
simplu în fața ochilor ei, luminoasă şi cumva pâlpâitoare. 
L-a auzit ca prin vis pe tatăl ei adresându-se cuiva, apoi i-a 
simțit mâinile în jurul taliei, ridicând-o de pe Suliţă ca atunci 
când era copil. Generalul a aşezat-o pe Kestrel în picioare, 
dar genunchiul ei a cedat. A simţit cum se îneacă şi a leşinat. 


Când a deschis ochii, Kestrel era întinsă în patul ei. Ci- 
neva făcuse focul, iar flăcările trimiteau unde portocalii de 
lumină pe tavan. O lampă cu ulei ardea pe noptieră. În lu- 
mina micii flăcărui, chipul tatălui ei părea făcut din umbre 
şi din os albicios. Omul își trăsese un scaun aproape de pat 
şi poate că şi dormise acolo, dar acum ochii lui erau atenți 
la Kestrel. | 

— Genunchiul tău trebuie drenat, a zis el. 

Fata s-a uitat la picior. Cineva - tatăl ei? - îi tăiase cracul 
drept al pantalonilor, iar sub pânza neagră şi sfâșiată genun- 
chiul lui Kestrel era umflat şi de două ori mai mare decât era 
normal. Îl simţea fierbinte, întinzându-i pielea. 

— Nu ştiu ce înseamnă asta, a zis Kestrel, dar nu sună 
prea plăcut. 

— rex ţi-a dislocat rotula. A alunecat la loc, dar lovitura 
trebuie să-ți fi rupt muşchiul. Genunchiul tău se umple de 

sânge. De-asta-te doare aşa de tare: se umflă. Generalul a 
ezitat, apoi a continuat: Am ceva experienţă cu genul ăsta de 
rană, pe câmpul de luptă. Pot să-l drenez. O să te simţi mai 
bine. Dar va trebui să folosesc un cuţit. 

Kestrel şi-a amintit cum generalul crestase braţul mamei 
ei, vedea sângele şiroindu-i printre degete pe când încerca 
să închidă rana. El o privea acum și fata s-a gândit că poate 
tatăl ei vedea acelaşi lucru sau o observa pe ea amintindu-și, 
oglindindu-i coşmarurile. 

Privirea generalului a căzut asupra mâinilor lui pline de 
cicatrice. 

— Am trimis după medic. Poţi să aştepţi până vine, dacă 
aşa preferi. 

Vocea bărbatului era plată, însă în ea se citea o notă abia 
auzită, tristă, pe care probabil că doar Kestrel era în stare să 
o perceapă. 

— Nu ţi-aş sugera asta dacă nu m-aş simţi eu însumi 
capabil şi dacă nu aş crede că ar fi bine să facem operaţia 
acum. Dar e alegerea ta. 

Privirea generalului a întâlnit-o pe a fetei. Ceva din ochii 
tatălui ei o făcea pe Kestrel să creadă că generalul nu i-ar fi 
îngăduit niciodată lui Irex să o ucidă, că ar fi intrat în ring și 
ar fi înfipt o lamă în spatele lui Irex dacă ar fi crezut că fata 
lui ar putea să moară, că ar fi preferat să-şi piardă onoarea 
alături de a ei decât să o vadă ucisă. 

Bineînţeles, Kestrel nu avea cum să fie sigură de asta. To- 
tuşi, a dat din cap. Generalul a trimis un sclav după cârpe 
curate, pe care le-a aşezat sub genunchiul fetei. Apoi bărba- 
tul a mers la șemineu și a ţinut un cuţit mic în flăcări, ca să 
sterilizeze lama. După care s-a întors lângă ea, cu pumnalul 
înnegrit în mână. 

— Promit, a zis el, dar Kestrel nu ştia dacă generalul se 
referise la faptul că operaţia avea să o ajute, sau că ştia ce 
face, sau că ar fi salvat-o de Irex, dacă ar fi fost nevoie. 

Bărbatul a împuns cuțitul prin piele, iar Kestrel a leşinat iar. 


Tatăl ei avusese dreptate. Kestrel se simţea mai bine în 
momentul în care a deschis ochii. O durea genunchiul, care 
era înfăşurat în bandaje, dar umflătură fierbinte se retrăsese 
şi cu ea dispăruse o mare parte din durere. 

Generalul stătea cu spatele la pat, uitându-se pe fereastră, 
la întunericul de afară. 

— Ai face bine să rupi promisiunea pe care am înche- 
iat-o cu tine, a zis Kestrel. Nu mă vor mai primi în armată 
acum, aşa, cu un genunchi distrus. 

Bărbatul s-a întors, răspunzându-i cu un surâs slab. 

— Ai vrea tu, a replicat el. Deşi doare, rana nu e una 
gravă. Vei fi înapoi pe picioare destul de curând şi vei merge 
normal într-o lună. Nu există nicio daună permanentă. 
Dacă te îndoiești de vorbele mele şi crezi că sunt orbit de 
dorința de a te vedea ofițer, poţi întreba medicul, care-ţi va 
spune acelaşi lucru. Femeia e în sufragerie. 

Kestrel s-a uitat spre uşa închisă a dormitorului şi s-a în- 
trebat de ce medicul nu se afla acum cu ea, în cameră. 

— Am vrut să te întreb ceva, a zis tatăl ei. Aș prefera ca 
ea să nu ne audă. 

Dintr-odată, se părea că inima lui Kestrel ardea de durere 
şi nu genunchiul. 

— Ce fel de înţelegere ai făcut cu Irex? a întrebat generalul. 

— Poftim? 

Bărbatul a privit-o cu subînţeles. 

— Duelul mergea rău pentru tine. Apoi Irex a ezitat şi voi 
doi aţi părut să aveţi o conversaţie foarte interesantă. Când 

s-a reluat luptaș Irex parcă era altul. N-ar fi trebuit să piardă 
în faţa ta — oricum, nu așa — dacă tu nu i-ai fi spus ceva care 
să-l convingă să o facă. 

Kestrel nu ştia cum să răspundă. Când tatăl ei îi pusese 
întrebarea, fata se simţise aşa de cumplit de recunoscătoare 
că generalul nu dorea să ştie motivele duelului, încât pier- 
duse câteva cuvinte. 

— Kestrel, nu vreau decât să mă asigur că nu i-ai dat lui 
Irex vreun soi de avantaj asupra ta. 

— Nu. A oftat, dezamăgită că generalul îi ghicise şiretli- 
cul. Dacă e ca cineva să aibă un avantaj, atunci aia sunt eu. 

— Ah. Bun. Acum îmi vei spune? 

— Ştiu un secret. 

— Foarte bine. Nu, nu mi-l spune. Nu vreau să ştiu. 

Kestrel s-a uitat la foc şi a lăsat flăcările să o hipnotizeze. 

— Crezi că îmi pasă cum ai câştigat? a spus: generalul, 
blând. Ai învins. Metodele tale nu mai contează. 

Kestrel s-a gândit la Războiul Herran. S-a gândit la sufe- 
rinţa pe care tatăl ei o pricinuise acelei țări şi cum acțiunile 
lui făcuseră ca ea să devină stăpână, iar Arin sclav. 

— Chiar crezi asta? 

— Da, a spus el. Cred. 


Arin a auzit uşa cazărmii scârţâind. Sunetul l-a făcut să 
se ridice imediat în picioare, căci o singură persoană l-ar 
fi putut vizita atât de târziu în noapte. Apoi a ascultat paşii 
grei, iar mâna i s-a înmuiat pe zăbrelele de fier. Paşii nu erau 
ai ei, ci ai cuiva solid, lent. Probabil un bărbat. 

Lumina torței pulsa în direcţia celulei lui Arin. Când scla- 
vul a văzut cine ducea făclia, s-a tras de lângă barele de fier. În 
fața lui prindea viaţă coșmarul fiecărui copil. 

Generalul a aşezat torţa într-un suport în perete. L-a fixat 
pe Arin cu privirea, studiindu-i vânătăile proaspete, înălțimea, 
trăsăturile. Încruntarea generalului s-a făcut şi mai aprigă. 

Bărbatul acela nu aducea defel cu Kestrel. Era plin de 
muşchi și carne. Dar Arin regăsea în fată felul în care gene- 
ralul își ridica bărbia, iar ochii lui luceau cu aceeaşi inteli- 
genţă periculoasă. 

— Ea e bine? a întrebat Arin. 

Când a văzut că nu primeşte niciun răspuns, sclavul a în- 
trebat în valoriană. Din moment ce-şi făcuse deja rău adre- 
sând o întrebare pe care nu suporta să nu o pună, Arin a 
adăugat ceva ce-şi jurase că nu va spune niciodată. 

— Domnule. 

— E bine. 

Arin s-a simţit cuprins brusc de o senzaţie stranie, ceva 
ca somnul sau absenţa bruscă a durerii. 

— Dacă ar fi după mine, te-aş ucide, a zis generalul, dar 
asta ar stârni şi mai multă vâlvă. Vei fi vândut. Nu imediat, 
pentru că nu vreau să se creadă că reacţionez la scandal. Dar 
curând. Îmi voi petrece ceva timp acasă şi voi fi cu ochii pe 
tine. Dacă te apropii de fiica mea, îmi voi da uitării toată 
judecata. O să te sfâşii în bucăţi. Pricepi? 

SCRISORILE AU ÎNCEPUT SĂ SOSEASCĂ. ÎN PRIMELE 
zile după duel, Kestrel le rupea pur si simplu plicurile, flă- 
mândă să afle orice i-ar fi putut distrage atenţia de la faptul 
că era țintuită la pat şi disperată să ştie ce spunea societatea 
despre ea acum. Sigur că trebuie să le fi câştigat respectul, 
măcar într-o mică parte, pentru că-l învinsese pe cel mai 
bun luptător din oraş. 

Însă scrisorile erau, în mare parte, de la Jess şi de la Ronan 

şi debordau de o veselie prefăcută. Apoi a venit biletul. Mic, 
împăturit într-un pătrat gros, marcat cu sigiliu orb şi scris 
de mâna unei femei, biletul era nesemnat: 


Crezi că ești prima? Singura valoriană care a primit un 
sclav în patul ei? Sărmana neroadă! 

Dă-mi voi să-ţi spun care sunt regulile. 

Nu mai fi atât de ostentativă. De ce crezi că societatea îi 
permite unui senator să o cheme în dormitorul lui pe mena- 
jera drăguță, în toiul nopţii? Sau fiicei generalului să facă 

plimbări lungi cu o „escortă” atât de aleasă? 

Nu pentru că legăturile secrete sunt imposibile. Ci pentru 
că dacă ne prefacem că sunt, asta lasă posibilitatea tuturor 
să ignore că, de fapt, putem face tot ce vrem cu sclavii noștri. 


Kestrel şi-a simţit fața arzând. Apoi parcă s-a uscat şi s-a 
boţit precum hârtia din pumnul ei. Avea să arunce scrisoa- 
rea în flăcări şi să uite de tot. Dar când şi-a scos piciorul 
drept de sub pături, genunchiul a protestat dureros. Kestrel 
s-a așezat pe marginea patului, privind focul şi tălpile ei 
goale ce atingeau podeaua. S-a cutremurat şi şi-a spus că 
era din cauza durerii în genunchiul bandajat. Picioarele-i nu 
puteau suporta propria greutate. Nu putea nici măcar să se 
scoale din pat şi să traverseze camera. Kestrel a rupt scrisoa- 
rea în bucățele mici. 

În prima noapte de după duel, Kestrel se trezise şi des- 
coperise că tatăl ei plecase de lângă ea. O sclavă dormea în 
scaunul tras alături de pat. Kestrel văzuse cearcănele de sub 
ochii femeii, unghiul ciudat în care-și ţinea gâtul și cum 
capul i se legăna dintr-o parte în alta, ca al unei persoane 
care are nevoie de somn. Dar Kestrel a scuturat-o. 

— Trebuie să faci ceva, a zis Kestrel. 

Femeia a clipit, cu ochii înceţoşaţi de nesomn. 

— Du-te şi spune-le gărzilor să-l elibereze pe Smith. E 
închis în cazarmă. El... 

— Ştiu, a răspuns femeia. I-au dat drumul. 

— Da? Cine? 

Femeia s-a uitat într-o parte. 

— A fost decizia lui Rax. A zis că vă puteţi plânge lui 
dacă nu vă place. 

Ultimele cuvinte ale sclavei sunau mincinos. Răspunsul 
ei nu avea niciun sens. Dar femeia a bătut-o pe Kestrel pe 
mână şi i-a zis: 

— L-am văzutpe Smith în baraca sclavilor. Nu arată prea 
rău. Nu vă îngrijoraţi, stăpână. 

Pe chipul femeii, al cărei nume Kestrel îl uitase, se vedea 
atâta compasiune, încât ea îi spusese să plece. 

Kestrel îşi amintea acum expresia femeii. S-a uitat la scri- 
soarea ruptă şi a văzut iar cuvintele — erau atât de nesincere 
şi de perspicace. 

Oamenii nu înțelegeau. Se înşelau. Kestrel s-a băgat iar 
sub pături. 

Câteva ore mai târziu, a chemat o sclavă și i-a cerut să 
deschidă o fereastră. Aerul rece s-a revărsat înăuntru, iar 
Kestrel a prins a tremura până ce a auzit un zăngănit înde- 
părtat, sunetul ciocanului ce lovea nicovala. Arin știa pe- 
semne că fata nu putea veni la el. Dar de ce nu o vizitase el? 

L-ar fi putut forța. Dacă ea îi ordona, sclavul nu avea 
decât să se supună. Dar Kestrel nu-și dorea ascultarea lui 
oarbă. Ea spera ca el să vrea să o vadă. 

A tresărit la acest gând şi la durerea pe care o stârnise 
el. Ştia că deşi ceilalți greşeau, nu erau, în acelaşi timp, nici 
foarte departe de adevăr. 

— Ar fi trebuit să-mi dai voie să te vizitez mai repede, a 
zis Jess, cu obrajii îmbujoraţi de aerul rece de afară. A trecut 
o săptămână de la duel. 

Kestrel s-a lăsat iar între perne. Ştiuse că întâlnirea cu 
Jess avea să o afecteze, că avea să-i amintească de faptul că 
exista viaţă dincolo de pereţii dormitorului ei. 

— Ronan nu are voie aici. 

— Sigur că nu! Nu-l las să te vadă până nu te faci bine. 
Arăţi îngrozitor. Nimeni nu vrea să sărute un invalid. 

— Mulţumesc, Jess! Sunt așa fericită că ai venit. 

Jess şi-a dat ochii peste cap, a dat să spună ceva, apoi pri- 
virea i-a căzut asupra noptierei. 

— Kestrel. Tu nu ţi-ai deschis scrisorile. 

Plicurile se strânseseră într-un mic teanc, precum un 
cuib de şerpi încolăciți. 

— Ce-ar avea să-mi spună scrisorile? a zis Kestrel. Că re- 
putaţia mea e distrusă? 

— Nu e ceva ce nu se poate repara. 

Kestrel ştia ce avea de gând să spună Jess: că ar trebui 
să meargă la Balul Iernii alături de Ronan. Astfel ar fi oprit 
bârfa şi ar fi alimentat altfel de zvonuri. 

Într-un fel, era o soluţie. 

Kestrel a zâmbit un pic şi a clătinat din cap. 

— Eşti atât de loială. 

— Și isteață. Am o idee. Mai e destul până la bal şi... 

— M-am plictisit să stau în pat tot timpul ăsta. De ce nu 
mă amuzi, Jess? Sau şi mai bine, de ce nu mă laşi să fac eu 
ceva pentru tine? Îți sunt datoare. 

Jess a dat deoparte părul de pe fruntea lui Kestrel. 

— Ba nu. 

— Ai fost alături de mine. O să mă revanşez. De îndată ce 
mă fac bine, o să port tot ce vrei tu. 

Jess şi-a lipit, în glumă, o palmă de fruntea lui Kestrel. 

— Cred că ai febră. 

— O să te învăţ să joci Muşcă şi Înțeapă, astfel încât să nu 
te poată bate nimeni. 

Jess a râs. 

— Nu e nevoie. Nu-mi plac jocurile. 

— Ştiu. Kestrel simţea cum zâmbetul i se stingea pe buze. 
E unul dintre lucrurile pe care le admir la tine. 

Expresia de pe chipul lui Jess era întrebătoare. 

— Tu niciodată nu te ascunzi, a spus Kestrel. 

— Crezi că tu eşti altfel? Crezi că nu ştiu că deşi m-ai rugat 
să te amuz, tu încerci să mă amuzi şi să mă distragi pe mine? 

Kestrel a tresărit. 

— Te-ai descurca mai bine, a continuat Jess, dacă nu ai fi 
la pat şi nu te-ai simţi aşa de groaznic. 

Kestrel s-a întins după mâna fetei şi a strâns-o. 

— Am vorbit serios. 

— Atunci nu te mai juca. Există un răspuns clar la pro- 
blemele tale. 

Kestrel şi-a dat seama că Jess nu se gândea doar la bal. 
Şi-a tras mâna, iar Jess a oftat. 

— Bine. N-o să vorbim despre Ronan. N-o să vorbim 
despre căsătorie. N-o să vorbim despre faptul că oricât de 
mult ţi-ar plăcea să câştigi, te porți de parcă ai vrea cu tot 
dinadinsul să pierzi. 


Arin a aţâţat focul din cuptor, dar nu pentru că avea ne- 
voie de căldură, ci pentru culorile lui. În lunile reci, îi era 
dor să vadă flăcările. Fusese un copil bolnăvicios, iar acea 
perioadă a anului îi amintea cel mai mult de casa lui, de sen- 
zaţia de cuib călduros, neştiind că într-o zi avea să viseze 
la acei pereţi pictaţi, la draperiile în nuanţe de indigo şi la 
albastrul rochiei mamei lui. 

Afară era rece, dar înăuntru ardeau culorile. Aşa fusese 
pe atunci. Arin a privit cum focul se face stacojiu, apoi a ieşit 
afară şi a privit în jur, a văzut, printre copacii desfrunziţi, că 
nu se afla nimeni în preajmă. Putea să fure câteva momente 
de libertate. 

Când a intrat iar în fierărie, Arin s-a sprijinit de nico- 
vală. Cu o mână, a tras o carte din locul ei secret din spatele 

cutiei cu aprinzător, iar cu cealaltă a ridicat ciocanul, astfel 
că, dacă exista pericolul să fie prins, s-ar fi putut preface mai 
repede că lucra. 

A început să citească. Era cartea pe care o văzuse la 
Kestrel, aceea despre istoria imperiului valorian. O luase 
din bibliotecă după ce ea o așezase la locul său, în urmă cu 
câteva săptămâni. 

Oare ce-ar fi spus ea dacă l-ar fi văzut citind o carte des- 
pre duşmani, scrisă în limba duşmanilor lui? Ce-ar fi făcut? 

Arin ştia doar atât: privirea lui Kestrel l-ar fi măsurat şi 
Arin ar fi simţit ceva schimbându-se în ea. Părerea ei despre 
el s-ar fi modificat aşa cum se preschimbă lumina zilei, fă- 
când umbrele să crească sau abia să se înfiripe. Subtil. Abia 
întrezărit. Fata l-ar fi văzut altfel, deşi Arin nu ştia să spună 
în ce fel. Nici el nu ştia ce înseamnă, dar observase acelaşi 
lucru iar şi iar de când sosise acolo. 

Câteodată, îşi dorea să nu fi ajuns niciodată acolo. 

Ei bine, Kestrel nu avea cum să-l vadă la fierărie şi nici să 
ştie ce citea pentru că nu putea ieşi din casă. Nu putea nici 
să meargă. 

Arin a închis cartea, strângând-o între degetele ţepene. 
Aproape că-i venea să o arunce în foc. 

O să te sfâșii în bucăţi, zisese generalul. 

Nu din cauza asta se ţinuse Arin departe de Kestrel. Sau 
nu în totalitate. 

A încercat să-și alunge gândurile din minte. A ascuns 
cartea în locul de unde o luase şi şi-a văzut de treabă, încin- 
gând fierul şi cărbunii într-un creuzet, ca să facă oțel. 

Lui Arin i-a luat ceva timp până să-şi dea seama că fre- 
dona o melodie tristă. Pentru prima oară în viaţa lui, nu s-a 
oprit. Atracția cântecului era prea puternică, iar nevoia de 

a-și distrage atenția prea mare. Apoi şi-a dat seama că mu- 
zica aceea ce zumzăia între dinţii lui încleştaţi era aceeaşi 
melodie pe care Kestrel o cântase pentru el, în urmă cu câ- 
teva luni. Îi simţea tonalităţile grave şi vii în gură. 

Pentru o clipă, Arin şi-a imaginat că nu cântecul îi atin- 
gea buzele, ci Kestrel. 

Gândul i-a tăiat răsuflarea. lar muzica s-a oprit şi ea. 

CÂND NU O VEDEA NIMENI, KESTREL ÎNCERCA SĂ 
meargă prin apartament. Trebuia să se oprească des, spriji- 
nindu-se de vreun perete, dar putea ajunge până la fereastră. 
Niciodată nu vedea afară ceea ce şi-ar fi dorit, și asta o făcea 
să se întrebe dacă era doar din întâmplare sau dacă Arin 
încerca aşa de tare să o evite, încât își alesese alt drum decât 
acela care trecea prin faţa ferestrei sale. 

Kestrel-nu putea încă să coboare scările, ceea ce însemna 
că-i era imposibil să ajungă în camera de muzică, asta doar 
dacă nu accepta să fie cărată pe braţe, iar ei îi displăcea ideea. 
Totuşi, se trezea pianotând melodii fantomatice pe mobila 
din apartament sau pe pulpele ei. Resimţea absenţa muzicii 
ca pe o durere în interiorul său. Se întreba cum de rezista 
Arin fără să cânte, dacă era, într-adevăr, cântăreţ. 

Kestrel se gândea la scara cea lungă şi-şi forța muşchii 
slabi să lucreze. 

Se afla în camera ei de primire, cu mâinile strânse pe spă- 
tarul sculptat al unui scaun, când a intrat tatăl ei. 

— Asta-i fata mea! a zis el. Deja s-a pus pe picioare. Cu o 
atitudine ca asta, vei fi ofițer cât ai zice peşte. 

Kestrel s-a aşezat și i-a aruncat generalului un zâmbet 
slab, ironic. Bărbatul i-a răspuns la fel. 

— Am vrut să spun că mă bucur că te simţi mai bine şi 
îmi pare rău că nu pot merge la Balul Iernii. 

Bine că era deja așezată! 

— De ce ai vrea tu să mergi la un bal? 

— Mă gândeam să te însoțesc. 

Fata l-a privit lung, uimită. 

— Mi-am dat seama că nu am dansat niciodată cu fiica 
mea, a zis el. Şi ar fi fost o mișcare înţeleaptă. 

O mișcare înţeleaptă. Mai bine zis, o demonstraţie de 
forță. Un fel de memento pentru respectul ce i se cuvenea 
familiei generalului. 

— Ai auzit zvonurile, a zis Kestrel, încet. 

Generalul a ridicat o mână, întorcându-şi palma întinsă 
spre fată. 

— Iată... 

— Opreşte-te. 

— Nu e adevărat. Eu... 

— Nu o să purtăm această conversaţie. 

Mâna generalului s-a ridicat în fața ochilor lui, apoi s-a 
dat la o parte. 

— Kestrel, nu de aceea mă aflu aici. Am venit să-ți spun 
că plec. Împăratul mă trimite în est, să lupt cu barbarii. 

Nu era pentru prima oară, din câte își putea aduce aminte 
Kestrel, când tatăl ei era trimis la război, dar teama ei era 
mereu la fel de acută. 

— Pentru cât timp? 

— Atât cât e necesar. O să plec în dimineaţa balului, cu 
regimentul. 

— Tot regimentul? 

Generalul a sesizat tonul fetei şi a oftat. 

— Da. 

— Asta înseamnă că nu o să mai fie soldaţi în oraş şi în 
jurul lui. Dacă apare vreo problemă... 

— Garda oraşului va fi aici. Împăratul crede că ea poate 
rezolva orice problemă ce s-ar putea ivi, cel puţin până so- 
sesc întăririle din capitală. 

— Atunci, împăratul e un nerod. Căpitanul gărzii nu e su- 
ficient de pregătit pentru o asemenea misiune. Chiar dum- 
neata ai spus că nu decât un neavenit care şi-a căpătat poziţia 
pentru că e lingăul împăratului... 

— Kestrel. 

Tonul lui era liniştitor. 

— Mi-am exprimat deja rezervele în faţa împăratului. 
Dar el mi-a dat ordine. O să plec în câteva zile. 

Kestrel şi-a cercetat degetele şi felul în care se împleteau 
unul cu celălalt. Nu a zis „Să te întorci cu bine, iar generalul 
nu a răspuns „Ca întotdeauna.” I-a urat ceea ce ar fi spus 
orice valorian: 

— Să lupţi neînfricat. 

— Aşa voi face. Generalul aproape că ieşise când s-a uitat 
înapoi şi a adăugat: Am încredere în tine că vei face ceea ce 
e bine cât voi fi plecat. 

Vorbele tatălui ei însemnau însă că nu avea pe deplin în- 
credere în ea. 


Mai târziu, Lirah i-a adus prânzul lui Kestrel. Sclava îi evita 
privirea. A aşezat tava pe o măsuţă de lângă divanul pe care 
se odihnea Kestrel, iar mișcările ei păreau pripite şi stângace. 
Chiar a vărsat nişte ceai. 

— Nu e nevoie să te grăbeşti, a zis Kestrel. 

Mâinile fetei»s-au liniștit, dar respiraţia ei era inegală 
şi aspră. Pe obraz i-a alunecat o lacrimă. Kestrel a înțeles 
deodată de ce Lirah părea să fie pe fugă: îi era imposibil să 
rămână mai mult decât era nevoie în aceeaşi cameră cu stă- 
pâna ei. 

Stăpâna despre care toţi credeau că-i furase iubitul la care 
tânjea fata. 

Kestrel ar fi trebuit să simtă măcar o urmă de milă, un 
impuls să explice că ceea ce credea Lirah - ce credea tot ora- 
şul — nu era adevărat. În schimb, Kestrel nu-şi putea dezlipi 
privirea de la chipul frumos al fetei, de la ochii ei, ale căror 
ape verzi lacrimile le făceau şi mai adânci. Kestrel se întreba 
cum arăta iubita lui Arin şi dacă Lirah nu era în stare să-l 
facă să se răzpândească. În vreme ce încerca să-şi imagineze 
înfățișarea fetei din piaţă - ibovnica lui Arin —, un gând i s-a 
înfiripat în minte. Oare de aceea o evita Arin? Oare scanda- 
lul ajunsese şi la urechile iubitei lui? 

Un val de ură i-a urcat lui Kestrel în gât. O ura. O ura pe 
femeia aceea fără chip sau nume. 

— Adu-mi o umbrelă de soare, i-a zis Kestrel lui Lirah. 
Şi ieşi. ` 


Umbreluţa nu servea prea bine pe post de baston. Vârful 
ei se înfigea mereu în pământul tare, fără iarbă, iar sche- 
letul ei strâns scârțâia în vreme ce Kestrel traversa dome- 
niul sprijinindu-se în el. Dar ajunsese, în final, acolo unde 
intenţionase. 

L-a găsit pe Arin străbătând crângul de portocali desfrun- 
ziţi, cu harnașamentul calului pus pe umeri. Obiectul s-a le- 
gănat când el s-a oprit şi şi-a aţintit ochii asupra ei. A rămas 
drept, cu umerii încordați. Pe când Kestrel se apropia, a văzut 

că Arin îşi ţinea maxilarele încleştate şi că pe chipul lui nu 
se zărea nicio urmă lăsată de paznici, nicio vânătaie. Nici nu 
aveau cum să mai fie, căci trecuse aproape o lună de atunci. 

— Te-am făcut de ruşine? a întrebat Kestrel. 

O umbră ciudată a trecut peste chipul lui. 

— Făcut de ruşine..., a repetat Arin. 

Și-a ridicat privirea spre ramurile golaşe ale portocalilor, 
de parcă s-ar fi aşteptat să găsească fructe, ca şi cum nici nu 
ar fi fost aproape iarnă. 

— Cartea. Dedicaţia pe care am citit-o. Duelul. Felul în 
care te-am păcălit. Ordinul de a te închide. Te-am făcut de 
ruşine? 

Arin şi-a încrucişat mâinile la piept, a clătinat din cap, 
neluându-şi ochii de la arbori. 

— Nu. Zeul datoriilor ştie ce am de plătit. 

— Atunci ce-i? Kestrel se străduia aşa de tare să nu po- 
menească ceva despre zvonuri sau despre femeia din piaţă, 
că a zis ceva şi mai rău: De ce nu te uiţi la mine? 

— Nici n-ar trebui să stau de vorbă cu tine, a mormăit Arin. 

Atunci a înţeles Kestrel de ce i se păruse mereu ciudat că 
Rax fusese cel care îl eliberase pe Arin. 

— Tata, a zis ea. Arin, nu trebuie să-ţi faci griji din cauza 
lui. O să plece în dimineața Balului Iernii. Întregul regiment 
a primit ordin să plece în est, să lupte cu barbarii. 

— Ce? 

Arin s-a uitat la ea, iar ochii lui erau acum atenți. 

— Lucrurile pot fi la fel ca înainte. 

— Nu cred. 

— Dar... tu eşti prietenul meu. 

Expresia de pe chipul lui s-a schimbat, deşi Kestrel nu-şi 
putea da seama ce însemna asta. 

— Spune-mirce s-a întâmplat, Arin. Spune-mi adevărul. 
_ Când a vorbit, vocea lui Arin a sunat aspru. 

— Sunt proprietatea ta. De ce crezi că-ţi voi spune adevă- 
rul? De ce aș face una ca asta? 

Umbreluţa a tremurat în strânsoarea mâinii lui Kestrel. 
Ea a deschis gura să spună ceva, dar şi-a dat seama că dacă 
vorbea, n-ar mai fi fost în stare să-şi controleze cuvintele. 

— O să-ți spun ceva care e chiar adevărat, a zis Arin, şi 
privirea sa o fixa acum pe a lui Kestrel. Noi doi nu suntem 
prieteni. 

Kestrel a înghiţit în sec. 

— Ai dreptate, a şoptit ea. Nu suntem. 


Arin a fost cât pe ce să se aleagă cu gâtul tăiat. 

— Zeul vieţii are grijă de tine, a icnit Coţcarul. 

Omul s-a tras înapoi. Cuţitul lui lucea în umbra micului 
său dormitor. 

— Ce dracu’ cauţi aici aici? Îmi pătrunzi în casă ca un 
tâlhar, în miezul nopții. Pe fereastră. Ai noroc că ţi-am văzut 
chipul la timp. 

— Trebuie să-ți spun ceva. 

— Ai face bine să-mi explici mai întâi de ce n-ai venit 
la casa de licitaţii la o oră potrivită. Am crezut că ai voie să 
umbli liber. Cum rămâne cu inelul cu sigiliu al fetei? 

— Nu mai e disponibil. 

Coţcarul a mijit ochii, bătându-şi de pulpă latul lamei cu- 
titului. În lumina slabă a lămpilor de pe stradă, se întrezărea 
un rânjet ce i se lăţea uşor pe chip. 

— Necazuri în paradis? Te-ai ciondănit cu iubiţica? 

Arin a simţit cum îl cuprinde furia şi chipul i se crispează. 

— Uşurel, flăcăule. Spune-mi: sunt adevărat zvonurile? 

— Nu. 

— Bine. Coţcarul şi-a ridicat mâinile ca şi cum s-ar fi 
predat, ţinând cuțitul neglijent. Dacă aşa zici tu, înseamnă 
că ai dreptate. 

— Coţcarule. Am încălcat ora stingerii, am sărit gardul 
casei generalului și m-am strecurat printr-un oraş împânzit 
de gărzi ca să vorbesc cu tine. Nu crezi că avem ceva mai 
important de discutat decât bârfele valoriene? 

Coţcarul a ridicat o sprânceană. 

— Generalul pleacă la luptă, în est. Ia cu el tot regimentul. 
În dimineața Balului Iernii. E şansa pe care am aşteptat-o. 

Coţcarul a dat drumul cuţitului pe masă şi a răsuflat din 
adâncul plămânilor, apoi a început să râdă. 

— E minunat, a zis el. Perfect. 

Arin vedea, în mintea lui, chipul gingaş al lui Kestrel. Îi 
vedea genunchiul bandajat și degetele albite de cât de tare 
strânsese mânerul umbrelei. Îi auzea vocea spartă. 

— Revoluţia va avea loc în noaptea balului, a zis Coţca- 
rul. Butoaiele cu pulbere vor fi la locul lor. Eu o să conduc 
atacul asupra casei generalului. O să-şi lase acolo garda per- 
sonală, deci ar trebui să ne aşteptăm la oarece rezistenţă. 
Dar cu armele noastre va fi floare la ureche. O să fie o vic- 
torie importantă dacă punem mâna pe proprietatea aia. 
Între timp, bogătanii valorieni de la bal vor avea parte de o 
surpriză otrăvitoare în vin. Arin! Coţcarul s-a încruntat la 
băiat. Nu te mai uita așa. Trebuie să recunoşti că nici tu nu 
găseşti vreo hibă la planul ăsta. O să iasă superb. Oraşul va fi 
al nostru. Coţcarul şi-a pus o mână pe umărul lui Arin şi l-a 
strâns. Libertatea va fi a noastră! 

Cuvintele adjudecătorului au tăiat nodurile ce-i încâlci- 
seră minţile lui Arin şi el a dat ușor din cap şi s-a întors spre 
fereastră. 

— Ce faci? agis Coţcarul. Ai riscat suficient să vii aici și 
o să rişti la fel de mult întorcându-te la vilă. Rămâi aici. Pot 
să te ascund până la atac. 

De ce nu te uiţi la mine? zisese Kestrel. Durerea din vocea 
ei stârnise durere în Arin. Resimţea şi acum suferinţa şi îşi 
amintea când tatăl lui îi dăruise un cal din sticlă când împli- 
nise opt ani. Arin îşi amintea picioarele ascuţite ale figurinei 
şi gâtul arcuit: era limpede ca o stea. Băiatul fusese neînde- 
mânatic şi obiectul delicat se spărsese pe dalele pardoselii. 

— Nu, a răspuns Arin. Mă întorc. Trebuie să fiu acolo 
când se va întâmpla. 

PLIMBAREA LA CRÂNGUL DE PORTOCALI Îl AJUTASE 
totuşi genunchiului lui Kestrel. Rigiditatea cedase şi ea se 
forța acum să meargă din ce în ce mai mult în fiecare zi. În 
curând, nu mai avea decât un mic şchiopătat și în scurt timp 
a reuşit să meargă normal. Şi-a reluat exerciţiile la pian, lă- 
sându-şi degetele să zboare printre notele atât de sălbatice, 
încât îi blocau mintea. Era o minune să nu mai aibă gânduri, 
să nu-și amintească de crângul rece de portocali, de ceea ce 
spusese, de ceea ce făcuse, întrebase sau voise. 

Kestrel cânta şi uita de tot, în afara de muzica desfăşu- 
rându-se în jurul ei. 


Cu o zi înainte de Balul Iernii, menajera valoriană i-a 
adus lui Kestrel un pachet înfășurat în muselină. 

— De la croitoreasă, a zis ea. 

Kestrel a ținut pachetul în mâini și i s-a părut că vede 
ceva lucind prin muselină. A pus obiectul deoparte. 

În acea seară, sclava i-a adus un bilet de la tatăl ei. E ci- 
neva aici care vrea să te vadă. Probabil că era vorba despre 
Ronan. Gândul ăsta nu o bucura deloc, ci doar trecea pe 

lângă ea fără a o-afecta în vreun fel, ceea ce în sine era un 
lucru îngrijorător. Era ceva în neregulă cu ea. Ar fi trebuit 
să se bucure că-şi vede prietenul. Ar fi trebuit să spere că 
Ronan însemna mai mult de atât pentru ea. 

Noi nu suntem prieteni, spusese Arin. Dar Kestrel nu avea 
de gând să-şi mai bată capul cu Arin. 

S-a îmbrăcat cu mare grijă pentru cină. 


Vocea bărbătească ce se auzea pe hol, dinspre sufragerie, 
îi suna cunoscută, dar la început nu i-a putut da un nume. 

— Mulţumesc că nu mi-ai rechiziționat nava, zicea băr- 
batul. Aş fi pierdut o mare parte din profit — sau poate chiar 
nava — dacă imperiul o împrumuta pentru efortul de război. 

— Nu-mi mulțumi mie, a răspuns tatăl lui Kestrel. Dacă 
aş fi avut nevoie de ea, aş fi luat-o. 

— Nu e suficient de mare pentru tine, Trajan? a zis vocea, 
jucăuş. 

Stând în faţa uşii, Kestrel şi-a dat deodată seama cine vor- 
bea. Îşi amintea zâmbetul plăcut al unui bărbat cu păr grizo- 
nant care-i aducea bartituri de departe, pe când era o copilă. 

— Din contră, căpitane Wensan, a zis fata, intrând în 
cameră. 

Bărbaţii s-au ridicat de pe scaune. 

— Cred că tata nu v-a luat corabia pentru că e una dintre 
cele mai bune nave, echipată cu tunuri, şi nu-i place să lase 
golful fără apărare când va pleca mâine. 

— Kestrel. 

Căpitanul nu i-a cuprins mâna, ci şi-a aşezat degetele uşor 
pe capul ei, aşa cum saluţi un copil drag. Fata nu se simțea 
deloc dezamăgită că el, şi nu Ronan, era musafirul. 

— Mă supraapreciezi, a zis Wensan. Nu sunt decât un 
simplu negustor. 

— Poate, a răspuns Kestrel, pe când se așezau toți trei la 
locurile lor. 

Tatăl fetei a luat loc în capul mesei, la dreapta ei, iar că- 
pitanul la stânga. 

— Dar mă îndoiesc că tunurile de pe cele două punți, cu 
obuze de cinci kilograme, sunt acolo doar de decor. 

— Duc mărfuri valoroase. Armele îi ţin pe pirați la distanţă. 

— Ca şi echipajul. Reputația lor îi precede. 

— Sunt luptători buni, a fost de acord generalul, deşi nu 
au cea mai grozavă memorie. 

Căpitanul i-a aruncat generalului o privire tăioasă. 

— Nu se poate să fi ajuns la urechile tale! 

— Că echipajul tău nu şi-a adus aminte codul de apel ca 
să-şi salveze vieţile? 

Codul de apel era parola pe care marinarii de pe punte o 
cereau navigatorilor aflați în larg când era prea întuneric ca 
să-şi dea seama cine vâslise spre ei de pe mal. 

— Am inspectat fiecare corabie şi echipaj înainte să 
decid pe cine să iau la luptă, a zis tatăl lui Kestrel. Îmi place 
să fiu minuţios. 

Şi-a privit farfuria. Vasul era gol, așteptând să fie servit 
primul fel de mâncare. Generalul a atins marginea albă a 
farfuriei, rotindu-o ca să centreze modelul ce întruchipa o 
pasăre. În gestul lui era ceva deliberat. 

Wensan a privit farfuria generalului, apoi s-a uitat la cea 
care se afla în faţa lui şi după aceea la a lui Kestrel şi la cele- 
lalte trei aşezate pe masă, în onoarea membrilor decedați ai 
familiei. 

— Cu siguranţă că eşti minuţios. Apoi a adăugat, inutil: 
Sunt de acord. 

Cei doi bărbaţi își comunicau ceva. Kestrel s-a gândit la 
vasele pe care tatăl ei trebuie să le fi ales cu un motiv anume 
în acea seară. În casă se aflau numeroase seturi de veselă, 
cu diferite modele. Cel de acum era valorian şi pe fiecare 
farfurie era pictată o pasăre de pradă: un şoim, un uliu, o 
bufniţă în zbor, cu gheare lungi și amenințătoare, o egretă şi 
un vindereu. Păsările făceau referire la un marş valorian pe 
care îl învățau copiii. 

— Foloseşti păsările din „Cântecul Penelor Morţii” ca 
parole pentru vasul tău? l-a întrebat Kestrel pe căpitan. 

Wensan nu a părut surprins decât un moment, dar tatăl 
ei nici măcar nu a clipit. Kestrel se pricepuse mereu să ghi- 
cească secrete. Trist, căpitanul Wensan a răspuns: 

— E singurul lucru pe care par să-l priceapă oamenii mei. 
Parola trebuie să se schimbe în fiecare noapte. Ordinea pă- 
sărilor în cântec e o succesiune destul de simplu de reținut. 

Generalul a sunat să le fie adus primul fel de mâncare. 
Wensan a început să spună poveşti din călătoriile lui, iar 
Kestrel s-a gândit că poate de aceea îl invitase tatăl ei: ca 
să o înveselească. Apoi fata s-a uitat cu mai multă atenţie la 
farfuria căpitanului:și şi-a dat seama că nu acela era motivul. 
Pe vasul bărbatului era vindereul*. 

În mod clar, nu prietenia dintre cei doi bărbaţi şi nici 
protecţia pe care o putea asigura armamentul în port îl fă- 
cuseră pe general să nu ceară nava căpitanului. Era un târg, 
o favoare care necesita o răsplată. „Sunt de acord”, zisese că- 
pitanul Wensan, privind farfuria. 

Omul acceptase să aibă grijă de Kestrel în absenţa tatălui 
ei. Kestrel şi-a dat seama că rămăsese nemişcată. Privirea 
fetei s-a ridicat spre tatăl ei. 


* Kestrel în engleză (n. tr.). 

— Căpitanul Wensan va veni la Balul Iernii, a zis generalul. 

Sclavii au intrat în sufragerie cărând tăvile cu mâncare 
și au început să servească. Kestrel s-a uitat la cele trei far- 
furii goale. Două erau pentru fratele şi sora tatălui ei, care 
muriseră în luptă, iar bufnița era pentru mama ei. Kestrel se 
întreba cum ar fi stat lucrurile dacă mama ei ar fi trăit. Poate 
că fata şi tatăl ei nu ar mai fi comunicat codat și nici n-ar 
fi plănuit strategii unul împotriva celuilalt. Poate că atunci 
Kestrel ar fi fost liberă să spună ce simţea. 

Dar ce să spună? Că ştia că generalul voia ca Wensan să 
aibă grijă de ea, dar în acelaşi timp să se şi asigure că fata nu 
apuca pe un drum greşit, că nu săvârşea vreun păcat împo- 
triva societăţii şi a lui? Putea să spună că nu-l acuza pe gene- 
ral pentru lipsa lui de încredere, când ea însăşi îşi pierduse 
orice urmă de încredere în sine? Putea să spună că înţelegea 
iubirea tatălui ei, dar şi îngrijorarea lui? 

— Ce frumos din partea căpitanului, a zis Kestrel, zâm- 
bind şi întinzându-se după tacâmuri. Sunt sigură că se va 
distra. Însă eu nu mă voi duce. 


În zori, Kestrel a luat trăsura și a mers în port. Tatăl ei îi 
spusese că nu voia ca ea să fie acolo când pleca, așa că fata 
nu mersese mai devreme, în orele cenușii ale începutului de 
zi, pe când navele se pregăteau să plece, dar a stat în docurile 
aproape pustii, în răsăritul rece al soarelui. Vântul se înteţea, 
iar briza sărată pătrundea tăioasă prin pelerina lui Kestrel. 

Fata a văzut cele două sute de corăbii masive cum îşi luau 
avânt spre largul mării. În port nu mai rămăseseră decât șase 
nave de comerţ, cu tot cu cea a căpitanului Wensan, care se 
legănau deasupra ancorelor. Câteva bărci de pescuit se aflau 
în apropierea malului, prea mici ca să fie de ajutor în vreo 

bătălie. Kestrel 4e-a numărat, într-o doară, întrebându-se 
dacă generalul era pe puntea uneia dintre navele de război 
şi dacă o vedea. 

Flota s-a îndepărtat plutind pe valuri, aproape ca niște 
dansatori într-un vals în care partenerii nu se ating. Ferici- 
rea depinde de libertate, obişnuia să spună tatăl lui Kestrel, 
iar libertatea depinde de curaj. 

Gândul lui Kestrel a zburat la rochia învelită în muselină. 

De ce să nu se ducă la bal? De ce îi era teamă? 

De privirile insistente ale celorlalți? 

N-aveau decât să se holbeze. Nu era chiar atât de lipsită 
de apărare şi nici nu avea nevoie de protecţia tatălui ei sau a 
căpitanului. 

Kestrel fusese rănită, dar acum nu mai era. 


Materialul era aproape lichid. Rochia îi atingea, răco- 
roasă, pielea, căzând în linii simple, aurii şi pale ca soarele 
iernii. Braţele îi rămâneau goale, iar decolteul era sufici- 
ent de adânc cât să-i descopere clavicula. A fost ușor să-și 
tragă rochia pe trup - sclava nu a trebuit decât să-i închidă 
câţiva nasturi perlaţi ce se încheiau la spate —, iar Kestrel 
era obișnuită să-şi prindă singură pumnalul împodobit cu 
nestemate în jurul taliei. Dar îndată ce a rămas singură, şi-a 
dat seama că părul avea să-i dea bătăi de cap şi nu voia să o 
cheme pe Lirah, persoana cea mai indicată să o ajute. 

Kestrel s-a aşezat la masa de toaletă, privindu-şi reflexia 
cu mare grijă. Părul ei atârna liber pe spate, revărsându-i-se 
peste umeri, cu doar câteva nuanţe mai închis decât rochia. 
Fata şi-a strâns părul în mână şi a început să-l împletească. 

— Am înţeles că te duci la bal în noaptea asta. 

Kestrel s-a uitat în oglindă şi l-a văzut pe Arin stând în 
spatele ei. Apoi s-a concentrat asupra ochilor ei încercănați. 

— Nu ai voie aici, a zis Kestrel. 

Nu l-a mai privit, dar îl simțea așteptând. Kestrel îşi 
dădea seama că şi ea aștepta - aştepta să vrea să-l trimită la 
plimbare. A ofiat şi a continuat să-şi împletească părul. 

— Nu e o idee bună să mergi, a zis Arin. 

— Nu cred că ai vreun drept să-mi dai sfaturi despre ce 
ar trebui sau nu să fac. 

Kestrel i-a privit iar reflexia din oglindă. Chipul lui Arin 
a tăiat adânc în nervii ei deja întinşi. Coada i-a scăpat lui 
Kestrel dintre degete şi a început să se desfacă. 

— Ce? a răbufnit ea. Te amuză asta? 

Colţul gurii lui s-a ridicat şi Arin părea să fie iar per- 
soana pe care Kestrel începuse să o cunoască de la finalul 
verii. 

— „Amuză” nu e cuvântul potrivit. 

Şuviţele grele de păr i-au căzut fetei pe faţă, ca o cortină. 

— Lirah îmi aranjează de obicei părul, a bombănit ea. 

Fata l-a auzit pe Arin trăgându-şi respirația, ca şi cum ar 
fi vrut să spună ceva, dar sclavul nu a zis nimic. 

— Aş putea să te ajut eu, a spus el apoi, încet. 

— Ce? 

— Ți-aş putea împleti părul. 

— Tu? 

— Da. 

Pulsul lui Kestrel i se zbătea în gât. Fata a deschis gura, 
dar înainte să apuce să spună ceva, Arin traversase deja ca- 
mera şi-i adunase părul în mâini. Degetele băiatului au în- 
ceput să lucreze. | 

Era ciudat că în cameră era atâta linişte. Părea că ar fi 
trebuit să se audă un sunet când un deget al lui Arin i-a atins 
gâtul sau când el a tras o şuviţă, a îndreptat-o şi a prins-o 
la loc, când a lăsat o coadă subţire ca o panglică să pice în 

față, iar părul i-a lovit uşor obrazul lui Kestrel. Fiecare gest 
al lui era la fel de rezonant ca o melodie, iar ei nu-i venea 
să creadă că nu putea auzi notele, fie ele înalte sau grave. 
Kestrel a expirat ușor. Mâinile lui Arin s-au oprit. 

— Te-am lovit? 

— Nu. 

Agrafele dispăreau de pe măsuţă cu mare viteză. Kestrel 
privea mici cozi pierzându-se în altele mai mari, înotând pe 
sub ele şi ieşind iar la suprafață, creând un model compli- 
cat. Simţea când o smucitură blândă, când o răsucire. Simţea 
aerul vibrându-i pe piele. 

Deşi Arin nu o atingea, nu-i atingea fiinţa în niciun fel, 
era ca şi cum o plasă invizibilă se coborâse asupra lui Kestrel, 
înceţoşându-i privirea şi lucindu-i pe piele. 

— Gata, a zis Arin. 

Kestrel s-a uitat la reflexia din oglindă şi şi-a dus o mână 
la cap. Nici nu ştia ce să spună. Arin se retrăsese, cu mâi- 
nile în buzunare. Însă ochii lui erau aţintiţi asupra alor ei în 
oglindă, iar chipul i se îmblânzise, ca atunci când Kestrel îi 
cântase la pian. 

— Cum...? a dat ea să zică. 

Arin a zâmbit. 

— Cum de are un fierar o asemenea îndemânare 
neobişnuită? 

— Păi, da. 

— Sora mea mai mare mă punea să îi aranjez părul când 
eram mic. 

Kestrel a dat să-l întrebe pe Arin unde era sora lui acum, 
dar apoi s-a gândit la ce era mai rău. L-a privit pe Arin şi 
şi-a dat seama, după expresia lui, că avea dreptate. Totuşi, 
zâmbetul lui nu a dispărut. 

— Bineînţeles că nu-mi plăcea deloc, a zis. Uram felul în 
care îmi dădea ordine şi cum eu o lăsam să mă comande. 
Dar acum... e o amintire frumoasă. 

Kestrel s-a ridicat şi s-a întors cu faţa spre Arin. Între ei 
se afla doar scaunul. Fata nu era sigură dacă se simţea recu- 
noscătoare sau nu pentru bariera aceea. 

— Kestrel, dacă ţii neapărat să mergi la bal, ia-mă cu tine. 

— Nu te înţeleg, a răspuns ea, simțind frustrare. Nu înţe- 
leg ce vrei să spui, felul în care te schimbi, cum te porţi acum 
într-un fel şi-apoi în altul. 

— Nici eu nu mă înţeleg pe deplin câteodată. Dar ştiu că 
vreau să merg cu tine în noaptea asta. 

Kestrel a lăsat vorbele lui Arin să-i răsune în minte. În 
vocea lui exista un soi de forță mlădioasă, o muzicalitate ne- 
intenţionată. Kestrel se întreba dacă Arin ştia cum se dădea 
de gol cu fiecare cuvânt obişnuit. Se întreba dacă voia să o 
ţină sub farmecul lui. 

— Dacă tu crezi că e o idee proastă să merg la bal, a zis 
ea, atunci poţi fi sigur că o să fie încă şi mai rău dacă te iau 
şi pe tine. 

Arin a ridicat dintr-un umăr. 

— Sau ar putea transmite un mesaj îndrăzneţ despre ceea 
ce ştim amândoi că e adevărat: că nu ai nimic de ascuns. 


Soţia guvernatorului, Neril, a ezitat doar o clipă când a 
văzut-o pe Kestrel în şirul de oameni ce soseau la bal. Dar 
guvernatorul îl respecta mult pe generalul Trajan şi, mai im- 
portant de atât, avea nevoie de el. Acest lucru însemna că cei 
doi bărbaţi erau aliați şi că Neril trebuia să aibă grijă cum 
se poartă cu fiica generalului, ceea ce Kestrel ştia prea bine. 

— Draga mea! a zis Neril. Arăţi superb. 

Ochii femeii.nu o fixau însă pe Kestrel, ci au ţâşnit în 
spatele fetei, acolo unde se afla Arin. 

— Mulţumesc, a spus Kestrel. 

Zâmbetul lui Neril s-a crispat. Privirea ei nu a părăsit 
chipul lui Arin. 

— Lady Kestrel, ți-aş putea cere o favoare? Vezi tu, jumă- 
tate din sclavii mei s-au îmbolnăvit în noaptea asta. 

— Aşa de mulți? 

— Se prefac, bineînţeles. Dar dacă îi bat până se fac bine 
nu o să mă ajute deloc să recuperez lipsa din seara asta. Un 
sclav proaspăt biciuit nu ar fi în stare să-mi servească musa- 
firii în postura potrivită. 

Lui Kestrel nu-i plăcea direcţia în care părea să meargă 
conversaţia. 

— Lady Neril... 

— Poate îmi împrumuţi sclavul tău în noaptea asta? 

Kestrel a simţit încordarea lui Arin, ca și cum s-ar fi aflat 
lângă ea, lipit de umărul ei, în loc să fie în spate, unde nu-l 
putea nici măcar vedea. 

— S-ar putea să am nevoie de el. 

— Să ai nevoie? Neril a început să vorbească în şoaptă. 
Kestrel, eu îţi fac o favoare. Trimite-l acum la bucătărie, îna- 
inte ca balul să înceapă cu adevărat şi să-l observe şi mai 
mulţi oameni. Mă îndoiesc că o să-l deranjeze. 

Kestrel l-a privit cu atenţie pe Arin în vreme ce îi tradu- 
cea. Şi-a dat seama că da, avea să-l deranjeze. Totuși, când a 
vorbit, vocea băiatului a sunat umilă, iar cuvintele lui erau 
valoriene, ca şi cum nici nu i-ar mai fi păsat cine ştia cât de 
bine cunoștea el limba imperiului. 

— Doamnă, i-a zis el lui Neril, nu cunosc drumul spre 
bucătăria dumneavoastră şi m-aş pierde cu uşurinţă într-o 

casă atât de mare. Unul dintre sclavii Domniei Voastre îmi 
poate arăta calea, dar văd că sunt toţi ocupați... 

— Da, prea bine. Neril a dat nerăbdătoare din mână. Voi 
trimite un sclav să te ia. Curând, a adăugat ea, adresându-i 
ultimul cuvânt lui Kestrel. 

Apoi şi-a îndreptat atenţia către musafirii care aşteptau 
să intre. 

Casa guvernatorului avea o arhitectură valoriană, fiind 
construită după război, astfel că sala de recepții conducea 
spre o încăpere decorată cu scuturi prinse pe pereţi, ce luceau 
în lumina torțelor, pe când musafirii trăncăneau şi beau. 

Un sclav de casă a pus un pahar în mâna lui Kestrel, iar 
fata a dus băutura la buze. Însă paharul i-a zburat imediat 
din mână şi i s-a spart la picioare, cu vinul vărsat aproape 
de pantofii ei. Oamenii şi-au întrerupt conversațiile şi s-au 
holbat la ea. 

— Cer scuze, a mormăit Arin. M-am împiedicat. 

Kestrel simţea că ia foc sub privirile aţintite asupra ei, 
asupra lui Arin, aflat lângă ea. Kestrel a văzut-o pe Neril, în 
pragul sălii de primire, întorcându-se şi asistând la scenă. 
Femeia şi-a dat ochii peste cap, a tras un sclav de mânecă și 
l-a împins în direcţia lui Kestrel și a lui Arin. 

— Kestrel, nu bea vin în seara asta, a zis Arin. 

— Poftim? De ce? 

Sclavul lui Neril se apropia. 

— Ar trebui să ai mintea limpede, i-a spus Arin. 

— Am mintea perfect limpede, i-a șuierat ea, fără ca mul- 
țimea ce şușotea să o poată auzi. Ce-i cu tine, Arin? Îmi ceri 
să vii cu mine la un eveniment la care nici nu crezi că ar tre- 
bui să particip. Nu scoţi niciun cuvânt tot drumul şi acum... 

— Promite-mi doar că nu vei bea. 

— Bine, n-o să beau, dacă ţii aşa mult la asta. 

Oare momentul acela ascundea, ca şi altele de la petrece- 
rea lui Irex, vreo traumă din trecutul lui Arin pe care Kestrel 
nu avea cum să o ghicească? 

— Dar ce...€ 

— Arin. Sclavul lui Neril părea surprins să-l vadă pe Arin, 
dar totuşi încântat de întâlnire. Trebuie să vii cu mine. 


Când Arin a intrat în bucătărie, sclavii herrani au amu- 
tit. Băiatul a văzut cum expresiile de pe chipurile lor s-au 
schimbat şi felul în care se uitau la el îl făcea să se simtă ca și 
cum ceva lipicios i s-ar fi prins de piele. 

Oamenii se uitau la el ca la un erou. 

Arin i-a ignorat, dând la o parte lachei şi servitoare, până 
ce a ajuns la bucătarul care perpelea un porc pe frigare, dea- 
supra focului. Arin l-a tras într-o parte. 

— Care e vinul? a întrebat el. 

De îndată ce otrava ajungea la oameni, dezastrul avea să 
se pogoare asupra fiecărui valorian din casă. 

— Arin. Bucătarul a rânjit. Am crezut că trebuie să rămâi 
la casa generalului în noaptea asta. 

— Care e vinul? 

Bucătarul a clipit, înțelegând, în sfârșit, insistența din 
vocea lui Arin. 

— E un vin din mere, pus la gheaţă. E foarte dulce, sufi- 
cient cât să mascheze otrava. 

— Când? 

— Când va fi servit? Păi, imediat după a treia rundă de 
dans. 

SALA DE BAL RĂSUNA DE RĂSETE ȘI DE VOCI. 
Fierbinţeala clocotea dincolo de prag şi în sala în care se afla 
Kestrel. Fata şi-a înlănţuit degetele strâns. Era agitată. Arăta 
agitată. Nimeni nu trebuia să ştie cum se simţea. 

Kestrel şi-a desfăcut mâinile şi a intrat în salonul de bal. 

În fața ei s-a lăsat o cortină de linişte. Tăcerea era aşa de 
adâncă, încât, dacă ferestrele ar fi fost deschise şi aerul ar fi 
pătruns prin ele, Kestrel ar fi auzit candelabrele scoțând un 
clinchet. 

Chipurile au devenit reci şi, unul câte unul, s-au întors. 

Ea scruta mulțimea în căutarea unei fețe cunoscute şi nu 
şi-a dat seama că-şi ţinuse respiraţia în tot acel timp până 
când l-a văzut pe Benix. A zâmbit şi a pornit către el. 

Benix a zărit-o. Kestrel era sigură că o văzuse, dar ochii lui 
refuzau să o perceapă. Era ca şi cum ea devenise transparentă, 
precum gheața sau sticla sau ceva la fel de uşor de spart. 

Kestrel s-a oprit. Benix s-a întors cu spatele şi a mers spre 
celălalt capăt al încăperii. 

Oamenii începuseră să şuşotească. Irex, aflat mai departe, 
dar nu suficient de departe cât să nu fie auzit, a râs şi a şoptit 

ceva la urechea lui Lady Faris. Obrajii lui Kestrel ardeau de 
ruşine, dar tot nu se putea retrage. Nici nu se putea mişca. 

Apoi Kestrel a zărit un zâmbet şi după aceea chipul din 
spatele lui: era căpitanul Wensan, care-i sărea în ajutor, dând 
oamenii la o parte. Omul avea să-i ceară primul dans, iar 
aparențele aveau să fie salvate, cel puţin pe moment, chiar 
dacă reputaţia ei era distrusă. Şi ea urma să accepte, căci nu 
avea altă opţiune decât să primească mila căpitanului. 

Milă. Simplul gând i-a alungat lui Kestrel îmbujorarea 
din obraji. A privit chipurile din mulţime și, înainte ca Wen- 
san să ajungă la ea, fata s-a apropiat de un senator care stătea 
singur. Senatorul Caran avea de două ori vârsta lui Kestrel. 
Avea părul rar şi chipul slab. Reputația lui era impecabilă, 
chiar dacă numai pentru că senatorul era prea timid ca să 
înfrunte societatea. 

— Invită-mă la dans, a zis ea, şoptit. 

— Poftim? 

Cel puţin, omul vorbea cu ea. 

— Invită-mă la dans, a zis ea, sau voi spune tuturor ce 
ştiu despre tine. 

Gura căscată a bărbatului s-a închis brusc. Kestrel nu cu- 
noștea niciunul dintre secretele lui Caran. Poate că senato- 
rul nici nu avea vreo taină. Cu toate astea, se baza pe faptul 
că bărbatul se temea de ceea ce ar fi putut ea spune. Şi Caran 
a invitat-o la dans. 

Evident, Caran nu era alegerea ideală, dar Ronan nu so- 
sise, iar Benix tot nu voia să o privească. Fie se răzgândise 
în legătură cu ea de la duel, fie îi lipsea curajul în absenţa lui 
Ronan şi a lui Jess. Sau poate că vechiul ei prieten pur şi sim- 
plu nu mai era dispus să-şi distrugă reputaţia alături de a ei. 

Dansul a început, iar Caran nu a scos nicio vorbă pe tot 
parcursul melodiei. 

Când instrumentele au încetinit, apropiindu-se de final, 
anunțând încheierea cu o lăută intonând o melodie ce părea 
să coboare până ce s-a lăsat liniștea, Kestrel s-a depărtat de 
senator. Caran s-a înclinat, stânjenit, şi a plecat. 

— Nu a părut prea distractiv, a zis o voce în spatele ei. 

Kestrel s-a întors. Bucuria a cuprins-o cu totul. Era Ronan. 

— Mi-e foarte ruşine, a zis el. Mi-e ruşine că am ajuns 
atât de târziu, încât a trebuit să dansezi cu un partener aşa 
de plictisitor precum Caran. Cum s-a întâmplat una ca asta? 

— L-am şantajat. 

— Ah. 

Privirea lui Ronan exprima îngrijorarea lui crescândă. 

— Atunci, lucrurile nu merg prea bine. 

— Kestrel! Jess a păşit prin mulţime şi s-a alăturat celor 
doi. Nu credeam că vei veni. Ar fi trebuit să ne spui şi am fi 
ajuns aici primii. 

Jess a cuprins mâna lui Kestrel şi a tras-o spre marginea 
ringului de dans. Ronan le-a urmat pe fete. În spatele lor, 
dansatorii începuseră a doua rundă. 

— Aşa, a continuat Jess, abia am hotărât să ne urcăm în 
trăsură. Ronan era aşa de agitat, spunea că nu are niciun 
sens să venim dacă nu poate fi cu tine. 

— Surioară, a zis Ronan, acum e rândul meu să împărtă- 
şesc lucruri personale despre tine? 

— Prostuţule. Eu nu am secrete. Şi, în ceea ce o priveşte 
pe Kestrel, nici tu nu ai. Nu? Jess se uita triumfătoare când la 
unul, când la celălalt. Am dreptate, Ronan? 

Ronan şi-a cuprins puntea nasului între degete şi şi-a în- 
cruntat sprâncenele, ca și cum l-ar fi durut ceva. 

— Acum nu mai e cazul. 

— Arăţi minunat, Kestrel, a zis Jess. Nu-i așa că am avut 
dreptate cu rochia? Iar culoarea se va potrivi de minune cu 
vinul de mere la gheaţă. 

Kestrel se simţea ameţită, dar nu ştia dacă era pentru că 
răsuflase uşurată să-şi vadă prietenii sau datorită mărturisi- 
rii forţate a lui Ronan. A zâmbit. 

— Ai ales materialul rochiei ca să se asorteze cu vinul? 

— E un vin special. Lady Neril e foarte mândră de el. 
Mi-a spus acum câteva luni că plănuia să importe câteva lăzi 
din capitală, special pentru bal, și atunci mi-am dat seama 
că e prea uşor să asortezi o rochie cu bijuteriile, cu pumnalul 
şi cu pantofii. Un pahar de vin e chiar ca o nestemată mare 
şi lichidă, nu crezi? 

— Atunci ar fi mai bine să beau un pahar. Ca să-mi com- 
pletez ţinuta. 

Kestrel nu uitase de promisiunea făcută lui Arin, ci mai 
degrabă o forțase să-i iasă din minte, alături de tot ce avea 
legătură cu el. 

— Oh, da, a zis Jess. Neapărat. Nu crezi, Ronan? 

— Nu cred nimic. Nu mă gândesc decât la ce ar putea 
gândi Kestrel şi dacă ea o să vrea să danseze cu mine. Dacă 
nu mă înşel, a mai rămas un dans înainte să fie servit vinul 
ăsta legendar. 

Bucuria lui Kegtrel a şovăit. 

— Mi-ar plăcea, dar... n-o să-i deranjeze pe părinţii voştri? 

Ronan şi Jess s-au uitat unul la celălalt. 

— Ei nu sunt aici, a zis Ronan. Își petrec iarna în capitală. 

Asta însemna că dacă s-ar fi aflat acolo, ar fi avut ceva de 
obiectat - aşa cum probabil ar fi făcut orice părinte, având 
în vedere scandalul creat. 

Ronan i-a citit gândurile lui Kestrel pe chip. 

— Nu contează ce cred ei. Dansează cu mine. 

I-a cuprins mâna și, pentru prima dată după foarte multă 
vreme, Kestrel s-a simțit în siguranță. Ronan a tras-o spre 
centrul camerei și au început dansul. 

Ronan nu a spus nimic timp de câteva momente, apoi a 
atins cosița subţire ce se rotea ca un cârcel de-a lungul obra- 
zului lui Kestrel. 

— E drăguță. 

Amintirea mâinilor lui Arin în părul ei a făcut-o pe 
Kestrel să se crispeze. 

— Superbă? a încercat Ronan. Transcendentală? Kestrel, 
încă nu s-a inventat adjectivul potrivit pentru a te descrie. 

Fata a încercat să vorbească pe un ton relaxat. 

— Ce-o să facă doamnele când genul ăsta de flirt exage- 
rat n-o să mai fie la modă? O să fim răsfăţate. 

— Nu e doar flirt, a zis Ronan. Ai ştiut asta dintotdeauna. 

Era adevărat, Kestrel ştiuse, chiar dacă nu voise niciodată 
să cerceteze cu adevărat ce însemna atenţia lui. A simţit o 
înfiorare înăbușită de teamă. 

— Mărită-te cu mine, Kestrel. 

Ea şi-a ţinut respiraţia. 

— Ştiu că lucrurile au fost cam dificile în ultima vreme, a 
continuat Ronan, şi că nu meriţi nimic din ce s-a întâmplat. 
A trebuit să fii puternică, mândră şi îndrăzneață. Dar toate 
neplăcerile vor dispărea în momentul în care ne vom anunţa 
logodna. Vei putea să fii iar tu însăți. 

Dar Kestrel era puternică şi mândră şi îndrăzneață. Cine 
avea Ronan impresia că era ea, dacă nu chiar persoana care 
îl bătea fără pic de milă la fiecare joc de Mușcă şi Înţeapă, 
care-i dăduse taxa plătită de Irex şi îi spusese exact cum să 
procedeze cu banii? Totuşi, Kestrel şi-a înghiţit cuvintele. 
S-a rezemat în arcuirea brațului lui. Era simplu să danseze 
cu el. Ar fi fost la fel de simplu să spună „da”. 

— Tatăl tău se va bucura. Cadoul meu de nuntă va fi cel 
mai bun pian din capitală. 

Kestrel l-a privit în ochi pe Ronan. 

— Sau îl poți păstra pe al tău, a zis el, iute. Ştiu cât de 
mult ţii la el. 

— Eşti... foarte amabil. 

Ronan a râs scurt, nervos. 

— Amabilitatea are prea puţin de-a face cu asta. 

Dansul a încetinit, anunţându-și finalul. 

— Deci? Ronan se oprise, chiar dacă muzica tot mai cânta 
şi dansatorii continuau să se învârtă în jurul lor. Ei bine, ce 
crezi? 

Kestrel nu ştia ce să creadă. Ronan îi oferea tot ce-şi 
putea dori. Atunci, oare de ce o întristau cuvintele lui? De ce 
se simţea ca şi cum ar fi pierdut ceva? 

— Motivele pe care mi le-ai dat nu sunt potrivite pentru 
o căsnicie, a zis Kestrel, cu prudenţă. 

— Te iubesc. E suficient? 

Poate. Poate că ar fi fost de ajuns. Dar pe când muzica se 
stingea, Kestrel l-a văzut pe Arin dincolo de mulțime. Băia- 
tul o urmărea, iar expresia de pe chipul lui părea ciudat de 
disperată. Ca și cum şi el pierdea ceva, sau deja pierduse. 

Kestrel l-a văzut şi nu înţelegea cum de putuse să nu-i 
remarce frumuseţea, cum de nu o izbise până atunci, ca o 
lovitură. 

— Nu, a şoptit Kestrel. 

— Ce? 

Vocea lui Ronan a spintecat tăcerea. 

— Îmi pare rău. 

Ronan s-a întors şi a văzut ţinta privirii lui Kestrel. A 
blestemat. 

Kestrel s-a îndepărtat, împingând sclavii care duceau tăvi 
cu pahare pline de vin auriu şi rece. Vedea luminile și oamenii 
ca prin ceaţă printre lacrimile care-i înțepau ochii. S-a apropiat 

de uşi, a pășit în hol şi a ieşit din vilă, în aerul rece al nopții, 
ştiind, fără să-l vadă, audă sau atingă, că Arin era lângă ea. 


Kestrel nu înţelegea de ce banchetele trăsurilor trebuiau 
să se afle una în faţa celeilalte. De ce nu puteau fi făcute pen- 
tru momente cum era acela, în care ar fi vrut să se ascundă? 
Kestrel aruncă o privire către Arin. Ea nu dăduse ordin să fie 
aprinse lămpile trăsurii, dar lumina lunii era puternică. Arin 
era scăldat într-o baie de argint. Băiatul se uita pe fereas- 
tră, la vila guvernatorului care dispărea în beznă, pe când 
trăsura se rostogolea spre casă. Apoi Arin şi-a luat privirea 
de la fereastră, întorcându-şi brusc capul, şi s-a afundat în 
canapea. Pe chipul lui se vedea un soi de uşurare şocată. 

Kestrel a simţit cum i se trezeşte curiozitatea, apoi şi-a 
adus aminte, cu amărăciune, că asta îi adusese curiozitatea: 
cincizeci de monede pentru un cântăreţ care refuza să cânte, 
un prieten care nu-i era prieten, cineva care era proprietatea 
ei, dar care nu avea niciodată să-i aparțină. Kestrel şi-a întors 
privirea de la Arin şi şi-a jurat că nu avea să se mai uite înapoi. 

— De ce plângi? a întrebat el încet. 

Cuvintele lui i-au făcut lacrimile să curgă încă și mai 
repezi. 

— Kestrel. 

Fata a inspirat tremurat. 

— Pentru că atunci când se va întoarce tata, o să-i spun 
că a câştigat. O să intru în armată. 

În trăsură s-a lăsat liniştea. 

— Nu înţeleg. 

Kestrel a ridicat din umeri. N-ar fi trebuit să-i pese dacă 
Arin înţelegea sau nu. 

— Ai renunţa la muzică? 

Da. Kestrel ar fi renunţat. 

— Dar târgul a fost încheiat pentru la primăvară. Arin 
părea nedumerit. Te poţi hotărî până atunci dacă vrei să te 
măriţi sau să te înrolezi. Ronan... Ronan o să-ţi ceară mâna 
până şi zeului sufletelor. O să te ceară de soţie. 

— M-a cerut. 

Arin nu a spus nimic. 

— Dar nu pot, a spus ea. 

— Kestrel. 

— Nu pot. 

— Kestrel, te rog, nu plânge. 

Degetele lui şovăitoare i-au atins faţa şi au alunecat dea- 
supra pielii ude a pometelui. Kestrel se chinuia să îndure 
gândul dureros că ceea ce îl făcea pe Arin să se poarte astfel 
era probabil doar compasiunea. Ținea la ea, dar nu suficient 
de mult. 

— De ce nu te poți căsători cu el? a şoptit el. 

Kestrel şi-a încălcat promisiunea pe care şi-o făcuse şi s-a 
uitat la el. 

— Din cauza ta. 

Mâna lui Arin 3 tresăltat pe obrazul fetei. Capul lui întu- 
necat s-a plecat şi s-a pierdut în umbră. Apoi băiatul s-a stre- 
curat de pe canapea şi a îngenuncheat în faţa ei. Mâinile lui au 
căzut pe pumnii ei strânşi în poală și au desfăcut uşor degetele 
încordate, ca pe nişte cupe. A tras aer în piept pentru a vorbi. 

Ea ar fi vrut să-l oprească. Ar fi vrut să fie surdă, oarbă, să 
se prefacă în fum. Ar fi vrut să-i taie cuvintele, de groază şi 
de dor, căci groaza şi dorul deveniseră acum unul și acelaşi 
lucru. 

Şi totuși, mâinile lui le ţineau pe ale ei şi Kestrel nu putea 
face nimic. 

— Vreau acelaşi lucru ca şi tine, a zis Arin. 

Kestrel s-a tras înapoi. Era imposibil ca vorbele lui să în- 
semne ceea ce păreau a fi. 

— Nu mi-a fost uşor să trăiesc cu dorinţa asta. 

Arin şi-a ridicat chipul astfel încât fata să-i vadă expresia. 
Pe faţa lui tresărea o emoție ce striga să fie numită: speranţă. 

— Dar tu ţi-ai dat deja inima alteia, a răspuns Kestrel. 

Fruntea lui Arin s-a încruntat, apoi s-a netezit la loc. 

— Oh. Nu, nu e ceea ce crezi. A râs uşor, un sunet blând, 
şi totuşi sălbatic. Întreabă-mă de ce am mers în piaţă. 

Era un joc crud. 

— Ştim amândoi de ce. 

EI a scuturat din cap. 

— Prefă-te că ai câștigat un joc de Muşcă şi Înţeapă. De 
ce am mers? Întreabă-mă. Nu m-am dus să mă văd cu o fată 
care nici nu există. 

— Nu... există? 

— Am minţit. 

Kestrel a clipit. 

— Atunci de ce te-ai dus? 

— Pentru că voiam să mă simt liber. 

Arin a ridicat mâna şi şi-a şters cu degetele aerul din 
dreptul tâmplei, lăsându-și apoi palma să cadă stângaci. 

Kestrel a înţeles deodată ce însemna gestul pe care-l vă- 
zuse de atâtea ori. Era un obicei vechi. Băiatul îndepărta 
părul care nu mai era acolo, căci ea dăduse ordin să fie tuns. 

Fata s-a aplecat şi i-a sărutat tâmpla. Palma lui Arin a 
tinut-o uşor aproape de el. Obrazul i-a alunecat pe al ei, apoi 
buzele lui i-au atins fruntea, ochii închişi şi linia unde maxi- 
larul i se înnoda cu grumazul. Gura lui Kestrel a găsit-o pe 
a lui. Buzele lui Arin erau sărate de lacrimile fetei, iar gustul 

acela, gustul lui şi al sărutului din ce în ce mai profund au 
umplut-o pe Kestrel de emoția ce stârnise în Arin râsul acela 
abia auzit, cu doar câteva momente mai înainte. O emoție 
de o delicateţe nebună ce răzbătea dinspre mâinile lui care-i 
explorau rochia subțire, dinspre căldura corpului ce ardea 
pe pielea ei, intrând în ea, pătrunzându-i pe amândoi. 

Arin s-a depărtat uşor. 

— Nu ţi-am spus tot adevărul, a zis el. 

Trăsura s-a cutremurat, iar greutatea trupului său s-a 
sprijinit o clipă de al ei. Kestrel a zâmbit. 

— Ai şi alţi prieteni imaginari? 

— Eu... 

O explozie depărtată a răsunat prin noapte. Unul dintre 
cai a nechezat înnebunit. Trăsura s-a scuturat, lovind-o pe 
Kestrel cu fruntea de rama ferestrei. Fata l-a auzit pe vizitiu 
strigând, a auzit vâjâitul biciului. Trăsura s-a oprit. Plăseaua 
pumnalului a împuns-o pe Kestrel în coaste. 

— Kestrel, eşti bine? 

Năucită, fata şi-a atins capul, într-o parte. Degetele ei 
erau umede. Apoi s-a auzit a doua explozie. Trăsura a săltat 
iar, smucită de caii speriaţi, dar mâna lui Arin a ţinut-o pe 
Kestrel. Fata s-a uitat pe fereastră, spre oraș, şi a văzut o lu- 
cire slabă pe cer. 

— Ce-a fost asta? 

Arin tăcea. Apoi a spus: 

— Pulbere neagră. Prima explozie a fost la cazarma găr- 
zilor orașului. A doua s-a auzit de la armurărie. 

Era posibil să fi ghicit doar, dar nu suna deloc așa. O 
parte din mintea lui Kestrel înțelegea exact ce însemna dacă 
Arin cunoştea lucrurile astea, dar o altă parte din ea refuza 
să accepte explicaţia, aşa că s-a concentrat doar pe urmările 
întâmplării, dacă el avea dreptate. 

Oraşul era atacat. Gărzile care dormeau fuseseră ucise. 
Duşmanii furau arme din armurărie. Kestrel s-a grăbit să 
iasă din trăsură. Arin era chiar în urma ei. 

— Kestrel, ar trebui să te întorci în trăsură. 

L-a ignorat. 

— Sângerezi, a zis el. 

Kestrel s-a uitat la vizitiul herrani, care trăgea de frâie şi 
blestema caii agitați. Fata a văzut lumina ce creştea deasu- 
pra centrului oraşului, ceea ce însemna că focul ardea acolo. 
Apoi Kestrel s-a uitat la drum. Se aflau la doar câteva minute 
de casa ei. A făcut un pas înainte. 

— Nu. Arin a prins-o de braţ. Trebuie să ne întoarcem 
împreună. 

Caii s-au liniştit. Ritmul spart al fornăitului şi al copitelor 
ce tropăiau încă plutea în noapte, pe când Kestrel se gândea 
la cuvântul folosit de Arin: trebuie. 

Uşa pe care o închisese în faţa logicii s-a deschis. De ce 
îi spusese Arin să nu bea vin? Ce fusese în neregulă cu bău- 
tura? Fata s-a gândit la Jess şi la Ronan şi la toţi dansatorii 
de la bal. 

— Kestrel. 

Arin vorbea încet, dar insistent, anunțând începutul unei 
explicaţii pe care fata nu voia să o audă. 

— Dă-mi drumul. 

Mâinile lui au căzut moi, iar Kestrel a văzut că Arin își 
dăduse seama că ea ştie. Kestrel ştia că ceea ce se întâmpla 
în noaptea aceea nu-l surprindea pe Arin şi că ceea ce o aş- 
tepta acasă era probabil la fel de periculos precum pulberea 
neagră sau vinul otrăvit. 

Atât Arin, cât şi Kestrel ştiau că opţiunile ei erau limitate 
acolo, pe un drum pustiu, în toiul nopții. 

— Ce se întâmplă? 

Vizitiul herrani s-a dat jos de la locul lui, s-a apropiat de 
ei şi a privit peste coama dealului, la lucirea slabă care venea 
dinspre oraş. Apoi privirea omului a întâlnit ochii lui Arin. 

— Zeul răzbunării a sosit, a şoptit el. 

Kestrel şi-a tras pumnalul şi l-a apăsat pe gâtul vizitiului. 

— Blestemaţi să vă fie zeii, a zis fata. Deshamă un cal. 

— Nu, i-a spus Arin vizitiului, care a înghiţit tensionat, 
simțind lama cuţitului la gât. N-o să te omoare. 

— Sunt valoriană. O să-l ucid. 

— Kestrel, după noaptea asta vor avea loc... schimbări. 
Dar dă-mi o şansă să-ţi explic. 

— Nu cred. 

— Atunci gândeşte-te la asta. 

În lumina lunii, maxilarul lui Arin se contura ca o linie 
neagră. 

— Ce-o să faci după ce omori vizitiul? O să mă ataci? 
Oare ai câştiga? 

— O să mă sinucid. 

Arin a făcut un pas în spate. 

— N-ai fi în stare. 

Dar în ochii lui se citea teama. 

— Suicidul de onoare? Toţi copiii valorieni învaţă cum 
să o facă, la majorat. Tata mi-a arătat unde să înfig cuțitul. 

— Nu. N-ai face aşa ceva. Tu joci până la capăt. 

— Herranii au devenit sclavi pentru că erau prea slabi 
ca să ucidă şi prea laşi ca să moară. Ți-am spus că nu vreau 
să omor pe nimeni, nu că nu aș face-o. Şi niciodată nu am 
afirmat că mi-e frică de moarte. 

Arin l-a privit pe vizitiu. 

— Dezleagă ambii cai. 

Kestrel a ţinut cuțitul neclintit cât timp vizitiul a deshă- 
mat primul cal. Când ea a încălecat pe spatele gol al calului, 

Arin s-a aruncat după ea. Kestrel se aşteptase la asta şi a pro- 
fitat de avantajul înălțimii şi al pantofului cu toc de lemn. 
L-a lovit în frunte şi l-a văzut cum se clatină înapoi. Apoi 
şi-a înfipt o mână în coama calului și l-a forţat să pornească 
la galop. 

Kestrel vedea suficient de bine în lumina lunii, cât să evite 
făgașele de pe drum. S-a concentrat la călărit şi nu la trăda- 
rea care îi ardea pe piele şi îi pecetluise gura. Pantofii i-au 
căzut fetei din picioare, iar cozile au prins a-i biciui spatele. 

În scurtă vreme, a auzit tropotul altor copite în urma ei. 


Poarta domeniului era deschisă, iar calea era presărată 
cu trupurile gărzilor generalului. Kestrel l-a văzut pe Rax. 
Ochii lui morți erau holbaţi. O sabie scurtă era îngropată în 
măruntaiele căpitanului. 

Calul gonea spre casă când vuietul unei arbalete a tăiat 
aerul şi săgeata a pătruns în coastele animalului. Calul a 
nechezat şi a aruncat-o pe Kestrel la pământ. Fata a rămas 
culcată, năucită de căzătură. Apoi şi-a dat seama că degetele 
ei nu mai ţineau cuțitul şi a început să-l caute înnebunită. 
Mâna i s-a închis în jurul mânerului în clipa în care o cizmă 
a apărut în dreptul ochilor ei. Călcâiul se afundase în noroi, 
în timp ce talpa plutea deasupra degetelor ei îndoite. 

— E stăpâna casei, a zis adjudecătorul. 

Kestrel s-a uitat la el, la arbaleta pe care o ţinea atât de 
relaxat, la felul în care o măsura din priviri, studiindu-i pi- 
cioarele goale, rochia ruptă şi fruntea însângerată. 

— Pianista. 

Cizma bărbatului a coborât și a apăsat uşor pe falangele 
fetei. 

— Lasă cuțitul sau îți zdrobesc mâna. 

Kestrel a dat drumul pumnalului. 

Omul a apueat-o de ceafă şi a tras-o în sus. Kestrel respira 
repede, cuprinsă de teamă. Adjudecătorul a zâmbit şi Kestrel 
a văzut iar expresia pe care omul o avusese în amfiteatru, la 
vânzarea lui Arin. Sclavul acesta a fost pregătit ca fierar, zisese 
el, ar fi perfect pentru orice soldat, în special pentru un ofițer 
cu gardă şi armament de întreţinut. Niciun valorian din oraş 
nu avea gardă personală în afară de generalul Trajan. Kestrel 
vedea din nou cum adjudecătorul îi întâlnise privirea în acea 
zi, plăcerea de pe chipul lui când fata licitase, bucuria când 
se alăturaseră şi ceilalți. Omul nu fusese încântat de preţul ri- 
dicat, şi-a dat seama Kestrel, ci fusese nerăbdător. Ca şi cum 
Arin era menit să-i fie vândut ei şi numai ei. 

Pământul s-a zguduit sub tropotul copitelor ce se apro- 
piau. Zâmbetul adjudecătorului s-a lărgit când Arin şi-a 
oprit calul. Bărbatul a făcut un semn spre umbrele dinspre 
copaci. Dintre arbori au ieşit mai mulţi herrani înarmați şi 
oamenii şi-au îndreptat armele asupra lui Kestrel. 

Adjudecătorul a păşit spre Arin, care a descălecat. Omul 
și-a pus o palmă pe obrazul băiatului, iar acesta a răspuns 
în acelaşi mod. Cei doi tovarăși stăteau în picioare, creând 
o imagine pe care Kestrel nu o zărise decât în opere de artă 
herrani, acoperite de praf. Era un gest prietenesc, ce indica 
o relaţie aproape familială. 

Privirea lui Arin a întâlnit ochii fetei. 

— Tu eşti zeul minciunilor, a şuierat ea. 

L-AU SPUS SĂ MEARGĂ SPRE CASĂ. KESTREL NU A 
suflat niciun cuvânt pe când pietrele şi crenguţele îi tăiau pi- 
cioarele goale. Când adjudecătorul a împins-o pe uşă, tălpile 
ei au lăsat urme roşii pe dalele podelei. 

Însă durerea ei a fost distrasă de o altă imagine. Harman, 
intendentul, plutea cu faţa în jos în fântână, iar părul lui 
blond se unduia precum iarba de mare. Sclavii generalului 
erau adunaţi în holul de dincolo de bazin, strigau întrebări 
adresate oamenilor înarmaţi, ale căror răspunsuri erau doar 
o amestecătură de fraze precum „Am ocupat oraşul”, „Gu- 
vernatorul e mort”, şi „Sunteţi liberi”, repetat de zeci de ori. 

— Unde e menajera? a zis adjudecătorul. 

S-a auzit o mişcare. Menajera valoriană nu fusese îm- 
pinsă înainte, ci sclavii pur și simplu se dăduseră la o parte, 
arătând-o. Adjudecătorul a prins-o pe femeie de umeri, a 
împins-o spre perete şi şi-a apăsat brațul lat peste pieptul ei, 
trăgând un cuţit. Valoriana a început să plângă. 

— Opreşte-te, a zis Kestrel, întorcându-se spre sclavi. 
Opriţi asta. A fost bună cu voi. 

Nimeni nu a făcut vreo mişcare. 

— Bună? lea spus adjudecătorul. A fost bună când v-a 
obligat să curăţaţi privatele? Când v-a bătut pentru că aţi 
spart vreo farfurie? 

— Nu e în stare să facă rău nimănui. 

Vocea lui Kestrel se ascuţise de frica pe care nu şi-o mai 
putea stăpâni, iar teama o făcea să spună ce nu trebuia. 

— Eu n-aş fi îngăduit asta. 

— Tu nu mai dai ordine, a răspuns adjudecătorul şi a 
tăiat gâtul femeii. 

Ea s-a prăvălit sprijinită de peretele pictat cu flori, îne- 
cându-se în propriul sânge, apăsându-şi mâinile pe gât, ca și 
cum ar fi putut să ţină totul înăuntru. Adjudecătorul nu s-a 
dat la o parte. A lăsat sângele femeii să-l împroaște, până ce 
trupul a lunecat la podea. 

— Dar ea n-a făcut nimic! Kestrel nu se putea opri, chiar 
dacă ştia că e o prostie, o mare prostie să vorbească. Nu a 
făcut decât ce era plătită să facă, a adăugat. 

— Kestrel. 

Glasul lui Arin era aspru. 

Adjudecătorul s-a întors cu faţa spre fată și a ridicat iar 
cuțitul. Kestrel a àvut suficient timp să-şi amintească de su- 
netul ciocanului care lovea nicovala, să se gândească la toate 
armele pe care le făcuse Arin şi să-şi dea seama că dacă voise 
să facă mai multe, pe ascuns, nu i-ar fi fost prea greu. 

Adjudecătorul a păşit spre Kestrel. 

Nu, lui Arin nu-i fusese deloc greu. 

— Nu, a zis Arin. Ea e a mea. 

Omul s-a oprit. 

— Ce? 

Arin a înaintat spre ei, călcând în sângele menajerei. A 
rămas lângă adjudecător, arătând perfect relaxat. 

— E a mea. Premiul meu. Plata pentru serviciile prestate. 
Captură de război. Arin a ridicat din umeri. Zi-i cum vrei. 
Poţi spune că e sclava mea. 

Ruşinea s-a revărsat în Kestrel precum otrava pe care pri- 
etenii ei probabil că o băuseră la bal. 

— Sunt puţin îngrijorat pentru tine, Arin. Cred că nu 
mai vezi situaţia limpede, a zis încet adjudecătorul. 

— E ceva în neregulă dacă o tratez cum m-a tratat ea pe 
mine? 

— Nu, dar... 

— Armata valoriană se va întoarce. E fata generalului. E 
prea valoroasă ca să o irosim. 

Adjudecătorul şi-a ascuns cuțitul în teacă, dar Kestrel 
nu-și putea ascunde groaza la fel de bine. Alternativa care 
răsărise brusc, în locul morţii, nu părea deloc mai bună. 

— Adu-ţi doar aminte ce s-a întâmplat cu părinţii tăi, i-a 
zis adjudecătorul lui Arin. Adu-ţi aminte ce i-au făcut solda- 
ţii valorieni surorii tale. 

Privirea lui Arin s-a întors tăioasă spre Kestrel. 

— Nu am uitat. 

— Serios? Unde ai fost în timpul atacului asupra vilei? 
Mă aşteptam să-mi găsesc adjunctul aici. În schimb, tu um- 
blai la petreceri. 

— Pentru că am aflat că un sclav al comandantului portu- 
lui avea să fie acolo. Mi-a oferit informaţii preţioase. Coţca- 
rule, trebuie să ne ocupăm şi de navele de comerţ. Trimite-mă 
pe mine. Lasă-mă să fac asta pentru tine. 

Nevoia de a face pe plac omului era vizibilă pe chipul lui 
Arin. Coţcarul a văzut-o şi el. A oftat. 

— Ia cu tine nişte luptători. Vei găsi alţii și la docuri. 
Capturează toate corăbiile sau arde-le. Una doar dacă scapă 

şi alertează imperiul că am cucerit orașul, revoluţia asta va 
avea o viaţă tare scurtă. 

— O să am grijă. N-o să părăsească nimeni portul. 

— Unele dintre ele s-ar putea să fi şi plecat. Marinarii 
pesemne că au auzit exploziile. 

— Un motiv în plus ca să-și aştepte tovarăşii de la mal. 

Coţcarul a admis raționamentul, strâmbându-se cu un 
fel de optimism precaut. 

— Du-te. O să rezolv eu ce-a mai rămas de făcut la casa 
guvernatorului. 

Kestrel s-a gândit la prietenii ei şi a rămas cu ochii pironiţi 
asupra sângelui de pe podea. Nu l-a văzut şi nici nu l-a auzit 
pe Arin care s-a apropiat de ea. Apoi adjudecătorul a zis: 

— Mâinile ei. 

Kestrel a ridicat capul. Privirea lui Arin a alunecat o clipă 
spre pumnii ei. 

— Bineînţeles, i-a zis adjudecătorului, iar ea a înţeles că 
bărbaţii tocmai ce conveniseră asupra celei mai bune me- 
tode de a o ameninţa. 

Braţul lui Kestrel s-a lăsat moale în strânsoarea lui Arin. 
Îşi amintea de adjudecător în arenă, sub soarele înăbuşitor 
al verii. Băiatul ăsta ştie să cânte, zisese el. Îşi amintea de 
cizma bărbatului deasupra mâinii ei, de faptul că tot oraşul 
cunoştea slăbiciunea ei pentru muzică. În vreme ce Arin o 
trăgea afară din cameră, Kestrel s-a gândit cum putea asta să 
o doară mai mult decât orice altceva: folosiseră împotriva ei 
ceva ce ea iubea. 


Îşi jurase că nu avea să-i vorbească lui Arin, dar apoi el 
a spus: | 

— Tu vii cu mine în port. 

Surprinsă, fata a răspuns: 

— Ce să fac acolo? De ce nu mă închizi în cazarmă? Ar fi 
închisoarea perfectă pentru premiul tău. 

Arin a continuat să o conducă pe holurile propriei ei case. 

— Ca nu cumva Coţcarul să-şi schimbe planurile în le- 
gătură cu tine. 

Kestrel şi l-a imaginat pe adjudecător descuindu-i celula. 

— Presupun că moartă nu-ți sunt de niciun folos. 

— Nu aş îngădui niciodată așa ceva. 

— Ce grijă înduioşătoare pentru viaţa unui valorian! De 
parcă nu l-ai lăsat pe liderul tău să o omoare pe femeia aia. 
Ca şi cum nu ai fi responsabil de moartea prietenilor mei. 

S-au oprit în faţa uşilor apartamentului lui Kestrel. Arin 
s-a întors cu faţa spre ea. 

— Aş fi în stare să las fiecare valorian din oraşul ăsta să 
moară dacă asta înseamnă ca tu să trăieşti. 

— Aşa ca Jess? 

Ochii fetei s-au umplut deodată de lacrimi îndelung 
reţinute. 

— Ca Ronan? 

Arin s-a uitat în altă parte. Pielea de deasupra ochiului 
său începea să se înnegrească, acolo unde-l lovise Kestrel cu 
piciorul. 

— Mi-am petrecut zece ani ca sclav. Nu mai suportam. 
Ce ţi-ai imaginat în noaptea asta, în trăsură? Că m-aş mul- 
țumi să-mi fie mereu frică să te ating? 

— Aia nu are nicio legătură cu nimic. Nu sunt proastă. 
Te-ai lăsat vândut dinadins ca să mă trădezi. 

— Dar nu te cunoşteam. Nu ştiam cum... 

— Ai dreptate. Nu mă cunoşti. Eşti un străin. 

Arin şi-a apăsat palma pe ușă. 

— Cum rămâne cu copiii valorieni? a întrebat Kestrel. 
Ce-aţi făcut cu ei? Și ei au fost otrăviţi? 

— Nu. Nu, Kestrel, normal că nu. Vor fi îngrijiţi, în con- 
diţii bune, de bonele lor. Așa a fost planul de la început. 
Crezi că suntem monştri? 

— Cred că tu eşti. 

Degetele lui Arin s-au strâns pe uşă şi a împins-o. A con- 
dus-o pe Kestrel în camera ei, a deschis dulapul şi i-a scoto- 
cit prin haine. A scos o tunică, pantaloni şi o jachetă, toate 
negre, şi i le-a pus în braţe lui Kestrel. 

Fata a comentat rece: 

— Asta-i o uniformă formală de luptă. Crezi că o să mă 
bat în vreun duel în port? 

— leşi prea mult în evidenţă. 

În vocea lui Arin se simţea ceva ciudat. 

— În beznă. Arăţi... ca o torţă. A găsit altă tunică neagră 
și a sfâşiat-o cu mâinile, apoi i-a întins-o: Uite. Înfăşoar-o în 
jurul capului. 

Kestrel a rămas nemișcată. Cârpa neagră îi atârna moale 
în mâini, în vreme ce îşi amintea de ultima dată când pur- 
tase asemenea haine. 

— Îmbracă-te, a zis Arin. 

— leşi afară. 

Arin a clătinat din cap. 

— N-o să mă uit. 

— Sigur că nu, pentru că o să ieși. 

— Nu te pot lăsa singură. 

— Nu fi caraghios. Ce crezi că o să fac, o să recuceresc 
orașul singură, de la adăpostul camerei mele? 

Arin şi-a trecut o mână prin păr. 

— Ai putea să te sinucizi. 

— Cred că a fost clar, din modul în care te-am lăsat pe 
tine şi pe amicii tăi să mă înghiontiţi de colo-colo, că prefer 
să trăiesc, a răspuns Kestrel, cu amărăciune. 

— S-ar putea să te răzgândeşti. 

— Şi ce să fac, mai exact? 

— Te-ai putea spânzura de cureaua pumnalului. 

— Atunci ia-o. 

— Ai putea folosi haine. Pantalonii. 

— Moartea prin spânzurare e nedemnă. 

— O să spargi oglinda şi o să-ţi tai venele. 

Vocea lui Arin părea din nou străină. 

— Kestrel, n-o să mă uit. 

Kestrel şi-a dat seama de ce cuvintele lui sunau așa de 
aspru. Ea începuse la un moment dat să vorbească în valo- 
riană, iar Arin o imitase. Ceea ce auzise ea era accentul lui. 

— Îţi promit, a adăugat Arin. 

— Promisiunile tale nu valorează nimic. 

Kestrel s-a întors și a început să se dezbrace. 

ARIN A LUAT CALUL LUI KESTREL. FATA ÎNȚELEGEA 
logica deciziei. Trăsura fusese abandonată pe drum, iar graj- 
durile erau în mare parte goale, din moment ce tatăl ei luase 
cu el majoritatea cailor. Suliţă era cel mai bun dintre cei care 
rămăseseră. Pe timp de război, prada rămâne oricui pune 
mâna primul pe ea, așa că armăsarul era acum al lui Arin. 
Dar o durea. 

Arin i-a cercetat chipul pe când punea şaua pe Suliţă. 
Grajdurile răsunau de zgomote: erau ceilalți herrani care 
pregăteau caii, animalele ce nechezau simțind tensiunea oa- 
menilor şi bufnetul podelei de lemn sub picioare şi copite. 
Şi totuşi Arin era tăcut şi o privea pe Kestrel. Primul lucru 
pe care-l făcuse după ce intrase în grajd fusese să ia nişte 
frâie, să taie pielea cu un cuţit şi să lege mâinile lui Kestrel, 
punând apoi pe cineva s-o păzească. Nu conta că ea nu avea 
niciun fel de putere. Arin o păzea ca şi cum ar fi putut scăpa 
în orice moment. 

Sau poate că doar se gândea cât de greu avea să-i fie să 
ducă un prizonier pe spatele calului până în oraş şi apoi în 
port. Gândul probabil că i-ar fi dat o oarecare satisfacţie lui 

Kestrel, dacă nu ar fi fost conștientă de ce ar fi putut Arin să 
facă. Să o lovească pentru a-și pierde cunoştinţa, dacă voia 
să-şi păstreze prada, să o omoare dacă se răzgândea, sau să 
o închidă dacă îi făcea prea mult necazuri. Kestrel desluşea 
soluţiile la fel de bine pe cât trebuie să le fi văzut şi el. 

Cineva l-a strigat pe Arin pe nume. El şi Kestrel s-au în- 
tors şi au văzut o femeie herrani sprijinită de uşa grajdului, 
gâfâind din greu. Faţa îi era udă de sudoare. Femeia părea 
cunoscută şi Kestrel şi-a dat seama de ce se afla ea acolo. Era 
una dintre sclavele guvernatorului. Venise să aducă știri des- 
pre ce se întâmplase la bal după ce Arin și Kestrel plecaseră. 

Arin a păşit spre femeie. Kestrel a încercat să-l urmeze, 
dar paznicul ei a tras-o înapoi. Arin i-a aruncat o privire lui 
Kestrel şi ei nu i-a plăcut acea privire. Expresia de pe chi- 
pul lui Arin era a cuiva care tocmai câștigase un avantaj. De 
parcă ar mai fi avut nevoie de unul. 

— Între patru ochi, i-a zis el femeii. Apoi anunță-l şi pe 
Coţcar, dacă nu aţi vorbit încă. 

Arin şi sclava guvernatorului au ieşit din grajduri, iar uşile 
s-au trântit în urma lor. Când s-a întors, Arin era singur. 

— Prietenii mei sunt morţi? a întrebat Kestrel. Spune-mi. 

— O să-ţi spun după ce te văd pe calul ăla şi te decizi 
să nu mi te opui, după ce o să mă sui în spatele tău şi nu o 
să-ţi vină nicio idee isteaţă să mă împingi sau să ne arunci 
pe amândoi la pământ. O să-ţi spun când ajungem în port. 

Arin s-a apropiat și Kestrel nu a scos niciun sunet. El pe- 
semne că înţelesese acordul din tăcerea ei sau poate că nu 
voia să-i audă vocea, la fel cum ea nu avea niciun chef să 
vorbească, pentru că Arin nu a aşteptat un răspuns. A ri- 
dicat-o pe Suliţă, apoi s-a aşezat în spatele ei, cu o mișcare 
ușoară şi fluidă. Kestrel a simţit conturul corpului său potri- 
vindu-se lângă al ei. 

Apropierea „lui fu un șoc. Kestrel hotărâse însă să fie 
acord cu târgul. Nu a făcut semn calului să se cabreze, nu a 
lovit cu capul în maxilarul lui Arin. A decis să fie cuminte, 
concentrându-se pe ceea ce conta. 

Sărutul nu însemnase nimic. Nimic. Ce rămânea erau 
doar piesele pe care ea le trăsese și modul în care avea să le 
joace. 

Calul a luat-o la goană, ieşind din grajd. 


Kestrel l-a simţit pe Arin răsuflând de îndată ce au zărit 
portul și fata a ştiut că era de uşurare, din moment ce toate 
bărcile care fuseseră acolo dimineață erau încă amarate. 
Kestrel se simţea dezamăgită, dar nu surprinsă, căci ştia, de 
pe când învățase cum să navigheze, că marinarii îşi vedeau 
corăbiile ca pe un soi de insule. Mateloţii de la bord nu con- 
siderau că o ameninţare de la mal îi putea afecta şi pe ei, iar 
loialitatea față de tovarășii de pe uscat avea să-i ţină locului 
atât timp cât puteau aştepta în siguranță. Cât despre pesca- 
rii care deţineau bărcile mai mici, majoritatea aveau case pe 
uscat şi probabil că se aflau acolo, în mijlocul fumului gros 
de pulbere neagră şi al incendiului, printre cadavrele pe care 
Suliţă le ferise pe când călăriseră prin oraş. Niciun pescar ce 
se întâmplase să doarmă în barcă nu ar fi riscat să pornească 
spre capitală în toiul sezonului furtunilor verzi, iar Kestrel 
văzuse norii adunându-se pe cerul nopții în drumul lor spre 
port. Corăbiile mici erau cele mai vulnerabile. 

Pe când Kestrel se gândea la toate acestea, o idee i-a tre- 
cut prin minte. Navele nu puteau fi arse. Şi mai ales bărcile 
de pescuit. Poate că o să aibă nevoie de una mai târziu. 

Arin a descălecat şi a ridicat-o pe Kestrel de pe Suliţă. 
Fata a tresărit şi s-a prefăcut că fiorul nu se datorase atingerii 

lui, ci tăieturilor din picioarele ei rănite, îndesate în cizmele 
de luptă, care atinseseră acum pământul. 

— Spune-mi, i-a cerut lui Arin. Spune-mi ce s-a întâm- 
plat la bal. 

Chipul lui era luminat de foc. Deşi nu se aflau aproape 
de port, cazarma incendiată a gărzii oraşului se prăbuşise 
intr-o gură de infern. Cerul din jurul ei avea un halou por- 
tocaliu, ceţos. 

— Ronan e bine, a zis Arin. 

Lui Kestrel i s-a tăiat răsuflarea. Felul în care Arin îşi ale- 
sese cuvintele nu putea însemna decât un singur lucru. 

— Jess. 

— E în viaţă. 

Arin a dat să cuprindă mâinile ei legate, dar Kestrel s-a ferit. 

Arin s-a oprit şi a tras cu coada ochiului la herranii care-i 
înconjurau, destul de aproape cât să-i audă. Oamenii o pri- 
veau cu ură fățişă pe fată, iar pe el cu suspiciune. Arin a 
apucat încheieturile lui Kestrel şi a strâns nodurile legăturii 
de piele. 

— E bolnavă, a zis el scurt. A băut din vinul otrăvit. 

Cuvintele au străbătut-o pe Kestrel și, oricât şi-ar fi spus 
să nu-şi arate sentimentele nimănui, mai ales lui Arin, nu 
şi-a putut controla vocea. Tonul ei era al unui om dărâmat. 

— Va trăi? 

— Nu ştiu. 

Jess nu e moartă, şi-a zis Kestrel. Nu o să moară. 

— Şi Benix? 

Arin a clătinat din cap. 

Kestrel îşi amintea cum Benix își întorsese faţa de la ea, la 
bal. Cum îşi coborâse ochii. Dar ea îşi mai amintea şi râsul 
lui vesel şi ştia că l-ar fi putut cicăli până ce Benix şi-ar fi 

recunoscut greşeala. Kestrel i-ar fi putut spune că înţelegea 
cât de fragil te simţi când ieşi din rândul societăţii şi te gă- 
seşti sub privirile acuzatoare ale tuturor. l-ar fi putut spune 
toate astea, dacă moartea nu i-ar fi răpit şansa de a-şi reface 
prietenia cu Benix. 

Dar nu avea de gând să plângă iar. 

— Şi căpitanul Wensan? 

Arin s-a încruntat. 

— Gata cu întrebările. Acum faci o strategie. Nu mă mai 
întrebi despre prieteni, ci doar mă ţii din treabă sau cauţi 
un avantaj pe care eu nu-l pot vedea. El nu însemna nimic 
pentru tine. 

Kestrel a deschis gura, apoi a închis-o la loc. Avea un 
răspuns, dar nu dorea să-l corecteze sau să-i mai arate ce 
simţea. 

— Nu am timp să-ţi fac o listă a supravieţuitorilor, nici 
dacă aş avea una, a zis Arin. 

A aruncat o privire rapidă spre herranii înarmaţi, apoi 
le-a făcut un semn cu mâna, ordonându-le să-l urmeze. 
Cei care nu descălecaseră de pe cai au coborât acum şi au 
mers spre clădirea mică de lângă docurile centrale, în care se 
afla comandamentul portului. Pe când se apropiau, Kestrel 
a văzut un alt grup de herrani îmbrăcaţi precum sclavii de 
pe docuri. Oamenii încercuiseră clădirea. Singurii valorieni 
care se vedeau zăceau morţi la pământ. 

— Comandantul portului? a întrebat Arin pe un bărbat 
care părea să fie liderul grupului. 

— E înăuntru, a zis omul, păzit. 

Privirea lui a căzut asupra lui Kestrel. 

— Zi-mi că asta nu e cine cred eu că e. 

— Ea nu contează. E sub stăpânirea mea, ca și tine. 

Arin a deschis uşa, dar Kestrel a apucat să vadă expresia 
defensivă de pe chipul lui şi dezgustul de pe chipul celui- 
lalt. Deşi Kestrel ştia că zvonurile despre legătura ei cu Arin 
fuseseră la fel de tulburătoare pentru cei de-un neam cu el 
cum fuseseră pentru ai ei, fata percepea abia acum situația 
ca pe un soi de armă. 

Lasă-i pe herrani să creadă că era amanta lui Arin. Asta 
nu-i făcea decât să se îndoiască de intenţiile şi de loialitatea 
unui om pe care Coţcarul îl numise adjunctul lui. 

Kestrel l-a urmat pe Arin în casa comandantului por- 
tului, pe chei. Înăuntru mirosea a smoală şi a cânepă, din 
moment ce omul și vindea mărfuri pe lângă slujba lui de 
funcţionar care consta în a nota în registre ce nave intrau 
sau ieșeau din port şi unde ancorau. Casa era ticsită de bu- 
toaie de catran şi colaci de frânghie, iar mirosul de şantier 
naval era chiar mai puternic decât al urinei care păta panta- 
lonii comandantului. 

Valorianului îi era teamă. Deşi întâmplările din ultimele 
ore zguduiseră credinţele lui Kestrel, vederea bărbatului a 
tulburat-o din nou, căci era tânăr, se antrenase ca soldat, iar 
rolul lui în port era asemănător cu cel al unei gărzi a oraşu- 
lui. Dacă lui îi era frică, atunci cum schimba asta regula care 
spunea că un valorian adevărat nu se teme niciodată? 

Cum putuseră valorienii să fie atât de uşor luaţi prin 
surprindere? 

Cum putuse ea? 

Arin fusese vinovatul. Arin, care servise drept spion în 
casa generalului. Arin, a cărui minte ascuțită cioplise un plan 
secret, crestându-l cu armele pe care le făcuse pe ascuns, 
cu informaţiile pe care ea însăşi le lăsase să-i scape. Arin, 
cel care îi ignorase îngrijorarea cu privire la sinuciderea 

căpitanului gărzilor orașului, o moarte care probabil că nu 
fusese nicicând voită, ci doar un pas asasin către revoluţie. 
Arin înlăturase la fel de neglijent gestul bizar al senatorului 
Andrax de a vinde pulbere neagră barbarilor din est. Bine- 
înțeles că Arin procedase așa, căci el ştiuse cum pulberea 
fusese de fapt furată de sclavii herrani. 

Arin, care îşi înfipsese cârlige în inima ei şi o trăsese spre 
el, astfel încât Kestrel să nu mai vadă nimic altceva decât 
ochii lui. 

Arin era duşmanul ei. 

Şi, ca orice duşman, trebuia observat. Identifică întot- 
deauna avantajele şi punctele slabe ale oponentului, îi spu- 
sese tatăl ei. Kestrel a decis că avea să profite de moment, 
deşi era înghesuită în casa comandantului, alături de două- 
zeci şi ceva de herrani, plus cei cincizeci care aşteptau afară. 
Era o şansă bună să vadă dacă Arin era un lider la fel de bun 
pe cât fusese spion şi jucător la Muşcă şi Înţeapă. Şi poate că 
lui Kestrel avea să i se ivească ocazia să întoarcă situaţia în 
avantajul ei. 

— Vreau numele tuturor marinarilor aflaţi pe țărm în 
acest moment şi denumirile navelor lor, i-a zis Arin coman- 
dantului portului. 

Acesta a răspuns, cu vocea tremurătoare. Kestrel l-a văzut 
pe Arin frecându-şi obrazul, gândindu-se la om şi, aşa cum 
socotea şi ea, că orice plan ce includea arderea sau preluarea 
navelor necesita un număr cât mai mare de oameni. Nimeni 
nu avea să fie lăsat pe mal ca să-l păzească pe comandantul 
portului, care acum nu mai era de niciun folos. Pasul urmă- 
tor cel mai evident şi rapid era să-l omoare pe bărbat. Arin 
l-a lovit pe om cu pumnul, într-o parte a capului. Fusese o 
lovitură precisă, țintită spre tâmplă. Bărbatul s-a prăbuşit pe 
birou, iar răsuflarea lui a mişcat foile registrului. 

— Avem două opţiuni, le-a zis Arin oamenilor săi. Ne-am 
descurcat bine până aici. Am pus mâna pe oraş. Conduce- 
rea lui a fost înlăturată şi acum e sub puterea noastră. Avem 
nevoie doar de cât de mult timp posibil înainte ca imperiul 
să afle despre ce s-a întâmplat. Avem oameni care păzesc 
trecătoarea din munţi. Singurul mod în care veştile ar putea 
ajunge în imperiu e pe mare. Ori luăm navele, ori le ardem. 
Trebuie să decidem acum. În orice caz, procedura e aceeaşi. 
Norii de furtună se apropie de la sud. Când vor acoperi luna, 
vom vâsli în bărci mici, prin întuneric, și ne vom apropia de 
pupa lor. Fiecare proră e orientată spre oraș şi spre lumină. 
Noi ne vom afla pe partea întunecată a mării, în timp ce ma- 
rinarii se vor aduna la proră, privind focurile din oraş. Dacă 
vrem să cucerim toate navele, atunci trebuie să ne împărțim 
în două echipe. Una dintre ele va începe cu cea mai mare 
şi mai periculoasă dintre corăbii: cea a căpitanului Wensan. 
Ceilalţi vor aştepta lângă următoarea corabie mai mare. 
Punem mâna pe nava lui Wensan, apoi întoarcem tunurile 
în direcţia celeilalte, care va fi asaltată de al doilea grup. Cu 
aceste două nave, putem forţa a treia corabie să se predea şi 
vom micşora şansele ca negustorii să ni se opună. Pescarii 
nu au arme, așa că bărcile lor vor fi ale noastre după bătă- 
lia de pe mare. Vom scufunda orice navă care încearcă să 
părăsească golful. Atunci nu doar că vom fi câştigat timpul 
de care avem nevoie, dar vom avea şi corăbiile drept arme 
împotriva imperiului, ca şi orice marfă ar avea ele la bord. 

Aparent, Arin nu era nici pe jumătate atât de isteţ pe cât 
îl crezuse Kestrel, din moment ce discuta un asemenea plan 
în faţa ei. Sau poate că băiatul se gândea că prizoniera nu 
putea face niciun rău cu informaţiile. Poate că nu-i păsa de 
ce auzea ea. Totuşi, planul era unul destul de bun... cu ex- 
cepția unui singur lucru. 

— Cum vom captura nava lui Wensan? a întrebat un 
herrani. 

— O să ne cățărăm pe scara cocii. 

Kestrel a râs. 

— O să fiţi aruncaţi cât colo, unul câte unul, de echipajul 
lui Wensan imediat ce-şi vor fi dat seama de ce se întâmplă. 

În cameră s-a lăsat liniștea. Toţi cei prezenţi se crispaseră. 
Arin, care stătea cu fața la herrani, s-a întors spre Kestrel. 
Privirea lui străpungea aerul ca energia statică. 

— Atunci, ne vom preface că suntem marinari valorieni 
care au fost pe mal, a zis el, şi vom cere ca bărcile noastre să 
fie ridicate pe punte. 

— Să vă prefaceţi valorieni? Asta sigur îi va convinge. 

— Va fi întuneric. Nu ne vor vedea feţele și, oricum, avem 
numele marinarilor aflaţi la țărm. 

— Şi accentul? 

Arin nu a răspuns. 

— Presupun că speri ca vântul să vă acopere pronunția, a 
continuat Kestrel. Dar poate că marinarii vă vor cere codul 
de apel. Poate că micul vostru plan va muri în apa mării, la 
fel ca voi toţi. . 

S-a lăsat tăcerea. 

— Codul de apel, a repetat ea. Parola pe care orice mem- 
bru sănătos la cap al unui echipaj o folosește și nu o împăr- 
tăşeşte decât alor lui, pentru a nu fi atacați așa cum prosteşte 
plănuiți voi, chiar acum. 

— Kestrel, ce faci? 

— Îţi dáu sfaturi. 

Arin a pufnit, nerăbdător. 

— Vrei să ard navele. 

— Oare? Oare asta vreau? 

— Fără ele, o să fim mai slabi în faţa imperiului. 

Kestrel a ridicat din umeri. 

— Nici cu ele nu aţi avea vreo şansă. 

Arin trebuie să fi simţit schimbarea din atitudinea oame- 
nilor când cuvintele lui Kestrel accentuau un lucru evident 
tuturor: revoluţia herrani era un efort zadarnic, unul ce avea 
să fie strivit imediat ce forţele imperiale își făceau apariţia, 
mărşăluind, cum era planificat, prin trecătoarea din munți, 
ca să înlocuiască regimentele trimise în est. Aveau să asedi- 
eze orașul şi să trimită mesageri, cerând mai multe trupe. 
De data aceasta, când herranii aveau să fie învinşi, nu aveau 
să devină sclavi, ci să fie trimişi la moarte. 

— Începeţi să încărcaţi butoaiele de smoală în bărci, le-a 
zis Arin oamenilor. O s-o folosim ca să dăm foc navelor. 

— Nu va fi nevoie, a spus Kestrel. Mai ales că eu ştiu 
codul de apel al lui Wensan. 

— Tu, a făcut Arin. Tu îl ştii. 

— Da. 

Kestrel nu-l ştia, însă avea o bănuială destul de bună. Po- 
sibilitățile erau destul de reduse - toate păsările din „Cânte- 
cul Penelor Morţii” — şi amintirea felului în care căpitanul 
privise farfuria cu vindereul. Ar fi pariat aur pe codul pe 
care Wensan îl alesese pentru noaptea balului. Kestrel putea 
citi expresia cuiva, aşa cum te-ai uita prin apa unduitoare, ca 
să vezi fundul pietros, mâlul ce se ridică şi se depune, săge- 
tarea vreunui peşte. Fata îl văzuse pe Wensan luând decizia, 
aşa cum putea citi, acum, suspiciunea din ochii lui Arin. 

Siguranţa lui Kestrel s-a clătinat. 

Arin. Oare nu Arin fusese cel care se îndoise de abilitatea 
ei de a citi gândurile celorlalţi? Căci în trăsură fata îl crezuse 
sincer. Crezuse că buzele lui le atinseseră pe ale ei ca într-un 
fel de rugăciune. 

Dar se înşelase. 

Arin a tras-o pe Kestrel afară din casa comandantului. 
Uşa s-a trântit în urma lor şi el a împins-o de la spate spre 
capătul îndepărtat al debarcaderului. 

— Nu te cred, a zis el. 

— Cred că îmi cunoşti destul de bine casa. Ce pachete 
vin, ce scrisori pleacă. Cine vine, cine iese. Cred că ştii că 
Wensan a cinat la noi ieri-noapte. 

— Era prietenul tatălui tău, a zis Arin încet. 

— Corabia lui a adus pianul mamei din capitală, pe când 
eram copil. Mereu a fost bun cu mine. Iar acum e mort, aşa-i? 

Arin nu a negat. 

Lumina lunii se întuneca, dar Kestrel ştia că Arin putea 
vedea durerea de pe chipul ei. Lasă-l să vadă, căci servea 
scopului lui Kestrel. 

— Ştiu parola, a zis Kestrel. 

— Nu mi-ai spune-o niciodată. 

Norii acopereau luna, aruncând trăsăturile lui Arin 
într-un con de umbră. 

— Mă tachinezi. Vrei să mă urăsc pentru ce am făcut. Tu 
nu o să mă ierţi niciodată şi cu atât mai puțin să mă ajuţi. 

— Ai ceva cè îmi doresc. 

Negura rece părea să curgă în jurul lor. 

— Mă îndoiesc, a zis Arin. | 

— O vreau pe Jess. O să te ajut să capturezi corăbiile dacă 
mi-o dai. 

Adevărul poate fi la fel de înşelător ca și minciuna. Kestrel 
voia să facă un troc pentru şansa de a o ajuta pe Jess sau măcar 
să fie la căpătâiul ei dacă avea să moară. Și totuşi Kestrel se 
baza pe acest adevăr să fie destul de credibil, astfel încât Arin 
să nu îşi dea seama că ascundea altceva: Kestrel avea nevoie 
ca măcar o barcă de pescuit să rămână în port. 

— Nu pot să ţi-o dau pur şi simplu, a răspuns Arin. Coţ- 
carul va decide ce se întâmplă cu supraviețuitorii. 

— Ah, dar se pare că ai dreptul la privilegii speciale. Dacă 
poți să ceri o fată, de ce nu ai cere două? 

Gura lui Arin s-a strâmbat într-o expresie ce părea să 
aducă a dezgust. 

— O să am grijă să o vezi cât se poate de repede. Ai încre- 
dere în cuvântul meu? 

— Nu prea am de ales. Acum, să trecem la subiect. I-ai 
spus Coţcarului că ai mers la bal ca să obţii informaţii de la 
un sclav al comandantului portului. O să împărtăşeşti acele 
informaţii cu mine. 

— Nu de aceea am mers la bal. 

— Poftim? 

— Nu există niciun fel de informaţie. Am minţit. 

Kestrel a ridicat o sprânceană. 

— Ce surprinzător. Nu cumva tocmai ai făcut o promi- 
siune și mi-ai cerut să am încredere în cuvântul tău? Serios, 
Arin, trebuie să alegi adevărul de minciuni înainte să nu mai 
ştii nici tu care e care. 

Linişte. Oare îl rănise? Kestrel spera că da. 

— Planul tău de a asedia corăbiile e destul de bun, a zis 
ea, dar va trebui să te ocupi de nişte detalii importante. 

Şi i-a zis ce avea ea în minte. Kestrel se întreba dacă el 
ştia că, acceptându-i ajutorul, avea să stârnească și mai mult 
suspiciunea oamenilor săi că erau iubiţi şi că el colabora cu 
un valorian care nu ţinea neapărat la bunăstarea lor. Fata 
se întreba dacă Arin ştia că dacă-şi atingea scopul în acea 
noapte, victoria avea să fie umbrită de modalitatea prin care 
o obținuse. 

Probabil că Arin era conştient de toate astea. Trebuie să fi 
ştiut că nu exista victorie nepătată de compromis. 

Dar Kestrel se îndoia că el bănuia că Wensan o învățase 
să navigheze. Chiar dacă, într-un fel sau altul, Arin ştia des- 
pre abilitatea fetei, Kestrel credea că mintea lui era prea ocu- 
pată acum ca să realizeze că o barcă de pescuit reprezenta 
cea mai bună şansă a ei de evadare spre capitală. 

Când se va ivi un moment potrivit ca să fugă, Kestrel 
avea să profite de el. Avea să aducă dulăii imperiului, urlând 
şi năpădind oraşul. 

ARIN LUCRASE ÎNAINTE ÎN PORT. FUSESE VÂNDUT 
din carieră şi dat spre o altă meserie când al doilea meşter 
fierar murise. Arin făcuse parte dintre bunurile ce urmau să 
fie împărţite între moştenitori. Numele lui era încă trecut 
drept Smith, dar îşi ascunsese abilitățile de noii proprietari, 
așa că aceştia îl vânduseră, în pierdere, şantierului naval. 
Arin nu fusese niciodată pe mare, dar ştia să recunoască o 
navă herrani. Le andocase alături de ceilalţi sclavi, le ridi- 
case în frânghii ca să le răstoarne pe o parte, la reflux. Apoi 
înotase în noroi ca să râcâie resturile întărite ale mării de 
pe cocă: fărâme de scoici zburau în jurul lui, îi tăiau pielea 
și îi săpau linii roşii în mâini. Arin îşi amintea gustul tran- 
spiraţiei în gură, apa ce țâşnea până la pulpe şi repeziciunea 
cu care trebuia să termine mereu totul pentru ca sclavii să 
poată trage scripeţii, să răstoarne iar barca şi să-i curețe şi 
cealaltă latură înainte să vină fluxul. Apoi valorienii îşi luau 
nava furată şi plecau departe. 

Pe când vâslea spre corabia lui Wensan, făcută după 
model herrani şi încărcată cu tunuri valoriene, Arin şi-a 
amintit de extenuarea de atunci, dar şi de felul în care munca 

îi întinsese muşchii până ce durerea îi făcuse braţele de pia- 
tră. Arin era recunoscător valorienilor că-l făcuseră așa de 
puternic. Dacă era suficient de tare, atunci poate că avea 
să supravieţuiască acelei nopţi. Dacă trăia, atunci îşi putea 
cere dreptul la o mică parte din ceea ce fusese odată şi i s-ar 


-putea explica lui Kestrel într-un fel în care ea îl va înţelege. 


Kestrel s-a aşezat tăcută alături de el, în barcă. Ceilalți 
herrani, aflaţi la vâsle, au privit-o cum îşi ridică mâinile le- 
gate ca să-şi smulgă pânza neagră ce-i acoperea părul. Ges- 
tul era dificil, dar necesar, din moment ce o întorsătură în 
plan o forţa acum pe Kestrel să fie văzută şi recunoscută. 

Herranii au privit-o cum se chinuia să-şi descopere părul. 
L-au văzut pe Arin dând drumul unei vâsle și ajutând-o. Fata 
a tresărit suficient de puternic pentru ca barca să se miște. 
Nu fusese decât un tremur uşor, de-a lungul lemnului, dar 
oamenii îl simţiseră cu toții. 

Ruşinea a muşcat adânc din Arin. 

Kestrel şi-a scos pânza de pe cap. Deşi norii se umflau 
pe cer, înghițind luna şi adâncind întunericul din jurul lor, 
părul lui Kestrel şi pielea ei palidă păreau să lucească. Parcă 
fata era aprinsă pe dinăuntru. 

Arin nu putea îndura să o privească, aşa că s-a întors la 
vâslit. | 

Arin ştia mai bine decât oricare dintre cei zece herrani 
din ambarcaţiune cât de duplicitară putea fi Kestrel. Că n-ar 
trebui să aibă încredere în planul ei mai mult decât avusese 
când căzuse pradă prefăcătoriilor ei de la jocurile de Mușcă 
şi Înţeapă sau când căzuse prosteşte în capcana pe care i-o 
pregătise ea în dimineaţa de dinaintea duelului. 

Planul fetei de a captura nava era sigur şi reprezenta cea 
mai bună variantă. Totuşi, Arin o cerceta pe Kestrel la fel 

cum ar fi făcut cu o copită de cal, bătând suprafaţa cornoasă 
în căutarea vreunui defect, a unei crăpături periculoase. 

Nu vedea nimic în neregulă, dar credea că trebuie să 
existe ceva; apoi şi-a dat seama că defectul pe care-l simţea 
se afla de fapt în el. Noaptea aceea îl spintecase pe Arin şi 
făcuse din lupta din interiorul lui un război înverşunat. 

Bineînţeles că era sigur că ceva era greşit. 

Imposibil. Era imposibil să iubească o valoriană, dar în 
același timp să-şi iubească şi neamul. 

Arin însuşi era defectul. 


Kestrel privea celelalte patru bărci, lunecând deasupra 
apei ca cerneala. Două au plutit pe lângă nava lui Wensan și 
s-au oprit lângă scara cocii, ascunse la adăpostul întunericu- 
lui şi de unghiul cocii care se rotunjea spre interior, dinspre 
puntea largă spre secțiunea mai îngustă de la linia de plutire. 
Marinarii de pe puntea principală ar fi trebuit să se aplece 
peste copastie ca să vadă bărcile, dar nu au dat semnalul de 
alarmă. 

Alte două bărci s-au apropiat de a doua navă mai mare, o 
corabie cu două catarge şi un rând de tunuri, a doua cea mai 
bună după nava lui Wensan, cu trei catarge și rând dublu de 
tunuri. 

Herranii şi-au aruncat privirile spre Arin. Băiatul a dat 
din cap şi oamenii au început să vâslească, fără să le pese că 
puteau fi descoperiţi, ci doar de viteză. Vâslele zăngăneau în 
locaşurile lor, coborau în apă şi împroşcau în jur și măturau 
valurile. Când barca a ajuns la corabia lui Wensan, marinarii 
se adunaseră deja împrejurul balustradelor, privind în jos, la 
ei. Chipurile lor erau doar pete neclare în beznă. 

Kestrel s-a ridicat în picioare. 

— E răzmeriţă în oraş! a strigat ea mateloţilor, anun- 
țându-i ceea ce, fără îndoială, puteau vedea şi singuri din- 
colo de port şi de zidurile oraşului. Primiţi-ne la bord! 

— Nu sunteţi de-ai noştri, a plutit o voce de pe puntea 
principală. 

— Sunt o prietenă a căpitanului Wensan: Kestrel, fiica 
generalului Trajan. Căpitanul m-a trimis încoace, cu echi- 
pajul vostru, ca să mă luaţi sub protecţia voastră. 

— Unde-i căpitanul? 

— Nu ştiu. Ne-am pierdut în oraş. 

— Cine e cu tine? 

— Terex, a strigat Arin, având grijă să rostogolească r-ul 
pe limbă. 

Unul câte unul, herranii din barcă au strigat numele ma- 
rinarilor lipsă, dezvăluite de comandantul portului. Oame- 
nii rosteau cuvintele rapid. Unii dintre ei mâncau silabe, dar 
fiecare a reuşit să le pronunţe suficient de bine, aşa cum îi 
învățase Kestrel înainte să plece de la țărm. 

Marinarul a vorbit iar: 

— Care e parola? 

— Eu sunt, azis Kestrel, cu toată încredere pe care nu o 
avea, de fapt, deloc. Numele meu: Kestrel. 

A urmat o pauză. Câteva secunde tensionate în care 
Kestrel a sperat că avusese dreptate, a sperat că se înșelase, şi 
s-a urât pentru ceea ce făcea. 

S-a auzit un țăcănit, apoi un zăngănit metalic. Scripeţii 
cu cârlige erau coborâţi de pe puntea principală. Herranii au 
prins cârligele de bărci cu nerăbdare. 

Totuşi, Arin nu se mişca. Se uita la Kestrel. Poate că nu 
fusese convins că știa parola. Sau poate că nu îi venea să 
creadă că valoriana era în stare să-i trădeze pe cei de-un 
neam cu ea. 

Kestrel s-a uitat la Arin ca şi cum s-ar fi uitat pe o fereas- 
tră. Nu conta ce gândea el. În orice caz, nu mai conta acum. 

Scripeţii din frânghie au pârâit. Barca era ridicată, pi- 
curând de apă. Ambarcaţiunea s-a smucit şi s-a legănat, pe 
când marinarii de la bord trăgeau de sfori. Apoi barca a în- 
ceput să urce. 

Kestrel nu putea vedea scara de pe cocă şi nici pe ceilalți 
herrani, în bărcile aflate în apa de sub ei. Ei nu mai erau, de 
acum, decât umbre şterse, înghițite de noapte. Dar a observat 
o undă de mişcare de-a lungul cocii. Herranii escaladau scara. 
Nu era încă prea târziu să-i avertizeze pe marinarii de la bord. 
Putea alege să nu-i trădeze. Fata nu înţelegea cum de putea 
tatăl ei să facă mereu aşa ceva: să ia decizii care să arunce în 
gura morții vieți omeneşti, de dragul unui scop nobil. 

Și totuşi, trădarea ar fi fost justificabilă dacă ea reușea să-şi 
asigure evadarea spre capitală? Asta, presupunea Kestrel, de- 
pindea de câţi valorieni aveau să moară pe nava lui Wensan. 

Calculele reci din mintea ei o şocau pe Kestrel şi repre- 
zentau motivul pentru care evitase să se înroleze: faptul că 
era în stare să ia asemenea decizii, că era capabilă să pună 
la punct strategii, că oamenii deveneau atât de uşor piese 
într-un joc pe care era hotărâtă să-l câştige. 

Barca s-a legănat, urcând şi mai sus. Kestrel şi-a strâns 
buzele. 

Arin şi-a aruncat privirea spre pânza neagră care acope- 
rise părul fetei, apoi spre ea. Probabil că se gândise să o su- 
grume pe Kestrel cu pânza, acum că rolul ei se încheiase. Ea 
aşa ar fi procedat în locul lui. Dar Arin nu a schiţat niciun 
gest, ceea ce o făcea pe Kestrel să se simtă şi mai rău decât 
înainte. Arin dădea dovadă de pură ipocrizie pentru că nu 
se ridica la nivelul cruzimii de care Kestrel ştia acum că 
era capabil. 

La fel ca şi ea. 

Barca a ajuns la acelaşi nivel cu puntea. Kestrel a avut 
timp să vadă doar şocul de pe chipurile marinarilor înainte 
ca herranii din ambarcaţiune să sară pe punte, cu armele 
ridicate. Mica barcă s-a legănat violent, rămasă goală, cu ex- 
cepția lui Kestrel. 

Arin s-a ferit din faţa unei lovituri de cuţit, blocând-o cu 
lama armei lui, şi a lovit un om în grumaz. Marinarul s-a 
dat înapoi, împleticit. Arin i-a tras picioarele de sub el şi i-a 
aplicat un pumn. Marinarul era acum la pământ. 

Asemenea scene se vedeau peste tot pe punte. Herranii îi 
ciomăgeau pe valorienii care, în mare parte, nici nu avuse- 
seră timp să-şi tragă armele. Pe când mateloții se ocupau de 
ameninţarea bruscă pe care o aduseseră singuri la bord, nu 
puteau vedea un al doilea pericol: alți herrani ce se cățărau 
la bord, pe scara cocii. Al doilea val de inamici i-a atacat 
pe valorieni din spate, aşa cum plănuise Kestrel. Prinşi în 
cursă, marinarii s-au predat repede. Deşi de la punţile infe- 
rioare se tot vedeau venind valorieni, marinarii ieşeau prin 
chepenguri înguste, ca nişte şoareci prin tuneluri. Herranii 
îi secerau unul câte unul. 

Scândurile erau pătate de sânge. Mulţi dintre cei căzuţi 
nu se mai mișcau. Din barca legănându-se, Kestrel îl putea 
auzi pe omul atacat prima dată de Arin. Bărbatul se prinsese 
cu mâinile de gât. Zgomotele pe care le scotea erau oribile, 
pe jumătate icnete, pe jumătate tuse. Arin îşi făcea loc, îm- 
pingându-se în toiul debandadei, împărțind lovituri care 
poate că nu ucideau, dar provocau răni şi făceau să curgă 
sânge. 

Kestrel văzuse brutalitate în el, în ziua în care-l cumpă- 
rase, dar îşi permisese să uite, pentru că mintea lui era atât 

de sclipitoare, iar atingerea-i atât de blândă. Şi totuşi, ăsta 
era el, asta era ceea ce devenise. 

Dar cum rămânea cu ea, care orchestrase căderea unui 
vas valorian în mâinile inamicului? Lui Kestrel nu-i venea să 
creadă. Nu putea înţelege cum de fusese atât de ușor. Valo- 
renii nu erau niciodată prinşi într-o ambuscadă. Nu se pre- 
dau niciodată. Erau curajoşi, neînfricaţi şi mai degrabă ar fi 
murit decât să fie cuceriţi. 

Barca fetei s-a oprit în cele din urmă. Kestrel s-a ridicat şi 
s-a uitat la apa de sub ea. Când ameninţase mai devreme, în 
noaptea aceea, că avea să se sinucidă, Kestrel nu se gândise 
cu adevărat dacă era capabilă să-şi pună capăt zilelor. Fusese 
o alegere corectă să-l amenințe aşa pe Arin, aşa că procedase 
în consecinţă. 

Apoi Coţcarul își pusese cizma pe degetele ei. 

După ce mori nu mai există muzică. 

Kestrel alesese să trăiască. 

Acum, fata stătea în barca balansându-se uşor, ştiind că 
dacă lovea suprafaţa apei de la acea înălțime era foarte posi- 
bil să-și rupă ceva şi să se scufunde iute, fără a se putea folosi 
de mâinile-i legate. Oare ce-ar fi ales generalul în locul ei? O 
moarte onorabilă sau o viață ca premiu al lui Arin? Kestrel 
a închis ochii, imaginându-și chipul tatălui ei dacă ar fi vă- 
zut-o cedându-i Coţcarului, dacă ar fi văzut-o acum. 

Oare chiar putea Kestrel să găsească o cale de a ajunge cu 
o barcă în capitală? Merita să rămână în viaţă pentru o vedea 
pe Jess, chiar dacă asta însemna să o privească murind? 

Fata a ascultat pleoscăitul valurilor lovindu-se de navă 
şi strigătele celor care luptau şi mureau. Şi-a amintit cum 
inima ei, strânsă ca un pergament, se deschisese atunci când 
o sărutase Arin. Cum se desfăcuse asemenea unei flamuri. 

Dacă inima ei chiar era un pergament rulat, atunci îi putea 
da foc. Ar fi devenit un tunel de văpaie, o mână de cenușă. 
Secretele înscrise în ea ar fi dispărut şi nu ar fi ştiut nimeni. 

Dacă ar fi ştiut, generalul ar fi ales apa pentru fiica lui. 

Şi totuşi, Kestrel nu putea. Până la urmă, nu şiretenia şi 
nici hotărârea nu o opriseră să sară, ci o teamă tăioasă. 

Nu voia să moară. Arin avea dreptate, Kestrel juca până 
la final. 

Dintr-odată, Kestrel i-a auzit vocea. A deschis ochii. Arin 
îi striga numele şi împingea oamenii, croindu-și o cărare 
între arborele prova şi copastia unde se afla barca. Ea a văzut 
groaza din ochii lui oglindind propria ei senzaţie atunci când 
privise apa. Kestrel şi-a strâns toată forţa în picioare şi a sărit 
pe punte. 

Tălpile ei au lovit scândurile, iar forța mişcării a arun- 
cat-o grămadă. Însă fata învățase în urma antrenamentelor 
cu Rax cum să-şi protejeze mâinile. Le-a strâns lângă ea, 
apăsând pe piept nodurile tari ale legăturii, a căzut cu umă- 
rul înainte şi s-a rostogolit. Arin a tras-o în picioare. Şi deşi 
îi văzuse alegerea, căci decizia pesemne că ardea ca o fla- 
cără pe chipul ei, băiatul continua să țipe cuvintele pe care 
Kestrel le auzise pe când el se apropiase de balustradă. 

— Nu, Kestrel. Nu. 

Arin i-a cuprins faţa în palme. 

— Nu mă atinge, a zis tânăra. 

Mâinile lui Arin au căzut moi. 

— Zeilor, a spus, răguşit. 

— Da, ar fi tare neplăcut să pierzi micul avantaj pe care-l 
ai împotriva generalului, nu? Nu te teme. Kestrel a zâmbit 
amar. Se pare că totuşi sunt o laşă. 

Arin a scuturat din cap. 

— E mai greu să trăieşti. 

Da, era. Kestrel ştiuse că nu putea să scape în acea noapte 
şi probabil nici prea curând. 

Planul ei mersese de minune. Chiar în acel moment, 
nava cucerită își întorcea tunurile spre corabia cu două ca- 
targe, unde aşteptau alți herrani, pregătiţi să se năpustească 
asupra marinarilor de îndată ce aceştia aveau să fie surprinşi 
de focurile de tun. După ce vasul acela avea să cadă în mâi- 
nile lui Arin, şi celelalte nave din port aveau să fie cucerite. 

A început să plouă. Stropii erau mărunți şi reci. Kestrel 
nu tremura, deşi ştia că ar fi trebuit să se cutremure, măcar 
de frică, dacă nu de frig. Alesese să trăiască, deci ar fi trebuit 
să se teamă de ce însemna viaţa în această lume nouă. 

KESTREL A FOST CONDUSĂ DE-A LUNGUL SALONULUI 
de primire al casei lui Irex - ba nu, a lui Arin. Armele valori- 
ene îi făceau cu ochiul din locaşurilor lor de pe pereţi, între- 
bând-o de ce nu-şi culca la pământ cel mai apropiat paznic, 
de ce nu înşfăca plăseaua unei săbii. Chiar şi cu mâinile le- 
gate, Kestrel ar fi putut opune rezistență. 

Arin intrase primul în casă. Tânărul păşea înainte, cu 
spatele întors la ea. Se mişca atât de plin de nerăbdare, că 
emoția îi era vizibilă. Lui Kestrel i-ar fi fost aşa de simplu 
să-l surprindă cu un pumnal înfipt între omoplaţi. Dar 
Kestrel nu a făcut nicio mişcare. 

Avea un plan, îşi spunea ea, unul care nu includea moar- 
tea ei, ceea ce sigur s-ar fi întâmplat dacă-l ucidea pe Arin. 
Herranii au împins-o pe hol. 

O femeie brunetă aştepta în atrium, lângă fântână. Când 
l-a văzut pe Arin, faţa ei s-a umplut de lumină şi de lacrimi, 
iar el aproape că a alergat spre ea, să o cuprindă în braţe. 

— Soră sau iubită? a întrebat Kestrel. 

Femeia a ridicat privirea din îmbrăţişarea lui. Expresia de 
pe chipul ei s-a înăsprit şi s-a depărtat de Arin. 

— Ce? 

— Eşti sora sau iubita lui? 

Femeia a venit spre Kestrel şi a pălmuit-o. 

— Sarsine! a exclamat Arin, trăgând-o departe de Kestrel. 

— Sora lui e moartă, a replicat Sarsine, și sper să suferi şi 
tu pe cât a îndurat ea. 

Kestrel şi-a apăsat degetele pe obrazul care-i ardea şi 
şi-a ascuns zâmbetul cu podul palmelor legate. Îşi amintea 
vânătăile de pe trupul lui Arin, atunci când îl cumpărase, 
sfidarea lui arogantă. Kestrel se întrebase întotdeauna de 
ce-şi atrăgeau sclavii pedepsele. Dar fusese plăcut să simtă 
puterea răsturnându-se, oricât de vag, când mâna aceea îi 
lovise chipul. Fusese plăcut să ştie că, în ciuda durerii, fu- 
sese, pentru o clipă, în control. 

— Sarsine e vara mea, a răspuns Arin. Nu am mai vă- 
zut-o de ani de zile. După război, a fost vândută ca sclavă în 
casă. Eu am fost trimis la muncă, deci... 

— Nu-mi pasă, i-a tăiat-o Kestrel. 

Privirea lui Arin s-a intersectat cu a fetei. Ochii lui aveau 
culoarea mării iarna - a apei de sub picioarele lui Kestrel, 
când se uitase în jos şi își imaginase cum ar fi fost să se înece. 

Arin şi-a dezlipit privirea de la Kestrel. 

— Vreau să o păzeşti. Însoţeşte-o în aripa de est și lasă-i 
apartamentul. .., i-a zis el lui Sarsine. 

— Arin! Ţi-ai pierdut minţile? 

— Scoate de acolo tot ce i-ar putea servi drept armă. Ține 
mereu uşile exterioare încuiate. Vezi să nu-i lipsească nimic, 
dar nu uita că e prizonieră. 

— În aripa de est. 

Vocea lui Sarsine era plină de dezgust. 

— E fiica generalului. 

— Oh, ştiu. 

— Prizonier politic, a continuat Arin. Trebuie să fim mai 
buni ca valorienii. Noi nu suntem niște brute. 

— Chiar crezi că dacă îţi vei ţine păsăruica într-o colivie 
de aur vei schimba felul în care ne văd valorienii? 

— O să schimbe felul în care ne vedem noi înşine. 

— Nu, Arin. Va schimba modul în care toți te percep pe tine. 

Arin a clătinat din cap. 

— E a mea şi fac ce vreau cu ea. 

Printre herrani s-a auzit un foşnet de nerăbdare. Inima 
lui Kestrel s-a strâns. Fata tot uita ce însemna să-i aparţină 
lui Arin. Băiatul a întins mâna spre ea şi a tras-o ferm spre el, 
iar cizmele lui Kestrel au şters podeaua şi au hârşâit pe dale. 
Cu o mişcare rapidă de cuţit, Arin a tăiat legătura din jurul 
încheieturilor ei, iar sunetul pielii care a lovit podeaua a ră- 
sunat puternic, amplificat de acustica atriumului - aproape 
la fel de puternic precum protestul înăbușit al lui Sarsine. 
Arin a eliberat-o pe Kestrel. 

— Te rog, Sarsine. la-o. 

Vara lui l-a privit lung. În cele din urmă, femeia a dat din 
cap, dar expresia ei îi transmitea clar îngrijorarea că Arin se 
afunda într-o situaţie dezastruoasă. 

— Vino după mine, i-a zis femeia lui Kestrel, condu- 
când-o afară din atrium. 

Nu ajunseseră departe, când Kestrel şi-a dat seama că 
Arin se întorsese în salonul de primire. Din spate, a auzit 
sunetul armelor smulse de pe ziduri și aruncate pe podea. 

Zgomotele aspre răsunau în toată casa. 


Camerele radiau din piesa centrală a apartamentului, 
dormitorul, un spațiu absolut tăcut, luminat în cenușiu pe 


254 


când zorii se strecurau pe ferestre. Apartamentul era ele- 
gant, aşa cum e o perlă, netedă și pură. Culorile erau pale, 
deşi Kestrel ştia, din ceea ce îi spusese Arin mai demult, că 
aveau o însemnătate. În ciuda mobilei valoriene încărcate, 
apartamentul aparținuse unei aristocrate herrani. 

Sarsine nu a scos niciun cuvânt, ci doar şi-a ridicat şor- 
tul uniformei ei de casă şi a început să-l umple cu oglinzi, 
un mucar, o călimară grea din marmură... obiectele umflau 
pânza, amenințând să o rupă. 

— Adu un coş, a sfătuit-o Kestrel, sau un cufăr. 

Sarsine a străfulgerat-o pe fată cu privirea, căci ştiau 
amândouă că exact asta ar fi trebuit să facă femeia. În apar- 
tament se aflau prea multe obiecte care ar fi putut deveni 
arme în mâinile potrivite. Lui Kestrel nu-i plăcea să le vadă 
dispărând, dar era fericită că se putea simţi măcar ca şi cum 
dăduse un ordin şi Sarsine o ascultase. Dar Sarsine a ieşit în 
pragul uşii exterioare şi a strigat după ajutoare. În curând, 
mai mulţi herrani au umplut camera, intrând şi ieşind, că- 
rând vătraie, un urcior din alamă, un ceas cu limbi ascuţite 
pentru oră şi minute. 

Kestrel a privit cum toate obiectele dispăreau. Aparent, 
Sarsine vedea în lucrurile de zi cu zi tot atâtea ameninţări ca 
şi Kestrel. Nu conta. Kestrel putea, la nevoie, să deşurubeze 
piciorul uneia dintre mese. Dar ar fi avut nevoie de ceva mai 
mult decât o simplă armă ca să evadeze. Apartamentul se 
afla prea sus ca să sară de la fereastră. Doar o cameră şi o 
singură uşă duceau spre restul casei — şi se părea că încuie- 
toarea era foarte solidă. 

Când herranii au ieşit, lăsând-o pe Sarsine singură cu 
Kestrel, fata a zis: 

— Stai. 

Sarsine nu a coborât mâna în care ţinea cheia cea mare. 

— Trebuie să-mi văd prietena, a zis Kestrel. 

— Vizitele tale mondene au luat sfârşit. 

— Arin mi-a promis. 

Un nod s-a pus în gâtul lui Kestrel. 

— Prietena mea e bolnavă. Arin a spus că pot să o văd. 

— Mie nu mi-a transmis nimic. 

Sarsine a tras uşa în urma ei, iar Kestrel nu a insistat. Nu 
voia să-i dea satisfacția de a şti cât de mult o durea să audă 
cheia zgâriind broasca şi zăvorul tras cu un pocnet. 


— Ce crezi că faci, Arin? 

Arin şi-a ridicat privirea spre Sarsine, frecându-şi ochii 
încețoşaţi de somn. Adormise pe un scaun. Era dimineaţă 
de acum. 

— Nu am putut dormi în vechea mea cameră. Cel puţin 
aici, în apartamentul lui Etta... 

— Nu vorbesc despre unde ai ales să dormi, deşi nu pot 
să nu observ cât de convenabil de aproape e de aripa de est. 

Arin a tresărit. De obicei, nu exista decât un singur motiv 
pentru care un bărbat ţinea prizonieră o femeie, după o bătălie. 

— Nu e ceea ce pare. 

— Oh, nu? Te-au auzit prea mulţi oameni numind-o 
pradă de război. 

— Nu e adevărat. 

Sarsine şi-a aruncat mâinile în aer. 

— Atunci de ce ai spus-o? 

— Pentru că n-am știut cum altfel să o salvez! 

Sarsine a încremenit. Apoi s-a aplecat spre Arin şi i-a 
scuturat umărul, ca şi cum ar fi vrut să-l trezească dintr-un 
coşmar. 

— Tu? Să salvezi un valorian? 

Arin a cuprins mâna femeii. 

— Te rog, ascultă-mă. 

— O să te ascult când vei spune ceva ce pot pricepe şi eu. 

— Îţi făceam temele când eram mici. 

— Şi? 

— I-am spus lui Anireh să tacă atunci când a râs de nasul 
tău. Mai ştii? M-a îmbrâncit. 

— Sora ta era prea frumoasă pentru propriul ei bine. Dar 
toate astea au fost demult. Ce vrei să zici? 

Arin ţinea de acum ambele mâini ale varei lui. 

— Noi împărtășim ceva şi probabil că nu pentru multă 
vreme. Valorienii vor veni aici. Ne vor asedia. Arin se chi- 
nuia să găsească ce să spună. În numele zeilor, ascultă ce am 
de zis. 

— Oh, Arin. Nu ai învăţat nimic? Zeii n-o să te audă. 
Femeia a oftat. Dar eu te voi asculta. 

Arin i-a povestit lui Sarsine despre ziua în care îi fusese 
vândut lui Kestrel şi despre fiecare zi ce se scursese de atunci. 
Nu a ascuns nimic. Când a terminat, expresia de pe chipul 
lui Sarsine se schimbase. 

— Tot prostănac eşti, a zis ea, dar pe un ton blând. 

— Ştiu, a şoptit Arin. 

— Ce-ai de gând să faci cu ea? 

Arin şi-a sprijinit capul, deznădăjduit, de spătarul sculp- 
tat al scaunului tatălui său. 

— Nu ştiu. 

— Fata a cerut să vadă o prietenă bolnavă. Zice că i-ai 
promis. 

— Da, dar nu pot s-o ajut. 

— De ce nu? 

— Kestrel mă urăşte, dar încă mai vorbeşte cu mine. De 
îndată ce-o s-o vadă pe Jess... n-o s-o mai facă niciodată. 


Kestrel stătea în seră. Înăuntru era cald, plantele în ghi- 
vece erau peste tot, iar în încăpere plutea parfumul lor mi- 
neral, aproape lăptos. Soarele se ridicase deja mult deasupra 
orizontului şi evaporase picăturile de apă lăsate pe sticlă de 
furtuna din noaptea trecută, ce stinsese focul din oraș. Kestrel 
privise flăcările înăbuşindu-se de la fereastra cea mai sudică. 

Fusese o noapte lungă şi o dimineaţă şi mai lungă, dar 
Kestrel nu voia să doarmă. Privirea i-a căzut asupra unei 
plante, a cărei denumire herrani era spinul fecioarei. Planta 
era mare, cu lujer gros, şi avea pesemne tot atâţia ani câţi 
trecuseră de la război. Planta avea frunze ce arătau ca florile, 
căci verdele lor devenea un roşu lucitor în soare. 

În ciuda propriei voințe, Kestrel se gândea la sărutul lui 
Arin. Cum aprinsese el o flacără în ea şi o transformase, 
dintr-o biată frunză, în foc. 

Kestrel a deschis ușa serei și a ieşit într-o grădină cu zi- 
duri înalte, aflată pe acoperiş. A inspirat aerul rece. Aici, 
totul era mort. Frunzele veştede erau strânse în evantaie, iar 
lujerii se rupeau la cea mai mică atingere. Pe jos erau aran- 
jate artistic pietre cenușii, albastre şi albe, de forma unui ou. 

Şi-a trecut mâinile peste zidurile reci. Nu existau mar- 
gini aspre, nimic pe care să-şi sprijine degetele sau picioa- 
rele. Kestrel nu se putea cățăra. În zidul din celălalt capăt al 
grădinii era o uşă, dar probabil că nu avea să afle niciodată 
unde ducea, căci ușa era încuiată. 

Fata s-a oprit, meditând. Şi-a mușcat tare buzele, apoi s-a 
întors în seră, a scos planta cu frunze roşii şi a spart ghive- 
ciul pe pietre. 

Ziua trecea. Kestrel privea lumina de afară făcându-se 
gălbuie. Sarsine a văzut dezastrul vegetal din grădină. A 
strâns cioburile de ceramică, apoi a pus un grup de herrani 
să caute în tot apartamentul alte rămășițe. 

Kestrel avusese grijă să ascundă câteva bucățele ce arătau 
mai periculos în locuri unde ar fi fost lesne de găsit, dar pe 
cea mai bună - care ar fi putut tăia grumazul cuiva la fel de 
uşor ca un cuţit — o agăţase în afara ferestrei. Legase ciobul 
cu o fâşie de pânză, pe care o băgase în viţa deasă ce se că- 
tăra pe pereţii exteriori ai băii şi închisese fereastra deasupra 
marginii fâşiei, prinzând-o între ramă şi pervaz. Herranii nu 
descoperiseră ascunzătoarea, aşa că o lăsaseră în pace. 

Pe Kestrel o mâncau ochii şi parcă avea oasele din plumb, 
dar tot refuza să doarmă. 

În cele din urmă, fata a făcut ceva de care îi fusese groază. 
A încercat să-şi despletească părul. Kestrel a tras de cozi şi 
a început să blesteme pe când descâlcea nodurile. Durerea 
provocată astfel o ţinea trează. 

La fel ca ruşinea. Îşi amintea mâinile lui Arin îngro- 
pându-se în părul ei, atingerea uşoară a degetelor lui deasu- 
pra golului din spatele urechilor ei. 

Sarsine s-a întors. 

— Adu-mi o foarfecă, a zis Kestrel. 

— Ştii că nu o să fac aşa ceva. 

— Pentru că ţi-e teamă că o să te omor? 

Femeia nu a răspuns. Kestrel i-a aruncat o privire, sur- 
prinsă de liniştea ce se lăsase şi de felul în care chipul celei- 
lalte devenise deodată îngândurat şi curios. 

— Atunci, taie-l, a zis Kestrel. 

S-ar fi putut descurca şi singură cu pumnalul improvizat 
ascuns în iederă, dacă asta nu ar fi provocat suspiciune. 

— S-ar putea să regreți dacă îţi tai părul, o doamnă din 
înalta societate ca tine. 

Kestrel s-a simţit cuprinsă de un alt val de oboseală. 

— Te rog, a spus ea. Nu mai pot să-l suport. 


Somnul lui Arin fusese agitat, şi când s-a trezit a fost sur- 
prins să vadă că era în camera tatălui său. Dar, în ciuda a tot 
ce se petrecuse, se simţea fericit. Poate că bucuria şi nu locul 
era ceea ce îl făcea confuz. Era o emoție pe care o uitase, 
veche şi cumva înțepenită, ca şi cum ar fi scârțâit din toate 
încheieturile. 

Arin şi-a trecut mâna peste faţă şi s-a ridicat în picioare. 
Trebuia să plece. Coţcarul nu avea să se supere pe Arin pen- 
tru că se întorsese acasă, dar aveau planuri de pus la punct. 

Arin cobora scările aripei de vest când a văzut-o pe Sar- 
sine cu un etaj mai jos. Femeia ieşea din aripa de est, cu un 
coş în braţe. Arin s-a oprit. Vara lui părea să ducă un coş cu 
aur ţesut. Arin a sărit pe scări, s-a repezit spre Sarsine şi a 
prins-o de braţ. 

— Arin! i 

— Ce-ai făcut? 

Sarsine s-a smucit. 

— Ce-a vrut ea. Vino-ți în fire. 

Dar Arin o vedea pe Kestrel aşa cum arătase ea în seara 
de dinaintea balului. Cum părul ei i se revărsase în mâini 
ca o lumină. Împletise cozile cu dorinţă și voise ca ea să o 
simtă, deşi în acelaşi timp se temea. Întâlnise ochii fetei în 
oglindă şi nu-i putuse citi emoţiile. Arin nu cunoştea decât 
focul care-l mistuia pe el. 

— Nu e decât păr, a zis Sarsine. O să crească la loc. 

— Da, a răspuns Arin, dar nu se întâmplă la fel cu toate. 

După-amiaza se preschimba în seară. Trecuse aproape 
o zi întreagă de la Balul Iernii şi mai mult de atât de când 
Kestrel nu mai dormise. Fata se chinuia să rămână trează, 
holbându-se la uşa exterioară a apartamentului. 

Arin a deschis ușa, apoi a făcut un pas înapoi, ţinându-şi 
respiraţia, ca şi cum ea l-ar fi speriat. Mâna lui s-a strâns pe 
mânerul uşii şi a rămas cu ochii pironiţi asupra lui Kestrel. 
Totuşi, nu a spus nimic despre faptul că ea încă purta uni- 
forma neagră de ceremonie şi nici nu a făcut vreo observație 
la adresa şuviţelor retezate ce-i ajungeau până la umeri. 

— Trebuie să vii cu mine, a zis Arin. 

— Să o văd pe Jess? 

Arin a strâns gura. 

— Nu. 

— Ai spus că mă duci la ea. Se pare că herranii nu au pic 
de onoare. 

— O să te duc de îndată ce va fi posibil. Dar acum nu pot. 

— Când? 

— Kestrel, Coţcarul e aici. Vrea să te vadă. 

Kestrel şi-a strâns pumnii. 

— Nu pot să-l refuz, a spus Arin. 

— Pentru că eşti un laş. 

— Pentru că dacă îl refuz, lucrurile se vor înrăutăţi pen- 
tru tine. 

Kestrel a ridicat bărbia. 

— O să vin, a zis ea, dacă nu vei mai pretinde niciodată 
că ceea ce faci e pentru binele meu. 

Arin nu a comentat ceea ce era deja evident: că ea nu 
avea de ales. A dat doar din cap. 

— Ai grijă, i-a spus el. 

Coţcarul purta o haină valoriană pe care Kestrel era si- 
gură că o văzuse pe guvernator, cu o noapte înainte. Omul 
şedea în capul mesei, în partea dreaptă, dar s-a ridicat când 
Kestrel şi Arin au intrat în cameră și s-a apropiat de ei. Ochii 
lui au măsurat-o din cap până în picioare. 

— Arin, sclava arată ca o sălbăticiune. 

Nesomnul făcea ca gândurile lui Kestrel să fie disparate 
şi lucioase ca nişte bucăţi de oglindă înșirate pe o aţă. Cu- 
vintele Coţcarului i s-au învârtit în minte. Arin s-a crispat. 

— N-o lua personal, i-a zis Coţcarul. E un compliment la 
adresa gusturilor tale. 

— Ce vrei, Coţcarule? a întrebat Arin. 

Omul şi-a trecu degetul mare peste buza de jos. 

— Vin. S-a uitat țintă la Kestrel. Adu. 

Ordinul în sine nu era important, ci sensul pe care i-l dă- 
duse Coţcarul: ca pe primul dintr-o serie lungă de alte ordine 
care, în final, se rezumau la un singur cuvânt ~ supunere. 

Singurul lucru care o împiedica pe Kestrel să-şi arate pe 
chip gândurile era certitudinea că bărbatului i-ar fi plăcut 
ca ea să opună rezistenţă. Totuşi, Kestrel nu se putea mișca. 

— O să aduc eu vinul, a zis Arin. 

— Nu, a răspuns ea. Nu voia să rămână singură cu Coţ- 
carul. Mă duc eu. 

Preţ de o clipă, Arin a rămas acolo, neștiind exact ce să 
facă. Apoi a mers spre uşă și i-a făcut semn unei fete herrani 
să vină în cameră. 

— Te rog, condu-o pe Kestrel în pivniţa cu vinuri, apoi 
ad-o înapoi aici. 

— Alege un an bun, vechi, i-a zis Coţcarul lui Kestrel. O 
să ştii care e cel mai bun. 

Ochii bărbatului au urmărit-o, sclipind, pe când ea ieşea 
din cameră. 

Kestrel s-a întors cu o sticlă de vin valorian, cu etichetă, 
datând din anul Războiului Herran. A pus sticla pe masă, în 
faţa celor doi bărbaţi aşezaţi. Arin şi-a încleştat maxilarul şi a 
clătinat uşor din cap. Zâmbetul de pe fața Coţcarului a pierit. 

— Ăsta era cel mai bun, a zis Kestrel. 

— Toarnă. 

Coţcarul şi-a împins paharul spre ea. Kestrel a desfăcut 
dopul sticlei şi a turnat - şi a continuat să toarne chiar şi 
după ce vinul roşu a început să se reverse peste gura paha- 
rului, peste masă şi în poala Coţcarului. 

Omul a sărit în picioare, ştergându-și vinul de pe hainele 
lui scumpe, furate. 

— Să te ia dracu'! 

— Ai spus să torn. Nu ai zis să mă opresc. 

Kestrel nu ştia ce s-ar mai fi întâmplat dacă Arin nu ar fi 
intervenit. 

— Coţcarule, a zis el, o să te rog să încetezi să mai joci 
farse cu ce e al meu de drept. 

Era aproape alarmant cât de repede a dispărut furia adju- 
decătorului. Omul şi-a scos jacheta stropită şi a şters vinul, 
rămânând într-o tunică simplă. 

— Mai erau o grămadă de haine în locul de unde am 
luat-o pe asta. A aruncat jacheta într-o parte. Mai ales că 
sunt atâția morţi. De ce nu trecem la treburile noastre? 

— 'Ţi-aş fi recunoscător, a zis Arin. 

— Auzi la el, i-a spus Coţcarul lui Kestrel, pe un ton pri- 
etenesc. Ce se mai grăbeşte să-şi ia din nou obiceiurile lui de 
aristocrat. Arin nu a fost niciodată unul din popor, nici când 
spărgea piatră. Spre deosebit de mine. Când a văzut că ea nu 

răspunde, Coţcarul a continuat: Fato, am pentru tine o mică 
sarcină. Vreau să-i scrii o scrisoare lui taică-tău. 

— Presupun că trebuie să-l asigur că totul e bine, astfel 
încât să vă puteţi ţine revoluţia secretă cât mai mult timp cu 
putinţă. 

— Ar trebui să te bucuri. Asemenea scrisori de dezinfor- 
mare îi ţin în viaţă pe valorienii ca tine. Trebuie să ne folo- 
seşti la ceva, dacă vrei să trăieşti. Deşi am impresia că nu-ţi 
e drag să te porţi ca o fată bună. Ține minte, nu ai nevoie de 
toate degetele ca să scrii. Probabil că ţi-ar ajunge doar trei la 
o mână. 

Respirația lui Arin era şuierătoare. 

— Şi să pătez paginile cu sângele meu? a comentat 
Kestrel, glacial. Mă îndoiesc că asta l-ar convinge pe general 
că sunt bine sănătoasă. Când Coţcarul a dat să spună ceva, 
l-a întrerupt: Da, sunt sigură că ai o listă lungă de amenin- 
țări inventive. Nu te deranja. Voi scrie scrisoarea. 

— Nu, a zis Arin. O vei transcrie. Eu o să-ţi dictez. Altfel 
vei găsi o cale să-l avertizezi, prin cod. 

Inima lui Kestrel s-a strâns. De fapt, acela fusese planul ei. 

Hârtia şi cernèala se aflau în faţa ei. Arin a zis: 

— Dragă tată. 

Tocul fetei a ezitat. Kestrel și-a ținut respiraţia, înecată 
de o durere bruscă în gât. Dar probabil că era mai bine dacă 
literele erau neregulate şi nesigure, a decis ea. Poate că tatăl 
ei avea să-i citească tulburarea. 

— La bal a fost mai bine decât mă aşteptam, a continuat 
Arin. Ronan mi-a cerut mâna şi am acceptat. Arin a făcut 
o pauză, apoi a continuat: Trebuie că te dezamăgeşte vestea 
asta, dar va trebui să aduci glorie armatei imperiului pentru 
amândoi. Știu că aşa vei face. De asemenea, ştiu că nu ai cum 

să fii surprins. Mi-am exprimat clar dorinţele cu privire la 
viața militară. lar sentimentele lui Ronan erau evidente de 
ceva vreme. 

Kestrel a ridicat tocul, întrebându-se când înţelesese 
Arin ceea ce ea refuzase atâta vreme să vadă. Oare unde era 
Ronan acum? Oare o dispreţuia şi el la fel de mult pe cât se 
ura ea însăşi? 

— Bucură-te pentru mine, a zis Arin. 

Lui Kestrel i-au trebuit câteva momente ca să-şi dea 
seama că vorbele erau menite să fie transcrise pe foaie. 

— Acum semnează. 

Era exact genul de scrisoare pe care ar fi scris-o Kestrel 
în circumstanţe normale. Fata simţea cât de profund îşi de- 
zamăgise tatăl. Arin îi înţelegea inima, gândurile, felul în 
care îi vorbea unei persoane dragi. Iar Kestrel nu-l cunoştea 
pe el deloc. 

Arin a luat foaia şi a studiat-o. 

— Scrie din nou. De data asta, mai ordonat. 

Kestrel a scris câteva copii până ce Arin a fost mulțumit. 
Ultima variantă era scrisă de o mână sigură. 

— Bun, a zis Coţcarul. Încă ceva. 

Kestrel şi-a frecat, obosită, cerneala de pe degete. Atunci, 
ar fi putut să doarmă. Voia să doarmă. În somn nu mai ştia 
nimic, somnul o ducea departe de camera aia şi de bărbaţii 
de acolo. 

— Spune-ne cât mai avem până ajung întăririle, a cerut 
Coţcarul. 

— Nu. 

— Acum ar fi momentul să-mi fac amenințările inventive. 

— Kestrel ne va spune, a intervenit Arin. O să înțeleagă 
că e mai înţelept așa. 

Coţcarul a ridicat sprâncenele. 

— Ne va spune imediat ce va înţelege ceea ce îi putem 
face poporului ei. 

Expresia lui Arin încerca să-i transmită ceva ce vorbele 
evitau. Kestrel s-a concentrat şi şi-a dat seama că mai văzuse 
privirea asta în ochii lui. Arin încerca, prudent, să încheie 
un târg. 

— O s-o duc la palatul guvernatorului, unde o să-i vadă 
pe cei morţi şi pe muribunzi. O să-şi vadă prietenii. 

Jess. 


266 


- NU-L PROVOCA PE COȚCAR, A ZIS ARIN, PE CÂND 
ieşeau din trăsură şi păşeau pe poteca înceţoşată ce ducea 
spre palatul guvernatorului. 

Clădirea îi părea sinistră fetei, căci fațada impresionantă 
era la fel ca în noaptea trecută, dar luminile ce ardeau la fe- 
restre erau acum mult mai puţine la număr. 

— Kestrel, ai auzit ce-am spus? Nu poţi să te joci cum 
vrei cu el. 

— El a început. 

— Nu asta e ideea. 

Pietrişul scârțâia sub cizmele grele ale lui Arin. 

— Nu înţelegi că vrea să te vadă moartă? Ar sări în sus de 
fericire să aibă şansa asta, a adăugat el. 

Arin mergea cu mâinile în buzunare, cu fruntea în pă- 
mânt, de parcă aproape că vorbea singur. O luase înainte, 
căci picioarele lui lungi erau mai rapide. 

— Nu pot... Kestrel, trebuie să înţelegi că nu te-aş re- 
vendica niciodată ca pe o proprietate. Nu te-aş putea numi 
premiul meu - n-au fost decât vorbe, dar au funcționat. Coţ- 
carul n-o să-ți poată face rău, jur că nu, dar trebuie... trebuie 

să te prefaci un pic. Să mă ajuţi puţin. Spune-ne cât timp mai 
avem până la bătălie. Dă-i un motiv să decidă că ne eşti de 
mai mult ajutor în viață. Înghite-ţi mândria. 

— Poate că mie nu mi-e atât de ușor pe cât îţi este ţie. 

Arin s-a răsucit spre ea. 

— Nu mi-e uşor, a zis el printre dinţi. Ştii bine. Poţi să 
ghiceşti ce a trebuit să înghit eu în ultimii zece ani? Poţi să îţi 
imaginezi ce a trebuit să fac eu ca să supraviețuiesc? 

Au ajuns în faţa uşii palatului. 

— Adevărul e, a răspuns ea, că nu mă interesează câtuşi 
de puţin. Poţi să-ți spui trista poveste altcuiva. 

Arin a tresărit ca şi cum fusese pălmuit. Vocea lui a ră- 
sunat gravă: 

— Poţi să faci oamenii să se simtă atât de neînsemnați. 

Kestrel s-a înroşit de ruşine, apoi s-a jenat de propria ei 
jenă. Cine era el ca să își ceară ea scuze? Arin o folosise. O 
minţise. Nimic din ce spusese el nu însemnase ceva. Dacă 
era să se rușineze de ceva, ar fi trebuit să-şi regrete propria 
naivitate. 

Arin şi-a trecut degetele prin părul scurt; dar, treptat, furia 
i-a dispărut, înlocuită de o emoție mai densă. Nu a privit-o 
pe Kestrel. Respirația lui se prefăcea în aburi în aerul rece. 

— Fă-mi ce vrei. Spune ce vrei. Dar mă sperie felul în 
care refuzi să vezi pericolul la care te expui când ai de-a face 
cu alții. Poate că acum îţi vei da seama. 

Arin a deschis ușa casei guvernatorului. 

Prima dată, Kestrel a fost lovită de miros. În aer se simţea 
duhoarea sângelui şi a cărnii în putrefacție. Mirosul îi întor- 
cea pe dos stomacul şi Kestrel şi-a înăbușit cu greu greaţa. 

Trupurile erau strânse grămadă în sala de primire. Lady 
Neril zăcea cu faţa în jos, aproape în același loc unde stătuse 

în noaptea balului, întâmpinându-şi musafiri. Kestrel o re- 
cunoscuse după eșarfa din pumnul strâns; materialul lucea 
puternic în lumina torțelor aprinse. Erau sute de morţi. 
Kestrel i-a văzut pe căpitanul Wensan, pe Lady Faris, în- 
treaga familie a senatorului Nicon, pe Benix... Kestrel a în- 
genuncheat lângă vechiul ei prieten. Mâna lui mare era ca 
lutul rece. Îşi putea auzi lacrimile picurând pe hainele tână- 
rului, le-a văzut acoperindu-i pielea cu bobiţe translucide. 

— O să fie îngropat azi, alături de ceilalți, a zis Arin, 
încetișor. 

— Ar trebui ars. Noi ne ardem morţii. 

Fata nu se mai putea uita la Benix, dar nici nu se putea 
ridica în picioare. Arin a ajutat-o, atingând-o delicat. 

— O să am grijă să fie totul cum trebuie. 

Kestrel îşi forţa picioarele să se mişte, să păşească pe 
lângă cadavrele strânse unul peste altul, ca nişte dărâmături. 
Se gândea că trebuie să fi adormit totuşi, iar ceea ce vedea 
nu era decât un vis rău. 

Kestrel s-a oprit, văzându-l pe Irex. Gura lui era pătată în 
violet, ca a otrăviţilor, dar în coaste i se vedeau răni năclăite 
şi sânge, iar gâtul îi era traversat de o tăietură fatală. Chiar 
şi otrăvit, Irex se luptase. Lacrimile au podidit-o iar. Arin a 
strâns-o mai tare şi a împins-o mai departe. 

— Să nu îndrăznești să plângi pentru el. Dacă n-ar fi fost 
mort, l-aş fi ucis chiar eu. 


Bolnavii erau întinși pe podeaua sălii de bal. Mirosul era 
şi mai rău aici: duhnea a vomă şi a excremente. Herranii 
se mișcau printre paturile improvizate, ştergând feţele mu- 
ribunzilor cu cârpe umede, cărând ploşti de colo-colo. Lui 
Kestrel i se părea ciudat să-i vadă purtându-se încă precum 

nişte sclavi, să citească mila în ochii lor şi să ştie că doar mila 
mai era ceea ce-i făcea să-i îngrijească pe oamenii pe care 
încercaseră să-i distrugă. 

Un herrani și-a ridicat privirea, a văzut-o pe Kestrel şi a în- 
ceput să-i pună întrebări lui Arin, dar Kestrel nu a auzit nimic. 
Fata s-a îndepărtat de el, împleticindu-se, grăbită, căutând 
printre tărgi ochii mari şi căprui, nasul cârn şi gura mică. 

Kestrel aproape că nu a recunoscut-o. Buzele lui Jess erau 
mov, pleoapele ei erau umflate și închise. Fata purta încă 
rochia de bal, verde şi vaporoasă, care arăta cumplit de ne- 
potrivit acum. 

— Jess, a zis Kestrel. Jess. 

Respirația fetei s-a întrerupt o clipă, apoi s-a transformat 
într-un şuierat. Era singurul semn de viaţă. 

Kestrel l-a căutat pe Arin din priviri. Stătea sprijinit de pe- 
retele din capătul opus al încăperii şi nu voia să o privească. 
Fata s-a dus spre el, l-a smucit și l-a tras spre prietena ei. 

— Ce e asta? a spus Kestrel, autoritară. Ce otravă ai folosit? 

— Eu nu... 

— A fost ceva la care aveai acces, de pe câmp poate. O 
plantă? i 

— Kestrel... 

— Se poate să o fi recoltat cu luni în urmă; ai lăsat-o să 
se usuce, apoi ai măcinat-o. Trebuie să fi fost incoloră, ca 
să se amestece cu vinul la gheață. Kestrel a trecut repede în 
revistă tot ce o învățase Enai despre plantele de prin partea 
locului. Fruct de sim? Nu, n-ar fi mers aşa repede... 

— A fost gheara-nopții. 

— Nu ştiu ce-i asta. 

— Creşte primăvara, în pământ, se usucă la soare şi se 
macină. 

— Deci există un antidot, a insistat Kestrel, deşi Arin nu 
pomenise nimic. 

Fl a tăcut câteva momente. 

— Nu, a răspuns în cele din urmă, 

— Ba da, există! Herranii erau cei mai buni vindecători 
din lume. Nu ați lăsa vreo otravă să circule fără să-i găsiți şi 
antidotul. 

— Nu e niciun leac... doar ceva care să ajute. 

— Atunci ar trebui să li-l dați! 

Arin a întors umerii fetei, ca ea să nu mai vadă rândurile 
de saltele de paie. 

— Nu-l avem. Nu am plănuit să avem supraviețuitori. 
Planta de care am avea nevoie ar fi trebuit culeasă toamna. 
Acum e iarnă. Nu se mai găseşte nicăieri. 

— Ba nu, o s-o găsim. Nu a nins încă. Nu a dat îngheţul. 
Cele mai multe plante nu mor până la primul îngheţ. Aşa 
zicea Enai. 

— E adevărat, dar... 

— O s-o găseşti. 

Arin a tăcut. 

— Ajut-o. 

Vocea lui Kestrel suna răguşită. 

— Te rog. 

— E o plantă delicată. S-ar putea să fi murit toate de frig 
şi nu ştiu dacă voi putea... 

— Promite-mi că vei căuta, a zis Kestrel, de parcă nu 
şi-ar fi jurat că promisiunile lui nu însemnau nimic. 

— O să caut, a spus Arin. Promit. 


Arin a insistat să o ducă mai întâi în casa lui. 
— Pot să merg cu tine în munţi, a spus fata. Pot să caut 
şi eu. 

Zâmbetul lui Arin era sec. 

— Nu tu ţi-ai petrecut ore întregi în copilărie hol- 
bându-te la cărţile de botanică, întrebându-te ce specii de 
arbori au frunze cu patru nervuri şi care cu şase. 

Legănatul trăsurii o adormea pe Kestrel. Orele de ne- 
somn îi atârnau grele ca plumbul peste pleoape. Se chinuia 
să-și ţină ochii deschişi. Afară, înserarea făcuse loc nopții. 

— Aveţi mai puţin de trei zile, a şoptit ea. 

— Cum? 

— Până vin întăririle. 

Arin nu a spus nimic şi atunci Kestrel a rostit cu voce tare 
ceea ce gândea el probabil. 

— Presupun că nu e momentul potrivit să pleci în munţi, 
în căutarea unei plante. 

— Am promis, aşa că voi merge. 

Pleoapele lui Kestrel s-au închis. Aţipea, apoi se trezea. 
Când Arin a vorbit iar, nu era sigură că el se aștepta să-l audă. 

— Îmi amintesc că stăteam cu mama într-o trăsură. 

A urmat o pauză lungă, apoi vocea lui Arin s-a auzit iar 
pe tonul acela molcom şi curgător ce trăda cântăreţul din el. 

— În amintirea mea, eu sunt mic şi somnoros şi ea face 
un gest ciudat. De fiecare dată când soarele bate în trăsură, 
mama își ridică mâna ca şi cum s-ar întinde după ceva. Lu- 
mina îi conturează degetele cu linii de foc. Apoi trăsura intră 
iar în umbră şi ea îşi coboară mâna. Când soarele pătrunde 
din nou pe fereastră, mama repetă gestul şi eclipsează lumina. 

Kestrel asculta şi i se părea că povestea în sine era o 
eclipsă ce-şi arunca umbra asupra ei. 

— Chiar înainte să adorm, a continuat Arin, mi-am dat 
seama că mama îmi ferea ochii de soare. 

Kestrel l-a auzit pe Arin mişcându-se, l-a simţit privind-o. 

— Kestrel. 

Fata își imagina cum trebuia să stea el, aplecat înainte, 
cum arăta în lucirea lămpii trăsurii. 

— Nu e greşit să vrei să supravieţuieşti. Îți poți vinde 
onoarea în multe feluri insignifiante atâta timp cât te pro- 
tejezi. Poţi să torni un pahar de vin aşa cum se cuvine şi să 
priveşti un om bând şi să-ţi plănuieșşti răzbunarea. 

Poate că fruntea lui se înclinase un pic spunând asta. 

— Probabil că plănuieşti şi-n somn. 

A urmat o pauză lungă cât un zâmbet. 

— Plănuieşte, Kestrel. Dacă eu nu trăiam, nimeni nu 
şi-ar mai fi amintit-o pe mama; nu aşa ca mine. 

Kestrel nu mai putea fugi din calea somnului ce o trăgea 
în adâncurile lui. 

— Şi nu te-aș fi întâlnit pe tine. 


Kestrel îşi dădea seama, ca prin vis, că cineva o ridica. 
Şi-a înlănțuit braţele în jurul gâtului cuiva şi şi-a îngropat 
capul în umărul lui. A auzit un oftat şi nu era sigură dacă 
fusese al ei sau al lui. 

A urmat mişcarea legănată a paşilor pe trepte. A fost 
aşezată pe ceva moale. Pantofii i-au fost traşi din picioare, 
pătura a acoperit-o până la bărbie şi cineva a murmurat 
binecuvântări herrani pentru vise plăcute. Fusese Enai? 
Kestrel s-a încruntat. Nu, vocea nu i se potrivea deloc lui 
Enai, dar cine ar fi spus acele vorbe dacă nu dădaca ei? Apoi 
palma de pe fruntea ei a dispărut. Kestrel a decis că avea să 
rezolve misterul mai târziu. Şi așa, a adormit. 


Calul a alunecat pe grohotiș. Arin s-a ţinut în şa pe când 
animalul se legăna, apoi calul şi-a îndepărtat copitele şi și-a 
recăpătat echilibrul. 

Lucrurile aveau să se înrăutățească, şi-a zis Arin, înnegu- 
rat, când avea să coboare şi nu să urce pe cărare. Căuta de o 
zi întreagă. Slaba speranţă pe care o mai avea de a găsi planta 
începea să dispară. 

În cele din urmă, a descălecat. Muntele era pleşuv, maro-ce- 
nuşiu, nu găseai arbori şi drept înainte se vedea tăietura groaz- 
nică în munte prin care valorienii se revărsaseră în ţară în 
urmă cu zece ani. 

Arin a zărit o lucire de metal. Erau arma unui herrani 
şi hainele camuflate ale omului ce păzea trecătoarea, alături 
de alții. Arin s-a strecurat în spatele unei stânci, trăgându-şi 
calul după el. A fixat frâiele într-o crăpătură dintre doi bolo- 
vani. N-ar fi fost bine ca el (sau calul lui) să fie văzut acolo. 
Ar fi trebuit să se afle la trecătoare sau să facă orice alt efort 
ca să-şi păstreze ţara. 

Țara lui. Gândul acesta nu înceta să-l bucure. Merita să 
moară, merita să facă aproape orice pentru a redeveni per- 
soana care fusese înainte de Războiul Herran. Şi totuşi, iată-l 
cum jongla cu şansele delicate de reușită, căutând o plantă. 

Arin îşi imagina reacţia Coţcarului dacă l-ar fi văzut 
atunci, cutreierând după un biet lujer zbârcit și aproape 
uscat. Arin putea ignora batjocura, putea rezista furiei — ba 
o putea chiar înţelege. Dar nu îndura să vadă ceea ce îşi ima- 
gina că s-ar putea întâmpla. Privirea Coţcarului fugind spre 
Kestrel, măsurând-o, alimentându-şi furia cu un motiv în 
plus. Şi cu cât încerca Arin să o protejeze mai mult, cu atât 
creştea antipatia Coţcarului. 

Arin şi-a strâns pumnii, de frig, şi a suflat în ei, bă- 
gându-și degetele la subsuori. A pornit mai departe. Ar 
trebui să o elibereze pe Kestrel, să o ajute să se retragă în ți- 
nuturile îndepărtate, cu ferme izolate, unde nimeni nu avea 

nicio idee despre revoluţie. Şi după aceea? Kestrel avea să-şi 
anunţe tatăl. Ar fi găsit ea o cale. Şi toată forţa armată a im- 
periului s-ar fi abătut asupra peninsulei; iar Arin se îndoia 
că herranii erau în stare să țină piept până şi batalionului 
care avea să treacă prin munți peste două zile. Eliberarea lui 
Kestrel ar fi însemnat să-şi ucidă oamenii. 

Arin a mişcat o piatră cu piciorul şi a vrut să o lovească, 
dar s-a oprit şi a mers mai departe. Gândurile se jucau cu 
mintea lui, arătându-i soluţii doar ca să dezvăluie alte pro- 
bleme, tachinându-l cu certitudinea că urma să piardă tot 
ce-şi dorea să păstreze. 

Până când a găsit-o. Arin a găsit planta înălțându-se în 
mijlocul unui petic de noroi. Nu era multă şi arăta ca vai 
de lume, dar băiatul a smuls-o din pământ cu o speranță 
aproape sălbatică. Apoi şi-a ridicat privirea de la mâinile lui 
murdare, descoperind că putea fi iar văzut de cei de la trecă- 
toare. O idee i-a tăiat brusc răsuflarea. 

Ideea era abia încropită, ca şi frunzele din mâna lui Arin, 
dar creştea, prindea rădăcini, şi Arin a început să-şi dea 
seama cum puteau fi învinse forţele valoriene. 

A înţeles deodată cum putea câştiga. 

CÂND KESTREL S-A TREZIT ÎN PAT, NICI NU A VRUT 
să se gândească la cum ajunsese acolo. 

Apoi ziua a fost înghițită cu totul. În casă se strecura frigul 
şi înserarea părea să apese pe umerii lui Kestrel, în timp ce 
mintea i se umplea de gânduri în legătură cu Jess și cu Arin. 

Fata a auzit o cheie întorcându-se în broască şi a sărit în 
picioare, dându-și abia atunci seama că de când se trezise, 
nu făcuse decât să stea şi să se holbeze în gol. A traversat 
camerele apartamentului până ce a ajuns în faţa ultimei uşi. 

Era Sarsine. 

— Unde e Arin? a întrebat femeia. 

Era mai bine dacă nu dezvăluia nimic. 

— Nu ştiu. 

— Asta e o problemă. 

Tăcere. 

— E o problemă pentru fine, a lămurit-o Sarsine, căci 
Coţcarul e aici şi vrea să-l vadă pe Arin, iar din moment ce 
vărul meu smintit nu e de găsit, omul vrea să-ţi vorbească ție. 

Kestrel a simţit cum inima ei își încetineşte bătăile, aşa 
cum obișnuia să facă atunci când Rax pregătea vreun atac 

rapid sau când tatăl ei îi punea o întrebare la care nu cunoş- 
tea răspunsul. 

— Spune-i că nu vreau. 

Sarsine a râs. 

— Asta e casa familiei tale, a zis Kestrel. E un musafir 
aici. Cine e el să-ți comande ţie? 

Sarsine a clătinat din cap, deşi linia tristă a buzelor ei 
strânse spunea că nu o învinovăţea pe Kestrel că încercase. 
Când a vorbit iar, cuvintele ei nu sunau ca o ameninţare, dar 
Kestrel auzea ecoul a ceea ce Coţcarul insinuase. 

— Dacă nu vii cu mine, o să urce el aici, să te vadă. 

Kestrel şi-a aruncat privirea spre pereţi, gândindu-se la 
cum erau dispuse camerele, la cum se roteau în interior pre- 
cum casa unui melc, lăsând impresia că erai ascuns de lume 
şi ocrotit într-un spaţiu intim şi plăcut. 

Sau prins în capcană. 

— Voi merge, a zis ea. 


Sarsine a adus-o pe Kestrel în atrium, unde Coţcarul stă- 
tea pe o bancă din marmură, în faţa fântânii. Lumina torţe- 
lor pâlpâia în cameră, iar apa se revărsa cu unduiri roşiatice 
şi portocalii. 

— Vreau să vorbesc cu ea între patru ochi, i-a zis Coţca- 
rul lui Sarsine. 

— Arin..., a dat femeia să spună. 

— Nu el e liderul. Eu sunt. 

— Vom vedea cât o să dureze, a zis Kestrel, apoi şi-a 
mușcat buza. 

Coţcarul a văzut gestul. Ştiau amândoi ce însemna. O 
greşeală. 

— E-n regulă, i-a zis Kestrel lui Sarsine. Du-te. 

Sarsine i-a aruncat fetei o privire nesigură, apoi a plecat. 

Coţcarul și-a proptit coatele pe genunchi și și-a ridicat 
ochii spre Kestrel. Omul îi cerceta mâinile lungi, strânse ușor 
în pumni, pliurile rochiei. Hainele lui Kestrel apăruseră în 
mod misterios în dulapul apartamentului în timp ce dormise, 
iar asta o bucurase. Costumul de duel îşi îndeplinise datoria 
destul de bine, dar să poarte o rochie de societate o făcea pe 
Kestrel să se simtă pregătită pentru alte feluri de bătălii. 

— Unde e Arin? a întrebat Coţcarul. 

— În munţi. 

— Ce face acolo? 

— Nu ştiu. Îmi imaginez că, din moment ce forţele va- 
loriene vor veni prin trecătoare, s-a dus acolo să analizeze 
avantajele şi dezavantajele câmpului de luptă. 

Coţcarul i-a aruncat fetei un zâmbet voios. 

— Nu te supără că eşti o trădătoare? 

— Nu văd de ce aş fi o trădătoare. 

— Tocmai ai confirmat că întăririle vor veni prin trecă- 
toare. Mulţumesc. 

— Nu mie trebuie să-mi mulțumeşti, a zis Kestrel. 
Aproape toate navele bune ale imperiului au fost trimise în 
est, ceea ce înseamnă că nu mai există altă cale de acces în 
oraș. Oricine are minte şi-ar putea da seama. De asta Arin e 
în munți, iar tu aici. 

Roşeaţa începea să se aprindă în obrajii Coţcarului. 

— Picioarele mele sunt prăfuite, a zis omul. 

Kestrel nu ştia ce să răspundă la asta. 

— Spală-le. 

— Cum? 

Bărbatul și-a scos cizmele, şi-a întins picioarele şi s-a 
sprijinit cu spatele de bancă. 

Kestrel, care stătuse destul de nemişcată, a împietrit de-a 
binelea. 

— E un obicei herrani ca stăpâna casei să spele picioarele 
musafirilor speciali, a zis Coţcarul. 

— Chiar dacă există un asemenea obicei, el a dispărut 
acum zece ani. lar eu nu sunt stăpâna casei. 

— Nu, eşti o sclavă. Şi vei face cum îţi ordon. 

Kestrel îşi amintea cum Arin o îndemnase să renunţe la 
mândrie din când în când. Dar oare se referise la aşa ceva? 

— Foloseşte fântâna, a zis Coţcarul. 

Furia o cuprindea pe Kestrel, dar fata era suficient de is- 
teață să nu o lase să se vadă. S-a aşezat pe marginea bazinu- 
lui, i-a băgat picioarele în apă şi le-a spălat cu mişcări bruște, 
aşa cum îi văzuse pe sclavi făcând la spălătorie. Dacă ar fi 
fost o sclavă, poate că s-ar fi putut preface că avea altceva în 
faţa ochilor, dar ea nu mai spălase niciodată altceva în afară 
de propriul trup, aşa că nu avea niciun rost să nege că ceea 
ce ținea în mâini era făcut din piele, carne şi oase. 

Kestrel ura ceea ce îi fusese dat să facă. A ridicat picioa- 
rele din apă și le-a pus pe dalele din piatră. Ochii Coţcarului 
au coborât pe jumătate. Pupilele lui erau foarte strălucitoare. 

— Usucă-le. 

Kestrel s-a ridicat. 

— Nu pleci nicăieri, a zis el. 

— Trebuie să aduc un prosop. 

Fata era recunoscătoare că avea o scuză să plece undeva, 
oriunde, şi să nu se mai întoarcă. 

— E bună şi fusta ta. 

Lui Kestrel i-a venit mai greu acum să-şi ascundă pe chip 
ceea ce simţea. S-a aplecat, folosind poalele rochiei, şi i-a 
şters picioarele. 

— Acum unge-le. 

— Nu am ulei. 

— O să găsești sub o dală decorată cu zeul ospitalităţii. 
Coţcarul a arătat spre podea. Apasă-i marginea şi o să se 
deschidă. 

Sub dală erau fiole acoperite de praf vechi de zece ani. 

— Se află în fiecare casă herrani, a zis Coţcarul. Chiar 
şi în vila ta. Sau, mai degrabă, a mea. Ştii că nu e nevoie să 
rămâi aici împotriva voinţei tale. Te-ai putea întoarce acasă. 

Kestrel a turnat ulei pe picioarele Coţcarului şi a uns pie- 
lea aspră. 

— Nu. Nu am de ce să merg acolo. 

Fata simţea privirea bărbatului asupra capului ei plecat, 
asupra mâinilor ce se mişcau pe picioarele lui. 

— Faci asta pentru Arin? 

— Nu. 

— Atunci ce faci pentru el? 

Kestrel s-a ridicat. Palmele ei erau uleioase. Şi-a şters 
mâinile pe fustă, fără să-i pese că dezgustul era unul dintre 
lucrurile pe care Coţcarul voia să le citească pe chipul ei. 

De ce, oare de ce voia una ca asta? 

Fata s-a întors să plece. 

— Nu am terminat. 

— Ba da, a zis Kestrel. Dacă nu cumva vrei să vezi câte m-a 
învăţat tata despre lupta corp la corp. O să te înec în fântână. 
Şi dacă nu o să pot, o să ţip aşa de tare, că fiecare herrani din 
casă va veni aici într-un suflet şi o să se întrebe ce fel de om e 
conducătorul lor, încât o fată valoriană l-a făcut să-şi piardă 
aşa de repede controlul. 

Kestrel s-a îndepărtat, iar el nu a urmat-o, deşi i-a putut 
simţi privirea până ce s-a întors după un colţ. Kestrel a găsit 

bucătăria, cel mai populat loc din casă, şi s-a aşezat lângă 
foc, ascultând zăngănitul metalic al oalelor, ignorând privi- 
rile ciudate. 

Apoi, Kestrel şi-a dat seama că tremura - de furie şi de 
tot ce simţea. 

Spune-i lui Arin. 

Kestrel a îndepărtat gândul. La ce i-ar folosi să-i spună? 
Arin era o cutie neagră ascunsă sub o dală netedă. O capcană 
deschisă sub picioarele ei. Nu era cine își imaginase ea că e. 

Poate că Arin ştiuse că așa ceva avea să se întâmple. 

Poate că nici nu l-ar deranja. 

ARIN A TRECUT PESTE PRAG CU PAȘI MARI. A FUGIT 
pe holurile luminate, apoi s-a oprit brusc, văzându-l pe Coţ- 
car care privea în apa fântânii din atrium. 

Deodată, Arin era iar copilul de doisprezece ani, cu mâi- 
nile pline de praf de la piatra pe care o tăiase pentru a-şi 
demonstra puterea în fața acelui om. 

— M-am temut că nu ne vom întâlni, a zis Arin. M-am 
dus la vila ta mai întâi, dar mi-au zis că ai venit aici. 

— Unde ai fost?. 

Coţcarul era într-o dispoziţie proastă. 

— Am cercetat trecătoarea. Văzând că încruntarea băr- 
batului se adânceşte, Arin a adăugat: Din moment ce pe 
acolo e probabil să sosească întăririle. 

— Bineînţeles. Evident. 

— Şi ştiu exact cum să le întâmpinăm. 

Pe chipul Coţcarului s-a aprins o lumină. Arin a trimis 
după Sarsine, iar când femeia a sosit, i-a cerut să o aducă pe 
Kestrel. 

— Am nevoie de părerea ei. 

Sarsine a ezitat. 

— Dar... 

Coţcarul a clătinat un deget către femeie. 

— Sunt sigur că tu conduci bine această casă, dar vezi şi 
tu că vărul tău dă pe-afară de nerăbdare să ne împărtășească 
un plan care ne-ar putea salva. Nu-l plictisi cu treburi cas- 
nice, ca de pildă cine se ciorovăieşte cu cine... sau cu faptul 
că protejata ta nu are chef de vizite. Ad-o pe fată. 

Sarsine a plecat. 

Arin a luat o hartă din bibliotecă, apoi s-a grăbit spre su- 
fragerie, unde Coţcarul aștepta alături de Kestrel și de Sar- 
sine, care i-a aruncat lui Arin o privire exasperată, ce parcă 
voia să spună că se spăla pe mâini de toți trei. Femeia a ieşit 
pe uşă. 

Arin a întins harta pe masă şi i-a fixat colţurile cu pietrele 
pe care le strânsese în buzunare. Kestrel s-a aşezat, hotărâtă 
să nu scoată niciun sunet. 

— Spune-ţi planul, băiete, a zis Coţcarul, privindu-l doar 
pe Arin. 

Arin simţea acelaşi val de entuziasm ca şi atunci demult, 
când începuseră să plănuiască asediul orașului. 

— Am eliminat deja gărzile valoriene din partea noastră 
de munte. Arin a atins harta, şi-a trecut degetul peste muchia 
trecătorii. Acum trimitem câţiva oameni prin trecătoare, din- 
colo. Alegem bărbaţi şi femei care să treacă drept valorieni 
până în ultimul moment. Gărzile imperiale sunt îndepărtate. 
Unii dintre ai noştri le iau locul, alţii se ascund la baza dea- 
lurilor, şi un mesager e trimis prin trecătoare să-i avertizeze 
pe ai noștri, care au butoaie cu pulbere neagră aici - Arin a 
arătat un punct din mijlocul trecătorii — de ambele părți. O 
să avem nevoie de oameni care cunosc munţii şi se pot căţăra 
suficient de sus ca să-i domine pe valorieni de la înălțime. 

Vor trebui să-şi asume riscul de a fi prinşi sub avalanşa de 
pietre stârnită de explozii. Ar fi de ajuns patru oameni; câte 
doi de fiecare parte. 

— Nu mai avem multă pulbere, a zis Coţcarul. Ar trebui 
să o păstrăm pentru invazia reală. 

— N-o să o mai apucăm dacă nu folosim pulberea acum. 
Arin şi-a apăsat palmele pe masă, aplecându-se peste hartă. 
Mare parte din forţele noastre, aproximativ două mii, vor 
păzi intrarea noastră prin trecătoare. Un batalion valorian 
are mereu cam acelaşi număr, aşa că... 

— Mereu? a întrebat Coţcarul. 

Ochii lui Kestrel, care se tot strânseseră pe măsură ce Arin 
îşi explica planul, deveniseră de acum două fante înguste. 

— Ai învăţat multe cât ai fost sclavul generalului, a spus 
Coţcarul, aprobator. 

Nu așa aflase Arin detalii despre tehnicile militare valori- 
ene, dar tot ce a spus a fost: 

— Cele două armate, a noastră şi a lor, vor avea cam ace- 
laşi număr de oameni, dar nu vor fi egale în ceea ce priveşte 
experienţa şi armamentul. În privinţa asta, noi vom fi cei 
slabi. Valorienii vor avea arcuri şi arbalete. Cu toate astea, 
nu vor aduce cu ei tunuri, din moment ce nu se aşteaptă la o 
luptă. Aici, suntem în avantaj. 

— Arin, nici noi nu avem tunuri. 

— Ba avem. Trebuie doar să le luăm de pe navele pe care 
am pus mâna în port şi să le ducem sus pe munte. 

Coţcarul s-a holbat la Arin, apoi l-a lovit pe umăr. 

— Minunat! 

Kestrel s-a sprijinit de spătarul scaunului ei şi şi-a încru- 
cişat braţele la piept. 

— De îndată ce va pătrunde tot batalionul în trecă- 
toare, a continuat Arin, şi vor începe să iasă pe partea asta, 

armele noastre vor lovi în primele lor linii. O să-i luăm total 
prin surprindere. 

— Surprindere? Coţcarul a clătinat din cap. Valorienii 
vor trimite cercetaşi înainte. Când ne vor vedea tunurile, o 
să devină rapid bănuitori. 

— Nu le vor vedea, pentru că vom camufla şi tunurile şi 
oamenii sub pânză de culoarea asta. Arin a arătat spre pie- 
trele spălăcite. O să fie de ajuns cânepa şi pânza de sac din 
port. Putem să luăm lenjeriile de pe paturile valorienilor. O 
să devenim una cu muntele. 

Coţcarul a rânjit. 

— Deci tunurile vor trage spre primele linii, a zis Arin, 
care vor fi cavaleria. Caii se vor speria, din fericire, iar dacă nu 
o vor face, atunci tot o să le vină greu să-și ţină echilibrul pe 
panta ce coboară. Între timp, butoaiele cu pulbere explodează 
în centrul trecătorii şi deplasează stâncile, blocând jumătate 
de batalion, departe de ceilalți. Atunci oamenii noştri, de pe 
cealaltă parte, vor năvăli asupra jumătăţii de batalion prinsă. 
Vom face la fel şi cu cealaltă jumătate. Astfel, vom câştiga. 

Coţcarul nu a spus nimic la început, deși expresia de pe 
faţa lui vorbea de la sine. Apoi s-a întors spre Kestrel: 

— Ei? Ce crezi? 

Fata nu voia să se uite la el. 

— Fă-o să vorbească, Arin, s-a plâns Coţcarul. Ai zis că 
vrei să-i asculţi părerea. 

Arin, care urmărise modificările uşoare de stare ale lui 
Kestrel şi mişcările trupului ei, şi văzuse cum resentimentele 
ei creşteau, a zis: 

— Crede că planul o să funcţioneze. 

Coţcarul s-a uitat la amândoi. Privirea lui a întârziat asu- 
pra lui Kestrel, încercând pesemne să vadă pe faţa ei ceea ce 

zărise Arin. Apoi a ridicat din umeri în felul acela arogant 
care-l făcuse adjudecătorul preferat al tuturor. 

— Fi, planul e mai bun decât orice idee aș avea eu. Mă 
duc să le spun tuturor ce să facă. 

Kestrel i-a aruncat lui Arin o privire furişată, dar el nu-şi 
putea da seama ce însemna. 

Coţcarul l-a îmbrățișat pe Arin cu o mână și a plecat. 

Imediat ce a rămas singur cu Kestrel, băiatul a scos 
planta din buzunar: era un mănunchi verde, cu o tulpină ca 
o sârmă şi frunze ascuţite la capăt. Arin a așezat planta pe 
masă, în faţa ei. Ochii ei s-au aprins, ca două mărgăritare de 
bucurie. Era de nepreţuit felul în care s-a uitat la Arin. 

— Mulţumesc, a şoptit. 

— Ar fi trebuit să o caut mai devreme, a zis el. Atunci nu 
ar mai fi fost nevoie să-mi ceri nimic. 

Arin a atins podul palmei ei cu trei degete; acela era un 
gest herran care semnifica acceptarea mulțumirilor pentru 
un cadou, dar se folosea şi pentru a cere iertarea. 

Pielea lui Kestrel era moale şi lucioasă, de parcă ar fi fost 
unsă cu ulei. Ea şi-a retras mâna. Se schimbase din nou, iar 
Arin vedea fericirea scurgându-se din ea. 

— Ce-ţi datorez pentru asta? l-a întrebat. 

— Nimic, a zis el repede, confuz. 

Oare nu el îi era dator ei? Oare nu luptase ea pentru viaţa 
lui? Oare nu se folosise Arin de încrederea ei ca să-i distrugă 
lumea? 

Arin a cercetat chipul lui Kestrel şi și-a dat seama că nu 
era atât faptul că-şi schimbase dispoziţia, dar se retrăsese 
din nou în aceeași stare de furie înăbușită care o făcuse să-şi 
țină umerii ţepeni cât stătuse alături de Coţcar. 

Bineînţeles că fata era furioasă, căci ascultase un complot 
menit să-i ucidă poporul. Dar imediat ce Arin a presupus 

că aceea era cauza, şi-a adus aminte de privirea misterioasă 
pe care i-o aruncase ea. Arin a întors privirea aceea pe toate 
părțile, aşa cum faci cu o scoică, întrebându-te ce fel de cre- 
atură trăise acolo. Îşi amintea privirea: tresărirea sprâncene- 
lor, linia crispată a gurii. 

— Ce s-a întâmplat? a întrebat. 

Ea a părut că nu vrea să răspundă, apoi a spus: 

— Coţcarul o să-şi revendice meritul pentru ideile tale. 

Arin ştiuse asta. 

— Şi-ţi pasă? 

Kestrel a răsuflat scârbită. 

— Avem nevoie de un lider, a zis Arin. Trebuie să câşti- 
găm. Nu contează cum. 

— Ai studiat, a zis Kestrel. 

Arin şi-a dat atunci seama că citase din una dintre cărțile 
despre război ale generalului. 

— Ai luat cărţi din biblioteca mea şi ai citit despre forma- 
ţiunile de luptă valoriene şi despre metodele de atac. 

— Tu n-ai fi făcut la fel? 

Fata a dat nerăbdătoare din mână. 

— E timpul ca poporul meu să înveţe câte ceva de la voi. 
Până la urmă, aţi cucerit jumătate din toată lumea cunos- 
cută. Ce crezi, Kestrel? Aş fi un bun valorian? 

— Nu. 

— Nu? Nici atunci când inventez metode atât de ingeni- 
oase de atac că generalul meu e în stare să le fure? 

— Şi tu ce eşti, din moment ce-l laşi să facă asta? 

Kestrel s-a ridicat, stând dreaptă şi subţire ca o spadă. 

— Sunt un mincinos. Arin a rostit cuvintele lent, în locul 
ei. Un laş. Nu am pic de onoare. 

Şi iată că privirea ce tremura de lucruri ascunse se 
arăta iar. 

Exista un secret. 

— Ce e, Kestrel? Spune-mi ce se petrece. 

Chipul fetei se îndârjise într-un fel ce-i spunea lui Arin 
că nu avea să obțină vreun răspuns. 

— Vreau să o văd pe Jess. 

Planta zăcea sfrijită şi moale pe masă. Arin se întreba la 
ce anume se așteptase că va ajuta. 


Zăpada se cernea pe aleea ce ducea spre trăsură. Kestrel 
era recunoscătoare pentru planta pe care Sarsine o ducea cu 
ea, dar seara îi înveninase gândurile şi-i făcuse măruntaiele 
să se răsucească de nerăbdare. S-a gândit la Coţcar, s-a gân- 
dit la planul lui Arin - unul îndrăzneţ, care, din nefericire, 
avea toate şansele să funcţioneze. 

Era mai urgent ca niciodată să evadeze. 

Şi totuşi, cum ar fi putut, din moment ce curtea lui Arin 
era înconjurată de herrani care arătau din ce în ce mai 
puţin ca nişte rebeli zdrențăroşi şi mai mult ca soldaţii unei 
armate? 

Şi dacă reușea să evadeze, ce s-ar fi întâmplat cu Jess? 

Sarsine s-a strecurat în trăsură. Kestrel se pregătea să o 
urmeze, când a aruncat o privire peste umăr, spre casă. Clă- 
direa lucea întunecată, acoperită de ninsoarea serii. Kestrel 
a văzut spirala arhitecturală ce reprezenta apartamentul ei 
din partea de est. Dreptunghiul înalt, din piatră, era grădina 
ei de pe acoperiş, deşi de afară părea dublu în mărime. 

Ușa. 

Kestrel şi-a amintit de uşa încuiată a grădinii şi şi-a dat 
seama de câteva lucruri. Uşa pesemne că ducea spre o gră- 
dină care o oglindea pe a ei. De aceea zidul înalt părea de 
două ori mai lat din exterior. 

Cealaltă grădină era legată de latura de vest, ce lucea lu- 
minată de ferestrele la fel de mari ca ale ei, cu aceleaşi multe 
ochiuri. 

Cel mai important, acoperişul aripii de vest se înclina în 
jos şi se termina deasupra unei încăperi de la parter, care ar 
fi putut fi biblioteca sau salonul. 

Kestrel a zâmbit. 

Nu doar Arin avea un plan. 


— Doar pentru Jess, i-a zis Kestrel vraciului herrani, ne- 
păsându-i că zeci de alți oameni mureau la picioarele ei. 

Fata l-a urmat pe medic, nevrând să rişte ca până și o 
singură frunză să ajungă la altcineva, deşi sub masca violetă 
a otrăvii recunoștea alte fețe. 

Ea o alesese pe Jess. 

Când băutura a fost gata şi picurată în gura lui Jess, fata 
s-a înecat. Lichidul i-a curs pe bărbie. Vraciul a prins, calm, 
băutura cu marginea bolului şi a încercat iar, dar fără şanse 
de reuşită. 

Kestrel a luat castronul din mâna vraciului. 

— Bea asta, i-a zis fata prietenei ei. 

Jess a gemut. 

— Fă-o, a zis Kestrel, sau o să-ţi pară rău. 

— Ce fel plăcut de a trata un bolnav, a remarcat Sarsine. 

— Dacă nu bei, i-a spus Kestrel lui Jess, o să regreţi pen- 
tru că nu vei mai avea şansa să mă tachinezi, să vezi cum îmi 
doresc prea multe şi fac lucruri prosteşti ca să-mi îndepli- 
nesc dorințele. Nu o să mă mai auzi niciodată spunându-ţi 
că te iubesc. Te iubesc, surioară. Te rog, bea. 

Din gâtul lui Jess s-a auzit un clămpănit. Kestrel a înţeles 
acceptul și a dus cana la gura fetei. Jess a băut. 


289 


ĂTORULUI 


A 


BLESTEMUL CAŞTIG 


MARIE RUȚKOSKI 


Au trecut ore. Noaptea s-a lăsat grea. Jess nu dădea ni- 
ciun semn că s-ar simţi mai bine. Sarsine adormise într-un 
scaun, iar Arin se pregătea pe undeva pentru o bătălie care 
ar fi putut începe la răsărit. 

Apoi Jess a inspirat uşor, tremurător. Dar era mai bine. 
Ochii ei s-au deschis şi au văzut-o pe Kestrel. 

— O vreau pe mama, a murmurat răgușit Jess. 

Acelaşi lucru i-l şoptise şi Kestrel odată, când erau mici 
şi dormiseră în acelaşi pat, cu picioarele reci şi moi atin- 
gându-li-se. Kestrel îşi ţinea acum prietena de mână şi a 
făcut ceea ce făcuse şi Jess pentru ea, atunci. A început să 
şoptească vorbe de alint, ce sunau mai mult a muzică decât 
a cuvinte. Kestrel a simţit apăsarea slabă a degetelor lui Jess. 

— Nu-mi da drumul, a zis Kestrel. 

Jess a ascultat. Privirea ei s-a limpezit, ochii s-au deschis 
larg şi s-a trezit. 


— Ar trebui să-i spui lui Arin, i-a zis Sarsine mai târziu, 
în trăsură. 

Kestrel ştia că femeia nu vorbea despre Jess. 

— Nu. Şi nu-i vei spune nici tu. Apoi a adăugat, dispreţu- 
itor: Îţi e teamă de Coţcar. 

Kestrel nu a mai adăugat că şi ei îi era. 


În noaptea aceea, Kestrel a încercat din nou să deschidă 
uşa încuiată a grădinii. Fata a tras de mâner cu toată forţa. 
Uşa era masivă şi nu s-a clintit niciun pic. 

Kestrel a rămas acolo, tremurând în zăpadă. Apoi s-a dus 
în camera ei şi s-a întors cu o masă pe care a aşezat-o lipită 
de perete, în colţul cel mai îndepărtat. Kestrel s-a cățărat pe 
masă, dar tot nu era suficient de înaltă ca să ajungă la coama 

zidului. Spera ca unghiurile formate de colţ să-i ofere sprijin 
pentru mâini şi picioare, ca să se împingă în sus. 

Zidul era prea neted. A alunecat la loc. Chiar şi cu un 
scaun aşezat pe masă, peretele era prea înalt pentru ea, iar 
dacă ar mai fi adăugat altceva deasupra scaunului, atunci con- 
strucția risca să se dărâme, iar ea să cadă pe dalele de piatră. 

Kestrel a coborât şi a studiat grădina la lumina lămpii ce 
pătrundea dinspre seră. Fata şi-a muşcat obrazul pe interior 
şi s-a întrebat dacă nu cumva câteva cărţi aşezate teanc dea- 
supra scaunului de pe masă aveau să ajute. Atunci, a auzit un 
zgomot. Hârşâitul unui călcâi pe pietriş. Sunetul se auzise de 
dincolo de uşă, de partea cealaltă a zidului. 

Cineva o ascultase. Cineva se afla încă acolo. 

Kestrel a coborât scaunul cât mai încet cu putinţă şi a 
intrat în casă. 


Înainte ca Arin să plece spre trecătoarea din munţi, în 
toiul celor mai reci ore ale nopții, el şi-a găsit suficient timp 
să dea ordin ca orice piesă de mobilier suficient de uşoară 
pentru Kestrel să fie scoasă din apartamentul ei. 

PE CÂND OAMENII LUI ÎȘI OCUPAU POZIȚIILE ÎN 
apropierea trecătorii, Arin se gândea că pesemne înţelesese 
greşit obsesia valorienilor pentru război. Presupusese că ac- 
tele lor erau mânate de lăcomie, de un sentiment sălbatic de 
superioritate. Nu-i trecuse niciodată prin cap că valorienii 
mergeau la luptă din dragoste. 

Arin iubea orele de aşteptare, tensiunea mută şi stră- 
lucitoare, precum fulgerele, cu oraşul lui întinzându-se 
mult sub el şi în spatele lui, cu mâna pe curbura tunului 
şi urechile deschise să prindă zgomotele amplificate de 
acustica trecătorii. Arin se uita spre munte şi, deşi putea 
aproape mirosi frica bărbaţilor şi a femeilor din jurul lui, 
se simţea cuprins cumva de un soi de mirare. Simţea că 
vibrează, ca şi cum viaţa lui era un fruct proaspăt, trans- 
lucid, cu pieliţa delicată. Putea să fie despicat în două 
şi lui nici nu-i păsa. Nimic, niciodată, nu-l făcuse să se 
simtă aşa. 

Nimic, în afară de... 

Războiul îl mai ajuta pe Arin şi să uite de lucrurile pe 
care nu le putea avea. 

S-a auzit o mişcare rapidă. Sunetul a reverberat prin tre- 
cătoare, crescând în intensitate, până ce unul dintre mesa- 
gerii Coţcarului a apărut alergând spre comandant. Arin nu 
se afla prea departe de Coţcar, dar chiar și dacă ar fi fost, 
probabil că tot l-ar fi auzit pe băiat gâfâind. 

— Vin, a zis el. Vin. 

După aceea, aerul a început să vibreze de agitația tru- 
pelor. Oamenii verificau dacă tunurile erau bine acoperite, 
apoi le verificau iar, tăiau fitiluri din corzi subțiri, inflama- 
bile, şi se ascundeau sub pânzele pale. 

Arin s-a uitat printr-o gaură tăiată în cearşaf. Ochii îl 
înțepau, pentru că uitase să mai clipească. Dar bineînţeles 
că i-a auzit înainte de a-i vedea. Trecătoarea a răsunat de 
bufnetul a mii de picioare ce mărșăluiau. Apoi primele linii 
ale armatei valoriene au ieşit din munți. Arin a așteptat în- 
delung primul foc al Coţcarului. 

Sunetul s-a auzit. Ghiuleaua a rupt pânza și a traversat 
aerul, zdrobindu-se de pământ în mijlocul cavaleriei. Caii 
şi oamenii s-au făcut bucățele. Arin a auzit ţipete, dar le-a 
ignorat. 

Pânzele de culoarea pietrei fuseseră date la o parte - nu 
mai era nevoie de ele acum -—, iar Arin a început să încarce o 
ghiulea grea în gura unui tun, trăgând şi repetând acţiunea, 
cu mâinile înnegrite de pulbere. Atunci o femeie a apărut 
lângă el şi l-a tras de mânecă. 

— Coţcarul e rănit, a zis ea. 

Valorienii răspundeau la focuri cu săgeți din arcuri și 
arbalete, ce străpungeau aerul cu o precizie terifiantă. Arin 
şi-a ţinut răsuflarea şi a început să fugă. 

Săgeţile şuierau pe lângă el. S-a ascuns în spatele bolova- 
nilor ce acopereau pe jumătate tunul Coţcarului. Omul era 

întins pe spate, cu fața plină de pulbere neagră. Herranii se 
strânseseră în jurul lui, holbându-se, șocați, la bărbat. 

— Nu! a răcnit Arin. Staţi cu ochii pe valorieni, nu pe el. 

Oamenii au tresărit speriaţi și s-au întors la ceea ce aveau 
de făcut, adică să creeze cât mai multe găuri în formaţia 
valoriană. 

— Mai puţin tu, a zis Arin, apucându-l de cămașă pe băr- 
batul cel mai aproape de el. Spune-mi ce s-a întâmplat. S-a 
lăsat pe vine şi a început să pipăie pieptul şi braţele Coţca- 
rului, căutând să vadă unde sângera. Nu are nicio rană. De 
ce nu e rănit? 

— A căzut pur şi simplu pe spate, a explicat omul. Când 
tunul a bubuit, explozia l-a aruncat pe Coţcar cât colo. Pe- 
semne că s-a lovit la cap. 

Râsul lui Arin a izbucnit sălbatic. Comandantul leşinase 
chiar în primele momente ale bătăliei. Nu se putea spune că 
era un semn bun. 

L-a tras pe Coţcar într-un loc mai ferit, în spatele unor 
bolovani, şi i-a luat luneta din buzunar. Luneta era din casa 
generalului şi de o calitate bună. Poate un pic prea bună. 
Prin ea, Arin a văzut că valorienii se ţineau încă în şei şi caii 
erau sub control, deşi coborau o pantă înfricoșătoare, bom- 
bardaţi de tunuri. Duşmanul avansa. 

Dar Arin a văzut apoi ceva şi mai rău. Pe când privea prin 
lunetă, unii dintre soldaţii din urmă şi-au înălțat gâturile 
spre laturile trecătorii. S-a zărit o lucire pe când unul dintre 
valorieni a tras o săgeată, a ochit pe cineva de pe stânci şi a 
eliberat arma. 

Unul dintre cei patru herrani ce aveau datoria să aprindă 
butoaiele cu pulbere a căzut de pe stânci. Arin a blestemat. 
A privit apoi, fără a putea face ceva, cum și ceilalți trei erau 
doborâţi cu arbaletele. 

Se sfârşise, s-a gândit Arin. Dacă nu reuşeau să despartă 
batalionul valorian în două aruncând stâncile în trecătoare, 
atunci herranii aveau să fie rapid călcaţi în picioare de ar- 
mata experimentată ce-şi revenea deja din şocul iniţial. 

Însă ultimul luptător de pe munte, o femeie, se agăța încă 
de stâncă, supraviețuind cumva. Apoi a căzut, s-a întors în 
aer şi a luat foc. Atunci, Arin a observat micul butoi de pul- 
bere pe care ea îl ținea în brațe. Femeia a lovit pământul şi 
butoiul a explodat. Focul a făcut prăpăd în mijlocul armatei 
valoriene. Era singura şansă ce i se mai dădea lui Arin. 

— "Țintiţi arcaşii, le-a ordonat ei celor care mânuiau 
tunul Coţcarului. Pe cei cu arbalete. Spuneţi tuturor. Întoar- 
ceţi focurile asupra escadronului ăluia. 

— Dar se apropie valorienii... 

— Faceţi cum am zis! 

Arin a turnat într-un sac atâta pulbere cât putea duce, a 
apucat un colac de fitil, şi-a agăţat sacul pe umăr şi a luat-o 
la fugă spre poalele stâncii. 

Era nebunesc ceea ce voia el să facă; aproape că părea 
că fusese atins de blestemul zeilor smintelii şi ai morţii pe 
când era copil în faşă, căci Arin gonea spre o potecă îngustă 
făcută de capre ce abia dacă zgâria suprafaţa stâncii. Apoi a 
luat-o pe drumul subţire şi a părut că avea să-şi rupă glez- 
nele înainte să poată ajunge la grămada de bolovani cuibă- 
rită în plasa crenguţelor negre ale tufișurilor de iarnă. Dacă 
reuşea cumva să nu-și rupă oasele, atunci avea să fie zărit şi 
rănit de un arcaș. 

Şi a fost. Durerea i-a ars coapsa. Coada săgeţii îi ieşea 
din carne. Altă săgeată i-a zgâriat gâtul. Arin s-a clătinat pe 
picioare, apoi s-a forţat să gonească iar. Bătăile inimii lui îi 
răsunau în urechi la fel de tare precum focurile de tun. 

O formaţiune de piatră de la stânga lui îi oferea acum 
protecţie. Arin a alergat de-a lungul ei, tot mai sus, în tre- 
cătoare. Apoi s-a lăsat pe vine, blestemând şi tremurând pe 
când sângera deasupra sacului cu pulbere. A înghesuit sacul 
la baza unei grămezi instabile de pietre şi a desfăcut fitilul. 

A aprins un chibrit şi l-a ținut până ce i-a ars degetele şi 
fitilul a început să fâsâie. Apoi a dat să se ridice cât mai re- 
pede, aşa de repede că parcă tot trupul lui era făcut din acel 
cuvânt, năpustindu-se în sus, să fugă de explozia ce venea. 

Bubuitura s-a auzit tare şi a rupt costişa. De pe stâncă 
s-au smuls bolovani. Pământul a alunecat de sub picioarele 
lui Arin şi el a căzut, într-o ploaie de pietre. 

KESTREL A AUZIT STRIGĂTELE DE BUCURIE DE 
departe. 

S-a întristat. Soldaţii valorieni nu obişnuiau să strige 
când câştigau, ci cântau. 

Planul lui Arin funcţionase. 

Kestrel a mers spre o fereastră cu multe ochiuri ce dădea 
spre curte şi, mai departe, spre oraş şi a deschis-o. Aerul rece 
al iernii s-a repezit înăuntru şi fulgii de nea au ciupit obrajii 
fetei. Kestrel s-a aplecat peste pervaz. 

Un grup mic de călăreţi se apropia de casă. Ritmul lor era 
destul de încet ca să se potrivească cu mersul lui Suliţă, al 
cărui călăreț zăcea moale peste grumazul animalului. 

Sigur herranii nu ar fi ţipat de fericire dacă Arin era mort 
sau pe moarte. 

Ce prostie, şi-a zis Kestrel. Morţii nu călăresc. 

O avalanșă de sentimente o tulburau pe fată, iar Kestrel 
nu ştia dacă emoţiile ei erau ceea ce ar fi trebuit să fie pen- 
tru că nici nu era sigură ce simţea. Nu putea nici măcar să 
gândească. 

Apoi caii s-au oprit. Arin a alunecat de pe Suliţă şi her- 
ranii au început să se agite pe când fiecare încerca să ajungă 
primul la el. Oamenii îl sprijineau, își împingeau umerii sub 
braţele lui. 

Faţa lui Arin era albă de durere şi înnegrită de pete de 
noroi şi vânătăi. Hainele lui rupte erau pătate cu stacojiu, 
ca nişte flamuri luminoase şi însângerate. Un picior era gol. 

Arin şi-a dat capul pe spate, a surprins privirea lui Kestrel 
şi a zâmbit. 

Kestrel a închis fereastra şi şi-a ferecat inima, căci ceea 
ce simţise când îl văzuse pe Arin venind pe potecă nu era 
deloc ceea ce așteptase, nu asta trebuia să simtă. O uşurare 
profundă şi tulburătoare. 


— Un erou. 

Coţcarul s-a uitat la Arin, care zăcea întins în pat. 

Arin a dat să clatine din cap, dar în clipa următoare s-a 
crispat de durere. 

— Sunt doar norocos. 

— Al dracului de norocos. Un tufiş te-a ținut să nu cazi 
peste stâncă. Ai fost practic îngropat sub o grămadă de pie- 
tre şi totuşi nu ţi-ai rupt nimic. 

— Mă simt de parcă mi-aş fi rupt totul. 

Coţcarul avea o expresie bizară pe chip. 

— Şi tu ai avut noroc, a zis Arin. 

— Că am fost culcat la pământ şi am pierdut bătălia? Nu 
prea cred. Dar Coţcarul a ridicat din umeri, s-a aşezat pe 
marginea patului, l-a bătut pe băiat pe umerii răniţi şi a chi- 
cotit când Arin a început să blesteme. Există mereu o dată 
viitoare. Spune-mi ce s-a întâmplat după ce ai fost pescuit 
de sub pietre. 

— Planul a funcţionat. Ofițerii valorieni din faţă şi din 
spate au fost despărțiți de alunecarea de teren, care a nimicit 
şi o bună parte din soldaţii lor. S-au predat. Cred că am reu- 
şit să ne asigurăm că niciun mesager nu a scăpat de cealaltă 
parte a trecătorii. l-am trimis pe răniţi la vila guvernatorului. 
Am putea la fel de bine să transformăm palatul ăla în spital. 

— Te referi la răniții noştri. 

Arin s-a sprijinit într-un cot. 

— Pe toţi. Am luat prizonieri. 

— Arin, Arin. Nu mai avem nevoie de alţi valorieni cre- 
dincioşi. Suntem deja îngropaţi până peste cap în aristocrați. 
Dar cel puţin scrisorile lor sădesc dezinformarea în capitală 
şi ne distrează pe noi. 

— Ce-ai fi vrut să fac? Să-i omor pe e toţi? 

Coţcarul a deschis mâinile în lături, ca şi cum răspunsul 
s-ar fi aflat scris pe palmele lui. 

— E o chestie obtuză, a zis Arin, prea obosit ca să-i pese 
că-l jignea pe comandant. Și mult sub demnitatea noastră. 

Tăcerea Coţcarului devenea tăioasă. 

— Hai să privim lucrurile altfel, a continuat Arin, mai 
prevăzător. Într-o zi, s-ar putea să trebuiască să facem schimb 
de prizonieri. Asta nu a fost ultima bătălie. Unii dintre noi 
s-ar putea să fie capturați în următoarea. 

Coţcarul s-a ridicat în picioare. 

— Putem să discutăm mai târziu. Cine sunt eu, să răpesc 
odihna eroului nostru? 

— Nu-mi mai spune aşa. 

Coţcarul a pocnit din limbă. 

— Oamenii te vor iubi, a zis. 

Dar asta nu a sunat ca şi când ar fi fost ceva bun. 


» 

Posibilitatea unui viitor nu li se mai părea atât de înde- 
părtată herranilor. Înainte de luptă, oamenii continuaseră 
să trăiască în mare parte acolo unde serviseră drept sclavi, 
dacă nu se putuseră întoarce la casele lor. Acum, vilele valo- 
riene goale erau luate cu asalt. Căutau aprobarea Coţcarului 
ca să se poată muta într-un loc sau altul, dar uneori, privirile 
oamenilor îl căutau pe Arin înainte de a vorbi. Atunci, răs- 
punsul Coţcarului venea, invariabil, negativ. 

Arin muncea să-i transforme pe luptători într-o armată 
reală. Făcuse o listă a celor care se remarcaseră în timpul bă- 
tăliei şi a sugerat ca aceia să fie făcuți ofiţeri. Titlurile scrise 
acolo coincideau cu cele folosite de armata herrani înainte 
de cucerire. 

Coţcarul s-a încruntat când a văzut lista. 

— Presupun că vrei să aduci și monarhia la loc. 

— Familia regală e moartă, a zis Arin, încet. 

— Şi tu ce eşti, următoarea alegere logică? 

— Nu am spus niciodată aşa ceva. lar asta nu are nimic 
de-a face cu numirea ofiţerilor. 

— Ah, nu? Uită-te la listă. jumătate dintre ei au sânge 
albastru, ca tine. ` 

— Şi jumătate nu au. Arin a oftat. E doar o listă, Coţca- 
rule. Tu vei decide. 

Coţcarul l-a privit cercetător, apoi a şters câteva nume şi a 
scris altele în locul lor. După aceea a semnat cu o înfloritură. 

Arin a zis că ar trebui să înceapă să ocupe pământul din 
afara orașului, să cucerească fermele şi să aducă grâne şi alte 
alimente, ca să se pregătească de asediu. 

— Domeniul Ethyra ar fi un început bun. 

— Bine, bine, a spus Coţcarul, fluturând mâna. 

Arin a ezitat, apoi i-a întins un sac mic, dar plin şi greu. 

— S-ar putea să găseşti cărţile astea interesante. Sunt 
despre istoria şi războaiele valoriene. 

— Sunt prea bătrân să mă mai şcolesc, a zis Coţcarul, lă- 
sându-l pe Arin cu mâna întinsă. 


Kestrel începuse să-și urască apartamentul. Se întreba 
ce fel de familie avusese Irex dacă o încuietoare ce putea fi 
manevrată doar din exterior fusese adăugată uşii unui apar- 
tament atât de somptuos, că pesemne aparținuse mamei lui. 
Broasca era din alamă valoriană, complicată şi foarte ma- 
sivă. Kestrel cunoștea, de acum, mecanismul ca pe propriul 
buzunar, căci îşi petrecuse suficient timp încercând să vadă 
dacă putea fi deschis cu forța sau spart. 

Dacă ar fi trebuit să spună ce anume îi displăcea cel mai 
mult la apartament, i-ar fi venit greu să aleagă între încuie- 
toare şi grădină, deşi zilele acelea nutrea o ranchiună deose- 
bită împotriva draperiilor. 

Kestrel se ascundea în spatele lor ca să-l privească pe 
Arin când pleca şi se întorcea acasă, cel mai des călare pe 
armăsarul ei. În ciuda felului în care arătase după bătălie, 
rănile lui nu fuseseră grave. Scăpase de şchiopătat, bandajul 
din jurul gâtului dispăruse, iar vânătăile violente se şterse- 
seră în nuanţe urâte de verzui şi violet. 

Trecuseră câteva zile fără ca Arin şi Kestrel să schimbe 
vreo vorbă şi asta o enerva foarte tare. Îi venea greu să-și 
şteargă din minte zâmbetul lui dulce şi extenuat. Şi apoi cas- 
cada de uşurare ce urmase. 

Kestrel i-a trimis o scrisoare. Jess e pe cale să-şi revină, 
scrisese ea. I-a cerut lui Arin să o lase să-l viziteze pe Ronan, 
care era ţinut în temniţa orașului. 

Răspunsul lui Arin a fost un bilet scurt: Nu. 

Fata a decis că nu avea să insiste. Cererea ei venise dintr-un 
sentiment de datorie. De fapt, era îngrozită să-l întâlnească pe 
Ronan - chiar dacă el ar fi fost de acord să-i vorbească şi chiar 
dacă nu o ura. Kestrel ştia că să-l vadă pe Ronan însemna să 
se confrunte cu propriul ei eșec. Făcuse totul pe dos... inclu- 
siv faptul că nu fusese în stare să-l iubească. 

Kestrel a împăturit biletul cu un singur cuvânt şi l-a pus 
deoparte. 


Arin tocmai părăsea vila generalului, care de acum deve- 
nise statul-major al armatei, când unul dintre noii ofiţeri l-a 
salutat. Thrynne, un bărbat de vârstă mijlocie, cerceta câţiva 
cai valorieni capturați în luptă. 

— Ăştia vor fi numai buni pentru atacul asupra dome- 
niului Metrea, a zis omul. 

Arin s-a încruntat. 

— Poftim? 

— Coţcarul ne trimite să cucerim Metrea. 

Arin şi-a pierdut răbdarea. 

— E o prostie. La Metrea se cultivă măslini. Vreţi să trăiţi 
cu măsline în timpul asediului? 

— Ăăă...nu. ` 

— Atunci mergeţi la Ethyra, unde sunt hambare cu grâne 
şi vite. 

— Acum? 

— Da. 

— Ar trebui să-l întreb mai întâi pe Coţcar? 

— Nu. Arin şi-a frecat fruntea, sătul să tot calce mereu 
cu atât de multă grijă în preajma Coţcarului. Doar mergeţi. 

Thrynne şi-a adunat trupele. 

Când Arin l-a întâlnit pe Coţcar a doua zi, nu s-a po- 
menit nimic de ordinele comandantului şi de cum fuseseră 

ele schimbate. Prietenul lui Arin era vesel şi i-a sugerat bă- 
iatului să viziteze „vitele valoriene', aşa cum se referea el la 
prizonierii de luptă. 

— Vezi dacă au toate condiţiile, a zis Coţcarul. De ce nu 
te duci mâine după-amiază? 

Trecuse ceva vreme de când Coţcarul nu îi mai ceruse să 
facă ceva, şi Arin s-a gândit că solicitarea era un semn bun. 


Arin a luat-o pe Sarsine cu el. Femeia era un bun or- 
ganizator şi făcuse deja palatul guvernatorului să semene 
mai mult cu un spital adevărat. Arin se gândea că ea ar fi 
ştiut ce să facă în cazul în care închisoarea devenea neîncă- 
pătoare. 

Doar că numărul prizonierilor nu avea să reprezinte o 
problemă. 

Podelele temniţei luceau de sânge. Trupurile zăceau con- 
torsionate în celule. Soldaţii valorieni fuseseră ucişi - tră- 
seseră în ei printre barele de fier sau fuseseră împunşi cu 
sulițele pe când dormeau. 

Stomacul lui Arin s-a strâns şi a auzit-o pe Sarsine ți- 
nându-și respiraţia. Cizmele lui stăteau într-o băltoacă nea- 
gră de sânge. 

Nu toţi prizonierii erau morţi; aceia capturați în noaptea 
revoluţiei erau încă în viaţă şi se uitau la Arin cu groază. Oa- 
menii era tăcuţi; poate că le era teamă că aveau să urmeze. 
Dar unul dintre ei s-a apropiat de barele celulei. Trupul lui 
era zvelt şi chipul plăcut. Se mişca în felul acela elegant pe 
care Arin îl detestase şi îl invidiase. 

Ronan nu a vorbit. Nici nu era nevoie. Privirea lui ustu- 
rătoare durea mai mult decât cuvintele şi-l acuza pe Arin, 
numindu-l animal însetat de sânge. 

Arin s-a întors. A păşit de-a lungul holului lung, încer- 
când să nu se simtă ca şi cum fugea din calea ororii, şi a 
răcnit la un paznic. 

— Ce s-a întâmplat? a întrebat el, deşi ştia deja răspunsul. 

— Am primit ordine, a răspuns paznicul. 

— De la Coţcar? 

— Bineînţeles, a zis omul, ridicând din umeri. Ar fi tre- 
buit să-i omorâm de mult, aşa a zis. 

— Şi ţie nu ți s-a părut nimic greşit să omori sute de 
oameni? 

— Dar am primit ordine, a zis alt gardian. Sunt valorieni. 

— Aţi transformat închisoarea în abator! 

Unul dintre herrani şi-a adunat flegma din gât şi a scuipat. 

— Coţcarul a zis că vei reacționa aşa. 

Sarsine l-a prins pe Arin de cot şi l-a târât afară din închi- 
soare înainte să apuce să facă o prostie. Arin a clipit, privind 
cerul plumburiu. A inspirat adânc, cu nesaţ, din aerul curat. 

— Coţcarul reprezintă o problemă, a zis Sarsine. 

Respiră, şi-a ordonat Arin. 

Sarsine şi-a răsucit degetele, apoi a adăugat repede: 

— E ceva ce ai fi trebuit să-ţi zic mai demult. 

Arin s-a uitat la ea. 

— Coţcarul o urăşte pe Kestrel. 

— Bineînţeles. Doar e fiica generalului. 

— Nu, e mai mult de atât. E ura cuiva care nu poate ob- 
ţine ceea ce îşi dorește. 

Sarsine a explicat apoi exact ceea ce credea ea că voia Coţ- 
carul. Înțelegerea se aduna și în Arin şi apărea bolborosind la 
suprafaţă, alimentată de furie şi de dezgust. Nu văzuse sem- 
nele. Nu înţelesese. De ce afla tocmai acum că bărbatul cău- 
tase să fie singur cu Kestrel? Şi încă în ce fel! 

Arin a ridicat o mână pentru a o opri pe Sarsine să vor- 
bească. Pe urmele ultimului gând venea un altul încă şi mai 
rău: oare Coţcarul nu voise ca morţii din închisoare să fie 
ceva mai mult decât o dovadă de putere asupra lui? 

Nu cumva îi folosise ca să-i distragă atenţia? 


Kestrel şi-a sprijinit fruntea de o fereastră din sufrageria 
ei şi s-a uitat la curtea goală. Implora sticla rece să-i îngheţe 
creierul pentru că simţea că nu mai putea îndura gândurile 
şi propria-i neputinţă. Cum se făcea că era încă prizonieră? 

Tocmai se blestema, când o mână a apucat-o brusc de 
ceafă. Trupul ei a ştiut cum să reacționeze înainte ca mintea să 
decidă. Kestrel şi-a înfipt călcâiul în scobitura gleznei bărba- 
tului, şi-a împuns cotul în locul de sub coastele lui, s-a ferit pe 
sub un braţ masiv - şi a fost înşfăcată de păr. Coţcarul a tras-o 
la el. Omul și-a folosit toată puterea trupului să o îndepărteze 
pe fată de ferestre şi să o împingă la perete. 

Bărbatul şi-a apăsat mâna pe gura fetei, iar Kestrel şi-a 
răsucit capul într-o parte. Coţcarul şi-a vârât degetul mare 
sub bărbia fetei şi i-a smucit fața spre a lui. 

Cealaltă mână a lui a găsit degetele lui Kestrel şi le-a 
strâns tare. 

— Nu te zbate, a zis el. Lucrurile moi nu se rup. 

BĂRBATUL A ÎNCERCAT SĂ O TRAGĂ SPRE PODEA. 
Fata și-a smuls o mână din încleștarea lui şi i-a zdrobit nasul 
cu podul palmei. Kestrel a simţit osul trosnind. Sângele i-a 
țâşnit printre degete. 

Coţcarul a mormăit, cu răsuflarea tăiată, şi-a dus mâi- 
nile la nasul spart, înăbuşindu-și blestemele şi încercând să 
oprească sângerarea, eliberând-o astfel pe Kestrel. 

Kestrel a fugit pe lângă el. Cuţit, îşi zicea fata. Pumnalul 
ei improvizat, din ceramică, era ascuns în viţa de la fereastră. 
Avea o armă, nu era lipsită de apărare. Planul Coţcarului nu 
avea să meargă, ea nu... 

Bărbatul a plesnit-o cu dosul palmei peste față şi lovitura 
a pus-o pe Kestrel la pământ. Obrazul ei era lipit de covor. 
Fata privea printre gene la modelele ţesute. A dat să se ridice 
şi a fost împinsă la loc. Kestrel a auzit un cuţit care era tras 
din teacă şi pe Coţcar spunând lucruri pe care ea refuza să 
le înțeleagă. 

Apoi s-a auzit un zgomot puternic. Kestrel nici nu se 
putea întreba ce fusese acel sunet, nu putea nici să respire 
sub greutatea Coţcarului. Dar omul s-a ridicat brusc în 


306 


picioare. Bărbatul nu se mai uita la ea, ci la Arin, care trân- 
tise ușa de perete. 

Arin a intrat în cameră. Avea sabia ridicată. Chipul lui era 
aşa de palid şi tensionat, că părea făcut doar din furie și oase. 

— Arin, a zis Coţcarul, împăciuitor. Nu s-a întâmplat 
Nimic. 

Arin a ridicat sabia, şi lama ar fi tăiat capul bărbatului 
dacă acesta nu se ferea. Coţcarul a început să vorbească de 
parcă se certau în legătură cu un joc ale cărui reguli fuseseră 
uitate. Zicea că nu era drept că Arin avea arma cea mai mare 
şi că nu se cădea ca prietenii vechi să se lupte între ei. Valo- 
riana îl atacase pe el. 

— Uită-te la fața mea, a zis Coţcarul. Uită-te la ce mi-a 
făcut. 

Arin şi-a împlântat sabia în pieptul Coţcarului. S-a auzit 
scrâşnetul metalului pe oase, un sunet înăbuşit, apoi gâlgâ- 
itul sângelui. 

Arin a împins arma până la plăsele. Vârful ascuţit al 
lamei a ieşit prin spatele bărbatului, iar Coţcarul s-a prăbu- 
şit la pământ, umplându-l pe Arin de sânge. Expresia de pe 
chipul lui Arin nu se schimbase însă. Faţa lui era conturată 
de linii dure şi gânduri ucigătoare. 

Ochii Coţcarului s-au holbat. Nu-i venea să creadă. Apoi 
privirea lui s-a stins. 

Arin a dat drumul sabiei. A îngenuncheat pe podea, ală- 
turi de Kestrel. Mâna lui însângerată s-a ridicat spre obrazul 
ei julit şi fata s-a ferit de atingerea umedă. Dar apoi Kestrel 
s-a lăsat cuprinsă de braţele lui Arin şi strânsă gingaş lângă 
inima lui, care bubuia nebunește. Kestrel a inspirat. A tras 
brusc o gură de aer. A mai inspirat o dată slab şi s-a cutre- 
murat iar. 

Kestrel a început să tremure. Dinţii îi clănțăneau în gură. 
Arin o alina ca pe un copil, ca şi cum Kestrel ar fi plâns, 
ceea ce a făcut-o pe fată să-şi dea seamă că pe obraji chiar îi 
curgeau lacrimi. Dar apoi Kestrel şi-a adus aminte că Arin 
nu era adăpostul ei, ci cușca. 

Fata s-a tras de lângă el. 

— Cheia, a şoptit ea. 

Mâinile lui Arin i-au căzut moi pe lângă corp. 

— Ce? 

— Tu i-ai dat Coţcarului cheia camerei mele! 

Cum altfel se putuse strecura atacatorul atât de tăcut? 
Arin îl invitase, îi deschisese ușile casei lui, îi oferise ceea ce 
deţinea, i-o oferise pe ea... 

— Nu. Arin arăta îngrozit. Niciodată. Trebuie să mă crezi 
că nu aş face niciodată aşa ceva. 

Kestrel şi-a încleştat maxilarul. 

— Gândeşte-te, Kestrel. De ce i-aş fi dat Coţcarului che- 
ile apartamentului, doar ca să-l omor după aceea? 

Fata a scuturat din cap. Nu ştia. 

Arin şi-a trecut o mână peste frunte. Sângele i s-a întins 
pe piele. A încertat să şteargă pata cu mâneca, dar când a 
privit-o iar pe Kestrel, deasupra ochilor lui cenuşii mai era 
o dungă roşie. Turbarea ce-i stăpânise chipul când intrase în 
cameră dispăruse. Acum arăta doar tânăr. 

Arin s-a ridicat, a smuls sabia din trupul mortului şi i-a 
pipăit buzunarele, scoțând afară un inel gros de fier cu zeci 
de chei înşirate pe el. A întors inelul, pe când cheile alune- 
cau, răsunând. 

Arin şi-a închis pumnul peste ele. 

— Casa mea, a zis el, răguşit, uitându-se la Kestrel. Che- 
ile pot fi copiate. 

Ochii lui o implorau pe fată. 

— Habar nu am câte seturi de chei avea familia lui Irex. 
Coţcarul ar fi putut pune mâna pe ăsta chiar înainte de bal. 

Kestrel înţelegea că Arin spunea probabil adevărul. Nu 
credea că putea simula groaza ce o avusese pe chip când o 
văzuse pe Kestrel pe podea. Sau felul în care arăta acum: ca 
şi cum ceea ce i se întâmplase ei i se întâmplase şi lui. 

— Crede-mă, Kestrel. 

Fata îl credea... şi nu prea. 

Arin a desfăcut inelul, a scos două chei şi le-a aşezat în 
palma lui Kestrel. 

— Sunt pentru apartamentul tău. Păstrează-le. 

Fata a privit obiectele de metal din palma ei. Recunoştea 
una dintre chei, dar pe cealaltă... 

— Asta e de la uşa din grădină? 

— Da, dar... Arin s-a uitat într-o parte. N-ai vrea să o 
foloseşti pe aceea. 

Kestrel bănuise că Arin locuia în aripa de vest şi că apar- 
tamentul de acolo aparținuse tatălui lui, aşa cum acesta 
aparținuse mamei. Însă abia acum înţelegea la ce serveau 
cele două grădini: era o cale pentru cei doi soţi de a se în- 
tâlni, fără ştirea tuturor celor din casă. 

Kestrel s-a ridicat, căci Arin era deja în picioare şi ea 
obosise să stea ghemuită. 

— Kestrel... 

Era evident că Arin ura să pună acea întrebare. 

— Cât de rău te-a rănit? 

— După cum vezi. 

Ochiul fetei era umflat, iar covorul îi julise obrazul. 

— Doar faţa. Nimic mai mult. 

— L-aş putea ucide de mii de ori şi tot nu m-aş sătura. 

Kestrel a privit trupul prăvălit al Coţcarului, al cărui 
sânge îmbiba covorul. 

— Cineva ar trebui să curețe aici. Eu n-o s-o fac. Nu sunt 
sclava ta. 

Încet, Arin a răspuns: 

— Nu, chiar nu eşti. 

— S-ar putea să te cred, dacă îmi dai tot setul de chei. 

Colţul gurii lui Arin s-a ridicat uşor. 

— Ah, dar cum mi-ai mai putea respecta inteligenţa? 


Când s-a lăsat noaptea, Kestrel a încercat să deschidă uşa 
din grădină. Parcul lui Arin era la fel de pustiu ca al ei, iar 
zidurile luceau la fel de netede. Sera lui era întunecată, dar 
holul ce ducea dinspre ea către restul apartamentului era ca 
un tunel luminat. 

Undeva, printre faldurile şi formele camerelor luminate, 
se mișca o umbră lungă. Arin era treaz. 

Kestrel s-a strecurat înapoi în grădina ei şi a încuiat ușa. 
Tremurul care o cuprinsese mai devreme, după întâmplare, 
se întorcea acum. De data asta, undeva în adâncul ei. Chiar 
dacă păşise în grădină cu gândul de a evada, când văzuse 
umbra lui Arin își dăduse seama că de fapt nu căutase alt- 
ceva decât compania lui. | 

Kestrel nu suporta să fie singură. A început să se plimbe, 
împrăştiind pietricele sub tălpile ei. Dacă se mişca, atunci 
poate că ar fi reuşit să uite de greutatea Coţcarului, de fața 
ce o ardea şi o înțepa, de momentul în care înţelesese că nu 
mai putea face nimic. 

Arin o scăpase. Apoi băiatul urcase trupul pe umărul lui 
şi îl cărase din cameră. După aceea rulase covorul plin de 
sânge şi-l dusese şi pe el. Probabil că ar fi reparat şi uşa care 

atârna în balamale. Dar Kestrel îi spusese să plece, aşa că 
Arin plecase. 

Arin devenea genul de om pe care tatăl ei îl aprecia. Fără 
remușcări. Capabil să ia decizii, să meargă până la capăt şi 
să-şi vadă scopul atins. Kestrel simţea că Arin era un soi de 
umbră a ei — sau mai degrabă a persoanei care ar fi trebuit 
ea să devină. 

Fiica generalului Trajan nu se putea afla în postura ei, nu 
avea voie să-i fie teamă. Picioarele fetei au scârţâit pe pietriş, 
apoi a auzit ceva şi s-a oprit. 

Când prima notă s-a desfăcut în întunericul rece, Kestrel 
nu a înţeles imediat despre ce era vorba. Sunetul era de o 
frumuseţe pură, gravă și răsunătoare. Fata a aşteptat şi l-a 
auzit iar. 

Un cântec. 

Sunetele se revărsau ca seva unui arbore, lăsând mărgele 
aurii pe lemn. A urmat apoi o alunecare luxuriantă. Un cân- 
tăreţ care-și testa pragurile, eliberându-se. 

Vocea lui Arin s-a ridicat dincolo de zidul grădinii şi 
curgea spre frica fetei,.învăluind-o. Căldura fără de cuvinte 
a muzicii lua o formă familiară. 

Era un cântec de leagăn. Enai i-l murmurase lui Kestrel cu 
mult timp în urmă, iar Arin i-l cânta acum. Poate că o văzuse 
în grădină sau îi auzise pașii neliniştiţi. Kestrel habar nu avea 
cum de ştiuse Arin că ea avea nevoie de mângâiere la fel de 
mult pe cât avea nevoie de zidul de piatră ce sta între ei. Şi 
totuşi, când cântecul s-a oprit şi noaptea a rezonat de tăcerea 
ce vibra în felul ei, lui Kestrel încetase să-i mai fie teamă. 

Şi îl credea pe Arin. Credea tot ce-i spusese el vreodată. 
Credea în liniştea lui de dincolo de zid, care spunea că urma 
să stea acolo cât timp avea ea nevoie. 

Când a intrat în camera ei, Kestrel a dus cu ea cântecul. 
Era o candelă care-i lumina calea şi o veghea pe când dormea. 


Arin s-a trezit. Îşi simțea gâtul încă plin de muzică. 

Apoi şi-a amintit că-şi ucisese prietenul şi că herranii nu 
mai aveau lider. A încercat să simtă o urmă de regret, dar în 
inima lui nu a găsit altceva decât ecoul furiei sălbatice. 

S-a ridicat din pat și şi-a stropit faţa şi părul cu apă. Chi- 
pul din oglindă nu părea să fie chiar al lui. Arin s-a îmbrăcat 
cu grijă şi a ieşit să vadă cum arăta lumea. 

În holurile de dincolo de apartamentul lui a surprins pri- 
virile precaute ale oamenilor. Unii dintre ei fuseseră servi- 
torii lui Irex, alţii lucrau în casă de pe timpul părinţilor lui. 
Ei îşi reluaseră vieţile de acolo de unde rămăseseră. Când 
Arin le spusese, jenat, că nu mai era nevoie ca ei să-şi înde- 
plinească vechile roluri, oamenii îi spuseseră că preferau să 
gătească şi să curețe decât să lupte. Plata avea să vină mai 
târziu. 

În casa lui Arin trăiau și alţi herrani, luptători ce se trans- 
formau rapid în soldaţi. Şi ei l-au privit pe Arin trecând, dar 
nu au spus nimic despre trupul pe care îl cărase cu o zi îna- 
inte şi-l îngropase în curte. Lipsa întrebărilor îl făcea să' se 
simtă nervos. 

Arin a trecut pe lângă ușa bibliotecii, apoi s-a oprit şi s-a 
întors. A deschis ușa, ca să o vadă mai bine pe Kestrel. În şe- 
mineul cu grătar ardea focul. În cameră era cald, iar Kestrel 
se uita la cărțile de pe rafturi ca şi cum s-ar fi aflat în casa ei, 
ceea ce Arin îşi şi dorea. Cu spatele la el, fata a scos o carte 
din rând, ţinându-şi un deget deasupra cotorului. 

Kestrel a părut să-i simtă prezenţa, a băgat cartea la loc 
şi s-a întors. Zgârietura de pe obrazul ei prinsese coajă, iar 

ochiul învineţit se închisese. Celălalt ochi îl studia pe Arin, 
conturat ca o migdală, chihlimbariu şi perfect. Întâlnirea cu 
ea îl tulbura pe Arin mai mult decât se așteptase. 

— Nu le spune oamenilor de ce l-ai ucis pe Coţcar, l-a 
sfătuit fata. N-o să-ţi atragi simpatii. 

— Nu-mi pasă ce cred ei despre mine. Trebuie să ştie ce 
s-a întâmplat. 

— Nu e povestea ta. 

Un buştean ars s-a prăbușit în foc. Sfârâitul şi pocnetele 
lui au răsunat tare. 

— Ai dreptate, a zis Arin, încet, dar nu pot minţi. 

— Atunci nu spune nimic. 

— Îmi vor pune întrebări. Voi fi făcut responsabil de 
noul lider, deşi nu sunt sigur cine va lua locul Coţcarului. 

— Tu. Evident. 

Arin a scuturat din cap. 

Kestrel a ridicat dintr-un umăr şi s-a întors la cărți. 

— Kestrel, nu am venit aici să discutăm politică. 

Mâna ei a tremurat uşor, apoi a continuat să treacă de-a 
lungul titlurilor pentru a-şi ascunde tulburarea. 

Arin nu ştia cât de mult sau în ce fel schimbase noaptea 
trecută situaţia dintre ei. 

— Îmi pare rău, a zis. Coţcarul nu ar fi trebuit să repre- 
zintă o ameninţare pentru tine. Nici măcar nu ar trebui să fii 
în casa asta. Eşti în situația aceasta pentru că eu te-am adus 
aici. Te rog, iartă-mă. 

Degetele lui Kestrel s-au oprit; erau lungi, puternice şi 
nemișcate. 

Arin a îndrăznit să-i atingă mâna, iar Kestrel nu s-a 
retras. 

KESTREL AVUSESE DREPTATE. ARIN FUSESE ACCEPTAT 
rapid de către herrani ca noul lor lider, fie pentru că îl admi- 
raseră dintotdeauna, fie pentru că le plăcuse firea sălbatică a 
Coţcarului şi considerau că dacă Arin îl omorâse, trebuia să 
fie un monstru şi mai mare. 

Dar el era cu siguranţă un strateg mai bun. Ținuturi în- 
tregi ale peninsulei erau acum sub control herrani pe când 
escadroane de soldaţi erau trimise să cucerească fermele. Se 
adunau hrană şi apă suficiente pentru un an de asediu - sau 
cel puţin aşa auzea Kestrel de la gărzile care păzeau intrarea 
casei. 

— Cum poți spera să rezişti în faţa unui asediu? îl între- 
base Kestrel pe Arin în unul dintre rarele momente când el 
era acasă şi nu conducea vreun asalt în zona rurală. 

Stăteau la masa din sufragerie. Kestrel nu avea voie să 
folosească cuțitul pentru a-şi tăia mâncarea. 

Noaptea, Kestrel îşi amintea cu drag cântecul lui Arin, 
dar ziua nu putea ignora faptele evidente: lipsa cuţitului, 
faptul că orice cale de ieşire din casă - până şi ferestrele de 
la parter — era păzită. Paznicii o urmăreau cu luare-aminte 

când trecea pe lângă ei. Kestrel avea două chei care nu fă- 
ceau altceva decât să demonstreze că rămânea prizoniera 
unui fel de arest la domiciliu, cu privilegii. 

Oare trebuia să-şi câştige libertatea cheie cu cheie? 

Şi ce urma să se întâmple când tatăl ei avea să se întoarcă, 
inevitabil, alături de armata lui imperială? Kestrel încerca 
să-şi imagineze că avea să devină o trădătoare și că urma 
să-i sfătuiască pe herrani în legătura cu războiul iminent. 
Nu putea. Nu conta că Arin lupta pentru o cauză dreaptă 
sau că ea îşi permitea acum să vadă asta. Kestrel nu se putea 
opune tatălui ei. 

— Putem rezista ceva timp unui asediu, a zis Arin. Zidu- 
rile oraşului sunt puternice. Sunt făcute de valorieni. 

— Ceea ce înseamnă că vom şti cum să le dărâmăm. 

Arin şi-a învârtit alene paharul, privind vârtejul limpede 
al apei. 

— Vrei să punem pariu? Am chibrituri. Am auzit că sunt 
o miză bună. 

Arin a zâmbit imperceptibil. 

— Nu jucăm Muşcă şi Înţeapă. 

— Dar dacă am juca şi aș ridica miza atât de mult până ce 
nu ai suporta să pierzi, ce ai face? Poate că ai renunţa la joc. 
Singura speranţă a herranilor să câștige în faţa imperiului 
este ca războiul să devină mult prea costisitor, să-i atragă 
pe valorieni într-un asediu nesfârşit, când de fapt ei nu ar 
vrea altceva decât să lupte în est. Să-i forţeze să cucerească 
iar zonele rurale, bucată cu bucată, să cheltuiască bani şi să 
irosească vieţi. Într-o zi, imperiul va decide că nu merită să 
lupte cu noi. 

Kestrel a scuturat din cap. 

— Herran va merita întotdeauna. 

Arin s-a uitat la ea, cu mâinile aşezate pe masă. Nici el nu 
avea cuţit. Kestrel ştia că asta era ca să facă mai puţin bătător 
la ochi faptul că nu avea încredere în ea. În schimb, era cu 
atât mai evident. 

— Îţi lipseşte un nasture, a zis el brusc. 

— Ce? 

Arin s-a întins peste masă şi i-a atins mâneca, la încheie- 
tură, acolo unde tivul se desfăcuse uşor. Degetul lui a atins 
materialul rupt. 

Kestrel a uitat că fusese supărată. Își amintea că se gân- 
dise la cuțite, iar acum vorbeau despre nasturi, dar nu ar fi 
ştiut să spună ce legătură aveau cele două subiecte. 

— De ce nu-l repari? a întrebat Arin. 

Ea şi-a revenit. 

— Ce întrebare prostească. 

— Kestrel, tu nu ştii să coşi un nasture? 

Ea a refuzat să răspundă. 

— Aşteaptă aici, a zis el. 

Arin s-a întors cu o trusă de cusut şi un nasture. A tre- 
cut aţa prin ac, a rupt-o în dinţi şi a cuprins încheietura lui 
Kestrel cu ambele mâini. 

Sângele ei s-a preschimbat în vin. 

— Uite aşa se face, a spus Arin. 

Băiatul a scos acul din gură şi l-a trecut prin pânză. 


— Aşa faci focul. 
— Aşa faci ceai. 
Mici lecţii, date când şi când, de-a lungul zilelor. În ele, 


__ Kestrel deslușea poveştile nespuse despre cum Arin învățase 


să facă ceea ce făcea. În lungile perioade de timp când nu-l 
vedea, se gândea la trecutul lui. 


516 


Mai multe zile se scurseseră după ce Arin îi cususe nastu- 
rele pe mânecă. Apoi a urmat o săptămână după ce a aprins 
surcelele în şemineul din bibliotecă şi după aceea încă şi mai 
mult din momentul în care el îi pusese în mâini o ceaşcă 
fierbinte de ceai perfect infuzat. Arin era plecat. Lupta, spu- 
sese Sarsine, fără să dezvăluie unde. 

Deşi limitată, Kestrel îşi folosea noua libertate plim- 
bându-se prin aripile casei unde lucrau oamenii. Unele uşi 
îi erau interzise, ca de pildă cele ale bucătăriei. Înainte, ca de 
pildă în ziua aceea oribilă când îi spălase picioarele Coţca- 
rului, fata avusese acces înăuntru, dar acum, că avea voie să 
umble prin casă, bucătăria devenise un spaţiu interzis. Prea 
multe cuțite erau acolo, prea multe focuri. Dar în bibliotecă şi 
în apartamentul ei ardeau mereu focuri, iar de acum Kestrel 
ştia cum să facă unul. De ce să nu încerce să incendieze casa, 
sperând că reușea să scape în învălmășeală? 

Într-o zi, Kestrel a cercetat franjurii draperiilor din sufra- 
geria ei şi a apucat câteva lemnișoare suficient de tari cât să 
facă aşchii. Apoi le-a dat drumul. Focul era prea periculos, 
putea să o omoare. Și-a spus că acesta era motivul pentru 
care dusese beţişoarele înapoi în cutia pentru surcele, și nu 
pentru că nu suporta gândul de a distruge casa familiei lui 
Arin, şi nici pentru că incendiul putea să-i omoare şi pe her- 
ranii care locuiau acolo. 

Dacă evada şi trimitea armata imperială în oraş, nu era 
oare acelaşi lucru cu a aduce moartea fiecărui herrani din 
această casă? Și lui Arin? 

Se înfuriase atunci pentru că Arin fusese atât de naiv să 
o înveţe un lucru așa de periculos. Se înfuriase pentru ce 
sentiment îi trezea ideea morţii lui. 

Kestrel a trântit capacul peste cutia cu lemne şi peste 
jalea bruscă a gândurilor ei şi a ieşit din camerele sale. 

A rătăcit prin aripa servitorilor: un coridor cu odăi mici, 
apropiate una de cealaltă, cu uși albe, identice, în partea din 
spate a casei. Azi, herranii eliberau încăperile. Nişte pânze 
mari, înrămate, erau mutate. Kestrel s-a uitat la o femeie 
care plimba o lampă cu ulei, iridiscentă, proptindu-şi-o pe 
şold, ca pe un copil. 

Ca orice alţi coloniști, familia lui Irex transformase came- 
rele servitorilor în magazii şi construise o anexă pentru sclavi. 
Intimitatea era un lux pe care sclavii nu-l meritau... ceea ce 
le-a adus distrugerea, căci forțându-i să doarmă şi să mănânce 
împreună, într-un spaţiu comun, le dăduseră posibilitatea să 
comploteze împotriva cuceritorilor. O uimea pe Kestrel cum 
oamenii erau în stare să-şi sape propriile capcane. 

Şi-a adus aminte de sărutul din trăsură, din noaptea Ba- 
lului Iernii. Cum întreaga ei fiinţă îl ceruse. 

Şi ea îşi atrăsese propria capcană. 

Kestrel a mers mai departe, coborând spre camerele de 
lucru. Nivelul inferior era încălzit datorită focurilor ce ar- 
deau permanent în bucătărie. Fata a trecut pe lângă cămară, 
pe lângă spălătoria cu cearşafurile ei atârnate ca nişte pânze 
de corabie. A văzut oamenii trebăluind în oficiu, unde ba- 
zinele erau pline de oale și apă clocotită şi unde chiuve- 
tele goale, căptușite cu aramă, aşteptau să spele seturile de 
porțelan. 

Apoi, Kestrel s-a oprit, căci simţise un curent de aer rece 
ce îi sufla în jurul gleznelor. Asta însemna că undeva, în 
apropiere, o ușă fusese lăsată deschisă. Oare aceea era șansa 
lui Kestrel de a pleca? Oare putea să profite? 

Avea să profite? 

A urmat unda de aer ce a condus-o spre o cămară a cărei 
ușă era întredeschisă. Saci de grâne erau stivuiți înăuntru. 

Dar nu aceea era sursa curentului. Kestrel a continuat să 
meargă de-a lungul holului pustiu. La capătul lui, o dungă 
palidă de lumină tăia podeaua. Frigul se strecura înăuntru. 

Uşa dinspre curte era deschisă. Câţiva fulgi s-au rostogo- 
lit în hol şi au dispărut. 

Poate că acum. Poate că acum era momentul să fugă. 

Kestrel a mai făcut un pas. Bătăile inimii îi zvâcneau în gât. 

Apoi ușa a scârţâit, deschizându-se larg, lumina a inun- 
dat coridorul și Arin a intrat. 

Kestrel şi-a înăbușit un icnet. Şi el era surprins să o vadă 
acolo. Arin şi-a îndreptat imediat spatele sub greutatea sa- 
cului cu grâne pe care-l căra pe umăr. Repede ca gândul, 
privirea lui s-a îndreptat către ușa deschisă. A așezat sacul 
pe podea şi a încuiat ușa în urma lui. 

— Te-ai întors, a zis ea. 

— Plec din nou. 

— Ca să furi şi mai mult grâu de pe vreun domeniu de la 
ţară cucerit? 

Zâmbetul lui era poznaş. 

— Rebelii trebuie să mănânce. 

— Şi presupun că îmi foloseşti calul în aceste bătălii şi 
tâlhării ale tale. 

— E fericit că sprijină o cauză nobilă. 

Kestrel a pufnit şi a dat să se întoarcă pe unde venise, dar 
Arin a întrebat: 

— Ai vrea să-l vezi? Pe Suliţă? 

Kestrel a rămas nemişcată. 

— Îi e dor de tine, a zis Arin. 

Ea a spus că da. După ce Arin şi-a aşezat ultimul sac de 
grâu în cămară şi i-a dat haina sa lui Kestrel, au ieșit amân- 
doi în curte şi au traversat dalele de piatră, spre grajduri. 

Înăuntru era cald. Mirosea a fân, a piele, a bălegar şi, 
cumva, a soare, ca şi cum căldura şi lumina erau păstrate 
acolo pe timpul iernii. Caii lui Irex erau de o frumuseţe ele- 
gantă, sprinteni. Câţiva dintre ei au început să bată din pi- 
cioare în boxele lor când Kestrel şi Arin au intrat, iar un altul 
și-a răsucit capul. Kestrel însă nu avea ochi decât pentru un 
singur cal. 

S-a dus direct la boxa lui. Armăsarul se înălța sus, dea- 
supra ei, dar şi-a plecat capul şi i-a împuns umărul fetei, 
suflând peste mâinile ei ridicate şi prinzându-i între buze 
vârfurile firelor de păr. Lui Kestrel i s-a pus un nod în gât. 

Se simţise singură. Credea că singurătatea nu ar trebui să 
doară aşa de tare - nu atunci când totul durea oricum. Dar 
iată că-și întâlnea prietenul. Mângâind nasul de catifea al lui 
Suliţă, Kestrel își aducea aminte cât de puţini prieteni avea 
de fapt. 

Arin rămăsese în spate, dar acum s-a apropiat. 

— Îmi pare rău, a zis, dar trebuie să-l pregătesc de ple- 
care. Ziua e pe sfârşite. Trebuie să merg. 

— Bineînţeles, a răspuns fata, și s-a îngrozit auzindu-şi 
vocea gâtuită. 

Simţea privirea lui Arin. Simţea întrebarea din ochii lui, 
văzând-o cu lacrimi în ochi, şi o durea şi asta, mai mult 
decât singurătatea, căci ştia de-acum că el era ceea ce îi lip- 
sise, că dorul de el o făcuse să umble prin casă, în căutarea 
altei lecţii. 

— Aş putea rămâne, a zis el. Pot să plec mâine. 

— Nu. Vreau să pleci acum. 

— Serios? 

— Da. 

— Dar cum rămâne cu ce vreau eu? 

Blândeţea din vocea lui a făcut-o pe Kestrel să-și ridice 
privirea. l-ar fi răspuns - deşi nu știa cum -, dacă atenţia 
lui Suliţă nu s-ar fi mutat la Arin. Armăsarul a început să-l 
împingă pe Arin cu botul, ca şi cum ar fi fost persoana lui 
favorită. Kestrel a simţit că o împunge gelozia. Apoi a văzut 
ceva ce i-a gonit din minte gândurile de invidie şi de sin- 
gurătate şi a făcut-o pur şi simplu furioasă. Suliţă molfăia 
o anumită parte a lui Arin, mirosind în jurul unui buzunar, 
suficient de mare cât să conţină un... 

— Măr de iarnă, a zis Kestrel. Arin, tu mi-ai mituit calul! 

— Eu? Nu! 

— Ba da! Nu-i de mirare că te place aşa de mult. 

— Eşti sigură că nu se datorează frumuseţii şi manierelor 
mele plăcute? 

Replica fusese rostită voios, nu tocmai sarcastic, dar pe 
un ton care-i spunea lui Kestrel că Arin se îndoia că ar fi 
avut vreuna dintre acele calităţi. 

Însă el era plăcut, și îi plăcea ei. Kestrel nu-i putea uita 
frumuseţea. Îi învățase trăsăturile pe dinafară. 

A roşit. 

— Nu e corect, a zis ea. 

Arin a observat obrajii îmbujoraţi şi buzele i s-au arcuit. 
Şi, deși Kestrel nu era sigură că Arin putea interpreta efec- 
tul pe care-l avea asupra ei prin simplul fapt că stătea acolo 
şi rostise cuvântul „plăcut”, ştia că Arin simţea întotdeauna 
când avea un avantaj. 

Arin a insistat: 

— Teoria despre război a tatălui tău nu include și me- 
toda de a-ţi cuceri duşmanul oferindu-i dulciuri? Nu? Cred 
că a fost o neglijenţă din partea lui. Mă întreb... aş putea să 
te mituiesc pe tine? 

Degetele lui Kestrel s-au strâns. Probabil că arăta furi- 
oasă, dar fusese gestul instinctiv al cuiva tentat într-un fel 
periculos. 

— Deschide mâinile, Pumnişori, a zis Arin. Deschide 
ochii. Nu ţi-am furat dragostea lui. Uite. 

Era adevărat; în decursul conversaţiei lor, Suliţă se întor- 
sese de la Arin, dezamăgit de buzunarul gol. Nasul calului 
împingea umărul lui Kestrel. 

— Vezi? a spus băiatul. Ştie diferenţa dintre un fraier şi 
stăpâna lui. 

Arin chiar era un fraier. Se oferise să o aducă la grajduri 
şi iată rezultatul: din locul unde stătea, Kestrel putea vedea 
deschisă camera cu echipamente pentru călărie, felul în care 
era organizată şi tot ce i-ar fi trebuit ca să-l înşeueze iute 
pe Suliţă. Viteza conta foarte mult când avea să evadeze. Și 
trebuia să evadeze; era doar o chestiune de a ieşi din casă la 
momentul potrivit, pe calea cea mai potrivită. Cu Suliţă ar fi 
ajuns cel mai rapid în port, pe o barcă. 

Când Arin şi Kestrel au ieşit din grajduri, ninsoarea se 
oprise şi totul în jur era limpede. Kestrel nu era sigură dacă 
se făcuse mai frig sau doar i se părea. Fata s-a înfiorat în 
haina lui Arin. Haina mirosea a el, a pământ negru, încălzit 
de soarele verii. Ar fi fost fericită să i-o dea înapoi lui Arin, 
să-l vadă punându-şi-o în timp ce se pregătea pentru misiu- 
nea pe care o avea departe de acel loc. 

Arin îi încețoşa gândurile. 

Kestrel a inspirat aerul rece şi s-a forțat să fie ca el... de o 
puritate glacială şi nestăpânită. 


Ce-ar fi gândit tatăl ei dacă ar fi ştiut că fata ezita, că 
aproape îşi dorea uneori să rămână prizoniera răsfăţată a 

lui Arin? Generalul ar fi dezmoştenit-o. Copiii lui nu puteau 
fi aşa de laşi, încât să aleagă să se predea. 

Kestrel a mers, însoțită de pază, să o viziteze pe Jess. Chi- 
pul fetei era cenușiu, dar putea sta în capul oaselor şi să mă- 
nânce singură. 

— Ai aflat ceva despre părinţii mei? a întrebat Jess. 

Kestrel a clătinat din cap. Câţiva valorieni — civili şi aris- 
tocraţi — se întorseseră pe neaşteptate din vacanţa lor în 
capitală pe timpul iernii. Fuseseră opriţi la trecătoarea din 
munți şi închiși. Părinţii lui Jess nu se număraseră printre ei. 

— Şi Ronan? 

— Nu am voie să-l văd, a răspuns Kestrel. 

— Dar ai voie să mă vezi pe mine. 

Kestrel şi-a amintit de biletul cu un singur cuvânt al lui 
Arin. Cu grijă, a răspuns: 

— Cred că Arin nu te consideră o ameninţare. 

— Mi-aş dori să fiu, a bombănit Jess, apoi a tăcut. 

Faţa ei părea să se prăbuşească. Lui Kestrel i se părea in- 
credibil cum Jess - Jess — arăta atât de ofilită. 

— Dormi bine? a întrebat. 

— Prea multe coşmaruri. 

Şi Kestrel avea vise urâte. Începeau cu mâna Coţcarului 
pe ceafa ei şi se terminau când se trezea gâfâind, în toiul 
nopții, şi-şi spunea că bărbatul era mort. ÎL visa pe copilul 
lui Irex. Bebeluşul își fixa ochii negri asupra ei şi uneori îi 
vorbea cu vocea unui om mare. O acuza că-l lăsase orfan. 
Era vina ei, spunea copilul, că se lăsase orbită de Arin. Nu 
poți avea încredere în el, zicea băieţelul. 

— Uită de vise, i-a zis Kestrel prietenei ei, deşi nu-și 
putea urma propriile sfaturi. Am ceva care te va înveseli. 

Kestrel i-a dat lui Jess un teanc de rochii împăturite. 
Odată, hainele i-ar fi venit prea strâmte lui Jess, acum 

atârnau pe ea. Kestrel s-a gândit la asta, s-a gândit la Ronan, 
care era în temniţă, la Benix şi la căpitanul Wensan şi la co- 
pilul cu ochi negri. 

— De unde le ai? Jess şi-a trecut o mână peste mătăsuri. 
Nu contează. Ştiu. Arin. 

Gura fetei s-a strâmbat, ca şi cum ar fi înghiţit iar otravă. 

— Kestrel, spune-mi că nu e adevărat ce se zice, că eşti a 
lui, că eşti de partea lor. 

— Nu e adevărat. 

Aruncându-şi o privire în jur, ca să se asigure că nu auzea 
nimeni, Jess s-a aplecat în față şi a şoptit: 

— Promite-mi că îi vei face să plătească. 

Era exact ceea ce sperase Kestrel că va spune Jess. Acela era 
motivul pentru care venise acolo. Fata s-a uitat în ochii priete- 
nei sale, pe care fusese cât pe ce să o piardă în braţele morții. 

— Aşa voi face, a zis Kestrel. 


Totuşi, când s-a întors acasă, Sarsine a întâmpinat-o cu 
un zâmbet. 

— Du-te în salon, a zis ea. 

Pianul ei. Suprafața lui lucea precum cerneala proaspătă. 
O emoție a inundat-o pe Kestrel, dar ea nu voia să o nu- 
mească. Nu era corect să simtă aşa doar pentru că Arin îi 
adusese ceva ce, mai mult sau puțin, îi răpise tot el. 

Kestrel nu trebuia să cânte. Nu trebuia să se aşeze pe ban- 
cheta bine cunoscută, de catifea, şi să cugete că transporta- 
rea unui pian dintr-un capăt al oraşului în celălalt nu era 
deloc o treabă uşoară. Pesemne că fusese nevoie de oameni, 
de scripeţi, de cai legaţi de o căruţă. Nu trebuia să se mire 
cum găsise Arin timpul şi cum îşi înduplecase oamenii să-i 
aducă pianul tocmai acolo. Nu trebuia să atingă clapele reci 
sau să simtă tensiunea delicioasă ce preceda fiecare sunet. 

Şi-a amintit că Arin refuzase să cânte cine ştie cât. Kestrel 
însă nu era atât de puternică. 
S-a aşezat şi a cântat. 


În cele din urmă, nu era așa de greu de ghicit care camere 
fuseseră ale lui Arin înainte de război. Încăperile era tăcute şi 
prăfuite. Mobila pentru copii fusese scoasă, iar apartamentul 
era destul de simplu. Ferestrele lui erau acoperite de draperii 
violet-închis. Părea ca şi cum timp de zece ani, apartamen- 
tul servise drept cameră de oaspeţi pentru acei musafiri ce 
nu se ridicau tocmai la rangul de nobil. Singurele trăsături 
deosebite ale lui erau uşa exterioară, făcută dintr-un alt fel 
de lemn, mai deschis la culoare decât restul... şi că pereţii 
sufrageriei erau acoperiţi cu instrumente. 

Decoraţiuni. Poate că familia lui Irex găsise instrumen- 
tele pentru copii ca fiind nostime. Un fluier din lemn era 
aşezat într-o parte, deasupra şemineului. Pe zidul opus se 
afla un rând de viori mici, ce creşteau treptat până la ultima, 
care era pe jumătatea unei viori obişnuite. 

Kestrel venea deseori aici. Într-o zi, când ştia de la Sar- 
sine că Arin se întorsese acasă, dar încă nu-l văzuse, fata 
a mers în apartament. A atins una dintre viori, întinzân- 
du-se ca un tâlhar pentru a ciupi coarda cea mai înaltă a celui 
mai mare instrument. Sunetul era inegal. Vioara era stricată 
şi fără îndoială că şi celelalte erau la fel. Aşa se întâmpla cu 
un instrument lăsat neacordat şi scos din cutia lui timp de 
zece ani. 

Podeaua a scârțâit undeva, într-una din camerele exteri- 
oare. Arin. A intrat, iar Kestrel şi-a dat seama că îl aşteptase. 
Pentru ce altceva venea acolo aşa de des, dacă nu în speranţa 
că cineva avea să observe şi să-i spună că o putea găsi acolo? 

Dar chiar dacă recunoștea că-şi dorise să se afle cu Arin în 
vechea lui cameră, Kestrel nu-și imaginase că aşa aveau să 
decurgă lucrurile. Nu se gândise că el avea să o prindă atin- 
gându-i obiectele. 

Privirea ei a coborât, jenată. 

— Îmi pare rău, a murmurat. 

— E în regulă, a zis el. Nu mă deranjează. 

Arin a ridicat vioara de pe suportul ei şi i-a aşezat-o 
lui Kestrel în braţe. Instrumentul era uşor, dar braţele lui 
Kestrel au coborât ca şi cum golul viorii erau incredibil de 
greu. Fata şi-a dres glasul. 

— Încă mai cânţi? 

Arin a clătinat din cap. 

— Aproape că am uitat. Nu eram bun, oricum. Îmi plă- 
cea să cânt cu vocea. Înainte de război, mă temeam că darul 
ăsta avea să mă părăsească, aşa cum se întâmplă la băieţi. 
Creştem, ne schimbăm, vocile noastre se schimbă şi ele. Nu 
contează cât de bine cânţi când ai nouă ani, ştii bine. Nu 
când eşti băiat. Când vine schimbarea... nu ai decât să speri 
că o să fie bine, că vocea ta va deveni ceva care să-ţi facă iar 
plăcere. Glasul meu s-a schimbat la doi ani după invazie. 
Doamne, cum mai chițăiam. Și când procesul s-a terminat 
în cele din urmă, mi s-a părut că cineva îmi jucase o farsă. 
Era prea bună. Abia dacă ştiam ce să fac cu ea. Mă simţeam 
aşa recunoscător pentru un asemenea dar... şi atât de fu- 
rios că însemna așa de puţin. Și acum... Arin a ridicat din 
umeri, autoironizându-se. Ei bine, ştiu că am cam ruginit. 

— Nu, a zis Kestrel. Vocea ta e frumoasă. 

Tăcerea care a urmat era ca de catifea. 

Degetele fetei s-au strâns în jurul viorii. Kestrel voia să-l 
întrebe pe Arin ceva, dar nu îndrăznea, nu-i putea spune că 
nu ştia ce se întâmplase cu el în noaptea invaziei. Nu avea 

niciun sens. Moartea familiei lui reprezenta ceea ce tatăl ei 
ar fi numit „irosirea resurselor”. Forţele valoriene nu avu- 
seseră nicio milă pentru armata herrani, dar încercaseră să 
reducă la minimum victimele din rândul civililor. Nu poţi 
face un cadavru să muncească. 

— Ce e, Kestrel? 

Ea a clătinat din cap şi a așezat vioara înapoi pe perete. 

— Întreabă-mă. 

Kestrel îşi amintea cum stătuseră în faţa palatului guver- 
natorului şi refuzase să-i asculte povestea. Simţea iar cum o 
cuprinde ruşinea. 

— Mă poţi întreba orice, a zis Arin. 

Fiecare întrebare părea greșită. În cele din urmă, Kestrel 
s-a hotărât. 

— Cum ai supravieţuit invaziei? 

Arin nu a vorbit la început, apoi a răspuns: 

— Părinţii mei şi sora mea s-au luptat. Eu nu. 

Cuvintele erau zadarnice, jalnic de zadarnice - ba chiar 
ucigătoare, căci nu puteau în niciun fel să cuprindă durerea 
lui Arin şi nu puteau scuza felul în care oamenii ei trăiseră 
construind pe ruina vieţii lui. Totuşi, Kestrel a spus: 

— Îmi pare rău. 

— Nu e vina ta. 

Dar Kestrel simţea ca şi cum ar fi fost. 

Arin a condus-o afară din vechiul lui apartament. Când 
au ajuns în ultima cameră, cea pentru oaspeţi, băiatul s-a 
oprit în fața ușii exterioare. Ezitarea lui nu durase mai mult 
decât zvâcnirea abia perceptibilă a secundarului ceasorni- 
cului ce stă cu o bătaie mai mult decât ar trebui. Dar în acea 
fracțiune de secundă, Kestrel a înţeles că ușa aceea nu era 
mai deschisă la culoare pentru că era făcută din alt lemn, ci 
pentru că era mai nouă. 

Kestrel a cuprins mâna bătătorită a lui Arin în a ei, sim- 
ţindu-i căldura aspră, unghiile încă înnegrite de cărbunii din 
care făcuse focul în fierărie. Pielea lui părea carne vie: frecată 
până la sânge și des. Dar murdăria era prea adânc impregnată. 

Ea şi-a înlănţuit degetele cu ale lui. Kestrel şi Arin au ieşit 
împreună pe coridor, deschizând uşa fantomatică din trecut, 
aceea pe care oamenii ei o spărseseră cu zece ani în urmă. 


După aceea, Kestrel a continuat să-l caute pe Arin. Se fo- 
losea de scuza lecţiilor pe care i le dăduse, zicea că voia să 
ştie mai multe. Astfel a învăţat să facă o mulțime de treburi 
casnice, ca de pildă cum să văcsuiască ghetele. 

Pe Arin îl găsea mereu cu uşurinţă. Deși raidurile la 
ferme continuau, Arin se baza acum din ce în ce mai mult 
pe locotenenţi să conducă misiunile. El îşi petrecea mai 
mult timp acasă. 

— Nu cred că se gândeşte la ce face, a zis Sarsine. 

— Le dă ofiţerilor din subordinea lui şansa să-şi demon- 
streze abilităţile, a răspuns Kestrel. Le arată că are încredere 
în ei și îi lasă să devină încrezători în propriile lor puteri. 
Sună ca o strategie militară. 

Sarsine a privit-o cu asprime. 

— Îşi deleagă sarcinile, a adăugat Kestrel. 

— Ba se sustrage de la datorie. Şi pentru ce, sunt sigură 
că ştii. 

Replica femeii a aprins în Kestrel un fulger de satisfacţie, 
dar ca orice fulger, lumina s-a stins repede. Şi-a adus aminte 
de promisiunea pe care i-o făcuse lui Jess. 

Dar Kestrel nu voia să se gândească la asta. 

Şi-a adus atunci aminte că nu îi mulțumise lui Arin pen- 
tru pian. L-a găsit în bibliotecă şi era gata să spună ceea ce 

voia, dar când l-a văzut studiind o hartă lângă foc, luminată 
de o coloană de scântei iscată de un buștean care tocmai 
căzuse peste altul, şi-a amintit promisiunea făcută, tocmai 
pentru că îşi dorea atât de mult să o uite. 

Kestrel a zis ceva care nu avea nicio legătură cu adevăra- 
tul motiv pentru care se afla acolo: 

— Tu ştii să faci semiluni cu miere? 

— Dacă...? Arina lăsat harta jos. Kestrel, îmi pare rău că 
trebuie să te dezamăgesc, dar nu am fost niciodată bucătar. 

— Ştii să faci ceai. 

Arin a râs. 

— Ştii că oricine poate fierbe apă, nu? 

— Oh. 

Kestrel a dat să plece, simțindu-se jenată. Oare ce-i ve- 
nise să pună o asemenea întrebarea prostească? 

— Vreau să zic că da, a spus Arin. Ştiu să fac semiluni cu 
miere. 

— Chiar? 

— Nu chiar. Dar putem încerca. 

Au mers amândoi în bucătărie. O singură privire a lui 
Arin a eliberat încăperea şi au rămas doar ei doi, împrăşti- 
ind făina pe tăblia de lemn a mesei. Arin a scos un borcan 
cu miere dintr-un dulap. 

Kestrel a spart un ou într-un castron. Ştia prea bine de 
ce se afla acolo. Voia să pretindă că nu exista niciun război, 
nicio tabără, că aceea era viaţa ei. 

Semilunile au ieşit tari ca piatra. 

— Hmm, a făcut Arin, cercetând unul dintre fursecuri. 
Le-aş putea folosi pe post de arme. 

Kestrel a început să râdă înainte să-şi poată spune că nu 
era amuzant. 

— De fapt, au aproximativ mărimea armei tale preferate, 
a zis Arin. Ceea ce îmi aduce aminte că nu mi-ai povestit 
niciodată cum de te-ai duelat cu undrelele cu cel mai bun 
luptător din oraş şi ai învins. 

Ar fi fost o greşeală să-i mărturisească adevărul. Kestrel 
ar fi încălcat cea mai simplă regulă a artei războiului: as- 
cunde-ţi slăbiciunile şi punctele tari atât cât e posibil. Şi to- 
tuși, i-a povestit lui Arin cum îl învinsese pe Irex. 

Arin şi-a acoperit faţa cu o mână şi s-a uitat la ea printre 
degete. 

— Eşti îngrozitoare. Zeii să m-ajute dacă te voi supăra 
vreodată, Kestrel. 

— Dar deja m-ai supărat, a subliniat ea. 

— Dar sunt duşmanul tău? Arin a traversat spaţiul dintre 
ei şi, încet, a repetat: Sunt? 

Fata nu a răspuns. Kestrel se concentra la marginea mesei 
care o împungea în şale. Masa era simplă și reală, din lemn şi 
cuie şi unghiuri drepte. Nu se clătina. Nu ceda. 

— Tu nu eşti a mea, a spus Arin. 

Apoi a sărutat-o. 

Buzele lui Kestrel s-au desfăcut. Şi atingerea lui era reală, 
însă deloc simplă. Arin mirosea a fum şi a zahăr. Dulce sub 
gustul de ars, ca mierea pe care şi-o linsese de pe degete mai 
devreme. Bătăile inimii ei au luat-o razna şi de data asta ea 
a fost cea care i-a căutat flămândă sărutul, ea cea care şi-a 
strecurat un genunchi între picioarele lui. Apoi respiraţia lui 
Arin a devenit şuierătoare şi sărutul lor s-a făcut şi mai pro- 
fund şi mai violent. A ridicat-o pe Kestrel pe masă, astfel că 
fața ei era acum la acelaşi nivel cu a lui, şi pe când se sărutau, 
părea că vorbele se ascundeau în aerul din jurul lor, că se 
făcuseră creaturi invizibile ce se atingeau uşor de ei, apoi îi 
împungeau, şi bâzâiau, şi trăgeau de ei. 


330 


Vorbește, spuneau ele. 

Vorbește, răspundea sărutul. 

Iubirea îi stătea lui Kestrel pe vârful limbii, dar nu o 
putea rosti. Cum ar fi putut să mărturisească vreodată aşa 
ceva după tot ce fusese între ei, după cele cincizeci de mo- 
nede puse în mâna adjudecătorului, după orele în care se 
întrebase, în secret, cum ar fi sunat vocea lui Arin acom- 
paniată de pianul ei, după ce Arin îi legase încheieturile şi 
după ce genunchiul îi fusese trosnit sub o cizmă, după măr- 
turisirea pe care Arin o făcuse în trăsură, în seara balului. 

Păruse a fi o mărturisire, dar nu a fost deloc aşa. Nu spu- 
sese nimic despre complot; şi chiar de ar fi spus, ar fi fost 
prea târziu, cu totul în avantajul lui. 

Kestrel şi-a amintit iar promisiunea făcută lui Jess. 

Dacă nu părăsea acum acea casă, avea să se trădeze pe 
ea însăşi. Avea să se dea cuiva al cărui sărut la Balul Iernii o 
făcuse să creadă că ea era tot ce-şi dorea, când de fapt el nu 
sperase decât să răstoarne lumea, pentru ca el să fie în vârful 
noii ordini iar ea la bază. 

Kestrel s-a smuls din îmbrățişare. 

Arin îşi cerea iertare. O întreba dacă greşise cu ceva. Chi- 
pul lui ardea, avea gura umflată. Spunea ceva despre cum 
poate că era prea devreme, dar că ei doi ar putea avea o viață 
acolo. Împreună. 

— Sufletul meu e al tău, a zis el. Ştii prea bine. 

Kestrel a ridicat o mână, ca să nu-i mai vadă chipul, ca să 
oprească acele cuvinte. 

A ieşit din bucătărie. 

A avut nevoie de toată mândria ei ca să nu o rupă la fugă. 


Kestrel a intrat în camera ei, şi-a smuls din dulap costu- 
mul şi cizmele pentru duel şi a scos cuțitul improvizat din 

iederă. Şi-a legat la mijloc fâşia de pânză ce ţinea pumnalul. 
A mers în grădină şi a aşteptat să se însereze. 

Kestrel crezuse întotdeauna că grădina de pe acoperiş re- 
prezenta cea mai bună şansă a ei de scăpare. Totuşi, nu ştia 
cum să profite de ea. 

Şi-a plimbat privirea asupra celor patru pereţi de piatră. 
Din nou, nu vedea nimic care să-i fie de ajutor. Kestrel s-a 
holbat îndelung la ușă, dar la ce i-ar fi putut servi? Uşa ducea 
spre apartamentul lui Arin, iar Arin... 

Nu. Kestrel se gândea că nu voia şi nu putea să treacă de 
acea ușă, când soluţia a venit de la sine. 

Nu servea la mare lucru dacă te gândeai la uşă ca la o 
modalitatea de a trece prin zid. Însă ușa putea fi un mijloc 
de a urca pe el. 

Kestrel şi-a pus mâna dreaptă pe mâner şi vârful piciorului 
stâng pe balamaua de jos. Mâna stângă s-a sprijinit de cadrul 
de piatră al uşii și s-a împins în sus, pe balama, păstrându-și 
echilibrul pe un lucru așa de mic făcut dintr-o fâşie şi o gă- 
mălie de metal. Apoi piciorul drept s-a alăturat mâinii ei pe 
mânerul uşii. Fata şi-a schimbat centrul de greutate şi s-a în- 
tins ca să prindă balamaua de sus înainte să-şi pună degetele 
în crăpătura unde marginea de sus a uşii întâlnea zidul. 

Kestrel s-a cățărat pe uşă şi apoi pe zidul care despărţea 
grădina ei de a lui Arin. A mers ca pe sârmă până ce a ajuns 
la acoperiş. 

Apoi a lunecat pe panta lui, alergând spre întâlnirea cu 
pământul. 

ARIN O VISA PE KESTREL. BRUSC, S-A TREZIT ȘI VISUL 
s-a risipit ca un parfum. Nu-i amintea ce fusese, dar schim- 
base atmosfera din jurul lui. Arin a clipit, încercând să vadă 
prin întuneric. 

Atunci a auzit zgomotul şi și-a dat seama că așteptase aşa 
ceva de mult timp. 

Paşi uşori pe acoperiş. 

Arin a ţâşnit din pat. 


Kestrel a sărit pe plafonul primului etaj, a alunecat pe 
acoperiş, pe burtă, şi a simţit cum vârfurile picioarelor i se 
blochează într-un spaţiu gol. Era streaşina. S-a răsucit ca să 
se agaţe cu mâinile de ea, apoi s-a legănat, prinsă de margi- 
nea de piatră, deasupra solului. Şi şi-a dat drumul. 

Impactul a zdruncinat-o şi un junghi i-a trecut prin ge- 
nunchiul vătămat, dar şi-a recăpătat echilibrul şi a luat-o la 
fugă spre grajduri. 

Suliţă a nechezat în momentul în care a intrat fata. 

— Şşt, a făcut ea, conducând calul afară din boxă. Taci 
acum. 

Kestrel nu avea nevoie de o lampă care putea fi văzută 
din casă. A pipăit prin beznă, ca să găsească harnașamentul 
de care avea nevoie. Simplu, căci memorase unde se aflau 
căpăstrul şi zăbala şi toate celelalte în ziua aceea, petrecută 
în grajduri. L-a înşeuat iute pe Suliţă. 

Când au ieşit în aerul nopţii, Kestrel şi-a aruncat privirea 
spre casă. Clădirea părea adormită. Nu se auzea niciun stri- 
găt de alarmă, pe uşi nu se revărsau soldați. 

Dar în aripa de vest se vedea o lumină mică. 

Nu era nimic, şi-a zis ea. Probabil că Arin adormise lă- 
sând vreo lampă arzând. Kestrel a inspirat mirosul calului. 
Aşa mirosea tatăl ei când se întorcea acasă din campanie. 

Putea s-o facă. Putea să ajungă în port. Kestrel l-a încăle- 
cat pe Suliţă şi şi-a împuns călcâiele în coastele lui. 


Kestrel a trecut ca o săgeată prin Districtul Grădinilor, 
zorindu-l pe Suliţă pe pistele pentru cai către centrul oraşu- 
lui. Doar când aproape ajunsese în centrul luminat, a auzit 
în spatele ei un alt călăreț. 

Fiori reci au alunecat pe spinarea lui Kestrel. Îi era teamă 
că celălalt călător putea fi Arin. Teamă pentru că spera deo- 
dată ca el să fie. 

L-a oprit pe Suliţă şi a coborât de pe el. Era mai bine să 
străbată pe jos străzile înguste care duceau spre port. 

Sunetul copitelor răsuna printre dealuri. Călărețul se 
apropia. 

Fata a îmbrățișat strâns gâtul lui Suliţă, apoi l-a împins 
deoparte, cât încă mai avea putere să o facă. L-a plesnit peste 
crupă, indicându-i drumul spre casă. Nu ştia dacă armăsa- 
rul avea să se ducă la vila ei sau a lui Arin. Dar calul a plecat 
şi şansele erau să-l fi atras după el pe celălalt călăreț, dacă era 
cu adevărat urmărită. 

Kestrel s-a strecurat printre umbrele oraşului. Era magic. 
Parcă zeii herrani întorseseră spatele propriilor credincioşi. 
Nimeni nu a observat-o pe Kestrel furişându-se de-a lungul 
zidurilor şi nici nu au auzit-o spărgând pojghița subțire de 
gheață de deasupra unei bălți. Pe străzi nu se afla niciun tre- 
cător întârziat care să-i vadă chipul valorian, care să o vadă 
pe fata generalului. Kestrel a ajuns la port, în docuri. 

Unde aştepta Arin. 

Respirația lui se înălța în vălătuci albi în aer. Părul îi era 
negru de sudoare. Nu contase că ea se aflase înaintea lui. 
Arin putuse să alerge liber prin oraș, în timp ce ea trebuise 
să lunece pe lângă ziduri. 

Ochii lor s-au întâlnit şi Kestrel s-a simţit complet lipsită 
de apărare. 

Dar fata avea o armă, spre deosebire de Arin. Mâna ei s-a 
dus instinctiv la marginea neregulată a cuțitului. 

Arin a văzut gestul. Kestrel nu era sigură ce simțise mai 
repede: durerea lui sinceră şi profundă sau certitudinea 
ei — la fel de sinceră şi dureroasă - că nu ar fi putut niciodată 
să-l amenințe. 

Arin s-a îndreptat de spate, căci stătuse aplecat în faţă, cu 
mâinile proptite pe genunchi, după fuga nebunească. Expre- 
sia de pe chipul lui s-a schimbat. Până atunci, Kestrel nu ob- 
servase disperarea de pe buzele lui strânse. Nu recunoscuse 
implorarea mută până ce nu dispăruse, iar chipul lui a părut 
să se boţească într-un soi de tristeţe. De resemnare. 

Arin a privit într-o parte. Când şi-a întors iar ochii spre 
ea, fata parcă devenise pentru el cheiul de sub picioarele ei, 
o pânză cusută de navă, un curent întunecat de apă. 

Parcă nici nu ar fi fost acolo. 

Arin s-a răsucit şi a intrat în casa luminată a noului co- 
mandant herrani al portului şi a închis ușa în urma lui. 

Pentru o clipă, Kestrel nu s-a putut mișca. Apoi a alergat 
spre o barcă de pescuit ancorată destul de departe de tovară- 
şele ei încât să poată pleca de la mal neobservată de marinarii 
de pe celelalte vase. Kestrel a sărit la bord şi a cercetat rapid 
barca. În cabina mică nu se găseau niciun fel de provizii. 

Pe când ridica ancora şi desfăcea frânghia ce lega barca 
de docul ei, Kestrel ştia, deşi nu putea zări nimic, că Arin 
vorbea cu comandantul portului, distrăgându-i atenţia în 
timp ce ea se pregătea să iasă în larg. 

În plină iarnă. Fără apă şi mâncare şi cu siguranţă foarte 
puţin somn, dacă voia să facă o călătorie de trei zile, în cel 
mai bun caz. 

Cel puţin vântul bătea cu putere. 

Era norocoasă, şi-a spus Kestrel. Norocoasă. 

S-a îndreptat spre capitală. 


Îndată ce a ieşit din golf şi luminile oraşului au început 
să pâlpâie şi, în cele din urmă, au dispărut, Kestrel nu a mai 
putut zări ţărmul. Dar ea cunoștea constelaţiile, iar stelele 
ardeau pure şi luminoase ca nişte note muzicale înalte, is- 
cate de clapele albe ale unui pian. | 

A pornit spre vest. Kestrel umbla întruna pe mica punte, 
schimbând poziţia parâmelor, lăsând vântul să umfle vela 
mare. Nu avea timp de odihnă, iar ăsta era un lucru bun. 
Dacă stătea, i se făcea frig. Nu-şi putea permite să gân- 
dească. Ar fi putut chiar să adoarmă și risca să viseze despre 
cum o lăsase Arin să scape. 

Fata memorase ce avea să spună când ajungea în portul 
din capitală: Sunt Lady Kestrel, fiica generalului Trajan. Her- 
ranii au cucerit peninsula. Trebuie să-l chemați pe tata din est 

şi să-l trimiteţi să înăbușe rebeliunea. Trebuie. 

Zorii erau luminoşi şi reci. Culorile erau halucinante şi 
Kestrel s-a trezit deodată gândindu-se că rozul era mai rece 
decât portocaliul, iar galbenul nu era nici el mai bun. Apoi 
şi-a dat seama că acela nu era un gând rațional şi că tremura, 
cuibărită în jacheta subțire. S-a forțat să se miște. 

Mâinile ei se crăpau şi sângerau, biciuite de vântul în- 
gheţat și julite de frânghia dură. Gura ei devenise un soi de 
cavernă uscată. Setea şi frigul dureau mai mult decât foamea 
sau oboseala. Kestrel ştia că un om putea muri dacă rămâ- 
nea fără apă câteva zile, chiar şi în cele mai bune condiţii. 

Şi totuşi, oare nu învățase Kestrel să ‘se călească în faţa 
nevoilor? 

Îşi amintea chipul lui Arin când se întinsese după cuțit. 

S-a silit să uite. S-a concentrat la coama şi la pleoscăitul 
valurilor, a virat pe lângă o insulă stâncoasă şi pustie şi a 
recitat din nou ce avea să spună peste două zile, dacă vântul 
era la fel de puternic. | 

Vântul însă s-a oprit. Pânzele s-au dezumflat în cursul 
celei de-a doua nopți. Barca a alunecat în derivă. Ea încerca 
să nu se uite la cer, pentru că uneori vedea ceva lucind, deşi 
ştia că stelele erau ascunse de nori. 

Era un semn îngrijorător. Începea să cedeze. 

Trupul îi urla de sete. Fata a răsturnat cabina cu susul în 
jos, sperând să găsească măcar o butelcă de apă proaspătă. 
Nu a găsit decât o ceaşcă din metal şi o lingură. 

Nu avea decât să doarmă până ce vântul începea iar să 
sufle. Kestrel a legat pânzele în direcţia capitalei, apoi a 
tăiat două bucățele de sfoară. Din ceaşcă şi din lingură a 
făcut un clopot care să o trezească dacă vântul se făcea mai 
puternic. 

Kestrel a intrat înapoi în cabină. Totul era nemişcat. Nicio 
adiere, niciun val. Barca nu se legăna în tangaj. Fata s-a con- 
centrat asupra absenței mişcării şi şi-a imaginat-o ca pe o 
călimară de cerneală ce se varsă peste tot ce putea simţi sau 
gândi ea. 

Apoi a adormit. 


Somnul îi fusese agitat şi straniu, bântuit de cuvintele pe 
care Kestrel avea să le spună când ajungea în capitală. 

Încerca să-şi alunge din minte imaginile cu Arin ţinând o 
plantă, o sabie însângerată, ţinând mâna ei. Încerca să alunge 
orice amintire a atingerii pielii lui. Dar amintirea ardea pu- 
ternic în mintea ei înceţoşată, chipul lui se strângea ca roua, 
în mărgele lichide, se distila precum alcoolul, sau o substanță 
volatilă, ce se făcea mai puternică atunci când era forțată să 
sublimeze. 

Eul ei adormit spunea: Arin te-a lăsat să pleci pentru că 
invazia valoriană e inevitabilă. Cel puţin, așa ştie când să o 
aştepte. 

Kestrel auzea muzică, iar melodia îi spunea că e minci- 
noasă. Mincinoqso, suna clopotul, clinchetind iar şi iar până 
ce Kestrel s-a trezit brusc şi a ieşit din cabină, şi a văzut cana 
şi lingura lovindu-se una de cealaltă, profilate pe un cer 
groaznic, verzui. 

Se apropia o furtună verde. 


Valurile s-au revărsat peste punte. Kestrel se legase de 
eche şi nu putea face mare lucru decât să se ţină bine şi să 
vadă cum vântul franjura pânzele, şi să spere că se îndrepta 
încă spre vest, pe când barca aluneca de pe crestele valurilor 
şi se prăbuşea cu rapiditate, înclinată. 

Arin te-a lăsat să pleci ca să mori aşa. 

Dar chiar şi ameţită, mintea ei nu găsea vreun sens în 
gândul acela. 

Kestrel a repetat iar cuvintele pe care trebuia să le spună, 
le-a împletit în minte aşa cum îi văzuse pe sclavi făcând cu 
aţele lor. Fata a încercat țesătura vorbelor, le-a pipăit fibra şi 
a ştiut că nu era în stare să le rostească. 

Nu voia să le rostească. 

Kestrel a jurat pe zeii lui Arin că nu avea să spună niciun 
cuvânt. 


Nu bătea vântul. Kestrel nu putea vedea cine ştie ce. Apa 
sărată îi înceţoşa privirea. Dar a auzit barca frecându-se de 
ceva. Apoi s-au auzit vocile. 

Voci valoriene. 

Kestrel a dat să se ridice din barcă. Nişte mâini au prins-o 
şi oamenii au început să-i pună întrebări pe care fata nu le 
înţelegea pe deplin. Apoi una dintre ele a prins sens: 

— Cine eşti? 

— Sunt Lady Kestrel, a spus ea, răgușit. 

Nepoftite — blestemate, greșite — toate cuvintele memorate 
i-au zvâcnit de pe limbă înainte să apuce să închidă gura. 

— Fiica generalului Trajan. Herranii au cucerit peninsula... 

KESTREL S-A TREZIT CÂND CINEVA I-A PICURAT 
apă pe buze. Fata şi-a venit imediat în simţiri, implorând 
să-i fie dată mai multă, căci apa venea în sorbiri chinuitor de 
mici. Kestrel a băut şi s-a gândit la lucrurile a căror frumu- 
seţe era pură și rece. Ploaia pe un bol de argint. 

Crini în zăpadă. Ochi cenuşii. 

Îşi amintea că făcuse ceva. Ceva nemilos. De neiertat. 

Kestrel s-a ridicat în coate. Zăcea într-un pat mare. Încă 
nu vedea bine, dar era suficient cât să observe că moliciunea 
care-i răsfăţa corpul era o blană atât de rară şi de valoroasă, 
că animalul de la care provenea fusese vânat până aproape 
de dispariţie, şi că omul care ţinea pocalul cu apă purta hai- 
nele doctorului imperial valorian. 

— Eşti o fată curajoasă, a zis el. 

Zâmbetul lui era blând. Kestrel a văzut surâsul şi a înţeles 
că reuşise. Ajunsese în capitală, fusese recunoscută şi crezută. 

Nu, a încercat ea să spună. Nu am vrut. Dar gura ei a rămas 
mută. 

— Ai trecut printr-un calvar, a spus medicul. Ai nevoie 
de odihnă. 

Pe limbă simţea un gust ciudat, o amăreală vagă al cărei 
gust se transforma într-o senzaţie de amorţeală, de înțepă- 
turi în gât. 

Un drog. 

Amorţeala a pus-o la pământ, până ce Kestrel a fost cu- 
prinsă de somn. 


A visat-o pe Enai. Kestrel cea din vis ştia că nimic nu era - 


real, că morţii plecau pentru totdeauna. Dar tânjea să şadă 
alături de Enai, să se prefacă într-o fetiţă şi să nu-şi ridice 
ochii, să nu caute privirea femeii ca să vadă reproșul care se 
afla probabil acolo. 

Kestrel se întreba cum avea să se uite la ea fantoma lui 
Arin. Avea să-i bântuie visele. Avea să-i arate viziuni cu el, 
ucis în luptă. Îşi va strâmba gura, ca să arate cu totul altfel 
decât şi-o amintea ea. Ochii lui aveau să picure ură. 

Aşa priveai un trădător. 

„Ai venit să mă blestemi), i-a zis Kestrel lui Enai. „Nu e 
nevoie. Mă blestem singură? 

„Copil obraznic”, a spus Enai, aşa cum spunea când 
Kestrel făcea năstruşnicii. 

Dar ce făcuse ea acum nu era deloc ca atunci când în- 
desa partituri între grinzile sălii de antrenament a lui Rax şi 
le scotea să le citească atunci când era singură, în loc să-şi 
facă exerciţiile. Nu era acelaşi lucru cu un cuvânt tăios sau 
cu o farsă. i 

Kestrel cumpărase o viață umană, o iubise şi o trădase. 

„Îţi voi spune o poveste, ca să te simți mai bine”, a zis Enai. 

„Nu sunt bolnavă” 

„Ba da, ești?” 

„Nu am nevoie de o poveste. Trebuie să mă trezesc” 

„Şi ce să faci?” 

Kestrel nu ştia. 

„A fost odată ca niciodată”, a început Enai, „o croitoreasă 
care putea țese mătăsuri din emoţii. Cosea rochii din plă- 
cere: erau străvezii, scânteietoare şi netede. Tăia pânză din 
ambiţie şi ardoare, din iubiri idilice şi sârguinţă. Și se făcuse 
aşa de pricepută la meşteşugul ei, că un zeu a pus ochii pe ea. 
Zeul a hotărât să o tocmească.” 

„Ce zeu?” 

„aci, a zis Enai. 

În visul ei, Kestrel era în patul din copilărie, cel sculptat 
cu animale de vânătoare. Enai stătea lângă ea, cu umerii ele- 
ganți şi drepţi, într-o poziţie pe care Kestrel încercase mereu 
să o imite. 

„Zeul a venit la croitoreasă şi a zis: «Vreau o cămaşă fă- 
cută din alinare.» «Zeii nu au trebuinţă de astfel de lucruri», 
a răspuns fata. Zeul s-a uitat la ea. Croitoreasa ştia să citească 
ameninţarea de pe chipul zeului. Așa că i-a făcut pe plac şi 
când zeul a încercat cămaşa, i-a venit de minune. Culorile ei 
îl schimbau, îi făceau faţa să nu mai fie aşa de palidă. Croito- 
reasa l-a cercetat cu privirea şi i-au venit gânduri pe care ştia 
că nu era înţelept să le împărtăşească. Zeul i-a dat aur mult, 
deşi ea nu-i ceruse niciun preţ. Zeul era mulțumit. Totuşi 
nu era suficient. El s-a întors şi i-a cerut să-i facă o mantie 
din tovărăşie şi a plecat chiar înainte ca fata să accepte. Ştiau 
amândoi că mantia avea să se facă. Tocmai ce îi aranja tivul, 
când o bătrână a intrat în croitorie şi s-a uitat la toate lucru- 
şoarele pe care nu le putea cumpăra. Femeia s-a întins peste 
tejghea, unde lucra croitoreasa. Degetele zbârcite au tremu- 
rat deasupra mantiei tovărăşiei. Ochii stinşi s-au aprins aşa 
de tare de dorinţă, că fata i-a dat ei mantia, fără să-i ceară 

nimic în schimb. Putea face alta, iute. Dar zeul a fost mai 
iute decât croitoreasa. S-a întors în satul fetei mai repede 
decât spusese. Şi pe cine a văzut el dacă nu pe bătrână, dor- 
mind lângă un foc, înfășurată într-o mantie mult prea mare 
pentru ea? Ce a simţit el dacă nu gheara trădării, săgeata 
iute şi profundă a geloziei ce ar trebui să rușineze un zeu? El 
a mers la atelierul croitoresei, în felul lui secret, aşa cum se 
încheagă gheaţa în timpul nopţii. «Dă-mi mantia», a cerut 
el. Croitoreasa ţinea acul în mână. Nu era cine ştie ce armă 
împotriva unui zeu. «Nu e gata», a zis fata. «Mincinoaso.»” 

Cuvântul a răsunat de propria-i greutate. 

„Eu sunt croitoreasa din poveste, sau zeul?” a întrebat 
Kestrel. 

Enai a continuat ca şi cum nu ar fi auzit-o. 

„Ar fi nimicit-o, dar prin cap i-a trecut atunci altfel de 
răzbunare. Altă cale să-i aducă suferință. Ştia că fata avea un 
nepot de soră: un băieţel, ultima legătură de sânge ce-i mai 
rămăsese croitoresei. Fata îl îngrijea din ce câştiga, iar acum 
băiatul dormea într-un oraş vecin, ghemotoc sub privirea 
ageră a unei dădace pe care zeul o putea distrage, păcăli și 
adormi. Zeul a făcut întocmai. A plecat din atelierul croi- 
toresei şi s-a strecurat în camera băiatului adormit. N-avea 
milă pentru bietele mânuţe şi picioare rotunjoare, pentru 
obrăjorii îmbujoraţi de somn, pentru pata de păr negru din 
întuneric. Zeul mai furase copii şi altă dată.” 

„Asta-i zeul morţii”, a zis Kestrel. 

„Când zeul a tras pătura, degetele lui au atins cămaşa de 
noapte a băiatului. A rămas nemișcat. Niciodată în anii lui 
de nemuritor nu mai atinsese ceva aşa de frumos. Cămaşa 
fusese cusută din iubire. A simţit moliciunea de catifea, lus- 
trul mătăsii, țesătura rezistentă ce n-avea să se destrame. Şi 

totuşi, pe ea era un lucru ce nu-şi avea locul acolo: o pată 
mică şi umedă, de mărimea unui vârf de deget. Lacrima 
unui zeu. Lacrima s-a uscat și pânza s-a netezit la loc. Zeul 
a plecat. Între timp, croitoreasa era din în ce mai îngrijorată. 
Nu mai primise veşti de la cel mai bun şi mai groaznic client 
al ei de zile întregi. Nu era posibil să fi scăpat așa uşor. Poţi 
să înfrunţi zeii, dar nu şi pe acesta. În mintea croitoresei s-a 
strecurat un gând, o bănuială. Şi gândul s-a lăţit şi s-a făcut 
un cutremur care a zguduit-o, căci fata şi-a dat seama, ca 
și zeul, care era cea mai sigură cale de a o aduce în pragul 
disperării. Fata a fugit iute în oraşul învecinat, la casa dă- 
dacei. Mâna ei a tremurat pe ușă, de teamă că înăuntru nu 
găsea decât moarte. Uşa s-a deschis. Băiatul i s-a urcat în 
braţe, mustrând-o că întârziase atât, întrebând-o de ce mun- 
cea aşa de mult. Croitoreasa l-a prins şi l-a strâns în braţe 
până ce băiatul a scâncit. Când şi-a plimbat degetele peste 
faţa copilului, sigură că moartea i se strecurase sub piele şi 
că avea să izbucnească într-un ceas sau într-un minut, dacă 
nu chiar pe dată, croitoreasa a văzut că fruntea băiatului fu- 
sese însemnată cu pecetea protectoare a zeului. Băiatul era 
în favorurile cereşti. Zeul îi făcuse un dar fără a cere nimic 
în schimb. Croitoreasa s-a întors în atelierul ei şi a aşteptat. 
Pentru prima dată, mâinile ei nu erau ocupate cu nimic. De- 
getele erau nişte străini liniștiți. Şi ele aşteptau, dar zeul nu a 
venit. Aşa că fata a făcut ceva înfricoşător. A șoptit numele 
zeului. Zeul a venit şi a rămas tăcut. Nu purta nimic din ce-i 
făcuse fata, ci propriile lui haine. Veşmintele erau frumos 
tesute şi potrivite pe trupul lui. Dar croitoreasa nu ştia cum 
de nu văzuse înainte cât de rare erau, cum se topise pânza 
ca o smoc de nori. «Vreau să-ți mulțumesc», a zis ea. «Nu 
merit mulțumiri», a răspuns zeul. «Eu vreau oricum să ți 

le ofer.» Zeul nu a spus nimic. Mâinile ei nu s-au mişcat. 
«Atunci ţese-mi o pânză din tine», a spus el. Croitoreasa şi-a 
pus mâinile în ale lui. L-a sărutat, iar zeul a luat-o cu el” 

Povestea sufla prin Kestrel ca un vânt nebun ce-i înţepa 
ochii şi făcea lacrimile să-i curgă pe obraji. 

„Oh, a făcut Enai. „Credeam că o să te încurajeze povestea” 

„Să mă încurajeze? Dar croitoreasa moare? 

„Ce interpretare macabră. Hai să zicem, în schimb, că 
fata a ales. Zeul a lăsat-o să aleagă şi ea a decis. Tu, Kestrel, 
încă nu ai ales? 

„Ba da. Nu ştii? De acum, împăratul pesemne că şi-a 
trimis şoimii mesageri spre tata. Războiul a început deja. E 
prea târziu.” 

„Oare?” 


Kestrel s-a trezit. Trupul ei era răsucit de foame şi cu- 
tremurat de vise, dar s-a ridicat în picioare, împinsă de o 
hotărâre. S-a îmbrăcat. Sclavii au venit la ea. Feţele lor alcă- 
tuiau o hartă a imperiului, a tundrei din nord şi a insulelor 
din sud, a peninsulei Herran. A ignorat faptul că numărul 
lor dovedea respectul pe care i-l arăta împăratul. A ignorat 
că tavanul camerei era aşa de înalt, că nici nu putea spune 
ce culoare avea. Kestrel s-a pregătit să-l întâlnească pe 
împărat. 

Kestrel a fost condusă într-o sală de recepţie și lăsată sin- 
gură acolo, cu omul care stăpânea jumătate de lume. 

Bărbatul era mai slab decât îl înfățișau statuile. Părul lui 
argintiu era tuns milităreşte. Omul a zâmbit. Zâmbetul unui 
împărat e de aur şi diamant, ca o fortăreață, ca o sabie ţinută 
cu plăseaua înainte — sau cel puţin așa era surâsul pe care 
împăratul i l-a oferit lui Kestrel. 

— Ai venit să-ţi iei răsplata, Lady Kestrel? Atacul asupra 
Herranului a început acum două zile, în timp ce tu dormeai. 

— Sunt aici să vă cer să opriţi atacul. 

— Să opresc...? 

Ridurile de pe faţa lui s-au făcut mai adânci. 

— De ce aş face asta? 

— Maiestatea Voastră, ați auzit vreodată de blestemul 
câştigătorului? 

— IMPERIUL SUFERĂ DE PE URMA LUI, A ZIS KESTREL. 
Nu ne mai permitem să păstrăm ceea ce am câștigat. Terito- 
riile s-au înmulţit prea mult. Barbarii ştiu prea bine asta. De 
aceea îndrăznesc să atace. 

Împăratul şi-a fluturat mâna, disprețuitor. 

— Sunt nişte şoareci care rod din grâu. 

— O ştie şi Maiestatea Voastră. De aceea îi atacăm noi 
pe ei, ca să facem să pară că resursele imperiului sunt ne- 
limitate, că armata noastră nu are pereche, când de fapt se 
răresc ambele precum pânza veche. Au început deja să se 
vadă găuri. 

Zâmbetul împăratului se ascuţea. 

— Ai grijă, Kestrel. 

— Dacă nu vreţi să auziți adevărul, e doar o chestiune 
de timp până ce imperiul se va destrăma. Herranii nu ar fi 
trebuit să fie în stare să se răscoale. 

— Problema aceasta va fi rezolvată. Chiar pe când vor- 
bim, tatăl tău zdrobeşte rebeliunea. Zidurile oraşului vor 
cădea. Împăratul s-a relaxat pe tronul său. Generalul Trajan 
nu a pornit un război, ci o exterminare. 


347 


MARIE RUTKOSKI 


Kestrel vedea fiecare părticică vulnerabilă a trupului lui 
Arin, îi vedea chipul dispărând într-o mare de sânge. 

Arin o lăsase să plece. 

Ar fi putut la fel de bine să-şi taie gâtul de unul singur. 

Teama i se ridica în gât, la fel de groasă precum fierea. 
A înghiţit-o, şi-a adunat gândurile şi le-a aranjat ca pe niște 
piese de joc. 

Avea să joace şi avea să câştige. 

— Aţi luat în considerare costul unui alt război herran? 
l-a întrebat pe împărat. 

— O să coste mai puţin decât dacă am pierde un teritoriu. 

— Cât timp vor rezista zidurilor oraşului, herranii vor 
supraviețui unui asediu lung care o să vă sece vistieria. 

Împăratul şi-a țuguiat buzele. 

— Nu există altă opţiune. 

— Dar dacă ați putea păstra teritoriul fără război? 

Împăratul trebuie să fi auzit, ca şi Kestrel, vocea tatălui 
ei ieşindu-i din gură. Cadenţa certitudinii calculate. Postura 
împăratului nu se schimbase şi nici expresia de pe chipul 
lui. Dar un deget s-a ridicat de pe tron şi a lovit o dată în 
marmură, așa cum ar fi făcut cu un clopoțel, vrând să-l audă 
sunând. 

— Daţi-le herranilor independenţa, a spus Kestrel. 

Degetul împăratului a săgetat prin aer, arătând spre uşă. 

— Pleacă. 

— Vă rog, ascultaţi-mă... 

— Serviciile tatălui tău - și ale tale - nu vor mai însemna 
nimic pentru mine dacă mai rostești o altă vorbă aşa de 
smintită şi de insolentă. 

— Herranul rămâne al vostru! Puteţi păstra teritoriul, 
atât timp cât îi lăsaţi pe ei să-l guverneze. Daţi-le cetăţenie, 
totuși obligaţi-l pe liderul lor să vă jure loialitate. Taxaţi-i. 

Luaţi-le bunurile, luaţi-le recoltele. Ei vor libertate, îşi vor 
vieţile şi casele. Restul e negociabil. 

Împăratul tăcea. 

— Guvernatorul nostru e oricum mort, a zis Kestrel. Lă- 
saţi-i pe herrani să numească unul. 

Împăratul încă nu spunea nimic. 

— Noul guvernator ar răspunde, bineînţeles, în faţa Ma- 
iestăţii Voastre, a adăugat Kestrel. 

— Şi crezi că herranii vor fi de acord cu asta? 

Kestrel s-a gândit la cele două chei pe care Arin i le aşezase 
în palmă. O libertate limitată. Însă era mai bună decât nimic. 

— Da. 

Împăratul a scuturat din cap. 

— Nu am menţionat cea mai bună parte dintr-un final 
grabnic al revoluţiei herrane, a zis Kestrel. Chiar acum, cei 
din est cred că v-aţi retras. Barbarii se felicită. Au aflat, cu 
ajutorul spionilor sau al şoimilor mesageri capturați, de gre- 
utățile în care ne împotmolim în Herran. 

Acestea erau bănuieli, dar au devenit deodată certitudini 
când Kestrel a văzut chipul împăratului. A insistat. 

— Barbarii ştiu acum că asediul asupra zidurilor oraşu- 
lui va dura ceva timp, aşa că se vor retrage dincolo de linia 
frontului unde i-am înfruntat şi se vor întoarce la regina lor, 
să-i împărtășească veştile bune. Nu vor lăsa decât câteva ba- 
talioane pe terenul despre care cred că nu mai e nevoie să-l 
apere. Dar dacă ar fi să trimiteţi forţele înapoi şi să-i luaţi pe 
barbari prin surprindere... 

— Înţeleg. Împăratul şi-a împreunat mâinile şi şi-a aşe- 
zat degetele încrucişate, ca o piramidă, sub bărbie. Dar uiţi 
faptul că Herranul e o colonie. Casele pe care herranii le vor 
înapoi aparţin senatorilor mei. 

— Barbarii au aur. Îmbogăţiţi-i pe senatorii dezamăgiţi 
cu prada din est. 

— Chiar şi aşa, soluţia ta nu ar fi populară. 

— Maiestatea Voastră e împăratul. De ce vă pasă de opi- 
nia publică? 

Bărbatul a ridicat sprâncenele. 

— Un asemenea comentariu mă face să mă întreb dacă 
nu cumva fie eşti naivă, fie încerci să mă manipulezi. Împă- 
ratul a cercetat chipul fetei. Eşti prea isteaţă ca să fii naivă. 

Kestrel ştia prea bine că nu era momentul potrivit să 
vorbească. 

— Eşti fiica celui mai cunoscut general din istoria valoriană. 

Fata nu înţelegea ce formă luau gândurile împăratului. 

— Şi nici urâtă nu eşti. 

Privirea lui Kestrel a fulgerat spre ochii bărbatului. 

— Am un fiu, a zis împăratul. 

Da, fata ştia asta, deşi, ce avea moștenitorul la tron cu... 

— O nuntă imperială, a continuat bărbatul. Una care să 
facă armata să mă iubească. Una care să distragă atenţia se- 
natorilor și a familiilor lor, astfel ca îngrijorarea lor princi- 
pală să fie primirea unei invitaţii. Îmi plac planurile tale în 
legătură cu Herranul și cu estul, Kestrel, dar mi-ar plăcea şi 
mai mult dacă te-ai mărita cu fiul meu. 

Nu te bâlbâi în faţa unui împărat. Kestrel a inspirat şi şi-a 
ținut răsuflarea până ce a reuşit să vorbească liniştit: 

— Poate că fiul Maiestăţii Voastre preferă pe altcineva. 

— Nu. 

— Nici nu ne-am întâlnit vreodată. 

— Şi? 

Chipul împăratului s-a îngustat, strâmbat de ceva ce 
Kestrel recunoştea a fi cruzime. Însă în aceeași clipă şi-a 
amintit şi că tatăl ei îl admirase mereu pe conducător. 

— Există vreun motiv pentru care refuzi şansa de a de- 
veni nora mea? Există un motiv anume pentru care pledezi 
aşa de arzător pentru cauza herranilor? Zvonurile umblă 
prin capitală. Nu sunt singurul care a auzit de duelul tău cu 
Lordul Irex. Nu, Kestrel, faţa nevinovată nu o să te ajute cu 
nimic. Am stabilit deja că eşti prea inteligentă pentru a fi 
inocentă. Ar trebui să te bucuri că nu mă interesează acest 
aspect la nora mea. Am, totuși, nevoie să faci o alegere. Că- 
sătoreşte-te cu fiul meu şi voi renunţa la asediu, voi trimite 
armata în est şi voi face față urmărilor politice. Refuză şi 
va exista un al doilea război herran, cu altfel de consecinţe. 
Alege. 

CÂND ARIN A VĂZUT MAREA FLOTĂ VALORIANĂ 
ancorând în port, s-a simţit ușurat. A răsuflat, cu inima 
uşoară, când duşmanii au distrus cele câteva nave capturate 
în noaptea Balului, iar lemnul aprins a zgâriat suprafața apei 
şi epavele arzând mocnit s-au scufundat. 

Herranii îşi găseau curajul în ceea ce credeau a fi neînfri- 
carea lui Arin. Tânărul nu îşi putea imagina reacția lor dacă 
ar fi ştiut că el invitase războiul în casa lor şi că expresia de 
pe chipul lui era, de fapt, bucurie. 

Arin mai mult simţise decât văzuse furtuna verde care 
zbuciumase coasta la două zile după plecarea lui Kestrel. 
Furtuna parcă se închisese înăuntrul lui și zdruncinase totul 
până ce în locul ei nu rămăsese decât un spaţiu vid urlând 
de reproşuri pentru ceea ce făcuse, aducându-i în amin- 
tire imaginea micii bărci de pescuit împinse şi aruncate de 
valuri. Îşi imaginase o gură plină de apă de mare, lupta lui 
Kestrel cu valurile. Membrele fetei se înmuiau, apoi se pier- 
deau într-un labirint de talazuri. 

Începutul asediului însemna probabil moartea lui Arin. 
Dar însemna, de asemenea, că Kestrel era în viaţă. 

Aşa că herranii gândeau că pe faţa lui se scălda plăcerea ne- 
bună a unui războinic aflat în fața luptei. Arin îi lăsa să creadă 
întocmai. Tu ești zeul minciunilor, îi spusese Kestrel. Arin s-a 
uitat la oamenii lui și a zâmbit, iar zâmbetul era mincinos, pre- 
cum scrisul din oglindă, a cărui reflexie este inversul adevărului. 

După ce plecase fata, Arin ordonase să se distrugă che- 
iul. Însă când sosiseră valorienii, luptătorii aruncaseră 
ancora cât mai aproape de mal putuseră și trimiseseră 
ingineri la țărm, în bărci mai mici. Docurile au fost iute 
reconstruite sub pază armată, iar herranii nu puteau face 
altceva decât să privească şi să aştepte dincolo de ziduri. 
Arin instalase tunuri de-a lungul parapetelor, dar portul 
nu se afla în bătaia lor. Ar fi fost sinucidere curată dacă 
deschideau porţile şi trimiteau oameni ca să împiedice re- 
construcția cheiului, aşa că herranii priveau soarele apu- 
nând şi răsărind asupra armatei valoriene venite la mal să 
descarce armele de asediu. Oamenii ridicau tunuri, rosto- 
goleau butoaie cu pulbere neagră, organizau caii şi infan- 
teria şi reușiseră cumva să trimită deja soldaţi împrejurul 
oraşului, pe latura dinspre munţi. Arin primea rapoarte 
despre insignele de pe jachetele lor şi ştia că soldaţii erau 
Vânători Călare, o brigadă de elită formată din luptători 
care îndeplineau rolul de cercetaşi şi se pricepeau la sub- 
terfugii. Oamenii se topeau rapid în peisaj, camuflându-se 
drept pietre sau copaci dezgoliţi. 

Cu o lună înainte, Arin ordonase să fie săpat un şanţ 
în jurul oraşului. Când zilele de dinainte de furtuna verde 
aduseseră vânt cald ce făcuse iarna să fie din ce în ce mai 
umedă, herranii îndesaseră resturi în șanțul mocirlos - mo- 
bilă, copaci ciopârțiţi, sticle sparte. Pământul înghețase iar. 

Arin privea un bărbat păşind spre marginea șanțului 
adânc şi presărat cu gunoaie. Chipul omului era ascuns 
de coif, dar Arin l-ar fi recunoscut pe bărbat şi dacă nu 
ar fi avut steagul imperial pictat pe armură. Observase și 
înainte pasul măsurat al generalului, greutatea felului în 
care se mişca. Generalul Trajan a inspectat șanțul. Şi-a 
aruncat privirea spre caii ce erau scoși de pe nave. Arin 
l-a văzut observând problemele pe care aveau să le întâm- 
pine când să treacă armata dincolo - haosul, picioarele 
rupte ale cailor, sticla înțepenită în copite şi înțepând tăl- 
pile cizmelor. Bărbatul a mers apoi să discute cu un grup 
de ingineri. 

Au apărut, în scurt timp, scândurile. S-au ridicat fun- 
daţii. Într-o săptămână, valorienii traversaseră podurile lor 
improvizate şi se apropiaseră de zid. 


Valorienii păstrau, precauţi, distanța, după ce herranii 
aruncaseră hârtie şi lemn înfăşurate în smoală încinsă luată 
din șantierele portuare. Au fost şi victime. O căruţă valori- 
ană cu provizii a fost lovită şi a ars imediat. Dar alți soldaţi 
s-au apropiat, ocupând locurile rămase libere, iar celelalte 
căruţe au tras în dreptul rândurilor din spate. Valorienii au 
început apoi să construiască trei rambleuri. 

— Omorâţi-i, le-a zis Arin celor mai buni arcași ai lui, 
aşa puţini câţi erau, cu un talent înnăscut pentru trasul cu 
arcul şi cu arbaleta şi doar cu scurtul antrenament pe care-l 
oferise cucerirea ținutului. 

Zeul războiului a fost de partea lor. Inginerii au căzut 
răpuşi. Dar soldaţii le-au luat locul. Maldărele de pământ 
şi piatră continuau să se ridice, întărite de lemn de la po- 
durile dezasamblate. Apoi valorienii au început să înalțe 

turnuri. Arin ştia că nu mai era decât o chestiune de timp 
până ce turnurile ajungeau la înălțimea zidului şi se făceau 
poduri ca să umple golul, iar valorienii aveau să se reverse 
peste ei. 

— Un tunel pe sub zid, le-a zis Arin soldaţilor. Săpaţi 
până ce ajungeţi la turnuri. Apoi goliţi-le de jos. 

N-au trecut decât câteva zile până ca valorienii să-şi dea 
seama că turnurile păreau să se scufunde. Arin l-a auzit 
pe general răcnind un ordin. Cazmalele săpau în pămân- 
tul din jurul turnurilor. Când uneltele au spart, în cele din 
urmă, zidul de humă, soldaţii au căzut în hăul din interior. 

— Astupaţi tunelurile! a urlat Arin. 

Heranii l-au ascultat. Valorienii nu au reuşit să intre ast- 
fel în oraş. Calea de acces le era blocată, aşa cum a fost şi 
pentru herranii lăsaţi să moară în tuneluri. 


Turnurile s-au ridicat iar. Arin nu avea decât câteva pro- 
iectile de tun şi o cantitate mică de pulbere neagră, dar a 
folosit mare parte din ele ca să arunce turnurile în aer. 

Valorienii au înaintat catapulte şi au bombardat orașul cu 
foc. În curând, s-a iscat incendiul. 


Ninsoarea fâsâia atingând focul şi îi ajuta pe herrani să-l 
stingă. Trecuseră trei săptămâni de când plecase Kestrel, iar 
Arin - extenuat și negru de funingine - își amintea cât de 
încrezător o asigurase pe fată că herranii puteau rezista unui 
asediu timp de un an. Ca şi cum tot ce le-ar fi trebuit nu era 
decât o cantitate mare de grâne şi de apă. 

Arin a folosit ultimele ghiulele de tun ca să distrugă ca- 
tapultele. După aceea, herranilor nu le-a mai rămas decât 
zidul şi ce puteau arunca de pe el ca să se protejeze. 

Activitatea inamicilor încetinise. Arin s-a gândit că ză- 
pada înmuiase hotărârea valorienilor sau că generalul îşi 
plănuia următoarea mişcare. Dar când latura dinspre munţi 
a zidului a răsunat de o explozie și a tremurat ca o fiinţă vie, 
Arin şi-a dat seama că pauza făcuse parte din plan. Vânăto- 


rii bombardau zidul. 


Herranii au turnat apă fiartă şi smoală de-a lungul zidu- 
lui, asupra Vânătorilor. Soldaţii au ţipat, au căzut, dar ge- 
neralul Trajan auzise, la fel ca şi Arin, sunetul succesului. 
Generalul şi-a adus trupele. Abia acum îşi dădea seama Arin 
că soldaţii fuseseră astfel dispuși în jurul oraşului, pregătiți 
pentru acel moment. În curând aveau să-și aducă grosul for- 
telor ca să pună la pământ zidul slăbit. Oamenii aveau să îm- 
pingă în bucăţile de piatră, să izbească faţada ruinată, până 
ce o gaură urma să se arate, din ce în ce mai largă. Atunci 
aveau să deschidă spărtura cu cârligele legate de maşinăriile 
de asediu. Avea să pătrundă în oraș. 

Masacrul era iminent. 

Arin se poziţionase pe zidul dinspre munte și nu a văzut 
corabia care intra în port, dar a văzut un șoim - o pasăre 
mică, un vindereu - care a zburat ca o săgeată asupra oraşu- 
lui şi a coborât spre general. | 

Omul a tras tubul ataşat de piciorul zburătoarei şi l-a 
deschis. Generalul a rămas neclintit. Apoi a dispărut printre 
rândurile de soldați. 

Armata valoriană îşi oprise asaltul. 

Picioarele lui Arin se mișcau de-a lungul zidului, gonind 
spre mare şi, deşi nu ar fi putut spune că ştia ce se întâm- 
plase, ştia că se produsese o schimbare, iar în mintea lui nu 
exista decât o singură persoană care-i putea schimba lumea. 

Un alt şoim stătea cocoțat pe parapetul dinspre mare. Pa- 
sărea îl privea - avea capul înclinat, ciocul ascuţit şi ghearele 
strânse tare pe piatră. Zăpada îi drapa aripile. 

Mesajul pe care-l purta şoimul era scurt. 


Arin, 


Lasă-mă să intru. 
Kestrel. 

KESTREL A VĂZUT CUM POARTA SE DESCHIDE CU 
un geamăt greu. Arin a păşit afară, iar poarta s-a trântit în 
urma sa, astfel că zidul era în spatele lui, iar marea se întin- 
dea în spatele ei. Arin a păşit spre Kestrel. Apoi privirea i-a 
fulgerat spre fruntea ei, aşa cum făcuse şi generalul, cu doar 
câteva clipe mai înainte. Arin a pălit. 

Peste sprâncenele lui Kestrel era o dungă de praf auriu 
şi ulei de mirt. Era semnul valorian al femeii logodite. Ea a 
încercat să zâmbească. 

— N-ai avut suficientă încredere în mine ca să mă laşi să 
intru, Arin? Ei, înţeleg. 

— Ce-ai făcut? 

Vocea lui chinuită o durea pe Kestrel. Totuşi, s-a ţinut tare. 

— Dar Ronan... Arin a ezitat. Cum, Kestrel? Cine? 

— Felicită-mă. Mă voi mărita cu moștenitorul imperiului. 

Kestrel a văzut că el o credea. A văzut trădarea inun- 
dându-i o clipă chipul, apoi a văzut înţelegerea. Kestrel îi 
vedea gândurile. 

Oare nu se smulsese ea din braţele lui, nu fugise pe aco- 
periş şi nu fusese cât pe ce să-l amenințe cu arma? 

Ce însemna el pentru Kestrel? 

Şi lui Kestrel îi plăcea să câștige. Miza de a fi într-o zi 
împărăteasă era una tentantă. Puterea reuşise să o convingă, 
aşa cum nu reuşise să o facă Ronan. 

Concluzia lui Arin era crudă, dar Kestrel nu a făcut nimic 
să o schimbe. Dacă ar fi ştiut condiţiile reale ale propunerii 
împăratului, atunci Arin nu ar fi acceptat niciodată oferta. 

— Oricât de plăcut ar fi să discut detaliile nunţii mele, a 
zis ea, ne presează nişte treburi mai urgente. Împăratul are 
un mesaj pentru tine. 

Ochii lui Arin se întunecaseră. Vocea lui era muşcătoare. 

— Un mesaj? 

— Îţi oferă libertate ţie şi neamului tău. Te numeşte gu- 
vernator. Vei jura, bineînţeles, credinţă împăratului, îi vei 
primi emisarii şi vei răspunde în faţa lui. Dar îţi vei putea 
conduce oamenii cum vei crede de cuviinţă, dacă treburile 
voastre nu vor privi direct imperiul. Kestrel i-a întins o foaie 
de hârtie: Aceasta este o listă de taxe şi tributuri pe care Her- 
ran ar trebui să le plătească, pentru onoarea de a face parte 
din imperiu. 

Arin a mototolit hârtia în pumn. 

— E un truc. 

— Predaţi-vă acum şi acceptă oferta generoasă sau pre- 
daţi-vă curând, când tata va sparge zidul şi vei vedea sfârși- 
tul poporului herran. Ar putea fi un truc, dar alegerea este 
a ta. 

— De ce ar face împăratul una ca asta? 

Kestrel a ezitat: 

— De ce? 

— Dacă este reală, atunci oferta chiar este una generoasă. 
Dar nu are niciun sens. 

— Te sfătuiesc să nu te îndoieşti de înțelepciunea îm- 
păratului. Când vezi o oportunitate bună, profită de ea. 
Kestrel a fluturat o mână, arătându-și blănurile albe, aurul 
ce o împodobea, bijuteriile, și a adăugat: Eu am profitat, cu 
siguranţă. 

În Arin se crea o tensiune oribilă, una care îi amintea 
lui Kestrel de vioara lui din copilărie. Fusese prea încordat, 
pentru prea mult timp. Când a vorbit, în cele din urmă, răs- 
punsul lui a sunat ca un mârâit profund: 

— Accept. 

— Atunci dă ordin să se deschidă poarta. Tata va intra 
şi îi va escorta pe toţi valorienii din oraş înapoi în capitală. 

— Accept, a continuat Arin, cu o singură condiţie. Ai po- 
menit ceva despre emisari. Nu accept decât un singur emisar 
al imperiului. Pe tine. 

— Pe mine? 

— Pe tine te înţeleg. Pe tine ştiu cum să te citesc. 

Kestrel nu era sigură ce putea răspunde. 

— Cred că e acceptabil, a zis ea, vrând să uite cât de mult 
își dorea acea condiţie, cât de mult avea să profite de orice 
ocazie de a-l vedeă, chiar şi dacă asta ar fi însemnat să im- 
pună voinţa împăratului. 

Dar pentru că nu se putea întoarce din faţa propriilor 
trăiri, fata şi-a întors chipul de la Arin. 

— Te rog, nu face asta, a zis el. Kestrel, tu nu ştii. Nu înţelegi. 

— Văd lucrurile destul de limpede. 

Kestrel a pornit în întâmpinarea tatălui ei, în ai cărui 
ochi, fiica lui făcuse, în sfârşit, un lucru de care era mândru. 

— Nu înţelegi, a spus iar Arin. 

Ea s-a prefăcut că nu-l aude. Privea cum cerul alb se di- 
zolva în fulgi de nea şi tremura deasupra mării de plumb. 

Kestrel simţea ace de gheaţă înțepându-i pielea. Zăpada 
cădea pe ea, cădea pe el, dar fata ştia că niciun fulg nu avea 
vreodată să-i atingă pe amândoi. 

Kestrel nu a privit înapoi când Arin a vorbit din nou: 

— Nu înţelegi, Kestrel, chiar dacă zeul minciunilor te 
iubeşte. 

